(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΔ΄

Παρασκευή 11 Δεκεμβρίου 2015

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας της Βουλευτού κ. Γ. Μαρτίνου, σελ.   
2. Ανακοινώνεται ότι τη συνεδρίαση παρακολουθούν μαθητές από το 11ο Γυμνάσιο Ιλίου, το 1ο Γενικό Λύκειο Δραπετσώνας, το Γυμνάσιο Ελευθερούπολης Καβάλας, το ιδιωτικό δημοτικό Κανάση - Καντεμίρη, το Γυμνάσιο Κυπαρισσίας Μεσσηνίας, το Γυμνάσιο Σκάλας Λακωνίας και φοιτητές από το Πάντειο Πανεπιστήμιο, σελ.   
3. Επί διαδικαστικού θέματος, σελ.   
4. Ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 περί «Ποινικής ευθύνης των Υπουργών», όπως ισχύει, στις 10-12-2015, ποινική δικογραφία που αφορά στον Υπουργό Παιδείας, Έρευνας και Θρησκευμάτων κ. Νικόλαο Φίλη, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων και αναφοράς - ερώτησης της Δευτέρας 14 Δεκεμβρίου 2015, σελ.   
2. Συζήτηση επικαίρων ερωτήσεων:   
 α) Προς τον Πρωθυπουργό:  
 i. σχετικά με τα κριτήρια επιλογής για την ίδρυση νέων κέντρων υποδοχής προσφύγων τύπου «hotspot» στην ελληνική επικράτεια και ιδίως στη νήσο Κω, σελ.   
 ii. σχετικά με τους χειρισμούς της Κυβέρνησης στη διαδικασία ανακεφαλαιοποίησης των τραπεζών, σελ.   
 β) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επαναπρόσληψη των σαράντα δύο εργαζομένων του εργοστασίου ανακύκλωσης στο Ηράκλειο Κρήτης από την εταιρεία WASTE SOLUTIONS, σελ.   
 γ) Προς τον Υπουργό Αγροτικής Ανάπτυξης και Τροφίμων:  
 i. σχετικά με την υποστήριξη και αξιοποίηση του Εθνικού Κέντρου Ποιοτικού Ελέγχου, Ταξινόμησης και Τυποποίησης Βάμβακος στον Νομό Καρδίτσας, σελ.   
 ii. σχετικά με την αναστολή αδειοδότησης έργων Ανανεώσιμων Πηγών Ενέργειας από τις Περιφερειακές Διευθύνσεις Αγροτικής Οικονομίας και Κτηνιατρικής, σελ.   
 δ) Προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στα Τεχνολογικά Εκπαιδευτικά Ιδρύματα της χώρας, σελ.   
 ε) Προς τον Υπουργό Οικονομικών:  
 i. σχετικά με την αντιμετώπιση της λαθρεμπορίας προϊόντων καπνού, την αύξηση των δημοσίων εσόδων με την πάταξη της φοροδιαφυγής και τη θεσμική θωράκιση της αγοράς, σελ.   
 ii. σχετικά με την ένταξη στη ρύθμιση της ΠΝΠ της 27-3-2015 οφειλετών με ληξιπρόθεσμες υποχρεώσεις άνω του ενός εκατομμυρίου ευρώ, σελ.   
3. Συζήτηση επίκαιρης επερώτησης των Βουλευτών της Νέας Δημοκρατίας κ.κ. Ε. Κόνσολα, Δ. Κυριαζίδη, Χ. Αθανασίου, Π. Μηταράκη, Κ. Τασούλα, Σ. Καλαφάτη, Μ. Βορίδη, Α. Δημοσχάκη, Β. Κικίλια, Γ. Κουμουτσάκου, Σ. Βούλτεψη, Ε. Ράπτη, Α. Καββαδά, Γ. Βλάχου, Ι. Κεφαλογιάννη, Χ. Δήμα, Γ. Στύλιου, Α. Καραμανλή, Θ. Φορτσάκη και Κ. Κατσαφάδου προς τους Υπουργούς Εσωτερικών και Διοικητικής Ανασυγκρότησης και Εξωτερικών και την αρμόδια Επιτροπή Δημόσιας Διοίκησης, Δημόσιας Τάξης και Δικαιοσύνης, σχετικά με την άμεση αντιμετώπιση του μεταναστευτικού-προσφυγικού προβλήματος, σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
ΑΛΕΞΙΑΔΗΣ Τ. , σελ.  
ΒΟΡΙΔΗΣ Μ. , σελ.  
ΒΟΥΤΣΗΣ Ν. , σελ.  
ΚΑΡΡΑΣ Γ. , σελ.  
ΚΟΝΣΟΛΑΣ Ε. , σελ.  
ΚΟΥΡΑΚΗΣ Α. , σελ.  
ΚΥΡΙΑΖΙΔΗΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΕΒΕΝΤΗΣ Β. , σελ.  
ΜΟΥΖΑΛΑΣ Γ. , σελ.  
ΜΠΑΚΟΓΙΑΝΝΗ Θ. , σελ.  
ΞΥΔΑΚΗΣ Ν. , σελ.  
ΤΣΙΠΡΑΣ Α. , σελ.  
ΦΩΤΗΛΑΣ Ι. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΝΑΓΝΩΣΤΟΠΟΥΛΟΥ Α. , σελ.  
ΑΠΟΣΤΟΛΟΥ Ε. , σελ.  
ΚΑΜΜΕΝΟΣ Δ. , σελ.  
ΚΑΤΡΟΥΓΚΑΛΟΣ Γ. , σελ.  
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.  
ΚΟΥΤΣΟΥΚΟΣ Γ. , σελ.  
ΚΥΡΙΑΖΙΔΗΣ Δ. , σελ.  
ΛΕΒΕΝΤΗΣ Β. , σελ.  
ΜΠΑΚΟΓΙΑΝΝΗ Θ. , σελ.  
ΜΠΟΥΚΩΡΟΣ Χ. , σελ.  
ΣΥΝΤΥΧΑΚΗΣ Ε. , σελ.  
ΤΑΣΣΟΣ Σ. , σελ.  
ΤΣΙΠΡΑΣ Α. , σελ.  
  
Γ. Επί της επίκαιρης επερώτησης:  
ΑΘΑΝΑΣΙΟΥ Χ. , σελ.  
ΒΟΡΙΔΗΣ Μ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΛΑΦΑΤΗΣ Σ. , σελ.  
ΚΑΡΑΓΙΑΝΝΙΔΗΣ Χ. , σελ.  
ΚΑΡΡΑΣ Γ. , σελ.  
ΚΑΣΙΔΙΑΡΗΣ Η. , σελ.  
ΚΑΤΡΙΒΑΝΟΥ Β. , σελ.  
ΚΑΤΣΩΤΗΣ Χ. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΝΣΟΛΑΣ Ε. , σελ.  
ΚΥΡΙΑΖΙΔΗΣ Δ. , σελ.  
ΜΗΤΑΡΑΚΗΣ Π. , σελ.  
ΜΟΥΖΑΛΑΣ Γ. , σελ.  
ΜΠΑΚΟΓΙΑΝΝΗ Θ. , σελ.  
ΞΥΔΑΚΗΣ Ν. , σελ.  
ΠΑΛΛΗΣ Γ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΦΩΤΗΛΑΣ Ι. , σελ.  
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΔ΄

Παρασκευή 11 Δεκεμβρίου 2015

Αθήνα, σήμερα στις 11 Δεκεμβρίου 2015, ημέρα Παρασκευή και ώρα 10.24΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν από αυτό, να καλοδεχτούμε και τα παιδιά, που είχαν την υπομονή να περιμένουν.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και πέντε εκπαιδευτικοί συνοδοί τους από το 11ο Γυμνάσιο Ιλίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ο Πρωθυπουργός, σύμφωνα με τα άρθρα 129 και 132 του Κανονισμού της Βουλής, θα απαντήσει στη δεύτερη με αριθμό 270/24/7-12-2015 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας της Ένωσης Κεντρώων και Βουλευτή Β΄ Αθηνών κ. Βασιλείου Λεβέντη, σχετικά με τα κριτήρια επιλογής για την ίδρυση νέων κέντρων υποδοχής προσφύγων τύπου «hotspot» στην ελληνική επικράτεια και ιδίως στη νήσο Κω.

Στη συνέχεια, ως δεύτερη, θα συζητηθεί η πρώτη με αριθμό 239/21/1-12-2015 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Ντόρας Μπακογιάννη προς τον Πρωθυπουργό, σχετικά με τους χειρισμούς της Κυβέρνησης στη διαδικασία ανακεφαλαιοποίησης των τραπεζών.

Οι τυπικοί χρόνοι είναι οι εξής: Στην πρωτολογία του ο Βουλευτής έχει δύο λεπτά και στη δευτερολογία τέσσερα λεπτά, ενώ ο Πρωθυπουργός στην πρωτολογία του έχει έξι λεπτά και στη δευτερολογία του τρία λεπτά.

Σε αυτές τις διαδικασίες υπάρχει πάντοτε μία σαφής διάθεση να δίνονται μέχρι και οι διπλάσιοι χρόνοι και προς τον Βουλευτή και βεβαίως προς τον Πρωθυπουργό. Θα παρακαλούσα, όμως, να τηρηθούν κατ’ ελάχιστον τα όρια της οικονομίας μίας συνεκτικής συζήτησης, γιατί αμέσως μετά θα συζητηθούν έξι ακόμα επίκαιρες ερωτήσεις καθώς και μία επίκαιρη επερώτηση, επίσης πάνω σε φλέγοντα ζητήματα, που θα πάει ενδεχομένως μέχρι το απόγευμα. Δηλαδή, η Βουλή σήμερα έχει ένα βεβαρημένο πρόγραμμα.

Ο Πρωθυπουργός μιλά από του Βήματος. Όποιος, όμως, από τους δύο –ή και οι δύο- εκ των ερωτώντων Βουλευτών θέλει, μπορεί, επίσης, να μιλήσει από του Βήματος.

Τον λόγο έχει ο κ. Λεβέντης, για να αναπτύξει την πρώτη επίκαιρη ερώτηση προς τον Πρωθυπουργό.

Κύριε Πρόεδρε, μπορείτε να μιλήσετε και από τη θέση σας και από το Βήμα. Όπως εσείς νομίζετε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Η ερώτηση γίνεται από κάτω, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Κύριε Πρωθυπουργέ, έχει ζητηθεί να ακολουθηθεί αυτή η διαδικασία.

Κύριε Λεβέντη, έχετε τον λόγο.

Σας δίνω τέσσερα λεπτά, αντί για δύο, για την πρωτολογία και θα δούμε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κύριε Πρωθυπουργέ, κύριοι Υπουργοί, κυρίες και κύριοι Βουλευτές, έχω μορφώσει την εντύπωση ότι και στο προσφυγικό η Κυβέρνηση προχειρολογεί. Αυτό θα κοστίσει. Το ίδιο συνέβη και στο οικονομικό, που έλεγε ότι διαπραγματεύεται, διαπραγματεύεται, διαπραγματεύεται και όταν έβγαλε ο κ. Σόιμπλε το πρόγραμμα ότι δεν θέλει άλλα δάνεια, δεν θέλει άλλα μνημόνια, αλλά ανθρωπιστική βοήθεια για την Ελλάδα, γιατί θα ξεσπούσε τρομακτική κρίση, τότε ο κύριος Πρωθυπουργός έκανε την απόλυτη υποχώρηση και τα υπέγραψε όλα.

Ενώ έλεγε ότι διαπραγματεύεται και ο ελληνικός λαός περίμενε, ίσως, να υποχωρήσουν οι ξένοι, τελικά έγινε πλήρης υποχώρηση της Ελλάδος στο οικονομικό.

Το ίδιο και στο προσφυγικό υπό την εξής έννοια: Από το ότι δεν θέλουμε η FRONTEX να αναμειχθεί στο πώς διαχειριζόμαστε την εθνική μας ανεξαρτησία, φτάσαμε σε ένα σημείο που, όταν είπαν για Σένγκεν ΙΙ, υποχωρήσαμε τελείως και τα υπογράψαμε πάλι όλα. Το να ισχυρίζεσαι ότι διαπραγματεύεσαι και τελικώς να υποχωρείς πλήρως, μπορεί να πουλάει επικοινωνιακά -ότι διαπραγματεύεσαι-, αλλά ζημιώνει τη χώρα.

Θα προσπαθήσω να σας πω δυο λόγια από κάτι που διάβασα, παρ’ όλο που δεν συνηθίζω να διαβάζω, επειδή είναι το θέμα τέτοιο: Χωρίς σχέδιο, χωρίς οργάνωση για τους πρόσφυγες, μετανάστες, επτακόσιες εξήντα εννιά χιλιάδες άνθρωποι ήρθαν στην Ελλάδα το 2015. Ύπατη Αρμοστεία του ΟΗΕ. Όλο και περισσότεροι συγκεντρώνονται στην Αθήνα χωρίς να υπάρχει κανένας προγραμματισμός για τη φιλοξενία και τη διαχείρισή τους. Επέστρεψαν από την Ειδομένη δυόμισι χιλιάδες άνθρωποι. Όσοι μεταφέρθηκαν στην Ειδομένη η Ευρωπαϊκή Ένωση θεωρεί ότι δεν έχουν προσφυγικό προφίλ, οπότε, αν σε έναν μήνα δεν καταθέσουν αίτηση για άσυλο, πρέπει να εγκαταλείψουν τη χώρα. Πολλοί από αυτούς έφυγαν προς άγνωστη κατεύθυνση, ούτε στο Ταεκβοντό ούτε στο Ελληνικό, αναζητώντας άλλους τρόπους διαφυγής. Ποιοι είναι αυτοί; Έχουμε κανένα στοιχείο; Θα δούμε. Λήγουν τα νομιμοποιητικά τους έγγραφα, πρέπει να εγκαταλείψουν σε λίγες μέρες τη χώρα και δεν γνωρίζουμε ούτε πού είναι.

Ενώ η επιχείρηση απομάκρυνσης των προσφύγων είχε αποφασιστεί τρεις μέρες πριν από την πραγματοποίησή της, όταν έφτασαν οι μετανάστες στην Αθήνα, δεν είχε οργανωθεί ο τόπος που θα φιλοξενηθούν. Ταυτόχρονα, δεν υπήρχε πρόνοια για τη σίτιση, ενώ υπάρχουν εκατοντάδες δωρεές από τους πολίτες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου της ΄Ενωσης Κεντρώων)

Τέσσερις χιλιάδες νεοεισερχόμενοι έφτασαν χθες από τα νησιά στην Αθήνα. Ο Δήμαρχος των Αθηναίων κ. Καμίνης μιλάει για εγκλωβισμό χιλιάδων ανθρώπων στην πρωτεύουσα, χωρίς να υπάρχουν ούτε καν οι στοιχειώδεις υποδομές.

Πρώτον, η επίκαιρη ερώτησή μου προς τον κύριο Πρωθυπουργό έγινε για την Κω, γιατί ήταν εδώ ο Δήμαρχος και μου περιέγραψε κάτι φρικτά πράγματα, ανησυχίες τρομακτικές για το νησί. Αυτήν τη στιγμή, όμως, έχουμε τέσσερις Δημάρχους της Αττικής -του Αλίμου, του Ελληνικού και της Αργυρούπολης, που είναι ένας Δήμος, του Παλαιού Φαλήρου και της Γλυφάδας- που έχουν ξεσηκωθεί. Ταεκβοντό, Ελληνικό, δομές προσωρινής φιλοξενίας προσφύγων και ευάλωτων ομάδων πολιτών τρίτων χωρών σε σύντομο χρονικό διάστημα, που τελικά μόνο προσωρινή δεν είναι. Οι δήμαρχοι μιλάνε για μόνιμη δομή ανοικτής φιλοξενίας. Δεν υπάρχει προσωρινότητα, κύριοι!

Χθες το βράδυ έγιναν επεισόδια στο γήπεδο του Ταεκβοντό με συμπλοκές μεταξύ μεταναστών, μεθυσμένους μετανάστες. Βγήκαν κατσαβίδια. Μπήκε μέσα στο γήπεδο διμοιρία των ΜΑΤ. Τα γνωρίζετε, φαντάζομαι, αυτά. Κανένας προγραμματισμός της Κυβέρνησης. Η συνέχιση του δράματος της Ειδομένης, εδώ και είκοσι πέντε μέρες, και στην Αττική. Ας μην ξεχνάμε ότι πάνω από 1,2 εκατομμύριο ευρώ είναι η ζημιά που υπέστησαν μόνο οι μεταφορείς από τον αποκλεισμό και τη κατάληψη της γραμμής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ένωσης Κεντρώων)

Επίσης, η επίκαιρη ερώτηση που υπέβαλα στον κ. Τσίπρα είναι και για το φιάσκο που είχαμε με τη FRONTEX. Αρχικά η Κυβέρνηση δεν ήθελε τη FRONTEX. Το είπα και εισαγωγικά. Και όταν οι εταίροι μάς απείλησαν με έξοδο από τη Συνθήκη Σένγκεν αν δεν τηρούσε ο Πρωθυπουργός τις δεσμεύσεις που είχε αναλάβει για το προσφυγικό, η Ελλάδα υπέβαλε αίτημα για την ανάπτυξη ομάδας άμεσης επέμβασης της FRONTEX, τη RABIT, στα νησιά του Αιγαίου, προκειμένου να ενισχυθεί η φύλαξη των εξωτερικών συνόρων.

Επίσης, η χώρα μας δέχθηκε -οι γνωστές παλινωδίες του ΣΥΡΙΖΑ εις βάρος της χώρας- αυτό που είχε συμφωνήσει από τον Οκτώβριο ο Έλληνας Πρωθυπουργός και η μη εκπλήρωσή του αποτελούσε βασικό πρόβλημα, την αποστολή, δηλαδή, προσωπικού της FRONTEX στα σύνορα με την πρώην Γιουγκοσλαβική Δημοκρατία της Μακεδονίας. Αυτό ήταν κι ένα από τα πάγια αιτήματα των κρατών - μελών που η Αθήνα δεν είχε εκπληρώσει.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, τα υπόλοιπα στη δευτερολογία σας.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, θα μου δώσετε λίγο χρόνο ακόμα για να ολοκληρώσω την επίκαιρη ερώτηση μου.

**ΠΡΟΕΔΡΟΣ (Νικόλαος Βούτσης):** Θα υπάρχει και δευτερολογία.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δυο λεπτά δεν νομίζω ότι…

**ΠΡΟΕΔΡΟΣ (Νικόλαος Βούτσης):** Δυο λεπτά, όχι. Ένα λεπτό. Έχουμε πάει ήδη στα επτά λεπτά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Σε ένα λεπτό δεν μπορώ. Δεν είναι σποτ. Μόνο στα σποτ γίνεται.

**ΠΡΟΕΔΡΟΣ (Νικόλαος Βούτσης):** Εντάξει, ελάτε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ο Πρωθυπουργός έχει δεχθεί εγκατάσταση πενήντα χιλιάδων προσφύγων στην Ελλάδα, χωρίς να έχει κατοχυρωθεί η αναλογική κατανομή σε άλλες χώρες και η Ελλάδα δεν έχει κάνει τίποτα γι’ αυτό. Τα hotspots στα νησιά θα φιλοξενούν επτά χιλιάδες άτομα, αλλά τόσοι φτάνουν στα νησιά σε μια μέρα μέσα. Η Κυβέρνηση δεν είναι καλή στα μαθηματικά. Υπάρχει κίνδυνος να εγκλωβιστούν στην Ελλάδα χιλιάδες πρόσφυγες. Επίσης, έχουν σταματήσει οι άμεσες επαναπροωθήσεις όσων δεν είναι πρόσφυγες.

Σύμφωνα με τον νόμο ΚΕΠΥ, κέντρα πρώτης υποδοχής ή hot spots, είναι κέντρα ταυτοποίησης και καταγραφής, παραπομπής σε διαδικασία ασύλου με δομές φιλοξενίας και παραπομπής σε διαδικασία επιστροφής για όσους δεν δικαιούνται άσυλο. Η καταγραφή, η διαπίστωση της εθνικότητας, η φωτογράφηση πρέπει να γίνει μέσα σε σαράντα οκτώ έως εβδομήντα δυο ώρες, ενώ η παραμονή μπορεί να φτάνει και τις είκοσι πέντε ημέρες.

Το αστυνομικό και λιμενικό προσωπικό είναι υπεύθυνο για την καταγραφή και τη φύλαξη του χώρου. Δεν είναι, ωστόσο, χώρος κράτησης, όπως είναι η Αμυγδαλέζα. Δεν νοείται κράτηση των φιλοξενουμένων σε ΚΕΠΥ.

Το νομοθετικό πλαίσιο…

**ΠΡΟΕΔΡΟΣ (Νικόλαος Βούτσης):** Ευχαριστώ, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν υπέβαλα την ερώτησή μου. Θα ήθελα μερικά δευτερόλεπτα.

**ΠΡΟΕΔΡΟΣ (Νικόλαος Βούτσης):** Την υποβάλατε. Είναι γραπτή η επίκαιρη ερώτηση. Έχει υποβληθεί. Έτσι γίνεται αυτή η διαδικασία. Η ερώτηση σας έχει υποβληθεί ήδη με το ερωτηματικό μέσα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Έχει υποβληθεί, αλλά θέλει εξήγηση, γιατί ο Πρωθυπουργός πηγαίνει με νόμο του 2011, κύριε Πρόεδρε -ο οποίος νόμος έγινε με ανάγκες του 2008- να αντιμετωπίσει ένα τσουνάμι.

**ΠΡΟΕΔΡΟΣ (Νικόλαος Βούτσης):** Θα του το υπομνήσετε στη δευτερολογία σας. Αυτή η διαδικασία…

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Και τα hotspots δεν έχουν νομοθετηθεί καταλλήλως.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εφευρίσκονται χώροι, αντιδρούν οι δήμαρχοι, πάμε από μέρος σε μέρος. Όπως συνέβη, δηλαδή, με τον ΦΠΑ στα σχολεία, που τον πήγαμε στα κρασιά, τον πήγαμε, δεν ξέρω πού τον πήγαμε. Και στο τέλος πού κατέληξε ο ΦΠΑ; Ακόμα δεν έχω καταλάβει πού κατέληξε ο ΦΠΑ.

**ΠΡΟΕΔΡΟΣ (Νικόλαος Βούτσης):** Σας ευχαριστούμε πολύ, κύριε Πρόεδρε.

Συνοψίστε τα στη δευτερολογία σας αυτά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Χειροκροτούσατε εσείς του ΣΥΡΙΖΑ ότι έφυγε ο ΦΠΑ από τα σχολεία. Εσείς τον είχατε πάει στα σχολεία. Χειροκροτούσατε για το δικό σας λάθος;

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Μάλιστα. Ευχαριστώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Σας ευχαριστώ πάρα πολύ.

**ΠΡΟΕΔΡΟΣ (Νικόλαος Βούτσης):** Καθίστε, κύριε Πρόεδρε. Σας ευχαριστούμε.

Κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι συνάδελφοι, η διαδικασία αυτή έχει κάποιους κανόνες. Βεβαίως, εγώ είμαι ανοικτός να τους κάνουμε πιο ελαστικούς, να υπάρχει ο διάλογος. Όμως, πάντοτε η διαδικασία είναι συγκεκριμένη: Υπάρχει μια γραπτή ερώτηση που καλείται αυτός που ρωτάει να την αναπτύξει μέσα σε δυο λεπτά, άντε τέσσερα. Και η ανάπτυξη γίνεται συνήθως από κάτω, διότι δεν λέει κάτι καινούργιο. Η βασική παρέμβαση του ερωτώντος είναι κατά τη διάρκεια που δίνεται δεύτερη φορά ο λόγος, όχι για την ανάπτυξη της επίκαιρης ερώτησης, αλλά για την ουσιαστική παρέμβαση, που, βεβαίως, εγώ είμαι ανοικτός να υπάρχει και ελαστικότητα στον χρόνο. Αυτό, για να γνωρίζουμε λίγο και να τηρούμε κάποιους κανόνες, για να μη βγαίνουμε έξω από το πλαίσιο.

Στην ουσία τώρα. Είναι η τρίτη φορά που έρχομαι στη Βουλή να απαντήσω σε ερώτηση που αφορά το προσφυγικό. Και είναι λογικό. Βιώνουμε μια τεράστια κρίση, παγκόσμια, θα έλεγα. Είναι ίσως από τις μεγαλύτερες μετακινήσεις πληθυσμού που έχει συναντήσει η ανθρωπότητα μετά τον Β΄ Παγκόσμιο Πόλεμο. Είναι η μεγαλύτερη σίγουρα! Και περνάει όλη αυτή η μετακίνηση και η κρίση από τη χώρα μας, από τα νησιά μας, τα νησιά του ανατολικού Αιγαίου.

Εδώ πρέπει να προσπαθήσουμε να διαχειριστούμε ένα θέμα με έγνοια, βεβαίως, για τους πολίτες μας, με έγνοια, όμως, και για αυτούς τους ανθρώπους. Πρέπει, δηλαδή, να διαχειριστούμε ένα θέμα, χωρίς να ενδώσουμε στον βάρβαρο λαϊκισμό της βίας, των φρακτών και των τειχών που υψώνονται σήμερα στην Ευρώπη και των παράνομων επαναπροωθήσεων στη θάλασσα.

Θα επιμείνουμε σε αυτήν την πολιτική του ανθρωπισμού, της αλληλεγγύης και του Διεθνούς Δικαίου, όσο κι αν αυτό είναι δύσκολο στις μέρες μας. Αυτό είναι για την Ελλάδα μία υποχρέωση ηθική, αλλά είναι και μια υποχρέωση νομική απέναντι στο Διεθνές Δίκαιο και πρέπει να την τηρήσουμε.

Εύχομαι και ελπίζω ότι σε αυτή μας την προσπάθεια θα έχουμε δίπλα μας από εδώ και στο εξής, πλην της Χρυσής Αυγής φυσικά, όλες τις πτέρυγες του ελληνικού Κοινοβουλίου. Διότι είναι εύκολο κανείς να καταγγέλλει και να κατηγορεί τους πολίτες που ψηφίζουν τη Χρυσή Αυγή –μία νεοναζιστική οργάνωση- και τη φέρνουν στο Κοινοβούλιο, αλλά να υποβοηθά αυτή τη διαδικασία, αναπαράγοντας και μέσα και έξω από τη Βουλή την ατζέντα της ακροδεξιάς, με επικίνδυνους λαϊκισμούς, κινδυνολογίες και καταστροφολογίες. Διότι νομίζω ότι και σήμερα πολλοί, δυστυχώς, δεν συμμερίζονται τις αυτονόητες αρχές, που καθοδηγούν την πολιτική της χώρας στο προσφυγικό ζήτημα.

Το τελευταίο διάστημα έγινε πράγματι μια συντονισμένη προσπάθεια, με αναπαραγωγή αναληθών δημοσιευμάτων, να εμφανιστεί ότι η Ευρωπαϊκή Ένωση θέτει θέμα εξόδου της χώρας από το Σένγκεν, επειδή δεν πληροί τους όρους, τις προϋποθέσεις και τις υποχρεώσεις της.

Αυτό, λοιπόν, το φοβικό κλίμα προσπαθούν να το καλλιεργήσουν, πράγματι, ορισμένοι ακραίοι κύκλοι στην Ευρώπη από χώρες που έχουν αντιμετωπίσει το προσφυγικό ζήτημα υψώνοντας τείχη και φράκτες, τη στιγμή που η Ελλάδα δείχνει ένα πρόσωπο αλληλεγγύης σε αυτούς τους ανθρώπους που γίνονται έρμαια των διακινητών και πνίγονται στο Αιγαίο. Από αυτούς, λοιπόν, τους κύκλους αναπαράγονται απειλές, οι οποίες, όμως, δεν έχουν καμμία σχέση με την πραγματικότητα.

Θέλω να επαναλάβω, βεβαίως, ότι αυτό το θέμα δεν είναι το καλύτερο δυνατό για να υπάρχει μία μικροκομματική αντιπαράθεση και μία αντιπαράθεση η οποία στερείται σοβαρότητας, θα έλεγα, δεν είναι το καλύτερο θέμα για να κάνει κανείς αντιπολίτευση. Υπάρχουν τόσα άλλα. Διότι στη σπουδή τους ορισμένοι να κάνουν εύκολη κριτική, διακινδυνεύουν τη διεθνή θέση της χώρας. Υπ’ αυτήν την έννοια είναι ένα ζήτημα εθνικής ευθύνης.

Δυστυχώς, για όλους αυτούς που αναπαράγουν αυτές τις ανεύθυνες κινδυνολογίες, την προηγούμενη εβδομάδα το Συμβούλιο των Υπουργών Εσωτερικών της Ευρωπαϊκής Ένωσης όχι μόνον δεν απείλησε την Ελλάδα, όχι μόνο δεν της έδειξε τον δρόμο την εξόδου από τη Σένγκεν, όπως είχαν ορισμένοι εδώ προεξοφλήσει ότι θα συμβεί, αλλά, αντιθέτως, έδωσε επισήμως και συγχαρητήρια στην Ελλάδα, διότι παρά τις τεράστιες δυσκολίες των υπέρογκων ροών αλλά και τις οικονομικές δυσκολίες που αντιμετωπίζουμε, ανταποκρινόμαστε με υπεράνθρωπες προσπάθειες στις υποχρεώσεις μας.

Σχετικά με το ερώτημά σας, κύριε Λεβέντη, σε ό,τι αφορά τα νησιά και τη δημιουργία κέντρων ταυτοποίησης, που έχουν ονομαστεί «hotspots» -εν πάση περιπτώσει, εμένα δεν μου αρέσει να χρησιμοποιώ αυτήν την ορολογία-, θέλω να σας πω τα εξής: Η επιλογή του τόπου εγκατάστασης των κέντρων ταυτοποίησης –και θέλω να το ξεκαθαρίσω- δεν επιβλήθηκε ούτε από την ελληνική Κυβέρνηση ούτε από την Ευρωπαϊκή Ένωση, αλλά από την ίδια την πραγματικότητα και από τη γεωγραφία. Τα νησιά μας είναι το πρώτο ευρωπαϊκό έδαφος που βρίσκουν οι πρόσφυγες με τις βάρκες των διακινητών, που κατά δεκάδες εκατοντάδες επιβαίνουν σε αυτές, όταν εισέρχονται στα χωρικά ύδατα.

Όταν εισέρχονται στα χωρικά ύδατα, η μόνη υποχρέωση που έχουμε απέναντι σε ανθρώπους που κινδυνεύει η ζωή τους προφανώς είναι η περισυλλογή και η διάσωση και όχι η επαναπροώθηση, το οποίο γνωρίζετε πάρα πολύ καλά ότι είναι παράνομο με βάση το Διεθνές Δίκαιο. Και βεβαίως, όταν άνθρωποι κινδυνεύουν στα χωρικά μας ύδατα, τους διασώζουμε και τους μεταφέρουμε στη στεριά, όπου υποχρέωσή μας στη στεριά είναι να παρασχεθούν οι πρώτες βοήθειες και στα κέντρα που οικοδομούμε με δυσκολίες -στα κέντρα ταυτοποίησης- να γίνει η προβλεπόμενη διαδικασία ταυτοποίησής τους, για να δούμε πόσοι από αυτούς έχουν το δικαίωμα να ζητήσουν άσυλο, πόσοι από αυτούς μπορούν να προχωρήσουν και να πάνε στις χώρες όπου θέλουν να πάνε και τι γίνεται με κάποιους οι οποίοι δεν έχουν το δικαίωμα. Αυτά είναι τα μεγάλα και κρίσιμα ζητήματα που πρέπει να συζητήσουμε.

Γνωρίζετε, λοιπόν, ότι πρόκειται για ζητήματα που έχουν να κάνουν όχι μόνο με την ανθρώπινη υποχρέωση, αλλά είναι και ζητήματα δημόσιας και εθνικής ασφάλειας, θα έλεγα. Και η χώρα πρέπει να είναι συνεπής προς τις βασικές της δεσμεύσεις που αφορούν τη συμμετοχή της στον ενιαίο χώρο του Σένγκεν.

Αναφέρατε, κύριε Πρόεδρε, πως σύσσωμοι οι κάτοικοι της Κω εκφράζουν την αντίθεσή τους. Εκπλήσσομαι που το λέτε αυτό. Κάνατε κάποια δημοσκόπηση και το βρήκατε; Πήγατε και τους ρωτήσατε έναν προς έναν; Εγώ ξέρω ότι πράγματι υπάρχουν αντιδράσεις -και θα τολμούσα να πω όχι και ιδιαίτερα αυθόρμητες- από ορισμένα στοιχεία, που συνήθως αντιδρούν. Βεβαίως, δεν θέλω να δώσω μεγάλη σημασία σε αυτό, αλλά γνωρίζω ότι τόσο στα υπόλοιπα τέσσερα νησιά -Μυτιλήνη, Σάμο, Λέρο, Χίο- καθώς και στην Κω, η αντίδραση της μεγάλης πλειοψηφίας της τοπικής κοινωνίας είναι μια αντίδραση που θα έλεγε κανείς ότι αναδεικνύει την ανθρωπιά. Είναι μια αντίδραση πρωτογενώς να αναδειχθεί το αίσθημα της αλληλεγγύης σε αυτούς τους ανθρώπους και όχι αντιδράσεις, όπως ότι αυτοί οι άνθρωποι μας μολύνουν, πρέπει να φύγουν από εδώ και πρέπει να πάνε κάπου αλλού. Έχουμε, όμως, και τέτοια φαινόμενα από κάποιους μεμονωμένους.

Διερωτώμαι: Αν δεν γίνουν τα κέντρα ταυτοποίησης στην Κω, θα είναι καλύτερα τα πράγματα για την Κω και τους πολίτες της; Όλο το καλοκαίρι, που αιφνιδιαστήκαμε, δεν υπήρχε κέντρο ταυτοποίησης. Και βρισκόμασταν στο εξαιρετικά αρνητικό γεγονός να στοιβάζονται άνθρωποι στο λιμάνι, χύμα στα πάρκα της πόλης. Αυτή είναι μια καλή, μια θετική εικόνα; Μας τιμά; Είναι καλό για τον τουρισμό; Ενώ τώρα κινούμαστε σε μια διαδικασία, σε μια κατεύθυνση να υπάρχει ένας συγκροτημένος χώρος με ανθρώπινες συνθήκες λίγο έξω από την πόλη, εκεί όπου αυτοί οι άνθρωποι θα παίρνουν τις πρώτες βοήθειες και θα τους δίδεται σίτιση. Δεν θα μένουν παραπάνω από σαράντα οκτώ ώρες και θα γίνεται η διαδικασία της ταυτοποίησης, όπως έχουμε υποχρέωση να κάνουμε, σύμφωνα με τις διεθνείς συνθήκες, της ταυτοποίησης βεβαίως που ελπίζουμε να γίνεται γρήγορα, με τη διαδικασία των νέων τεχνολογιών, του συστήματος «Eurodac». Από εκεί και πέρα, θα έχουν τη δυνατότητα μέσα σε σαράντα οκτώ ώρες, όπως γίνεται ήδη, με δεκάδες έκτακτα δρομολόγια πλοίων που έχουν εξασφαλιστεί προς αυτόν τον σκοπό, να μπορούν να μεταφέρονται στην ενδοχώρα.

Αυτά, λοιπόν, είναι τα κέντρα ταυτοποίησης στα νησιά από όπου φεύγουν οι πρόσφυγες και πηγαίνουν προς την ενδοχώρα και εκεί υποχρέωσή μας είναι να οικοδομήσουμε τα κέντρα προσωρινής υποδοχής ή αλλιώς τα κέντρα για την μετεγκατάσταση, τα relocation centers, από όπου θα προωθείται η διαδικασία της μετεγκατάστασης προς τις χώρες της Ευρώπης που είναι ο προορισμός τους.

Ο χώρος στο Λινοπότι στην Κω που έχει επιλεγεί είναι ένας χώρος απολύτως κατάλληλος, νομίμως παραχωρημένος, με έγκριση της αρμόδιας Υπηρεσίας Αρχαιολογίας αλλά και με τη σύμφωνη γνώμη της Ύπατης Αρμοστείας του ΟΗΕ για τους πρόσφυγες.

Τώρα λέτε ότι σας είπαν κάποιοι ότι δεν τους θέλουν εκεί, να πάνε κάπου αλλού. Ποια είναι η εναλλακτική πρόταση που κατατίθεται; Να μας πουν αυτοί που αντιδρούν –δεν λέω για εσάς- ποια είναι η εναλλακτική πρόταση για την Κω. Φωνάζουν για να φωνάζουν ή έχουν κάποια εναλλακτική πρόταση; Ή θεωρούν ότι, αν δεν φτιάξουμε τίποτα εκεί, θα είναι καλύτερα τα πράγματα;

Εγώ πριν από ένα μήναν περίπου προσκάλεσα στο Μέγαρο Μαξίμου τους δημάρχους των πέντε νησιών και σε μια συμβολική κίνηση και τους έξι μητροπολίτες –έξι, γιατί η Λέσβος έχει δύο- και όλοι μαζί καθίσαμε σε ένα τραπέζι και συζητήσαμε. Από την πλευρά της Κω δεν υπήρχε αντίρρηση, ενδεχομένως διότι το κλίμα ήταν διαφορετικό εκεί, ήταν κλίμα συνεννόησης. Και ο μητροπολίτης ταυτίστηκε με την άποψη. Πώς να κάνει κι αλλιώς άλλωστε; Εδώ είναι κι ένα ζήτημα όπου ταυτίζεται η κοινή λογική και με τη βασική αντίληψη του χριστιανισμού και της ορθοδοξίας, ότι στον συνάνθρωπο που έχει ανάγκη τού δίνουμε βοήθεια και δεν τον πετάμε στο δρόμο ούτε στη θάλασσα.

Θέλω να ολοκληρώσω, γιατί ο χρόνος τελείωσε και θα συνεχίσω στη δευτερολογία μου. Η επιλογή του τόπου εγκατάστασης κέντρων ταυτοποίησης επιβλήθηκε από τη γεωγραφία και την πραγματικότητα των μεικτών μεταναστευτικών ροών και από την υποχρέωση της χώρας να ταυτοποιεί πλήρως τους νεοεισερχόμενους στα σημεία εισόδου.

Η εναλλακτική της μεταφοράς σε άλλο μέρος της επικράτειας πριν γίνει η ταυτοποίηση είναι μια εναλλακτική η οποία είναι παράλογη. Συνεπάγεται μεταγωγή χιλιάδων ανθρώπων καθημερινώς υπό το καθεστώς σύλληψης και αυτό αντιλαμβάνεστε ότι είναι πέρα και έξω από κάθε λογική. Γιατί υπάρχει και αυτό. Λένε «να φύγουν από εδώ να πάνε στο διπλανό νησί». Τώρα θα αρχίσουν και κάποιοι δήμαρχοι -αλλά κάνουν λάθος αν νομίζουν ότι μπορεί να λαϊκίζουν με αυτό το θέμα, δεν πουλάει πια- να λένε «πηγαίντε στον διπλανό δήμο ή στον παραδιπλανό».

Έχει αλλάξει το κλίμα, το λέω και σε εσάς, αν έχετε σκοπό να θελήσετε να δημιουργήσετε κλίμα μήπως και κερδίσετε ψηφοφόρους. Δεν είναι το κλίμα αυτό που είχαμε πριν από λίγα χρόνια με την εικόνα των μεταναστών, που πράγματι υπήρχε ένα μεγάλο ζήτημα παραβατικότητας στο κέντρο της Αθήνας. Εδώ έχουμε ροές χιλιάδων ανθρώπων, οι οποίοι στην πλειοψηφία τους προέρχονται από μεσαία τάξη, είναι πρόσφυγες. Έχουμε εμπειρία ως λαός από προσφυγιά. Ξέρουμε τι σημαίνει προσφυγιά και κυρίως από τις ακτές της Μικράς Ασίας.

Άρα νομίζω ότι καλό είναι να έχουμε στο μυαλό μας ότι δεν υπάρχει καμμία εναλλακτική, πέραν αυτού του σχεδιασμού που προσπαθούμε να υλοποιούμε και υλοποιούμε, πιστεύω, με επιτυχία.

Μια τελευταία απάντηση πριν κατέβω από το Βήμα, σε σχέση με το ζήτημα της Ειδομένης. Θα τα πω βεβαίως και στη δευτερολογία, αν χρειαστεί.

Κοιτάξτε, κυρίες και κύριοι συνάδελφοι, στην Ειδομένη αποδείξαμε ότι ακόμα και στα δύσκολα υπάρχει τρόπος να οργανώνουμε επιχειρήσεις δύσκολες της Αστυνομίας χωρίς να «ανοίγει μύτη» και χωρίς η χώρα μας να είναι εκτεθειμένη διεθνώς, όπως είναι άλλες χώρες με τις σκηνές που έχουμε δει στα σύνορα της Ουγγαρίας και άλλων χωρών –δεν θέλω να αναφέρω τώρα. Έγινε ένας μεγάλος ντόρος ότι εκεί θα πάνε οι «βάρβαροι αριστεροί». «Θα δείτε τώρα πώς δέρνει η Αριστερά», έλεγαν κάποιοι. Όμως αποδείξαμε ότι όταν κανείς θέλει -οι ίδιοι αστυνομικοί είναι, οι ίδιοι άνθρωποι είναι που σχεδιάζουν και επιχειρούν-, όταν υπάρχει πολιτική βούληση και εντολές να γίνουν προστατευμένα και οργανωμένα αυτές οι επιχειρήσεις, μπορούν να είναι αποτελεσματικές και ως προς τον σκοπό, που έπρεπε να ανοίξει οι σιδηροδρομική γραμμή, αλλά και ως προς το να τηρηθούν τα ανθρώπινα δικαιώματα και οι ανθρώπινες συνθήκες.

Τώρα όσον αφορά το Ταεκβοντό. Πράγματι, υπάρχει μια συσσώρευση μεταναστών στο Ταεκβοντό. Δεν είναι ευχάριστο αυτό που συμβαίνει. Αντιλαμβάνεστε, όμως, ότι ο χειρότερος τρόπος για να αντιμετωπίσουμε ένα πρόβλημα είναι να δημιουργούμε μεγαλύτερο πρόβλημα από τον ντόρο, από την προσπάθεια να δημιουργήσουμε και να μεγεθύνουμε κάποια μικροπροβλήματα που μπορεί να υπάρχουν εκεί.

Βεβαίως, όταν κάποιοι άνθρωποι είναι στοιβαγμένοι, κουρασμένοι, ταλαιπωρημένοι, κάποιοι απ’ αυτούς πεινασμένοι, μπορεί να γίνουν από κάποια μεμονωμένα στοιχεία μικροεπεισόδια, πολύ πολύ μικρότερα απ’ αυτά που έγιναν και γίνονται κάθε Κυριακή μετά το τέλος των ποδοσφαιρικών αγώνων στα διπλανά γήπεδα.

Θέλετε να αναδείξουμε αυτό το θέμα ως μείζον; Ναι, εγώ λέω ότι δεν είναι μείζον αυτό το θέμα. Το μείζον είναι να δούμε πώς θα αντιμετωπίσουμε ένα υπαρκτό πρόβλημα, από τη στιγμή που κάποιες χώρες αποφασίζουν να κλείνουν σύνορα για ορισμένους από τους πρόσφυγες και μάλιστα με παράνομο τρόπο, διότι δεν μπορείς να καθορίσεις το προσφυγικό προφίλ από την εθνικότητα. Αυτό είναι παράνομο. Υπάρχουν διεθνείς κανόνες με βάση το Διεθνές Δίκαιο για να προσδιοριστεί το προσφυγικό προφίλ και εκεί πάνω τα Σκόπια κλείνουν τα σύνορα παρανόμως.

Εδώ υπάρχει πράγματι ένας κίνδυνος. Ποιος είναι ο κίνδυνος; Είναι αυτός στον οποίον αναφερθήκατε, για να μη θεωρηθεί ότι εγώ έρχομαι εδώ χωρίς να έχω αίσθηση της ευθύνης. Πράγματι, υπάρχει ένας κίνδυνος, αν συνεχιστούν αυτές οι ροές, να μετατραπεί η χώρα σε αποθήκη. Ε, λοιπόν, η χώρα δεν πρέπει και δεν θα μετατραπεί σε αποθήκη. Έχουμε ήδη κινηθεί, έχουμε κάνει όλες τις απαραίτητες κινήσεις σε διεθνές επίπεδο, ώστε να υλοποιηθούν, να εφαρμοστούν οι συμφωνίες επανεισδοχής.

Εδώ πρέπει να τηρήσουν τις διεθνείς τους δεσμεύσεις οι χώρες καταγωγής, και η Τουρκία και το Πακιστάν. Προχθές πήγαμε και κάναμε διαδικασία return, επιστροφής, σε πενήντα Πακιστανούς. Είχε πάει και ο Επίτροπος στο Πακιστάν να κλείσει τη συμφωνία και οι πακιστανικές αρχές, από τους πενήντα που τους πήγαμε στο Ισλαμαμπάντ, μας γύρισαν τους τριάντα εννιά πίσω. Πρέπει να τηρήσουν και όλοι οι υπόλοιποι τις διεθνείς τους υποχρεώσεις και όχι μόνο η Ελλάδα.

Η Ελλάδα τηρεί τις υποχρεώσεις της. Πρέπει να τις τηρήσουν και η Ευρωπαϊκή Ένωση και η Τουρκία και οι τρίτες χώρες σε ό,τι αφορά τις συμφωνίες επανεισδοχής.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Γίνεται γνωστό στο Σώμα ότι τη συνεδρίασή μας παρακολουθούν από τα νότια θεωρεία δεκαεννέα μαθητές και μαθήτριες και δύο συνοδοί εκπαιδευτικοί από το 1ο Γενικό Λύκειο Δραπετσώνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Πρόεδρε, έχετε τον λόγο για τη δευτερολογία σας για έξι λεπτά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Συγγνώμη, αλλά ο κύριος Πρωθυπουργός μοιάζει σαν να μην διάβασε την επίκαιρη ερώτησή μου. Η ερώτηση είναι συγκεκριμένη. Μίλησε κατ’ αρχάς για ακροδεξιά κυκλώματα, φασιστικά, ρατσιστικά, που επιδιώκουν να εκμεταλλευθούν το θέμα. Εδώ είναι η Ένωση Κεντρώων, δεν είναι η Χρυσή Αυγή που κάνει την ερώτηση. Ένα το κρατούμενο.

Δεύτερον, μίλησα για καθυστέρηση να ζητήσουμε τη βοήθεια της FRONTEX. Όταν μας απείλησαν για αποβολή από το Σένγκεν, τότε ζητήσαμε τη στήριξη και την ανάμειξη της FRONTEX. Μέχρι την ώρα εκείνη, είχαμε την άποψη ότι αυτό θίγει την εθνική μας αξιοπρέπεια και ανεξαρτησία.

Τρίτον, είπε ο κ. Πρωθυπουργός: «Πού θα βάλουμε τα hotspots; Εκεί που αποβιβάζονται οι ξένοι, εκεί θα τα βάλουμε.». Δεν είναι έτσι. Δηλαδή, αν έλθουν στην Ακρόπολη δέκα χιλιάδες ξένοι, θα μαγειρεύουν εκεί για τους ξένους;

(Θόρυβος από την πτέρυγα του ΣΥΡΙΖΑ)

Δεν είναι λύση αυτή, «στο γόνατο» και όπου βγαίνουν οι ξένοι, εκεί να γίνονται τα hotspots. Έπρεπε να υπάρχει ένας σχεδιασμός στην ηπειρωτική Ελλάδα, μακράν κατοικημένων περιοχών, χωρίς να θίγεται ο τουρισμός.

Είπε ότι δεν γνωρίζει ότι στην Κω και στη Μυτιλήνη ο κόσμος είναι αντίθετος. Τότε είναι εκτός τόπου και χρόνου, αν δεν το γνωρίζει.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

Συνεχίστε, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εγώ δεν έχω μιλήσει με έναν στη Μυτιλήνη ή στην Κω που να συμφωνεί.

(Θόρυβος από την πτέρυγα του ΣΥΡΙΖΑ)

Εντάξει, εσείς συμφωνείτε, γιατί έχετε κομματικούς λόγους.

Ενώ ήταν καλοπροαίρετη η ερώτησή μου, απήντησε σαν να είμαι μεταξύ αυτών που επιτίθενται εις την Κυβέρνηση, για να εκμεταλλευτώ το θέμα για ψήφους. Μάλιστα, χρησιμοποίησε και τη φράση «για ψήφους». Γνωρίζει ότι στην εικοσιπενταετή μου πορεία μέχρι να μπω εις τη Βουλή, ζητούσα και μειώσεις υψηλών συντάξεων και μειώσεις προνομίων και ήμουν κατά των ρουσφετιών. Ποτέ δεν χρησιμοποίησα λαϊκισμό. Εθιζόμεθα εις την Αίθουσα αυτή να θεωρούμε κάθε ερώτηση κακοπροαίρετη. Αυτό είναι μια κακή αρχή.

Και το τελευταίο που δεν είπα, το κυριότερο, είναι ότι με νομοθεσία του ’11, η οποία έγινε με στοιχεία του ’08, πάνε να αντιμετωπίσουν το τσουνάμι που έρχεται. Είναι σαν να λέμε ότι με δεδομένα καλοκαιριού αντιμετωπίζουμε τη βαρυχειμωνιά.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Κύριε Πρόεδρε, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν θέλω να επαναλάβω πολλά από όσα είπα στην πρώτη μου τοποθέτηση. Να πω μόνο το εξής σε ό,τι αφορά τα νησιά, για να κλείνει το θέμα αυτό και να σας απαντήσω, κύριε Πρόεδρε, σε σχέση με τη FRONTEX, γιατί αυτό έχει και ένα ενδιαφέρον.

Σε σχέση, λοιπόν, με τα νησιά, πρέπει να κατανοήσουμε όλοι ότι, πέραν όλων των άλλων ζητημάτων -των ηθικών, της ανθρωπιάς, της αλληλεγγύης- και σε ό,τι αφορά τη Συνθήκη Σένγκεν και σε ό,τι αφορά όμως τη διεθνή μας υποχρέωση, για να μπορέσουμε να συμβάλουμε ουσιαστικά στην αντιμετώπιση της τρομοκρατίας, να υπάρχει δηλαδή καταγραφή, ταυτοποίηση, η υποχρέωσή μας είναι με το που έρχονται, διασώζονται και πατούν το ευρωπαϊκό έδαφος, εκεί να γίνεται ταυτοποίηση. Και αυτή είναι μια απολύτως λογική απαίτηση και από την πλευρά των εταίρων μας.

Πρέπει να σας πω ότι προφανώς αιφνιδιαστήκαμε στο πρώτο διάστημα και το καλοκαίρι οι δυνατότητές μας να ανταποκριθούμε σε αυτήν την υποχρέωση ήταν χαμηλές, όταν είχαμε μάλιστα ροές των δέκα, δεκαπέντε χιλιάδων σε ένα νησί ημερησίως. Εντούτοις, από τον Σεπτέμβριο και μετά γίνεται αυτή η διαδικασία με τρόπο εξαιρετικό, χάρις στις υπεράνθρωπες προσπάθειες των ανδρών και γυναικών της Αστυνομίας και του Λιμενικού, βεβαίως και των τοπικών αρχών. Πρέπει να σας πω ότι σήμερα δεν υπάρχει ούτε ένας πρόσφυγας που να μην ταυτοποιείται στα νησιά.

Βεβαίως, το μεγάλο πρόβλημα είναι ότι δεν επαρκούν τα μηχανήματα αυτόματης ταυτοποίησης, τα λεγόμενα Eurodac, όταν οι ροές είναι πάρα πολύ μεγάλες, και είμαστε αναγκασμένοι για αρκετούς από αυτούς να χρησιμοποιούμε και τη διαδικασία με το μελάνι, την παραδοσιακή διαδικασία, που εκεί υπάρχει ένας χρόνος υστέρησης. Δηλαδή, μέχρι να περάσει το όνομα του ταυτοποιημένου που παίρνονται τα δακτυλικά του αποτυπώματα στον ηλεκτρονικό υπολογιστή για να καταχωρισθεί, μπορεί να περάσουν λίγες ώρες. Αντιλαμβάνεστε ότι αυτές οι λίγες ώρες για τις ανάγκες που το κάνουμε αυτό, να προστατευθούμε απέναντι στην πιθανότητα να υπάρχουν κάποιες είσοδοι υπόπτων, παίζουν κάποιοιν ρόλο. Και γι’ αυτό εγκαίρως έχουμε ζητήσει από τις ευρωπαϊκές αρχές, από άλλες χώρες, να μας βοηθήσουν με τη συνδρομή τέτοιων μηχανημάτων.

Να πω, λοιπόν, εδώ ότι κάποιοι κατηγόρησαν τη χώρα ως ξέφραγο αμπέλι, κάποιοι προσπάθησαν ξανά να μας ενοχοποιήσουν, όταν αποδείχθηκε ότι ένας εκ των δραστών στη δραματική, αιματηρή τρομοκρατική επίθεση στο Παρίσι, είχε περάσει από τη Λέρο. Όμως στη Λέρο αυτός ο άνθρωπος ταυτοποιήθηκε κανονικά και μάλιστα σε μηχανή Eurodac. Όταν πέρασε στην υπόλοιπη Ευρώπη, μόνο στη Σερβία ταυτοποιήθηκε και πουθενά αλλού.

Και εδώ προσπαθούν να δημιουργήσουν ζήτημα ασφαλείας για την Ελλάδα, που κάνει καλά τη δουλειά της και η Ελλάδα είναι το τελευταίο οχυρό σταθερότητας σε μια αποσταθεροποιημένη περιοχή. Είδαν τον έναν που πέρασε από τη Λέρο και δεν είδαν το γεγονός ότι όλοι οι υπόλοιποι ήταν γέννημα θρέμμα στη Γαλλία, στο Βέλγιο και ότι ακόμα και αυτός που πέρασε μόνο εδώ ταυτοποιήθηκε και πουθενά αλλού.

Έρχομαι τώρα στο θέμα της FRONTEX, για να κλείσω. Δεν υπάρχει καμμία δική μας αντίρρηση.

Από την αρχή δεν υπήρξε αντίρρηση και νομίζω ότι εδώ υπάρχει μια παρεξήγηση σε σχέση με τη συνδρομή της Ελληνικής Ακτοφυλακής από τη FRONTEX στα θαλάσσια σύνορα. Ούτως ή άλλως, η FRONTEX είναι εκεί. Και δεν κάνει βέβαια τίποτε άλλο απ’ αυτό που κάνει και η Ελληνική Ακτοφυλακή: διασώζει ανθρώπους.

Η Ελλάδα πρέπει να σας πω ότι έχει ζητήσει και την ενίσχυση της FRONTEX, πέραν του αιτήματος που υπέβαλε για μηχανήματα Eurodac, όπως σας είπα πιο πριν. Έχει ζητήσει και την ενίσχυση της FRONTEX. Δυστυχώς από τα χίλια εξακόσια επιπλέον στελέχη που ζητήσαμε, μόνο διακόσια άτομα έχουν έρθει μέχρι σήμερα. Πρέπει να σας πω ότι δεν έχουμε καμμία αντίρρηση και στη δημιουργία της λεγόμενης Ευρωπαϊκής Ακτοφυλακής, δρομολογούμενη και από δική μας παρότρυνση.

Εκεί όπου έχουμε αντίρρηση -και το γνωρίζετε όλοι καλά, διότι αφορά τα κυριαρχικά μας δικαιώματα και εκεί δεν μπορούμε να κάνουμε εκπτώσεις- είναι στο αίτημα που διατυπώθηκε -όχι επισήμως-, να υπάρξουν κοινές περιπολίες στα ελληνικά χωρικά ύδατα με την Τουρκική Ακτοφυλακή. Αυτό δεν εξυπηρετεί κανένα πρόβλημα. Γιατί, ακόμα και αν το δεχόμασταν αυτό, που δεν το δεχόμαστε, τι θα έκαναν διαφορετικό οι Τούρκοι απ’ αυτό που κάνουμε εμείς και η FRONTEX; Να περισυλλέγουμε και να διασώζουμε τους ανθρώπους, δηλαδή, και εφόσον είμαστε στα ευρωπαϊκά ύδατα, να τους πηγαίνουμε στα ευρωπαϊκά εδάφη, δηλαδή τα νησιά μας.

Δεν υπάρχει, λοιπόν, τέτοιο θέμα. Η Ευρωπαϊκή Ακτοφυλακή, λοιπόν, καλώς να έρθει και καλώς να συγκροτηθεί. Θα συνδράμουν φυσικά και οι ελληνικές δυνάμεις. Απόλυτη αρμοδιότητα της φύλαξης των συνόρων είναι η εθνική αρμοδιότητα. Πρέπει να το ξεκαθαρίσουμε αυτό. Από εκεί και πέρα, νομίζω ότι εκεί που θα πρέπει να επικεντρώσουμε πλέον την προσοχή μας δεν είναι στις υποχρεώσεις που υποτίθεται ότι δεν τηρούμε. Τηρούμε τις υποχρεώσεις μας. Να δούμε τι γίνεται και από την άλλη πλευρά.

Θέλω να κάνω μόνο δυο σχόλια. Υπήρξε μια συμφωνία με την Τουρκία, αναγκαία εγώ λέω. Αναμένουμε όμως να δούμε και τα αποτελέσματα αυτής της συμφωνίας. Διότι υποτίθεται ότι αυτή η συμφωνία έγινε για να μειωθούν οι ροές. Μέχρι σήμερα αυτό δεν το έχουμε διαπιστώσει. Μακάρι να κάνω λάθος. Μακάρι να βγω ψεύτης.

Έχουμε συγκροτήσει και μια μόνιμη διϋπουργική επιτροπή οι δυο χώρες και θα ζητήσω το επόμενο διάστημα να γίνει έκτακτη σύγκλησή της, για να διαπιστώσουμε από κοινού με την τουρκική πλευρά τι γίνεται με τις ροές. Αυτή όλη τη διαδικασία η Ευρώπη την έκανε για να υπάρξει η δυνατότητα οι πρόσφυγες που είναι στα τουρκικά εδάφη να έχουν κάποια χρήματα, για να μπορέσουν να ζήσουν σε αξιοπρεπείς συνθήκες, βεβαίως για να γίνεται η μετεγκατάσταση από την Τουρκία προς την Ευρώπη -όλα αυτά σωστά- αλλά και για να μειωθούν οι ροές. Πρέπει να το δούμε αυτό.

Τέλος, εντάξει η Ελλάδα να τηρεί τις υποχρεώσεις της, αλλά πρέπει και η Ευρώπη να τηρήσει τις υποχρεώσεις της, όχι απέναντι στην Ελλάδα, αλλά απέναντι στο πρόβλημα. Διότι μέχρι στιγμής οι χώρες που έχουν μπει στη διαδικασία του relocation, δηλαδή για να δεχθούν πρόσφυγες, είναι πάρα πολύ λίγες. Εδώ δεν υπάρχει Ευρώπη αλα καρτ. Στα δικαιώματα όλοι, αλλά στις υποχρεώσεις όποιοι θέλουν. Αυτό είναι ένα ζήτημα το οποίο αφορά την Ευρώπη και τη λειτουργία…

**ΘΕΟΔΩΡΑ ΜΠΑΚΟΓΙΑΝΝΗ:** …στο Ευρωπαϊκό Δικαστήριο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Έχετε δίκιο.

**ΘΕΟΔΩΡΑ ΜΠΑΚΟΓΙΑΝΝΗ:** Δυο χώρες στο Ευρωπαϊκό Δικαστήριο;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Η πραγματικότητα, λοιπόν, είναι αυτή που μας λέει ότι σήμερα, σύμφωνα με τα επίσημα στοιχεία της EUROSTAT, το τρίτο τρίμηνο του 2015 οι νέες αιτήσεις για άσυλο στην Ευρωπαϊκή Ένωση ξεπερνούν τις τετρακόσιες δέκα χιλιάδες, ενώ οι χώρες που έχουν μπει στη διαδικασία του relocation για να υποδεχθούν πρόσφυγες είναι πάρα πολύ λίγες και δεν μπορούν να ανταποκριθούν σε αυτόν τον αριθμό.

Στο πλαίσιο λοιπόν, των δυνατοτήτων μας κάνουμε παραπάνω απ’ αυτό που μας αναλογεί και ελπίζουμε και η Ευρώπη να τηρήσει τις δεσμεύσεις της.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον Πρωθυπουργό.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου καιτον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθητές και μαθήτριες και τρεις συνοδοί εκπαιδευτικοί από το Γυμνάσιο Ελευθερούπολης Καβάλας τοΑ΄ τμήμα.

Η Βουλή σάς υποδέχεται.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, θα συζητηθεί η πρώτη με αριθμό 239/21/1-12-2015 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Ντόρας Μπακογιάννη προς τον Πρωθυπουργό,σχετικά με τους χειρισμούς της Κυβέρνησης στη διαδικασία ανακεφαλαιοποίησης των τραπεζών.

Ορίστε, κυρία Μπακογιάννη, έχετε τον λόγο για έξι λεπτά.

**ΘΕΟΔΩΡΑ ΜΠΑΚΟΓΙΑΝΝΗ:** Ευχαριστώ πολύ, κύριε Πρόεδρε.

Κύριε Πρόεδρε, κυκλοφορεί στο διαδίκτυο, και συγκεκριμένα στο twitter, ένα hashtag με θέμα: «Remember 2015». Χιλιάδες χρήστες συγκρατούν αυτό που τους έμεινε από τη δύσκολη χρονιά που πέρασε. Δεν θα σας εκπλήξει, κύριε Πρωθυπουργέ, το γεγονός ότι πρωταγωνιστείτε, καθώς οι κατά καιρούς φράσεις σας και οι ατάκες σας, που τότε φαινόντουσαν πολύ έξυπνες, σήμερα κυριαρχούν προκαλώντας μόνο αρνητικά συναισθήματα.

Εμένα πάλι, η αγαπημένη μου φράση δεν είναι δική σας. Ανήκει σε έναν άλλοτε επιστήθιο φίλο και στενό συνεργάτη σας, τον κ. Βαρουφάκη -τον οποίο φαντάζομαι ότι θέλετε να ξεχάσετε-, ο οποίος, επιστρέφοντας ένα βράδυ στο σπίτι του, είπε υπερηφάνως στη σύζυγό του: «Αγάπη μου, σήμερα έκλεισα τις τράπεζες». Τον θυμάστε, κύριε Πρόεδρε. Υποθέτω ότι ανατριχιάσατε, γιατί δεν μπορεί τότε να μην είχατε καταλάβει…

(Θόρυβος -διαμαρτυρίες από την πτέρυγα του ΣΥΡΙΖΑ)

Ψυχραιμία, κύριοι συνάδελφοι.

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΘΕΟΔΩΡΑ ΜΠΑΚΟΓΙΑΝΝΗ:** Ψυχραιμία, κύριοι συνάδελφοι, ψυχραιμία.

**ΠΡΟΕΔΡΟΣ (Νικόλαος Βούτσης):** Μη μιλάτε, παρακαλώ.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, μη μετράτε τον χρόνο της διακοπής μου.

**ΠΡΟΕΔΡΟΣ (Νικόλαος Βούτσης):** Συνεχίστε, κυρία Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Γιατί δεν μπορεί να μην είχατε καταλάβει πού οδηγούσατε το καράβι της ελληνικής οικονομίας: κατευθείαν στο παγόβουνο, με ολόκληρη την ορχήστρα του ΣΥΡΙΖΑ να παίζει.

Τώρα πια όλοι ξέρουμε ότι η Ελλάδα πέρυσι τέτοιον καιρό είχε μπει σε ανάπτυξη, έστω ισχνή, με σταθεροποιημένο το τραπεζικό σύστημα. Σήμερα ξαναμπήκε σε ακόμη μεγαλύτερη κρίση.

Διότι, ποια είναι η διαφορά μας, κυρίες και κύριοι συνάδελφοι, από τις άλλες χώρες που μπήκαν στα μνημόνια; Ότι, για παράδειγμα, στην Ιρλανδία και στην Κύπρο τα αίτια της οικονομικής κρίσης βρισκόντουσαν στον τραπεζικό χώρο. Οι τράπεζες παρέσυραν τα κράτη στον βυθό. Στην Ελλάδα αντίθετα το κράτος βύθισε και τις τράπεζες.

Και ήρθατε εσείς και κατορθώσατε το ακατόρθωτο. Κλείσατε τις τράπεζες, επιβάλατε έλεγχο κεφαλαίων και χρεώσατε τα παιδιά και τα εγγόνια μας. Αυτή είναι η ουσία. Έτσι φτάσαμε να μιλάμε σήμερα για μια ακόμη ανακεφαλαιοποίηση, η οποία υπό σχετικά κανονικές συνθήκες θα ήταν παντελώς περιττή. Φτάσαμε να συζητάμε σήμερα την απώλεια του δημοσίου χρήματος και της δημόσιας περιουσίας, την εξασθένηση του δημοσίου ελέγχου του τραπεζικού συστήματος και τον αφελληνισμό των τραπεζών.

Λέγατε ότι δεν θα πουλούσατε κόκκινα δάνεια σε ξένα funds. Μα, αφού πουλήσατε τις τράπεζες σε ξένους, αυτομάτως θα περάσουν τα δάνεια σε εκείνους. Δώσατε τον πλούτο της χώρας και το βιος των Ελλήνων, των επιχειρήσεων και των βιομηχανιών μας.

Τον Δεκέμβριο του 2014 το χαρτοφυλάκιο του ΤΧΣ αποτιμάτο στα 13 δισεκατομμύρια. Με τις εκλογές που προκαλέσατε, με τα επικοινωνιακά show της δήθεν διαπραγμάτευσης τον Απρίλιο του ’15, το φτάσατε στα 6,5 δισεκατομμύρια. Με την απίστευτη πολιτική που εφαρμόσατε το καλοκαίρι, η αξία κατέρρευσε τον Οκτώβριο στα 2,4 δισεκατομμύρια. Με την ανακεφαλαιοποίηση που κάνατε, έφτασε στον πάτο, στα 500 εκατομμύρια.

Σε καμμία χώρα, κυρίες και κύριοι συνάδελφοι, το δημόσιο δεν έχασε από ανακεφαλαιοποίηση τραπεζών. Σε καμμία! Εδώ έχουμε παγκόσμια πρωτοτυπία. Στις Ηνωμένες Πολιτείες δε, που κρατικοποιήθηκαν οι τράπεζες, το κέρδος τους ήταν μεγάλο.

Και αυτό στην Ελλάδα έγινε από μία Κυβέρνηση που κατηγορούσε τις προηγούμενες για ξεπούλημα και προσέλκυση ιδιωτικών κεφαλαίων στις τράπεζες, από την Κυβέρνηση του ΣΥΡΙΖΑ, που πάντα διαλαλούσε την κρατικοποίηση του τραπεζικού συστήματος. Για να το πω απλούστερα και πιο κατανοητά: Με τις πράξεις και τις παραλείψεις σας επιτρέψατε το ελληνικό τραπεζικό σύστημα να πέσει στα χέρια εκείνων που εσείς κάποτε χαρακτηρίζατε «κοράκια των αγορών».

Πανηγυρίζετε, κύριε Πρωθυπουργέ. Πανηγυρίζετε για την επιτυχία της ανακεφαλαιοποίησης. Διότι, λέει -και σας άκουσα με τα αυτιά μου-, αποφεύχθηκε το κούρεμα των καταθέσεων. Συγχαρητήρια, κύριε Πρωθυπουργέ! Ποιος μιλούσε για κούρεμα καταθέσεων πέρυσι τέτοιον καιρό, κυρίες και κύριοι συνάδελφοι; Κανείς.

Μου θυμίζετε το ανέκδοτο με τον Χόντζα, ο οποίος έβαλε και το γαϊδούρι μέσα στο σπίτι και όταν το έβγαλε είπε: «Τώρα έχουμε πάρα πολύ μεγάλη άνεση για να αναπνεύσουμε».

Ταυτόχρονα, ενώ εσείς πανηγυρίζετε, ο μεν κ. Δραγασάκης έστειλε επιστολή στις τράπεζες ρωτώντας αν κατά τη διαδικασία υπήρχε σκάνδαλο, ο δε κ. Σταθάκης στη Βουλή ομολόγησε τη ζημιά του δημοσίου δηλώνοντας αφοπλιστικά: «Δεν μπορούσαμε να κάνουμε αλλιώς.».

Κάντε μου μια χάρη, κύριε Πρόεδρε. Σας παρακαλώ μην ξαναπείτε ότι οι τραπεζικές μετοχές θα ανέβουν, όπως είπατε τις προάλλες στην τηλεόραση, διότι την επόμενη ημέρα κατρακύλησαν ακόμη περισσότερο, πράγμα που ανησυχεί φαντάζομαι τους πάντες. Μερικές φορές η σιωπή εξυπηρετεί καλύτερα τα συμφέροντα της χώρας.

Απαντήστε, λοιπόν, στον ελληνικό λαό: Είναι αλήθεια ότι η έκθεση της νομισματικής πολιτικής της Τράπεζας της Ελλάδος για το 2014-2015 υποστήριζε ότι ακόμα και το πρώτο τρίμηνο του 2015 η κεφαλαιακή επάρκεια των τραπεζών παρέμεινε σε ικανοποιητικά επίπεδα; Είναι αλήθεια ότι το 2014 η κατάσταση είχε σταθεροποιηθεί και είχε υπάρξει σταδιακή αποκατάσταση της εμπιστοσύνης στο εγχώριο τραπεζικό σύστημα; Είναι αλήθεια ότι τα τραπεζικά ιδρύματα επανέκτησαν μέρος των καταθέσεών τους, ότι οδηγήθηκαν σε επιτυχείς αυξήσεις μετοχικού κεφαλαίου αντλώντας 8,3 δισεκατομμύρια από τις αγορές; Είναι αλήθεια ότι εξέδωσαν τίτλους αξίας περίπου 2,5 δισεκατομμυρίων ευρώ και μηδένισαν την εξάρτησή τους από τον έκτακτο μηχανισμό στήριξης; Είναι αλήθεια ότι είχε μειωθεί δραματικά η ροή των μη εξυπηρετούμενων δανείων; Είναι αλήθεια ότι στα τέλη του 2014 η κεφαλαιοποίηση της συμμετοχής του δημοσίου μέσω του ΤΧΣ στα συστημικά τραπεζικά συστήματα είχε διαμορφωθεί στα 15 δισεκατομμύρια; Τι έγινε και άλλαξαν όλ’ αυτά;

Τα δεδομένα πλέον είναι θλιβερά, κυρίες και κύριοι συνάδελφοι. Οι συνολικές καταθέσεις και τα repos των πιστωτικών ιδρυμάτων από το τέλος του 2014 μειώθηκαν κατά 50 δισεκατομμύρια, δηλαδή κατά 25%, τα μη εξυπηρετούμενα δάνεια αυξήθηκαν ραγδαία, η αξία των τραπεζικών μετοχών που κατείχε το δημόσιο διαμορφώθηκε περίπου στα 2,5 δισεκατομμύρια από 15 δισεκατομμύρια που ήταν στο τέλος του 2014, δηλαδή, κυρίες και κύριοι συνάδελφοι, μειώθηκαν κατά 85%. Και επεστράφησαν και με ευθύνη της Κυβέρνησης τα 11 δισεκατομμύρια του Ταμείου Χρηματοπιστωτικής Σταθερότητας.

**ΠΡΟΕΔΡΟΣ (Νικόλαος Βούτσης):** Κυρία Μπακογιάννη, να κρατηθούμε για τη δευτερολογία.

**ΘΕΟΔΩΡΑ ΜΠΑΚΟΓΙΑΝΝΗ:** Ναι, κύριε Πρόεδρε, τελειώνω αμέσως.

Κυρίες και κύριοι συνάδελφοι, χαρακτηριστική είναι η άποψη της Κομισιόν. Σε έκθεσή της τον Ιούλιο του 2015 επιβεβαιώνει ότι υπάρχουν σημαντικοί κίνδυνοι για τη χρηματοοικονομική σταθερότητα στην Ελλάδα, που προήλθαν από την αβεβαιότητα των οικονομικών και χρηματοπιστωτικών πολιτικών της ελληνικής Κυβέρνησης κατά το πρώτο εξάμηνο του 2015.

Κύριε Πρόεδρε, η ανακεφαλαιοποίηση των τραπεζών ίσως αποτελεί το πιο τρανταχτό παράδειγμα της αποτυχίας σας. Θα σας συνοδεύει για πάντα. Και επειδή πράγματι, εκτός της απαξίωσης και όλων αυτών που είπα, το θέμα είναι τεράστιο, κύριε Πρόεδρε, φαντάζομαι ότι όπως με περίσσια ευκολία ανακοινώσατε επιτροπή ελέγχου εμπειρογνωμόνων για την ανακεφαλαιοποίηση που έγινε για την προηγούμενη κυβέρνηση, θα έχετε την ευγένεια και το θάρρος να συμπεριλάβετε και τη δική σας ανακεφαλαιοποίηση σε αυτόν τον έλεγχο. Η Νέα Δημοκρατία πάντως μετά βεβαιότητας θα το ζητήσει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα: «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθητές και μαθήτριες και ένας εκπαιδευτικός συνοδός από το ιδιωτικό δημοτικό σχολείο Κανάση-Καντεμίρη.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κύριος Πρωθυπουργός για δώδεκα λεπτά.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρία Μπακογιάννη, σας ευχαριστώ για την επίκαιρη ερώτησή σας, καθώς μου δίνει τη δυνατότητα να επικεντρωθώ για μια ακόμη φορά τεκμηριωμένα στο θεμελιώδες ζήτημα της ανακεφαλαιοποίησης των τραπεζών, για να τελειώνουμε πια οριστικά με μια υπονομευτική και, θα έλεγα εγώ, λαϊκίστικη πλειοδοσία γύρω από το ζήτημα αυτό.

Διότι καταλαβαίνω απολύτως την πικρία ορισμένων κύκλων που ίσως να προσδοκούσαν μέσα από μια πιθανή αποτυχία στην ανακεφαλαιοποίηση των τραπεζών -άλλωστε κάποιοι συνέδεαν τη διαδικασία της ανακεφαλαιοποίησης με την πρώτη αξιολόγηση, να τελειώσει, λέει ,πρώτα η αξιολόγηση και μετά να γίνει ανακεφαλαιοποίηση- να ξαναφέρουν από το παράθυρο τα σενάρια του Grexit, που θα ερχόντουσαν, εάν στην Ελλάδα είχαμε bail in. Διότι με βάση τα δεδομένα που προέκυψαν μετά την ευρωπαϊκή νομοθεσία, από το 2016 και μετά έχουμε bail in, δηλαδή και κούρεμα των καταθέσεων, όταν δεν έχουμε επιτυχία στη διαδικασία μιας ανακεφαλαιοποίησης.

Καταλαβαίνω όμως και την πικρία κάποιων άλλων κύκλων, που ενδεχομένως να σκόπευαν ή να παραμόνευαν, να καρτερούσαν, να οδηγηθεί η διαδικασία σε αποτυχία και κάποιες μεγάλες συστημικές τράπεζες να οδηγηθούν σε εκκαθάριση, ώστε με πολύ μικρή συμμετοχή, με πολύ μικρό αντίτιμο, να αποκτήσουν τον έλεγχο των τραπεζών.

Αυτό που με εκπλήσσει είναι η δική σας σπουδή να κάνετε αυτή την ερώτηση με αυτόν τον τόνο και με αυτό το ύφος και να υιοθετήσετε, μάλιστα αστήρικτα, διάφορες θεωρίες συνωμοσίας για δήθεν ξεπούλημα σε αρπακτικά κεφάλαια και άλλα τέτοια ευφάνταστα.

Κατ’ αρχάς, το να θεωρείτε ότι οι τράπεζες χρειάστηκαν νέα κεφάλαια λόγω των κακών χειρισμών, όπως ευγενικά το λέτε, της δικής μας Κυβέρνησης μέσα σε λίγους μήνες δείχνει ότι προφανώς σκοπίμως αγνοείτε την κατάσταση στην οποία βρισκόταν το τραπεζικό σύστημα της χώρας ένα χρόνο πριν ειδικότερα στην αρχή τους έτους, που είχαμε μια σημαντικότατη εκροή καταθέσεων πριν καν αναλάβουμε, την οποία μάλιστα τότε, αν δεν υποκινούσαν, σίγουρα υποστήριζαν διάφορα στελέχη σας, που σήμερα μάλιστα διεκδικούν και την αρχηγία του κόμματος.

Τα κόκκινα δάνεια είχαν προσεγγίσει το 40% πριν αναλάβουμε. Ήταν κοντά στα 80 δισεκατομμύρια ευρώ. Είχαμε χάσει τον έλεγχο από τότε. Η πιστωτική επέκταση ήταν αρνητική, στοιχείο που δείχνει ότι οι τράπεζες έτσι όπως ήταν δεν μπορούσαν να ανταποκριθούν στον βασικό τους ρόλο, που είναι η παροχή πιστώσεων και ρευστότητας στην οικονομία.

Ελάτε τώρα να δούμε ένα προς ένα τα στοιχεία που αφορούν τα γεγονότα, όπως έχουν, σχετικά με την ανακεφαλαιοποίηση. Η αρχική εκτίμηση στη συμφωνία που κάναμε τον Ιούλη ήταν ότι θα χρειαστούμε 25 δισεκατομμύρια ευρώ για την ανακεφαλαιοποίηση, τα οποία θα τα δανειζόταν το ελληνικό δημόσιο από το Ταμείο Χρηματοπιστωτικής Σταθερότητας. Άρα θα ήταν 25 δισεκατομμύρια ευρώ επιπλέον χρέος στις πλάτες μας.

Αργότερα, μετά τα stress tests, οι συνολικές κεφαλαιακές ανάγκες των συστημικών τραπεζών υπολογίστηκαν από την Ευρωπαϊκή Κεντρική Τράπεζα στα 14,4 δισεκατομμύρια ευρώ. Τελικά, το ΤΧΣ συμμετείχε μόνο με 5,43 δισεκατομμύρια ευρώ κι έτσι, αντί των αρχικών εκτιμήσεων για 25 δισεκατομμύρια ευρώ, το ελληνικό δημόσιο αυτή τη στιγμή βαρύνεται με 5,5 δισεκατομμύρια ευρώ. Δηλαδή έχουμε γλιτώσει χρέος ίσα με το 10% του ΑΕΠ μας.

Οι ιδιώτες επενδυτές, παρά τις προβλέψεις περί του αντιθέτου, είχαν σημαντική συμμετοχή. Εγώ να αποδεχτώ ότι με την κοινή λογική, μάλιστα μετά τον Ιούλη, τον Αύγουστο, στις συνθήκες που βρισκόταν η ελληνική οικονομία μετά από τη σκληρή διαπραγμάτευση, κανείς δεν θα μπορούσε να πει με σιγουριά ότι θα έχουμε μια τόσο σημαντική συμμετοχή. Μάλλον θα περνάγανε για τρελό κάποιον που θα έλεγε σε αυτήν εδώ την Αίθουσα ότι σε δυο μήνες θα μπουν 6,5 δισεκατομμύρια ευρώ ιδιωτικά κεφάλαια από την αγορά στις τράπεζες. Κι όμως, μπήκαν 6,4 δισεκατομμύρια ευρώ γεγονός που επισφραγίζει την εμπιστοσύνη των επενδυτών στην ελληνική οικονομία.

Το γεγονός, λοιπόν, ότι πετύχαμε και μπήκαν με 6,5 δισεκατομμύρια οι ιδιώτες δείχνει απαξίωση ή δείχνει θετικές προσδοκίες ανάκαμψης, τόσο των τραπεζών όσο και του συνόλου της οικονομίας;

Τι επέφερε αυτό; Μειώθηκε βεβαίως, όπως είπα πιο πριν, δραστικά η επιβάρυνση του δημόσιου χρέους. Αυτό εσκεμμένα αποκρύπτεται και υποτιμάται και ο λόγος είναι προφανής, διότι δεν συμφέρει να ακούγεται.

Όσον αφορά όμως το θέμα του ελέγχου των τραπεζών, η μετοχική συμμετοχή του ΤΧΣ μπορεί μεν, εφόσον μπήκαν στην αύξηση κεφαλαίου οι ιδιώτες, να είναι μικρότερη, αλλά νομίζω ότι και ένα μικρό παιδί αντιλαμβάνεται ότι ένα ποσοστό 40% σε μια τράπεζα που πάει σε εκκαθάριση και έχει αρνητική προοπτική με ένα ποσοστό 25% σε μια τράπεζα που είναι επαρκώς ανακεφαλαιοποιημένη, σε απόλυτα νούμερα το 25 είναι πιο σημαντικό, πιο ισχυρό από το 40. Το 25 σε μια επαρκώς ανακεφαλαιοποιημένη τράπεζα είναι πιο σημαντικό από το 40 σε μια τράπεζα που πάει σε εκκαθάριση. Αυτό το καταλαβαίνουν όλοι.

Ας έρθουμε, όμως, και σε πιο συγκεκριμένα, σε πιο ουσιαστικά ζητήματα, που δεν είναι μόνο το ποσοστό. Διότι οι νέες μετοχές έχουν πλήρη δικαιώματα ψήφου. Μέχρι τώρα τα πλειοψηφικά ποσοστά συμμετοχής του ΤΧΣ στο μετοχικό κεφάλαιο των τραπεζών είχαν εξαιρετικά περιορισμένα δικαιώματα ψήφου. Και αυτό από την ανακεφαλαιοποίηση που εσείς πράξατε, η παράταξή σας, η κυβέρνηση Σαμαρά και αποτελούσε βεβαίως παγκόσμια πρωτοτυπία.

Αναφερθήκατε πριν ως παράδειγμα στις Ηνωμένες Πολιτείες Αμερικής. Εκεί είχαμε κρατικοποίηση τραπεζών, κυρία Μπακογιάννη. Δεν ενθυμούμαι καλά, είχατε προτείνει τότε στον κ. Σαμαρά να προχωρήσει σε κρατικοποίηση των τραπεζών και αρνήθηκε; Αυτό είχατε προτείνει; Διότι εδώ υπάρχει μια μεγάλη αντίφαση σε σχέση με τις θέσεις σας, τις ευρέως γνωστές και διατυπωμένες, για τον ρόλο του κράτους, για την ανάγκη της ελεύθερης αγοράς που λειτουργεί καλά και όλα αυτά.

Υπενθυμίζω ότι στην προηγούμενη ανακεφαλαιοποίηση, που συμμετείχε το ΤΧΣ, οι διοικήσεις των τραπεζών μπορούσαν να κρατήσουν το μάνατζμεντ τους, εφόσον κατόρθωναν να προσελκύσουν από τον ιδιωτικό τομέα μόλις το 10% των συνολικών αναγκών τους. Επίσης είναι πρωτοφανές στα χρονικά.

Να θυμίσω επίσης –γιατί ορισμένοι τα ξεχνάτε αυτά και ίσως έχετε λόγους να τα ξεχνάτε- τον σκανδαλώδη τρόπο διάλυσης και χαρίσματος της Αγροτικής Τράπεζας και του Ταχυδρομικού Ταμιευτηρίου. Και όταν λέω έχετε λόγους, δεν υπαινίσσομαι ότι καλύπτετε κάποιους που διέπραξαν αυτές τις επιλογές, αλλά ενδεχομένως έχετε λόγους, διότι ειδικά στην Αγροτική τα κόμματά σας ήταν κακοπληρωτές. Πάνω από 250 εκατομμύρια είναι τα χρέη ΠΑΣΟΚ και Νέας Δημοκρατίας. Ακόμη και εάν για τα επόμενα σαράντα χρόνια ό,τι υπάρχει από κρατικό προϋπολογισμό το δίνετε για να ξεπληρώσετε, δεν θα ξεπληρώσετε ποτέ, θα τα χρεωθεί ο ελληνικός λαός, αυτό θέλετε!

(Χειροκροτήματα)

Ας έρθω τώρα στο άλλο κρίσιμο θέμα του αφελληνισμού, στον περίφημο αφελληνισμό των τραπεζών. Αξίζει να θυμίσω και να τονίσω ότι διαχρονικά η πλειοψηφία των μετοχών των ελληνικών τραπεζών ήταν στην κατοχή ξένων επενδυτών, πριν από την κρίση. Εξαίρεση, βεβαίως, το διάστημα της κρίσης, μετά την πρώτη και τη δεύτερη ανακεφαλαιοποίηση, που το ΤΧΣ απέκτησε την πλειοψηφία, αλλά, όπως προείπα, χωρίς κανέναν ουσιαστικό λόγο στη διοίκηση των τραπεζών, καθώς οι μετοχές δεν είχαν δικαίωμα ψήφου.

Άρα για ποιον ξαφνικό αφελληνισμό μιλάτε και τι πραγματικά σημαίνει αυτή η λέξη; Μιλάτε για τη μετοχική σύνθεση; Μιλάτε για τη διοίκηση των τραπεζών; Μιλάτε για μείωση της αξίας των μετοχών, όταν από τον Ιούνιο του 2012, οπότε και τη διακυβέρνηση της χώρας ανέλαβε η παράταξή σας, μέχρι και τον Γενάρη του 2015 και παρ’ όλη τη διενέργεια δύο ανακεφαλοποιήσεων, προκαλέσατε απώλειες στον δείκτη των τραπεζών της τάξεως του 66,5%; Και τα στοιχεία είναι γνωστά σε όλους.

Θα σας πω μόνο ένα παράδειγμα: Η «Eurobank» έχασε στα χρόνια της διακυβέρνησής σας χρηματιστηριακά το 97,6% της αξίας της, παρά τη σκανδαλώδη προικοδότηση της τότε από το Ταχυδρομικό Ταμιευτήριο.

Μας λέτε, λοιπόν, για ξένα κεφάλαια. Όπως είπα και νωρίτερα, και στο παρελθόν η πλειοψηφία των μετοχών ήταν ξένοι επενδυτές. Είναι αληθές ότι μεγάλο μέρος των κεφαλαίων που προσελκύστηκαν προέρχεται από ξένα κεφάλαια και πολλά από αυτά με μικρό χρονικό ορίζοντα επένδυσης. Μήπως αυτό δεν έγινε το 2013, όταν εσείς ήσασταν κυβέρνηση, στην ανακεφαλαιοποίηση; Τώρα ξαφνιάζεστε;

Όπως είπα και πριν, όμως, αυτό που με κάνει να αναρωτιέμαι είναι ότι αυτά τα λέτε εσείς, κυρία Μπακογιάννη, που είναι γνωστές οι απόψεις σας. Δηλαδή τι ακριβώς μας λέτε; Το ίδιο που μας λέτε για τις τράπεζες θα μας το πείτε αύριο και για τις ιδιωτικοποιήσεις, που είστε ιδεολογικά υπέρμαχος χρόνια; Σας το πιστώνω. Θα μας πείτε «μην προχωρήσετε, αν δεν βρείτε ελληνικά κεφάλαια να αγοράσουν και έρθουν ξένα κεφάλαια να επενδύσουν»; Θα μας πείτε το ίδιο;

Ωστόσο, θέλω να σας ενημερώσω ότι αυτά τα περί αφελληνισμού δεν ισχύουν και στην πράξη, διότι, αν αθροίσουμε -ιδίως στις δύο μεγαλύτερες τράπεζες, την «Πειραιώς» και την «Εθνική»- το ποσοστό μετοχών του ελληνικού δημοσίου με αυτό που ανήκει σε Έλληνες επενδυτές, θα διαπιστώσετε ότι στη μεν «Πειραιώς» το 66% είναι σε ελληνικά χέρια, στη δε «Εθνική» είναι το 55% σε ελληνικά χέρια. Πού είναι λοιπόν, ο αφελληνισμός;

Θέλω να σας ενημερώσω επιπλέον ότι σε όλες τις συστημικές τράπεζες εισήλθαν για πρώτη φορά θεσμικοί φορείς τύπου IFC, International Finance Corporation, όπως επίσης και EBRD. Επίσης, προσελκύστηκαν εθνικά κεφάλαια, sovereign funds, από Ευρώπη και Μέση Ανατολή, Νορβηγία και Αμπού Ντάμπι, ενώ ενδεικτική είναι και η επιστροφή μίας γαλλικής τράπεζας στο μετοχικό κεφάλαιο μίας ελληνικής τράπεζας, της Credit Agricole στην Alpha Bank.

Παράλληλα, διατήρησαν τη συμμετοχή τους μακροπρόθεσμοι επενδυτές και μάλιστα, ορισμένοι αύξησαν τη συμμετοχή τους, όπως η «FAIRFAX», ενώ επίσης συμμετείχαν σε εξαιρετικά υψηλό ποσοστό, όπως είπα και πριν, και σημαντικοί Έλληνες επενδυτές. Άρα και σε αυτό μάλλον έχετε κακή ενημέρωση, κυρία Μπακογιάννη.

Βεβαίως, θα συνεχίσουμε την προσπάθεια να προσελκύσουμε νέους μακροπρόθεσμου χαρακτήρα, επενδυτές. Η αρχή ήδη έχει γίνει. Σταδιακά με την ενίσχυση της εμπιστοσύνης, τη βελτίωση των μακροοικονομικών δεδομένων, τη διευθέτηση του ζητήματος του δημόσιου χρέους και την εισαγωγή της χώρας στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας, που πιστεύουμε ότι θα δημιουργήσει μία τελείως νέα εικόνα για την ελληνική οικονομία.

Επίσης, θα ήθελα να υπογραμμίσω ότι στην πρόσφατη νομοθεσία που περάσαμε βελτιώνεται το επίπεδο διακυβέρνησης των τραπεζών αλλά και του Ταμείου Χρηματοπιστωτικής Σταθερότητας, ενώ προβλέπεται για πρώτη φορά διαδικασία αξιολόγησης των διοικήσεων, κάτι το οποίο εσείς ως Κυβέρνηση ούτε που διανοηθήκατε, πόσω μάλλον, δεν τολμήσατε να κάνετε στο πρόσφατο παρελθόν.

Η νέα ανακεφαλαιοποίηση, παρά τις δυσκολίες, σχεδιάστηκε ώστε να διασφαλίζονται πλήρως τα συμφέροντα του ελληνικού δημοσίου με τον καλύτερο δυνατό τρόπο και μπορεί να οδηγήσει ακόμα και σε ολική ανάκτηση του ποσού που διατέθηκε στην παρούσα φάση.

Το 25% της δημόσιας συμμετοχής έχει τη μορφή κοινών μετοχών και το 75% έχει τη μορφή ειδικών ομολογιών, των λεγόμενων CoCos. Οι ομολογίες αυτές έχουν υψηλό επιτόκιο 8%, άρα οι τράπεζες θα έχουν ισχυρό κίνητρο να τις εξοφλήσουν και να επιστρέψουν στο δημόσιο τα χρήματά του.

Επιπλέον, η συμφωνία προβλέπει ότι οι μετοχές των τραπεζών μετά την ανακεφαλαιοποίηση θα συμπεριληφθούν στο πλαίσιο διαχείρισης του νέου ανεξάρτητου Ταμείου Ιδιωτικοποιήσεων και Επενδύσεων, που έχει στόχο να εξασφαλίσει την καλύτερη αξιοποίηση περιουσιακών στοιχείων του δημοσίου, κάνοντας μάλιστα αναφορά και στην αποφυγή της διαδικασίας του ξεπουλήματος, στα κείμενα που αποφασίστηκε η συγκρότησή του. Και όλα αυτά επιτεύχθηκαν, επαναλαμβάνω, υπό τον αυστηρό περιορισμό της 1ης Ιανουαρίου, με βάση την οδηγία που τίθεται σε εφαρμογή για την εξυγίανση των τραπεζών, για καταθέσεις πάνω από 100.000 ευρώ, πααδείγματος χάριν κίνδυνο απομείωσής τους. Άρα όλοι αντιλαμβάνεσθε ότι βρισκόμασταν μπροστά σε έναν μεγάλο κίνδυνο, τον οποίο αποφύγαμε. Και αυτός ο κίνδυνος θα υπήρχε ούτως ή άλλως –και κλείνω- ανεξάρτητα από το εάν δίναμε τη μάχη της διαπραγμάτευσης ή όχι.

Κανείς δεν είναι ευτυχής για το γεγονός ότι επιβλήθηκαν στη χώρα capital controls. Όμως όποιος επιχειρεί να πείσει για τα προβλήματα των τραπεζών με τα κόκκινα δάνεια, που ξεπέρασαν τα 80 δισεκατομμύρια ευρώ και εκτινάχθηκαν κατά την περίοδο της διακυβέρνησής σας, λέγοντας ότι οι τράπεζες χρειαζόντουσαν ανακεφαλαιοποίηση, επειδή επιβλήθηκαν capital controls, εντάξει, τότε δημαγωγεί, δεν είναι πειστικός και δεν είναι πειστικός, διότι η πραγματικότητα είναι αυτή που διαψεύδει. Η πραγματικότητα, λοιπόν, λέει ότι εμείς αναλάβαμε σε μία περίοδο όπου υπήρχε έντονη φυγή κεφαλαίων από τις τράπεζες, ήδη είχε ξεκινήσει, σε μία περίοδο που οι μεγαλοκαταθέτες είχαν βγάλει ήδη επί των ημερών σας τα λεφτά τους στο εξωτερικό.

Οι επιχειρήσεις που είναι αποκλειστικά εξαρτημένες από την τραπεζική διαμεσολάβηση προστατεύονται πλήρως από μία ενδεχόμενη τραπεζική εκκαθάριση και αυτό είναι εξαιρετικά σημαντικό.

Με δύο λόγια, οι τράπεζες πια είναι πλήρως κεφαλαιοποιημένες, με δείκτη κεφαλαιακής επάρκειας 19% έναντι περίπου 10% σε επίπεδο Ευρωπαϊκής Ένωσης και έτσι πιστεύουμε ότι από εδώ και στο εξής θα μπορέσουν να επιτελέσουν τη διαμεσολαβητική τους λειτουργία, να εμπνεύσουν εμπιστοσύνη στους καταθέτες για την επιστροφή των χρημάτων από τα στρώματα και τα σεντούκια και τα μπαούλα ξανά στην πραγματική οικονομία και στις τράπεζες, αλλά κυρίως να προχωρήσει μέσα και από την επίλυση του γόρδιου δεσμού των μη εξυπηρετούμενων δανείων και να υπάρξει πιστωτική επέκταση προς τις ελληνικές επιχειρήσεις, με χαμηλότερα επιτόκια.

Στόχος μας, λοιπόν, είναι το τραπεζικό σύστημα να επανέλθει στον αμιγώς αναπτυξιακό του ρόλο για τη χρηματοδότηση των επιχειρήσεων και τη δημιουργία θέσεων απασχόλησης, που τόσο έχει ανάγκη η οικονομία και η κοινωνία μας.

Κυρία Μπακογιάννη, λοιπόν, αποδέχομαι πλήρως τον χαρακτηρισμό ότι αυτή η διαδικασία –πώς μου το είπατε;- «θα σας κυνηγά, θα σας στιγματίζει». Πράγματι θα μας κυνηγά, διότι καταφέραμε θετικά να ξεπεράσουμε αυτόν τον κάβο, καταφέραμε να φτάσουμε μπροστά στον μεγάλο στόχο, έχοντας ανακεφαλαιοποιημένες τις τράπεζες, που είναι η πρώτη αξιολόγηση, με την οικονομία όρθια αλλά και με την κοινωνία όρθια. Καταφέραμε οι τράπεζες να μην υποστούν τη μεγάλη ζημία στην οποία κινδυνεύσαμε πράγματι, λόγω της ενέδρας που κάποιοι μάς είχαν στήσει τον προηγούμενο Ιούλιο. Κάποιοι σήμερα στενοχωριούνται γι’ αυτό, διότι δεν έχουν άλλον τρόπο πια να εκβιάζουν την ελληνική Κυβέρνηση με τη διάλυση των τραπεζών και γι’ αυτό θα έπρεπε εσείς όχι να είστε στενοχωρημένοι, αλλά να είστε χαρούμενοι. Θα μας κυνηγά θετικά, λοιπόν, ο τρόπος με τον οποίο καταφέραμε να διασώσουμε τις τράπεζες, με την κοινωνία όρθια, για να προχωρήσουμε μπροστά στον στόχο μας, που είναι η ολοκλήρωση της πρώτης αξιολόγησης, ώστε να φτάσουμε μπροστά στον μεγάλο εθνικό στόχο για την απομείωση του χρέους και ελπίζω σε αυτόν τον στόχο να σας έχουμε σύμμαχους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Πρωθυπουργέ.

Η κ. Μπακογιάννη έχει τον λόγο για έξι λεπτά, για να δευτερολογήσει.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, έχω την τιμή να είμαι Βουλευτής εδώ και είκοσι πέντε χρόνια. Από το έδρανο στο οποίο κάθεστε έχουν μιλήσει σπουδαίοι ηγέτες. Συμφωνούσαμε, διαφωνούσαμε, ενίοτε εντόνως, αναγνωρίζαμε, όμως, πάντα το πολιτικό κύρος του Έλληνα Πρωθυπουργού. Ουδείς, όμως, κύριε Πρόεδρε, τουλάχιστον από όσο θυμάμαι εγώ, δεν έχει επιδείξει τέτοια οίηση. Με όλο τον σεβασμό, λοιπόν, θα σας πω ότι είναι νωρίς για επιδείξεις τέτοιου καισαρισμού.

Όλοι όσοι έχουμε ασκήσει εξουσία γνωρίζουμε δύο πράγματα: Πρώτον, ότι όλοι κάναμε νομοτελειακά λάθη και, δεύτερον, ότι η εξουσία, αν δεν προσέξεις, σε απομακρύνει από την πραγματικότητα. Δεν είναι τυχαίο, κύριε Πρωθυπουργέ, ότι σε αυτά που μόλις τώρα είπατε η Κοινοβουλευτική σας Ομάδα σάς χειροκρότησε μόνο μία φορά, όταν επιτεθήκατε στη Νέα Δημοκρατία, διότι μέσα τους…

(Θόρυβος, διαμαρτυρίες και χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ελάτε, κύριοι συνάδελφοι. Σας παρακαλώ!

**ΘΕΟΔΩΡΑ ΜΠΑΚΟΓΙΑΝΝΗ:** …ξέρουν πάρα πολύ καλά ότι το πρόβλημα της ανακεφαλαιοποίησης…

**ΝΙΚΟΛΑΟΣ ΠΑΠΑΔΟΠΟΥΛΟΣ:** ...(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΘΕΟΔΩΡΑ ΜΠΑΚΟΓΙΑΝΝΗ:** Είναι βασικό προσόν ενός κοινοβουλευτικού άνδρα να μπορεί να ακούει την κριτική. Σας το συστήνω. Θα το χρειαστείτε πολύ τον επόμενο χρόνο.

Προχωρώ.

Η ανακεφαλαιοποίηση η οποία έγινε δημιούργησε τεράστια προβλήματα. Σας έθεσα συγκεκριμένα ερωτήματα. Δεν πήρα απάντηση σε κανένα από τα ερωτήματα αυτά. Προσπαθήσατε να μου πείτε αν ιδεολογικά εγώ είμαι υπέρ των αποκρατικοποιήσεων. Είμαι, μην ανησυχείτε, κύριε Πρωθυπουργέ.

Η αλήθεια, όμως, είναι ότι εσείς διακηρύσσατε την ανάγκη κρατικοποίησης του ελληνικού τραπεζικού συστήματος, το οποίο βεβαίως ανήκε κατά συντριπτική μετοχική πλειοψηφία στο δημόσιο μέσω του Ταμείου Χρηματοπιστωτικής Σταθερότητας. Εσείς εκμηδενίσατε την εύλογη αξία του χαρτοφυλακίου του ΤΧΣ, που έχει διαθέσει έως τώρα πάνω από 31.000.000.000 ευρώ στις συστημικές τράπεζες, χωρίς, δυστυχώς, να υπάρχει προοπτική ανάκτησης των κεφαλαίων αυτών.

Κι επειδή οι τράπεζες δεν ήταν υπό εκκαθάριση όταν εσείς ήρθατε στην Κυβέρνηση, το να το ισχυρίζεστε σήμερα είναι απλώς ψεύδος. Εσείς με τις καθυστερήσεις, τις ανακολουθίες και τα λάθη σας διαμορφώσατε το χειρότερο δυνατό περιβάλλον για την ανακεφαλαιοποίηση, για την οποία τόσο πολύ επαίρεστε σήμερα.

Όμως μια που δεν μου απαντήσατε σε καμμία από τις άλλες ερωτήσεις περιμένω να μου απαντήσετε σε μία τώρα. Κύριε Πρωθυπουργέ, η Εθνική Τράπεζα δεν φαίνεται να είχε πολύ μεγάλη επιτυχία στην προσπάθεια προσέλκυσης κεφαλαίων. Θέλω, λοιπόν, να μάθω εάν πράγματι είναι αλήθεια ότι υποχρεώνεται να πουλήσει τη Finansbank με κάτω ή περί τα 2 δισεκατομμύρια, όταν η αξία της Finansbank, αν θυμάμαι καλά, ήταν κάτι μεταξύ 4 και 5. Είναι αλήθεια αυτό, κύριε Πρωθυπουργέ;

Είναι αλήθεια ότι υπάρχουν μετοχές προνομιούχες, οι οποίες σε ένα βράδυ, με μία νομοθετική ρύθμιση, έγιναν κοινές; Πόσο ζημίωσε αυτό το ελληνικό δημόσιο; Μήπως μπορείτε να ενημερώσετε τη Βουλή των Ελλήνων και τους δικούς σας ενθουσιώδεις συναδέλφους αλλά και την Αντιπολίτευση, η οποία ανησυχεί;

Ο ελληνικός λαός, κυρίες και κύριοι συνάδελφοι, θέλει απαντήσεις και μην κρύβεστε πίσω από τα αποτελέσματα των τελευταίων εκλογών. Σήμερα βιώνει τα αποτελέσματα αυτής της πολιτικής.

Και επειδή έγινε η επίθεση για τη Νέα Δημοκρατία, να ξέρετε ότι η Νέα Δημοκρατία είναι περήφανη για τη διαδρομή της. Κάναμε την αυτοκριτική μας για τις αδυναμίες τις οποίες είχαμε και ενδεχομένως έχουμε ακόμα. Ταυτόχρονα, όμως, εμείς μπορούμε να κοιτάμε τον ελληνικό λαό στα μάτια. Και σας το λέω αυτό ως ένας άνθρωπος που είχε πάντα το θάρρος της γνώμης του να κάνει κριτική και στο δικό του κόμμα. Μην παγιδεύεστε, λοιπόν, στη στιγμή.

Η Νέα Δημοκρατία ήρθε από μακριά και θα πάει μακρύτερα. Η καλύτερη άμυνα δεν είναι πάντα η επίθεση, διότι χρειάζεται να βρείτε το θάρρος να απαντήσετε σε ερωτήματα.

Κι επειδή έκανα και μία τελευταία πρόταση στον κύριο Πρόεδρο, αλήθεια, κύριε Πρόεδρε, για την επιτροπή δεν άκουσα λέξη. Θα εντάξετε και τη δικιά σας ανακεφαλαιοποίηση σ’ αυτή την επιτροπή εμπειρογνωμόνων, όπως σας ζήτησε…;

Χαίρομαι που ο κ. Δραγασάκης, από ό,τι αντιλαμβάνομαι, σας συμβουλεύει να δεχτείτε.

Διότι, κακά τα ψέματα, κύριοι συνάδελφοι: Τα αποτελέσματα αυτής της ανακεφαλαιοποίησης, ναι, κύριε Τσίπρα, θα σας κυνηγάνε για καιρό! Το 0,001 που έκανε μια μετοχή μιας τραπέζης, για την οποία κάποτε γίνονταν μάχες, δεν είναι τιμητικό για την Κυβέρνησή σας. Ο τρόπος με τον οποίο ανακεφαλαιοποιήσατε τις τράπεζες θα είναι στίγμα και θα σας κυνηγάει.

Είναι καλό, λοιπόν, ο έλεγχος ο οποίος πρόκειται να γίνει να γίνει σε βάθος. Πάντως, σας λέω ότι το δικό μου κόμμα θα το πράξει, θα το ψάξει και θα δώσει τον λογαριασμό!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε την κ. Μπακογιάννη.

Κύριε Πρωθυπουργέ, έχετε τον λόγο για να κλείσετε τη συζήτηση.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κατ’ αρχάς, κύριε Πρόεδρε, κυρίες και κύριοι συνάδελφοι, μου κάνει εντύπωση ότι μια τόσο έμπειρη κοινοβουλευτικός, όπως η κ. Μπακογιάννη, έρχεται σε μια διαδικασία κοινοβουλευτικής αντιπαράθεσης και στη δευτερολογία διαβάζει από κείμενο ότι «ο Πρωθυπουργός δεν απάντησε». Είχε προεξοφλήσει ότι δεν θα απαντήσει. Και διαβάζει από κείμενο περί οίησης!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Σας τα ανταποδίδω τα περί οίησης, κυρία Μπακογιάννη. Άλλωστε, θα ήταν δικαιολογημένο σε έναν άνθρωπο ο οποίος δεν ανήκει σε πολιτικό τζάκι να έχει και μια μικρή οίηση, που καταφέρνει να γίνει Πρωθυπουργός στα σαράντα!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εσείς που ανήκετε σε μεγάλο πολιτικό τζάκι πρέπει να παραδεχθείτε ότι τα πράγματα στη χώρα άλλαξαν.

**ΔΗΜΗΤΡΙΟΣ ΚΥΡΙΑΖΙΔΗΣ:** Για την ταμπακιέρα πείτε μας!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα πω και για την ταμπακιέρα! Μιλούσα είκοσι λεπτά. Μη βιάζεστε!

Και επειδή αναφερθήκατε πιο πριν, στην αρχική σας τοποθέτηση, σε ένα απόφθεγμα, που αφορά μια πολύ ωραία ξένη ταινία του αμερικάνικου κινηματογράφου, εάν δεν κάνω λάθος, σε σχέση με τον κ. Βαρουφάκη -είπατε ότι γύρισε το βράδυ στο σπίτι και είπε: «Αγάπη μου, έκλεισα τις τράπεζες», από το: «Συρρίκνωσα τα παιδιά», φαντάζομαι, το αντίστοιχο- θα σας απαντήσω με έναν αντίστοιχο τίτλο ταινίας: «Κοίτα ποιος μιλάει!». Ποιοι μιλάνε; Αυτοί που λεηλάτησαν αυτόν τον τόπο επί είκοσι πέντε και πλέον χρόνια!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και θέλω να σας ρωτήσω, κυρία Μπακογιάννη: Την καταστροφή σε αυτή τη χώρα την έφεραν οι επτά μήνες που τόλμησε αυτός ο λαός να βγει μπροστά με υπερηφάνεια και αξιοπρέπεια και μια Κυβέρνηση να διεκδικήσει το δίκιο της στην Ευρώπη ή εσείς, του «ναι σε όλα» και της υποταγής;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΘΕΟΔΩΡΑ ΜΠΑΚΟΓΙΑΝΝΗ:** Με μεγάλη ευκολία θα σας απαντήσω!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Και επειδή, κυρία Μπακογιάννη, η παράταξή σας πριν από ενάμιση χρόνο μιλούσε για success story σε αυτήν εδώ την Αίθουσα και υλοποιούσε έναν προϋπολογισμό που είχε προσαρμογή διπλάσιας αξίας από ό,τι ο δικός μας, δύσκολος προϋπολογισμός, σας θυμίζω ότι το δικό σας success story της πενταετίας, που διόγκωσε τα κόκκινα δάνεια των δύο πρώτων συμφωνιών, τις οποίες στηρίξατε η Νέα Δημοκρατία και το ΠΑΣΟΚ, αύξησε τα κόκκινα δάνεια κατά 53 δισεκατομμύρια ευρώ, από 22 δισεκατομμύρια σε 78 δισεκατομμύρια ευρώ!

Αυτό είναι το success story και η επιτυχία σας! Και έρχεστε τώρα εδώ να δείχνετε τον μουτζούρη σε εμάς, που προσπαθούμε να ξεπλύνουμε τα άπλυτα που αφήσατε τόσα χρόνια σε αυτόν τον τόπο. Θα τα ξεπλύνουμε όμως!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Επειδή μου λέτε ότι δεν μιλώ με στοιχεία, σας λέω ότι η κατάσταση οικονομικής θέσης, με βάση το Ταμείο Χρηματοπιστωτικής Σταθερότητας, στις 31-12-2014, δηλαδή πέρυσι τέτοιον καιρό, σε σχέση με την 31-12-2013 είχε συσσωρευμένες ζημίες 25 δισεκατομμύρια ευρώ.

Αυτή την κατάσταση βρήκαμε από τη δική σας διακυβέρνηση στην ελληνική οικονομία και στις τράπεζες!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Βεβαίως λέτε εδώ ότι θέλετε να φτιάξουμε επιτροπές.

**ΘΕΟΔΩΡΑ ΜΠΑΚΟΓΙΑΝΝΗ:** Εμείς; Εσείς τις φτιάξατε!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Όσες επιτροπές θέλετε! Και για τις τράπεζες και για τα δάνεια των κομμάτων σας, που θέλετε να τα φορτώσετε στις πλάτες του ελληνικού λαού με νυχτερινές τροπολογίες. Όσες επιτροπές θέλετε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, να ξέρετε ένα πράγμα: Η Κυβέρνηση αυτή έχει θέση και στάση ευθύνης απέναντι στον ελληνικό λαό και απέναντι στο μέλλον αυτού του τόπου.

Ίσως κάποιοι να στενοχωριούνται. Δεν αναφέρομαι σε εσάς και δεν ήθελα επ’ ουδενί να αμφισβητήσω την εθνική σας προσήλωση. Όμως, κάποιοι στενοχωριούνται, γιατί η Ελλάδα θα πετύχει. Είναι αυτοί που ήθελαν την Ελλάδα έξω από την Ευρωζώνη, έξω από την Ευρώπη, έξω από τη Σένγκεν, γενικώς έξω. Θα τους διαψεύσουμε.

Ήδη πετύχαμε να προχωρήσουμε στην πρώτη ανακεφαλαιοποίηση με το μικρότερο δυνατό κόστος. Η πρώτη ανακεφαλαιοποίηση ήταν ο μεγάλος κάβος που καταφέραμε να ξεπεράσουμε, με δυσκολία, αλλά τον ξεπεράσαμε αλώβητοι αυτόν τον κάβο. Πλέον, έρχεται κοντά η πρώτη αξιολόγηση και ήδη πετυχαίνουμε σημαντικές νίκες στη σκληρή διαπραγμάτευση με τους εταίρους και τους πιστωτές, όπως αυτή που πετύχαμε χθες με τη διάσωση του δημόσιου χαρακτήρα του ΑΔΜΗΕ, όταν εσείς είχατε στόχο να ξεπουλήσετε τη μισή ΔΕΗ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Πλέον κάποιοι ενδεχομένως να στενοχωριούνται και με το γεγονός ότι η Ελλάδα αποκτά ξανά κύρος σημαντικής περιφερειακής δύναμης, με τις συνεργασίες της στην περιοχή της Νοτιοανατολικής Μεσογείου, με τη συμφωνία, που επίσης προχθές καταφέραμε, για τη δημιουργία του κάθετου αγωγού IGB, που θα συνδέει τον TAP με τις πρώην ανατολικές χώρες, με τις διαφαινόμενες θετικές εξελίξεις στο κρίσιμο θέμα του χρέους.

Διότι, δεν υπάρχουν μόνο τα «παπαγαλάκια» των ακραίων συντηρητικών κύκλων, που διαρκώς παπαγαλίζουν «έξοδος, Grexit, καταστροφή». Υπάρχουν και διαρροές, που αποδεικνύουν ότι η απομείωση του χρέους –όπως τυπώθηκε χθες σε μία μεγάλου κύρους εφημερίδα, τη «The Wall Street Journal»- έχει ήδη ξεκινήσει να οργανώνεται.

Υπάρχουν σοβαρές σκέψεις και, αν το πετύχουμε, θα είναι μία μεγάλη εθνική επιτυχία, που όλοι σας θα πρέπει να τη χειροκροτήσετε και όλοι μαζί να προχωρήσουμε, για να βγει επιτέλους ο τόπος από αυτή την ομηρία και την άσκηση κυριαρχίας των τελευταίων ετών.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Τέλος, σε ό,τι αφορά τη Finansbank και την Εθνική Τράπεζα, έχετε γνώση τι προέβλεπε το σχέδιο αναδιάρθρωσης της Εθνικής Τράπεζας το οποίο υπέγραψε η δική σας κυβέρνηση; Αν δεν έχετε γνώση αυτού του σχεδίου, να λάβετε.

Εμείς, λοιπόν, κινούμαστε σε όλα τα κρίσιμα ζητήματα με στάση εθνικής ευθύνης και με βασικό μας στόχο να υπερασπίσουμε το δημόσιο συμφέρον και θα τα καταφέρουμε, παρά τις κασσάνδρες.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΘΕΟΔΩΡΑ ΜΠΑΚΟΓΙΑΝΝΗ:** Απάντηση; Γιοκ!

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Πρωθυπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων προς τον Πρωθυπουργό και θα συνεχίσουμε με τις υπόλοιπες επίκαιρες ερωτήσεις που έχουν προγραμματιστεί προς συζήτηση.

Πριν εισέλθουμε στη συζήτηση των υπολοίπων επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 14 Δεκεμβρίου 2015.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 278/8-12-2015 επίκαιρη ερώτηση της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ευαγγελίας Καρακώστα προς τον Υπουργό Οικονομικών, σχετικά με την αντικατάσταση της διάταξης του ν. 4172/2013, που ορίζει ως επιχειρηματική συναλλαγή την πώληση ακινήτων.

2. Η με αριθμό 265/7-12-2015 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με την καθιέρωση του συστήματος αντικειμενικού προσδιορισμού της τιμής των οικοπέδων στην 4η Πολεοδομική Ενότητα Νέας Μάκρης του Δήμου Μαραθώνα.

3. Η με αριθμό 268/7-12-2015 επίκαιρη ερώτηση του Βουλευτή Αιτωλοακαρνανίας του Λαϊκού Συνδέσμου- Χρυσή Αυγή κ. Κωνσταντίνου Μπαρμπαρούση προς τον Υπουργό Υγείας, σχετικά με τις καταγγελίες ιατρών για απώλεια εργαλείων και μηχανημάτων από την ΩΡΛ κλινική του Νοσοκομείου του Ρίου.

4. Η με αριθμό 283/8-12-2015 επίκαιρη ερώτηση του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τα προβλήματα του αντιφυματικού εμβολιασμού στη χώρα μας.

5. Η με αριθμό 275/8-12-2015 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κύρωση του πρωτοκόλλου της Σύμβασης Πλαίσιο του Παγκόσμιου Οργανισμού Υγείας (Π.Ο.Υ.) για τον Έλεγχο του Καπνού.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 279/8-12-2015 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Οικονομικών, σχετικά με τις δυσλειτουργίες στον χώρο των εστιατορίων και συναφών επιχειρήσεων από τον τρόπο υπολογισμού των δημοτικών φόρων.

2. Η με αριθμό 264/7-12-2015 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος–Άδωνη Γεωργιάδη προς τον Υπουργό Οικονομικών, σχετικά με την αντιμετώπιση της λαθρεμπορίας των καπνοβιομηχανικών προϊόντων και τη θεσμική περιφρούρηση των λιανοπωλητών καπνικών προϊόντων.

3. Η με αριθμό 269/7-12-2015 επίκαιρη ερώτηση του Βουλευτή Β΄ Αθηνών του Λαϊκού Συνδέσμου- Χρυσή Αυγή κ. Ηλία Παναγιώταρου προς τον Υπουργό Υποδομών, Μεταφορών και Δικτύων, σχετικά με τα γραφειοκρατικά εμπόδια στην παραγωγή του θρυλικού ελληνικού αυτοκινήτου Pony.

4. Η με αριθμό 284/8-12-2015 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με «την παρέμβαση της εργοδοσίας στη λειτουργία του Σωματείου των Εργαζομένων στα Σουπερμάρκετ “ΑΡΒΑΝΙΤΙΔΗ”».

ΑΝΑΦΟΡΕΣ- ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1.Η με αριθμό 456/30/22-10-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με τη δημόσια αντιπαράθεση ανάμεσα στην Κυβέρνηση και τη Γενική Γραμματέα Δημοσίων Εσόδων.

Κυρίες και κύριοι συνάδελφοι, θα κάνουμε μια ολιγόλεπτη διακοπή, πριν από τη συνέχιση της διαδικασίας.

(ΔΙΑΚΟΠΗ)

(Κατά τη διάρκεια της διακοπής την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Θα συζητηθεί τώρα η πέμπτη με αριθμό 281/8-12-2015 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Εργασίας, Κοινωνικής Ασφάλισης και Κοινωνικής Αλληλεγγύης και Εσωτερικών και ΔιοικητικήςΑνασυγκρότησης,σχετικά με την επαναπρόσληψη των σαράντα δύο εργαζομένων του εργοστασίου ανακύκλωσης στο Ηράκλειο Κρήτης από την εταιρεία «WASTE SOLUTIONS».

Στην επίκαιρη αυτή ερώτηση θα απαντήσει ο Υπουργός κ. Γεώργιος Κατρούγκαλος.

Τον λόγο έχει ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Κύριε Υπουργέ, το εργοστάσιο ανακύκλωσης στο Ηράκλειο εξυπηρετεί τον Νομό Ηρακλείου και τους Δήμους Αγίου Νικολάου, Νεάπολης, Σητείας και Ιεράπετρας. Αυτό το κέντρο διαλογής ανακυκλώσιμων υλικών λειτουργεί από το 2006 με δίχρονες συμβάσεις που συνάπτουν οι ανάδοχοι εργολάβοι με την «ΕΛΛΗΝΙΚΗ ΕΤΑΙΡΕΙΑ ΑΞΙΟΠΟΙΗΣΗΣ ΑΝΑΚΥΚΛΩΣΗΣ Α.Ε.», τη γνωστή ΕΕΑΑ.

Τουλάχιστον από το 2008 όλοι οι ανάδοχοι που ανέλαβαν τη λειτουργία του εργοστασίου διατήρησαν το προσωπικό στο σύνολό του, με όλα του τα δικαιώματα, καθώς είναι έμπειροι και αποδοτικοί στη δουλειά τους.

Οι εργαζόμενοι κατέκτησαν αυτά τα δικαιώματα με τον τετράμηνο ηρωικό απεργιακό τους αγώνα το 2012 και θα τα διατηρούσαν ως τις 31 Οκτωβρίου του 2015. Μάλιστα, υπήρχε και ρήτρα παραγωγικότητας για τους εργαζόμενους. Στις 31 Οκτωβρίου 2015, λοιπόν, έληξε η εργολαβία της προηγούμενης εταιρείας που διαχειριζόταν το εργοστάσιο της ανακύκλωσης και ανέλαβε η εταιρεία «WASTE SOLUTIONS», με έδρα τον Ασπρόπυργο.

Παρά το γεγονός ότι στην πρώτη συνάντηση, στις 21 Οκτωβρίου, μεταξύ εργαζομένων και εταιρείας, η τελευταία δεσμεύτηκε ότι θα προσλάβει όλους τους παλιούς εργαζόμενους και με τις ίδιες εργασιακές σχέσεις, ο εργολάβος αθέτησε αυτή τη συμφωνία, προχώρησε προκλητικά στην απόλυσή τους και προσπάθησε να προσλάβει νέο προσωπικό, με λιγότερα δικαιώματα.

Η εταιρεία, λοιπόν, προσπαθεί να μειώσει τους ήδη χαμηλούς μισθούς για τη φύση αυτής της δουλειάς. Υπενθυμίζω ότι οι μισθοί ξεκινούσαν από 751 ευρώ μεικτά με την παλαιά Εθνική Γενική Συλλογική Σύμβαση και μάλιστα χωρίς την πράξη του Υπουργικού Συμβουλίου, η οποία μείωνε κατά 22% τους μισθούς. Η εταιρεία τούς λέει τώρα για μισθό από 490 έως 600 ευρώ, αύξηση ωραρίου με 0,40 ευρώ την ημέρα, κατάργηση βαρέων και ανθυγιεινών ενσήμων και πολλά άλλα.

Όσο δε για τους ήδη εργαζόμενους, δηλαδή τους πρόσφατα εργαζόμενους, τους ζητούσε η εταιρεία να προσφέρουν τις υπηρεσίες τους δωρεάν και δοκιμαστικά για δεκαπέντε ημέρες, όσες δηλαδή χρειάζονται για να εκπαιδεύσουν τους νέους και μετά να τους πετάξει έξω. Η εταιρεία δεν μπορεί να ισχυριστεί ότι δεν μπορεί να πληρώνει και αυτούς τους πενιχρούς μισθούς, γιατί αν δείτε τον ισολογισμό χρήσης του 2013 και του 2014, παρουσιάζει κέρδη. Λειτουργεί τρία ΚΔΑΥ, στην Ελευσίνα, στη Λαμία, στη δυτική Θεσσαλία, και τα προηγούμενα χρόνια υπέγραφε συμβάσεις με την Περιφέρεια Αττικής.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Έχετε υπ’ όψιν σας, κύριε Υπουργέ, τι δουλειά κάνουν αυτοί οι εργαζόμενοι; Σκουπίδια συλλέγουν. Πιάνουν στα χέρια τους από χειροβομβίδες του Β΄ Παγκοσμίου Πολέμου μέχρι σύριγγες, ιατρικά απόβλητα και, χωρίς καμμία υπερβολή, νεκροκεφαλές.

Η εργοδοσία, μάλιστα, ζητά και τα ρέστα! Έγιναν δύο τριμερείς συναντήσεις, που πραγματοποιήθηκαν στο Υπουργείο στις 20 και 27 Νοεμβρίου –στις οποίες συμμετείχα και εγώ-, και ο εργολάβος κράτησε προκλητικότατη στάση απέναντι στους εργαζόμενους και στους εκπροσώπους τους. Ειδικά στη δεύτερη, ήταν τόσο προκλητική η στάση του, καθώς είπε ότι έχει κάθε δικαίωμα να προβεί σε όσες προσλήψεις θέλει αυτός, όποτε θέλει, με όποιο εργασιακό καθεστώς θέλει. Προσδιόρισε δικά του κριτήρια πρόσληψης, όπως τη σωματική διάπλαση, το ύψος, την ηλικία, την εμπειρία, την υγεία. Παρ’ ολίγον να πει και για την οδοντοστοιχία των εργαζομένων, όπως κοιτούν οι καβαλάρηδες τα άλογα στην αγοραπωλησία.

Οι εργαζόμενοι, λοιπόν, στο εργοστάσιο της ανακύκλωσης αποφάσισαν ομόφωνα να απαιτήσουν απ’ αυτήν την εταιρεία να τους προσλάβει όλους, με διατήρηση όλων των εργασιακών τους δικαιωμάτων. Εδώ και σαράντα ημέρες η ανακύκλωση στο Ηράκλειο έχει σταματήσει –πιθανόν να το γνωρίζετε-, με αποτέλεσμα τα απορρίμματα να θάβονται στη χωματερή. Δηλαδή, δύο νομοί επί σαράντα ημέρες είναι όμηροι του εργολάβου. Σημειωτέον, ο Δήμος Ηρακλείου ζημιώνεται ημερησίως με 2.500 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας ερωτώ, κύριε Υπουργέ, τι μέτρα θα πάρετε μετά το κλείσιμο του εργοστασίου για σαράντα ημέρες κατόπιν αγώνων των εργαζομένων, προκειμένου να γίνει η άμεση επαναπρόσληψη όλων τους –και των σαράντα δύο- με τις ίδιες ακριβώς εργασιακές σχέσεις. Το κατέκτησαν. Δεν μπορούν να πάνε πίσω.

Δεύτερον, τι στάση θα κρατήσετε απέναντι στον εργολάβο που έχει βάλει σε ομηρία σαράντα δύο οικογένειες και δύο νομούς –τον Νομό Ηρακλείου και τον Νομό Λασιθίου-, ενώ κινδυνεύει και η δημόσια υγεία, καθώς αγνοεί προκλητικά αποφάσεις στήριξης φορέων, σωματείων, δημοτικών συμβουλίων και του Περιφερειακού Συμβουλίου Κρήτης;

Ευχαριστώ, κυρία Πρόεδρε, και για τον χρόνο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κατρούγκαλος για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αξιότιμοι κύριοι Βουλευτές, όπως ξέρετε, έχω δηλώσει σε ανάλογες ερωτήσεις του Κομμουνιστικού Κόμματος Ελλάδας ότι προσπαθούμε να αντιμετωπίσουμε την εργασιακή ζούγκλα, που πράγματι έχει δημιουργηθεί στη χώρα και εξαιτίας της απορρύθμισης των μνημονίων και εξαιτίας της γενικευμένης κρίσης, με τα εργαλεία που έχει στη διάθεσή του το Υπουργείο Εργασίας.

Αυτά τα εργαλεία δεν φθάνουν στην ανάκληση των απολύσεων μονομερώς από το Υπουργείο Εργασίας. Αυτά τα εργαλεία είναι κυρίως δύο, δηλαδή η άσκηση ελέγχων μέσω του Σώματος Επιθεώρησης Εργασίας, ούτως ώστε κάθε φορά που έχουμε παραβίαση της υφιστάμενης νομοθεσίας –κάτι που δυστυχώς ξέρετε ότι είναι σύνηθες, με εργαζόμενους να είναι απλήρωτοι, να πληρώνονται για τέσσερις ώρες και να δουλεύουν οκτώ, με πολλαπλές παραβιάσεις-, να υπάρχει έλεγχος, να επιβάλλονται τα πρόστιμα και να τηρείται η νομιμότητα.

Όπου έχουμε περιπτώσεις εργασιακών αγώνων, όπως στο συγκεκριμένο εργοστάσιο που αναφέρατε -και πράγματι αναγνωρίζω το αυτονόητο που είπατε, τις ιδιαίτερα δυσμενείς εργασιακές συνθήκες στις οποίες εργάζονται οι εργαζόμενοι στον τομέα της ανακύκλωσης-, προσπαθούμε να ενισχύσουμε τις διεκδικήσεις των εργαζομένων με την άλλη δυνατότητα που έχει το Υπουργείο Εργασίας, δηλαδή τη σύγκληση τριμερών συμφιλιωτικών συναντήσεων στο Υπουργείο, που προσπαθούμε, στο πλαίσιο πάντα της νομιμότητας, να κάνουμε ό,τι καλύτερο για τον κόσμο της εργασίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Έχω ξαναπεί ότι ακριβώς επειδή αυτές οι συναντήσεις δεν έχουν δεσμευτικό περιεχόμενο, το μόνο που μπορούν να κάνουν είναι να ενισχύσουν τους αγώνες των εργαζομένων. Σε ορισμένες περιπτώσεις αυτό έχει επιτυχία, όπως στην επιχείρηση στα Γιάννενα, για την οποία είχαμε συζητήσει ανάλογη ερώτηση Βουλευτών του κόμματός σας.

Προσπαθούμε σε κάθε περίπτωση το βάρος της δικής μας προσπάθειας να είναι, όπως σας είπα, υπέρ των δίκαιων διεκδικήσεων των εργαζομένων. Αυτό έγινε και στην περίπτωση αυτή. Έγιναν δύο συναντήσεις στο Υπουργείο Εργασίας. Αναλήφθηκαν κάποιες δεσμεύσεις εκ μέρους των εργοδοτών. Είμαστε στη διάθεσή σας, αν νομίζετε ότι θα βοηθούσε, να καλέσουμε ξανά σε μία τρίτη συνάντηση και θα το κάνουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Δεσμεύσεις από την πλευρά των εργοδοτών, κύριε Υπουργέ, δεν υπήρξαν. Μάλιστα, σας είπα στην πρωτολογία ότι στη δεύτερη τριμερή ήταν πολύ πιο επιθετικοί απέναντι στους εργαζόμενους. Προσέξτε, από τη μία έλεγε η εταιρεία ότι συνολικά θα απασχολήσει στο εργοστάσιο εκατό άτομα -αυτή είναι η φιλοδοξία της-και θα ξεκινήσει με δέκα προσλήψεις, αλλά από την άλλη στην πραγματικότητα, για να λειτουργήσει το εργοστάσιο απαιτούνται τουλάχιστον σαράντα άτομα.

Και εγώ, εκ μέρους του Κομμουνιστικού Κόμματος Ελλάδας, και οι εργαζόμενοι τους είπαμε: «Τι το καλύτερο; Τους ήδη σαράντα δύο που έχετε και είναι αποδεδειγμένα έμπειροι, δεν έχετε να τους προσάψετε κάτι, πάρτε τους και στην πορεία πάρτε και επιπλέον προσωπικό εκατό άτομα.». «Όχι, θα τους απολύσω και μετά θα προσλάβω όποιους γουστάρω.»! Αυτή είναι η λογική;

Πού είναι, λοιπόν, η Κυβέρνηση, το Υπουργείο να πάρει θέση απέναντι σε αυτό; Να κάνουμε μία τρίτη συνάντηση σε ποια βάση; Να έρθει ακόμα πιο επιθετικός ο εργοδότης απέναντι στους εργαζόμενους;

Είναι φανερό ότι ο νέος ανάδοχος θέλει να απαλλαγεί από τους εργαζόμενους, που είχαν κατακτήσει –επαναλαμβάνω- με τον απεργιακό τους αγώνα το 2012 να διατηρήσουν τον μισθό τους στα επίπεδα που όριζαν οι συλλογικές συμβάσεις με επτάωρο ωράριο, λόγω της ανθυγιεινής εργασίας, με βαρέα και ανθυγιεινά ένσημα και όταν χρειαζόταν να γίνουν και οι υπερωρίες, να τις πληρώνονταν νόμιμα.

Οι εργαζόμενοι δημιούργησαν τότε σωματειακή επιτροπή, η οποία στηρίχθηκε από το σωματείο των ιδιωτικών υπαλλήλων, το δικό τους σωματείο. Μέσα από αυτό τον αγώνα απέτρεψαν τις απολύσεις και τις όποιες αρνητικές αλλαγές στις εργασιακές σχέσεις. Μάλιστα, έχουν συστήσει και επιτροπή για την υγιεινή και ασφάλεια, ώστε να βελτιωθούν οι απαράδεκτες συνθήκες μέσα στο εργοστάσιο.

Δεν είναι, όμως, μόνο αυτό. Είναι ότι είναι και αδίστακτοι. Είναι αδίστακτη η εργοδοσία. Βρίσκονται σε αγωνιστικές κινητοποιήσεις εδώ και σαράντα μέρες, καταφέρνοντας να κερδίσουν τη συμπαράσταση δεκάδων φορέων, σωματείων και όλου του ηρακλειώτικου λαού. Σας λέω ότι ο Δήμος Ηρακλείου, ο Δήμος Μαλεβιζίου, η Περιφέρεια Κρήτης και ένα σωρό άλλοι φορείς, περίπου τριάντα, στηρίζουν αυτό τον αγώνα των εργαζομένων. Επίσης, το σωματείο των ΟΤΑ συμπαραστέκεται στον αγώνα τους.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Και όχι μόνο αυτό, θα σας έλεγα ότι στις κινητοποιήσεις εκφράστηκε και η συμπαράσταση των ανέργων εργατών που προσπάθησε η εταιρεία να προσλάβει, ώστε να τους χρησιμοποιήσει ως πολιορκητικό κριό και να τους φέρει σε αντιπαράθεση με τους εργάτες που απολύονται, με στόχο να σπάσει η κινητοποίηση και να τσακίσει τα εργασιακά δικαιώματα και τις κατακτήσεις. Προσπαθούν, δηλαδή, να σπάσουν την ενότητα των εργαζομένων, καταθέτοντας στις 2 του Νοέμβρη μήνυση κατά αγνώστων και απειλώντας με συλλήψεις τους εργαζόμενους που βρίσκονταν έξω από το εργοστάσιο. Να σημειωθεί ότι οι εργαζόμενοι δεν εμπόδισαν κανέναν να μπει μέσα ή να βγει από το εργοστάσιο.

Ο ανάδοχος, με δική του ευθύνη, εδώ και σαράντα μέρες κρατάει κλειστό το εργοστάσιο. Μάλιστα, οι εκπρόσωποι της εταιρείας προσπάθησαν με τη συνοδεία Αστυνομίας να βάλουν μέσα άνεργους εργάτες για δουλειά και οι ίδιοι οι εργαζόμενοι είπαν: «δεν μπαίνουμε μέσα, συμπαραστεκόμαστε στους συναδέλφους». Λέει χαρακτηριστικά κάποιος: «Είμαι άνεργος τρία χρόνια, αλλά δεν μπαίνω μέσα να δουλέψω για ψίχουλα και να βρεθώ απέναντί τους».

Αυτόν τον αγώνα προσπαθεί να σπάσει η εργοδοσία. Γι’ αυτό δεν τους θέλει στη δουλειά, γι’ αυτό δεν τους θέλει μέσα στο εργοστάσιο. Άρα έχει πολιτική διάσταση το ζήτημα.

Στα Ιωάννινα, ξέρετε, χτύπησαν τα ΜΑΤ για λογαριασμό της εργοδοσίας. Έχει σειρά και το Ηράκλειο τώρα; Ποια είναι η θέση σας απέναντι σε αυτό; Διότι η αμέσως επόμενη επιλογή της εργοδοσίας, μπροστά στην αντίσταση των εργαζομένων, ποια θα είναι; Τι προτίθεστε εσείς να κάνετε, τι στάση θα κρατήσετε απέναντι σε αυτό;

Η λογική είναι να κάτσουμε να τα βρούμε «και με τον αστυφύλαξ και με τον χωροφύλαξ!» Κοινωνική ειρήνη, συναίνεση, κοινωνικός διάλογος αποδεικνύεται ότι στη βαρβαρότητα του καπιταλισμού δεν μπορεί να γίνει αντικειμενικά. Το σύστημα αυτό βαραίνει πάντα υπέρ του καπιταλιστή και υπέρ του εργοδότη. Γι’ αυτό οι εργαζόμενοι είναι αποφασισμένοι να πάνε αυτήν την ιστορία μέχρι τέλους και να δικαιωθούν για άλλη μια φορά ανοίγοντας, βέβαια και τον δρόμο σε όλους τους εργαζόμενους που μάχονται και παλεύουν για τα δικαιώματά τους.

Σας ευχαριστώ πολύ.

**ΠΡΟΕΔΡΕΟΥΣΑ (Αναστασία Χριστοδουλοπούλου):** Ορίστε, κύριε Κατρούγκαλε, έχετε τον λόγο, για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όπως σας έχω πει επανειλημμένα, συμφωνούμε απολύτως ότι στη σύγκρουση κεφαλαίου και εργασίας, στο τέλος από τον συσχετισμό κοινωνικών δυνάμεων, κρίνεται ποιος θα είναι ο νικητής. Και στον συσχετισμό κοινωνικών δυνάμεων, το βαρύνον είναι οι κοινωνικοί αγώνες, όπως τους περιγράψατε, των ίδιων των εργαζομένων και της κοινωνίας που τους συμπαραστέκεται. Το μόνο που μπορούμε να κάνουμε εμείς είναι το όποιο θεσμικό βάρος έχει το Υπουργείο να το ρίχνουμε υπέρ της πλευράς των εργαζομένων. Αυτό έχουμε δεσμευθεί ότι θα κάνουμε. Και αυτό κάνουμε.

Στη συγκεκριμένη περίπτωση, όπως ξέρετε κι εσείς -εγώ στο Πρακτικό το διαβάζω- το Υπουργείο, πράγματι, στάθηκε στην τριμερή συμφιλιωτική υπέρ της άποψης της άμεσης κατά προτεραιότητα πρόσληψης των σαράντα αυτών εργαζομένων. Από εκεί και μετά, οποιοδήποτε άλλο μέτρο ξέρετε εσείς ότι είναι στη θεσμική δυνατότητα τη δική μας να την κάνουμε, να μας το προτείνετε και να το κάνουμε.

Σας έχω πει επανειλημμένως και επίσημα ότι σε αυτό το σημείο, δηλαδή, της προστασίας των εργαζομένων απέναντι στην εργασιακή ζούγκλα, σας θεωρώ de facto συμμάχους, ανεξάρτητα από τις ιδεολογικές διαφορές. Δεν υποδηλώνω ότι συμφωνούμε ιδεολογικά. Έχουμε, όμως, να αντιμετωπίσουμε ένα τακτικό ζήτημα: την αντιμετώπιση αυτής της άθλιας κατάστασης στον εργασιακό χώρο.

Εγώ είμαι διατεθειμένος όπου μου υποδεικνύετε ότι υπάρχουν ζητήματα, ως κόμμα, ως συνδικαλιστικό κίνημα και προφανώς όχι μόνο εσείς, αλλά κάθε συνδικαλιστική παράταξη των εργαζομένων, να επεμβαίνουμε άμεσα, ούτως ώστε όπου έχουμε ευθεία παραβίαση της αρχής της νομιμότητας, να αποκαθιστούμε τη νομιμότητα, όπου υπάρχει ζήτημα, να ενισχύσουμε δίκαιους αγώνες, δίκαια αιτήματα των εργαζομένων, με όποια θεσμική δυνατότητα μάς αναγνωρίζει το νομικό πλαίσιο, να το πράττουμε.

**ΠΡΟΕΔΡΕΟΥΣΑ (Αναστασία Χριστοδουλοπούλου):** Στη συνέχεια θα συζητηθεί η πρώτη με αριθμό 276/8-12-2015 επίκαιρη ερώτηση δευτέρου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά-Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με την υποστήριξη και την αξιοποίηση του Εθνικού Κέντρου Ποιοτικού Ελέγχου, Ταξινόμησης και Τυποποίησης Βάμβακος στον Νομό Καρδίτσας.

Ορίστε, κυρία Κατσαβριά-Σιωροπούλου, έχετε τον λόγο για δύο λεπτά.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Σας ευχαριστώ, κυρία Πρόεδρε.

Κύριε Υπουργέ, όπως γνωρίζετε, η Καρδίτσα είναι ένας νομός στον οποίο η καλλιέργεια του βαμβακιού αποτελεί την κατ’ εξοχήν γεωργική δραστηριότητα. Η στήριξη της βαμβακοκαλλιέργειας και η βελτίωση της ποιότητας του βαμβακιού πρέπει να αποτελεί πρωταρχικό στόχο της Κυβέρνησης, προκειμένου να πετύχουμε να βελτιώσουμε την ανταγωνιστικότητα του προϊόντος και την καλύτερη τοποθέτησή του στη διεθνή αγορά.

Στον νομό μας εδρεύει το Εθνικό Κέντρο Βάμβακος για την πιστοποίηση της ποιότητας του προϊόντος. Το κέντρο κατασκευάστηκε με υψηλές προδιαγραφές και υψηλή τεχνολογία, όπως απαιτούν τα διεθνή στάνταρ για τα εργαστήρια ταξινόμησης βάμβακος. Διαθέτει από τα πλέον σύγχρονα συστήματα εργαστηριακού εξοπλισμού για μέτρηση ποιοτικών χαρακτηριστικών του βαμβακιού.

Θεωρώ ότι αυτό το Εθνικό Κέντρο Ποιοτικού Ελέγχου, Ταξινόμησης και Τυποποίησης Βάμβακος είναι το πιο σοβαρό εργαλείο που διαθέτει σήμερα η ελληνική πολιτεία για τη χάραξη στρατηγικής του προϊόντος και για την πιστοποίηση της ποιότητάς του.

Επίσης, είναι ο μοναδικός φορέας που έχει απομείνει μετά από την κατάργηση του Οργανισμού Βάμβακος και του Ινστιτούτου Βάμβακος και Βιοτεχνικών Φυτών και εποπτεύει δύο περιφερειακά κέντρα ταξινόμησης βάμβακος, της Θεσσαλίας και της Στερεάς Ελλάδος.

Από το 2011 λειτουργεί ως αυτοχρηματοδοτούμενο έργο, εξυπηρετώντας τις ανάγκες πιστοποίησης της ποιότητας για λογαριασμό των εκκοκκιστικών επιχειρήσεων, των εταιρειών σποροπαραγωγής, των διακινητών του προϊόντος και των προγραμμάτων βελτίωσης γενετικού υλικού βάμβακος.

Ταυτόχρονα, ασκεί τον ρόλο της διαιτησίας στην αγορά του βάμβακος και η αξιοπιστία του εντός και εκτός της χώρας είναι συναφής με τον τρόπο λειτουργίας και διοίκησή του. Κατά συνέπεια απαιτείται ευελιξία, υψηλή τεχνογνωσία, οργάνωση και ακριβής προγραμματισμός.

Κύριε Υπουργέ, το παραπάνω κέντρο υπάγεται στον «ΕΛΓΟ-ΔΗΜΗΤΡΑ», ο οποίος εποπτεύεται από το δικό σας Υπουργείο. Δυστυχώς το Εθνικό Κέντρο Βάμβακος δεν έχει αξιοποιηθεί από την ελληνική πολιτεία, όπως προβλέπεται από τους αρχικούς στόχους της ίδρυσής του και ενώ σήμερα προσφέρει μεγάλη υπηρεσία στην αγορά βάμβακος, αντιμετωπίζει σοβαρά διοικητικά, γραφειοκρατικά προβλήματα και έλλειψη προσωπικού. Αυτά θέτουν σε κίνδυνο την εύρυθμη λειτουργία του.

Σας ερωτώ, λοιπόν: Ποια μέτρα προτίθεστε να λάβετε για τη στήριξη του Εθνικού Κέντρου Βάμβακος; Με ποιον τρόπο σκοπεύετε, κύριε Υπουργέ, να αξιοποιήσετε τον εν λόγω φορέα στη χάραξη στρατηγικής για το προϊόν του βάμβακος; Και τέλος, πώς θα συνδέσετε αυτήν τη στρατηγική με τον εθνικό σχεδιασμό για την αγροτική ανάπτυξη προς όφελος της οικονομίας της Καρδίτσας, της Θεσσαλίας και της χώρας μας γενικότερα;

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Πριν δώσω τον λόγο στον Υπουργό Αγροτικής Ανάπτυξης και Τροφίμων, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και ένας συνοδός καθηγητής από το Γυμνάσιο Ελευθερούπολης Καβάλας, (Β΄ τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες)

Κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητή συνάδελφε, θέσατε πολλά θέματα. Είναι πολύ σημαντική η ερώτησή σας και σας ευχαριστώ, γιατί μου δίνετε, ιδιαίτερα, τη δυνατότητα να αναφερθώ σε ένα προϊόν που είναι πολύ σημαντικό για τη χώρα μας. Απ’ αυτήν την άποψη, λοιπόν, οφείλουμε να το στηρίξουμε με συγκεκριμένες πολιτικές.

Όντως, ο ρόλος και οι αρμοδιότητες του Εθνικού Κέντρου Βάμβακος που αναφερθήκατε είναι πολλές. Θα σταχυολογήσω μερικές, για να δείξουμε τον ρόλο, τον οποίο πραγματικά πρέπει να παίξει.

Είναι η διενέργεια της ταξινόμησης τυποποίησης του βάμβακος σε επίπεδο χώρας με σύγχρονες μεθόδους και με βάση διεθνή πρότυπα.

Είναι η άσκηση του ρόλου της διαιτησίας στην αγορά βάμβακος, σε διαπιστευμένα πεδία που αφορούν κυρίως την ποιότητα.

Είναι η οργάνωση, η υλοποίηση και ο συντονισμός των δράσεων, σε συνεργασία βεβαίως με το Υπουργείο, που σχετίζονται με τη βελτίωση της ποιότητας και της ανταγωνιστικότητας του προϊόντος.

Είναι, βεβαίως, και η τήρηση ηλεκτρονικών αρχείων και βάση δεδομένων για τη σύνταξη της πορείας της ποιότητας του ελληνικού βάμβακος, δεδομένα τα οποία αναφέρετε και διοχετεύει προς το Υπουργείο Αγροτικής Ανάπτυξης, τον «ΕΛΓΟ-ΔΗΜΗΤΡΑ», τις εκκοκκιστικές επιχειρήσεις και τη διεπαγγελματική οργάνωση βάμβακος.

Βασική μας, λοιπόν, επιδίωξη είναι το ελληνικό βαμβάκι να αποκτήσει ταυτότητα, να διευκολυνθεί η προώθησή του στη διεθνή αγορά και πάνω από όλα να αποκτήσει προστιθέμενη αξία.

Στο πλαίσιο, λοιπόν, της επίτευξης αυτών των στόχων και προκειμένου να επιλυθούν προβλήματα που έχουν ανακύψει γενικότερα στον κλάδο, προβήκαμε στη σύσταση μιας επιτροπής, μιας ομάδας, με συμμετοχή των εκπροσώπων των εκκοκκιστών, κλωστοϋφαντουργών, βαμβακοπαραγωγών και υπηρεσιακών παραγόντων. Συμμετέχει και ο Πρόεδρος του Εθνικού Κέντρου Βάμβακος. Έργο αυτής της ομάδας είναι, μεταξύ άλλων, και η αξιοποίηση και η στήριξη του συγκεκριμένου κέντρου.

Η Ελλάδα είναι η έβδομη χώρα σε εξαγωγές και η δέκατη σε παραγωγή διεθνώς. Για πρώτη φορά η χώρα μας διαθέτει διαπιστευμένο εργαστήριο δοκιμών ISO17025 για πιστοποίηση της ποιότητας και για άσκηση του ρόλου της διαιτησίας, όπως προανέφερα, στην αγορά βάμβακος, πράγμα που κάνουν οι περισσότερες χώρες εδώ και πολλά χρόνια, ενώ οι δικοί μας διακινητές και έμποροι παλαιότερα έστελναν δείγματα για επιχείρηση των αποτελεσμάτων ποιότητας σε ξένες χώρες.

Το Εθνικό Κέντρο Βάμβακος είναι το μοναδικό που παρέμεινε για να ενημερώνει παραγωγούς, εκκοκκιστικές επιχειρήσεις και διακινητές, κυρίως, για τη σημασία της ποιότητας, όπως σας ανέφερα προηγούμενα.

Για μας, για την πολιτεία, αποτελεί εργαλείο χάραξης και εφαρμογής στρατηγικής για την ποιότητα του προϊόντος. Ως τέτοιο θα το στηρίξουμε, γιατί πάνω απ’ όλα στηρίζουμε ένα προϊόν, το βαμβάκι, το οποίο είναι συνδεδεμένο, θα έλεγα, με τον τρόπο ζωής, με τον πολιτισμό, ειδικά σε περιοχές της Θεσσαλίας. Και πραγματικά, επιπλέον υπάρχουν τεράστιες προοπτικές για το βαμβάκι, γιατί μετά από μια περίοδο κάμψης στη διεθνή αγορά, φαίνεται ότι ανοίγονται προοπτικές και προς αυτήν την κατεύθυνση, θα το στηρίξουμε.

Όσον αφορά το συγκεκριμένο Εθνικό Κέντρο Βάμβακος, θα πω περισσότερα στη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κυρία Κατσαβριά.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Ευχαριστώ, κύριε Υπουργέ, για την απάντησή σας.

Όπως ανέφερα και στην πρωτολογία μου, η αξιοπιστία και η αποτελεσματικότητα του Εθνικού Κέντρου Βάμβακος είναι συναφής με τον τρόπο λειτουργίας και διοίκησής του. Η απόφαση ίδρυσής του προέβλεπε τη λειτουργία τεσσάρων τμημάτων: Τμήμα Ταξινόμησης-Τυποποίησης, Τμήμα Τεχνολογίας, Ινών και Νήματος, Τμήμα Διαιτησίας και Γραμματεία.

Από τα τμήματα αυτά λειτουργεί μόνο το Τμήμα Ταξινόμησης-Τυποποίησης. Τα άλλα τμήματα, ενώ υπάρχουν σύγχρονες υποδομές και εργαστηριακός εξοπλισμός, ο οποίος δυστυχώς δεν χρησιμοποιείται, με αρνητικές επιπτώσεις στη μελλοντική του λειτουργία, αδρανούν, καθώς δεν υπάρχει το απαιτούμενο προσωπικό.

Επίσης, μέχρι σήμερα, κύριε Υπουργέ, η μόνη απόφαση της διοίκησης του κέντρου είναι η τοποθέτηση προϊσταμένου, ο οποίος ασκεί πολλαπλά καθήκοντα, δυστυχώς, χωρίς μέχρι σήμερα να του έχουν ανατεθεί και οι ανάλογες αρμοδιότητες. Το υπόλοιπο προσωπικό του κέντρου, δύο ΠΕ γεωπόνοι, ένας ΘΤΕ γεωπονίας, ένας ΠΕ διοικητικού, δύο ΔΕ διοικητικοί -ένας εκ των οποίων σύντομα θα συνταξιοδοτηθεί- και μια ΥΕ καθαρίστρια, δεν καλύπτουν ούτε τις ανάγκες του τμήματος που λειτουργεί σήμερα.

Με τις υπουργικές αποφάσεις ίδρυσης του κέντρου προσδιορίζεται και η χρηματοδότηση από την προσαυξημένη ενίσχυση που προβλέπεται από τον σχετικό κανονισμό της Ευρωπαϊκής Ένωσης 1307/2013, άρθρο 59 και 60, που αφορά στη βελτίωση της ποιότητας και της ανταγωνιστικότητας του προϊόντος. Προτείνω, λοιπόν, το αυτονόητο: Να ισχύσει, επιτέλους, ο κανονισμός.

Προτείνω, επίσης, το εν λόγω κέντρο να αναλάβει και την πιστοποίηση των ποικιλιών βάμβακος που δηλώνουν οι εταιρείες διάθεσης πολλαπλασιαστικού υλικού στο Ινστιτούτο Ελέγχου Ποικιλιών στη Θεσσαλονίκη, το οποίο δεν διαθέτει εργαστήριο.

Κύριε Υπουργέ, το Εθνικό Κέντρο Βάμβακος είναι ένα έτοιμο εργαλείο στα χέρια της πολιτείας, που πρέπει να αξιοποιηθεί για χάραξη στρατηγικής, για βελτίωση της ποιότητας και ανταγωνιστικότητας του ελληνικού βαμβακιού, με την παραγωγή ενός ταξινομημένου, τυποποιημένου προϊόντος που θα ικανοποιεί τις ανάγκες της διεθνούς αγοράς.

Αυτό που ζητώ, λοιπόν, κύριε Υπουργέ, είναι να διασφαλιστεί η εύρυθμη και αποτελεσματική λειτουργία του Εθνικού Κέντρου Βάμβακος και αυτό γίνεται μόνο με τη διοικητική και οικονομική αυτονομία του. Η λύση είναι το Εθνικό Κέντρο Βάμβακος να αναφέρεται απευθείας στην κεντρική διοίκηση του «ΕΛΓΟ-ΔΗΜΗΤΡΑ» ή στη Γενική Διεύθυνση Έρευνας. Διαφορετικά φοβάμαι ότι η διοικητική ανεπάρκεια και οι ανούσιες γραφειοκρατικές διαδικασίας θα στερήσουν από τη χώρα μας τη δυνατότητα να αποκτήσει επίσημα δεδομένα για την ποιότητα του ελληνικού βαμβακιού που επίμονα ζητούν οι ενδιαφερόμενοι και οι ξένοι διακινητές.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητή συνάδελφε, να δούμε πως δημιουργήθηκε το Εθνικό Κέντρο Βάμβακος, ώστε να δούμε την όλη λειτουργία του.

Κατ’ αρχάς, λειτουργούσε ως περιφερειακό κέντρο ελέγχου και τυποποίησης. Τα κέντρα που ιδρύθηκαν ήταν δύο: Το κέντρο Καρδίτσας, στο οποίο αναφέρεστε, καθώς και ένα άλλο με έδρα τον Ορχομενό Βοιωτίας. Αυτά εντάχθηκαν στον «ΕΛΓΟ-ΔΗΜΗΤΡΑ». Αυτή είναι η κατάσταση που έχει διαμορφωθεί σήμερα.

Το κέντρο Καρδίτσας διαθέτει όντως σύγχρονες εγκαταστάσεις και εργαστηριακό εξοπλισμό τελευταίας τεχνολογίας. Επίσης, είναι ένα από τα πιο σύγχρονα συνεδριακά κέντρα βάμβακος. Μάλιστα, η χωρητικότητα του ξεπερνά τα πεντακόσια άτομα. Είναι πάρα πολύ σημαντικό, όσον αφορά ιδιαίτερα την όλη οργάνωσή του, τη στελέχωσή του και τη λειτουργία του.

Όντως, το γραφείο του Ορχομενού, λόγω της θέσης στην οποία εγκαταστάθηκε, παρουσίασε πολλά προβλήματα και τελικά η λειτουργία του έχει υποβαθμιστεί, θα έλεγα. Μόνο μια συμμετοχή σε κυκλικές δοκιμές κάνει, ίσα-ίσα για να παραμείνει η διαπίστευση που έχει.

Οι δραστηριότητες, όμως, του Εθνικού Κέντρου Βάμβακος της Καρδίτσας ελέγχονται, εποπτεύονται από τον «ΕΛΓΟ-ΔΗΜΗΤΡΑ» και διενεργούνται, θα έλεγα, με τη μορφή αυτοχρηματοδοτούμενου έργου, δηλαδή παροχής υπηρεσιών σε τρίτους, που αμείβονται με βάση το κοστολόγιο που αποφασίζει ο «ΕΛΓΟ-ΔΗΜΗΤΡΑ» και με τιμές ιδιαίτερα χαμηλές για τους παραγωγούς, διότι πρέπει οπωσδήποτε να τους στηρίξουμε.

Πρόσφατη αξιολόγηση του έργου του συγκεκριμένου κέντρου έδειξε ότι πραγματικά υπάρχει καλή λειτουργία και πως έχει προοπτικές για να εξελιχθεί ακόμη περισσότερο.

Σε ό,τι αφορά τη διοικητική του λειτουργία, αυτή γίνεται στο πλαίσιο των κανονισμών λειτουργίας του «ΕΛΓΟ-ΔΗΜΗΤΡΑ», έχει όσο το δυνατόν μεγαλύτερη αυτονομία για να διευκολύνεται και η εκτέλεση των εργασιών του, αλλά πάνω από όλα για να υπηρετείται αυτό που λέμε η αυτόνομη λειτουργία του.

Τώρα, από εκεί και πέρα, είναι θέματα δικά τους, των αντίστοιχων οργανισμών, των διοικητικών συμβουλίων.

Πάντως, αυτό που θέλω να σας πω είναι ότι μέχρι σήμερα έχει μια πολύ καλή λειτουργία. Σας ενημερώνω ότι στο πλαίσιο του ΕΣΠΑ 2007-2013 είχε πραγματικά μετρήσει πάνω από δύο χιλιάδες δείγματα. Είναι μια πάρα πολύ σοβαρή δουλειά και μια δουλειά η οποία βοήθησε και τους εκκοκκιστές και τους παραγωγούς, γιατί φάνηκε ότι οι συγκεκριμένοι έδειξαν μεγάλο ενδιαφέρον.

Επίσης, έχει καταθέσει τρεις ερευνητικές προτάσεις, όσον αφορά το ερχόμενο Πρόγραμμα Αγροτικής Ανάπτυξης 2014-2020, προγράμματα που έχουν σχέση με το μέτρο 16-1, που αφορά την ίδρυση και λειτουργία επιχειρησιακών ομάδων της ευρωπαϊκής σύμπραξης καινοτομίας για την παραγωγικότητα και τη βιωσιμότητα της γεωργίας. Στην προκειμένη περίπτωση, δηλαδή, μιλάμε για το βαμβάκι.

Δεύτερο πρόγραμμα που έχει ζητήσει να ενταχθεί είναι το μέτρο 16-5 που αφορά τη συνεργασία για περιβαλλοντικά έργα, περιβαλλοντικές δράσεις και δράσεις για την κλιματική αλλαγή και τρίτον, πρόγραμμα για την ανάδειξη της παραγωγής προϊόντος βάμβακος, ονομασίας προέλευσης «Thessaly cotton», σε συνεργασία με ομάδες παραγωγών, εκκοκκιστικές επιχειρήσεις και κλωστήρια.

Επίσης, προγραμματίζει πάρα πολλές δουλειές και για το 2016, δουλειές οι οποίες θα γίνονται και σε συνεργασία με τις εκκοκκιστικές επιχειρήσεις, με τους παραγωγούς.

Δηλαδή, θέλω να πω ότι πραγματικά το συγκεκριμένο κέντρο έχει τη δυνατότητα -υπάρχουν οι προϋποθέσεις- να ανταποκριθεί σε αυτό που είναι ζητούμενο ιδιαίτερα για το βαμβάκι, να επανέλθει το βαμβάκι ως παραδοσιακό προϊόν στη θέση που ήταν τα προηγούμενα χρόνια.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Στην επόμενη, τη δεύτερη με αριθμό 263/7-12-2015 επίκαιρη ερώτηση δευτέρου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Αγροτικής Ανάπτυξης και Τροφίμων, σχετικά με την αναστολή αδειοδότησης έργων ανανεώσιμων πηγών ενέργειας από τις Περιφερειακές Διευθύνσεις Αγροτικής Οικονομίας και Κτηνιατρικής, θα απαντήσει επίσης ο Υπουργός Αγροτικής Ανάπτυξης και Τροφίμων.

Κύριε Μπουκώρο, έχετε τον λόγο για δύο λεπτά.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κυρία Πρόεδρε.

Κύριε Υπουργέ, μετά από αρκετό καιρό συζητείται η επίκαιρη ερώτησή μου. Πρέπει να σας πω ότι είναι ένας θεσμός στον οποίο πιστεύω πολύ. Πιστεύω, επίσης, ότι αν υπάρχει καλή θέληση και βούληση κυρίως από την κυβερνητική πλευρά, μπορούν να επιλύονται πολλά προβλήματα. Έχω καταθέσει τέσσερις επίκαιρες ερωτήσεις στην τρέχουσα κοινοβουλευτική περίοδο και, πιστέψτε με, όλες κατατείνουν στην ενίσχυση της προσπάθειας για εξεύρεση ισοδύναμων μέτρων που λέει ότι αναζητά και η Κυβέρνηση.

Θα ήθελα, λοιπόν, για το συγκεκριμένο ζήτημα, το ζήτημα της αυτοπαραγωγής ρεύματος από τους αγρότες, να θυμίσω το νομικό πλαίσιο.

Το 2010 ξεκαθάρισε οριστικά το ζήτημα γαιών υψηλής παραγωγικότητας. Τώρα όλοι γνωρίζουμε ότι εκεί μπορούμε να παράγουμε μόνο προϊόντα και να κάνουμε χρήση και παραγωγή από ανανεώσιμες πηγές ενέργειας.

Έρχεται, όμως, κύριε Υπουργέ, ο ν. 4015/2011 και με το άρθρο 21 προβλέπει ότι για να ισχύει η παραγωγή, πρέπει να εκδοθεί κοινή υπουργική απόφαση από τους Υπουργούς Περιβάλλοντος και Αγροτικής Ανάπτυξης, πράγμα το οποίο δεν έγινε. Σε συνδυασμό με την απόφαση του Δεκεμβρίου του 2014, που θεσμοθετεί πλέον την αυτοπαραγωγή ρεύματος, το λεγόμενο «net metering», μένουν μετέωροι όλοι οι αγρότες –γιατί σ’ αυτούς αναφέρομαι κυρίως- που θέλουν να προχωρήσουν σε αυτοπαραγωγή προκειμένου, κύριε Υπουργέ, όπως καλύτερα από μένα γνωρίζετε, να ρίξουν το κόστος παραγωγής το οποίο έχει ανέβει και με την αύξηση του ΦΠΑ και όλους τους παράγοντες που διαμορφώνουν το κόστος παραγωγής.

Θα ήθελα, λοιπόν, να μάθω αν προτίθεστε να εκδώσετε την κοινή υπουργική ή την απλή υπουργική απόφαση, ούτως ώστε και οι διευθύνσεις αγροτικής ανάπτυξης που λέγαμε παλιότερα και κτηνιατρικής τώρα, να πιστοποιούν ότι πρόκειται για επενδύσεις που είναι σε επιφάνειες μικρότερες από το 1% των γαιών υψηλής παραγωγικότητας, προκειμένου να αδειοδοτούνται αυτές οι επενδύσεις των αγροτών και, όπως είπα προηγουμένως, να ρίχνουν το κόστος.

Πρέπει να σας πληροφορήσω, όπως ίσως θα γνωρίζετε, κύριε Υπουργέ, ότι με τις αρχαιολογίες και τα δασαρχεία δεν υπάρχει πια κανένα πρόβλημα. Το πράγμα κολλάει πλέον στις διευθύνσεις αγροτικής ανάπτυξης εξαιτίας της απαίτησης που θέτει ο νόμος του 2011 για έκδοση υπουργικής απόφασης.

Στη δευτερολογία μου θα σας δώσω κάποια επιπλέον στοιχεία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αποστόλου, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και** **Τροφίμων):** Κύριε συνάδελφε, είναι το Υπουργείο Αγροτικής Ανάπτυξης το οποίο πρέπει να έχει στο νου του και στις πολιτικές που ακολουθεί, την υπεράσπιση της γης υψηλής παραγωγικότητας. Όντως αναφερθήκατε στη σχετική νομολογία η οποία έδινε τη δυνατότητα αυτή.

Θα ξεκινήσω, λέγοντάς σας ότι το άρθρο 24 του Συντάγματος μιλάει για προστασία ιδιαίτερα της αγροτικής γης υψηλής παραγωγικότητας. Και, βεβαίως, η σχετική νομολογία του Συμβουλίου της Επικρατείας είναι ξεκάθαρη. Πρέπει να προφυλάσσεται η συγκεκριμένη γη και μάλιστα ο προορισμός της, η φύση της, εις το διηνεκές, που θα είναι η αγροτική εκμετάλλευση, αποκλείοντας κάθε άλλη χρήση εκτός από τη συγκεκριμένη. Αναφέρεται, βεβαίως, ότι σε συγκεκριμένες περιπτώσεις, σε εξαιρετικές περιπτώσεις, θα έλεγα, μπορεί αυτό το ζήτημα να παρακαμφθεί.

Επειδή στο πλαίσιο αυτό οπωσδήποτε μπορούν να ενταχθούν οι ενεργειακές ανάγκες των αγροτών, εμείς έχουμε καταθέσει παλαιότερα μία πρόταση για την αντικατάσταση του πρώτου εδαφίου του άρθρου 21 του ν. 4015/2011.

Όσον αφορά στο δεύτερο ερώτημα περί έκδοσης της αντίστοιχης κοινής υπουργικής απόφασης της οριοθέτησης των γαιών υψηλής παραγωγικότητας κατά τις διατάξεις του ν. 2637/1998, σημαίνοντα ρόλο στην απόφασή μας θα παίξει η οριστική παραλαβή του εγκεκριμένου έργου του ΕΣΠΑ στο πλαίσιο του ΕΣΠΑ 2007-2013 με τίτλο: «Ανάπτυξη ενιαίου συστήματος γαιοπληροφοριακών εδαφολογικών δεδομένων και οριοθέτηση αγροτικών ζωνών της χώρας».

Αντιλαμβάνεστε ότι η οριοθέτηση αγροτικών ζωνών της χώρας είναι κάτι το οποίο πρέπει να το έχουμε εμείς, να τελειώσει αυτή η προσέγγιση. Πρόσφατα είχαμε μια συνάντηση με τον υπεύθυνο της μονάδας του ΟΠΟΚΕΠΕ που παρακολουθεί το συγκεκριμένο έργο, ο οποίος μας είπε ότι τέλος του 2015 θα μας παραδοθεί, θα γίνει η παραλαβή. Αντιλαμβάνεστε, λοιπόν, ότι εκεί θα κάνουμε τη σχετική συζήτηση.

Επαναλαμβάνω, όμως, ότι μπορούμε να το δούμε έχοντας ως δεδομένο την κάλυψη ενεργειακών αναγκών του αγροτικού χώρου και ταυτόχρονα, βεβαίως, έχοντας στο νου μας ότι έχουν προκύψει πάρα πολλά ζητήματα όσον αφορά στη διαχείριση της γης υψηλής παραγωγικότητας, τα οποία πρέπει να λάβουμε σοβαρά υπ’ όψιν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπουκώρο, έχετε τον λόγο για τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, αναφερθήκατε στη γη υψηλής παραγωγικότητας. Όμως και ο νόμος του 2010 –όπως είπα προηγουμένως- ξεκαθαρίζει ότι δεν μπορεί οι επενδύσεις σε ανανεώσιμες πηγές ενέργειας να είναι μεγαλύτερες από το 1% του συνόλου των γαιών υψηλής παραγωγικότητας. Κατά συνέπεια δεν τίθεται θέμα να αλλάξουν χαρακτήρα οι γαίες υψηλής παραγωγικότητας. Η παραγωγή μάς ενδιαφέρει. Και με τις συγκεκριμένες επενδύσεις και τη μείωση του κόστους παραγωγής η παραγωγή θα ενισχυθεί. Άλλωστε, θα διαβάσατε στην έκθεση της Εθνικής Τράπεζας της Ελλάδος ότι, δυστυχώς, τα τελευταία χρόνια, ενώ άλλες ευρωπαϊκές χώρες κατόρθωσαν –και παγκοσμίως- να αυξήσουν την αγροτική τους παραγωγή κατά 20%, εμείς την αυξήσαμε 1% ή 2%.

Πρέπει να αναζητήσουμε τρόπους -και υπάρχουν έξυπνοι τρόποι, κύριε Υπουργέ- για να ρίξουμε το κόστος παραγωγής. Πιστεύω ότι ένας από τους τρόπους είναι το ηλεκτρικό ρεύμα, το οποίο είναι το μεγαλύτερο έξοδο σήμερα για τους αγρότες. Θεωρώ ότι πρέπει να προχωρήσετε στην υπουργική απόφαση, διότι εδώ δεν μιλάμε για επενδυτές –αναφερθήκατε στα προβλήματα τα οποία δημιουργήθηκαν- που πουλάνε το ρεύμα στη ΔΕΗ με σκοπό το κέρδος. Εδώ μιλάμε για αυτοπαραγωγούς, μιλάμε για net metering, μιλάμε για την παραγωγή ρεύματος στα όρια των αναγκών του κάθε αγρότη.

Εγώ θα σας πρότεινα, μάλιστα, τέτοιου είδους επενδύσεις, που είναι λίγων δεκάδων χιλιάδων ευρώ, να ενταχθούν στο ερχόμενο ΕΣΠΑ, ούτως ώστε περισσότεροι αγρότες να μπορέσουν να καλύπτουν τις ενεργειακές τους ανάγκες.

Αναφερθήκατε και στην Αγρομετεωρολογία και σε κάποια προγράμματα τα οποία εκπονούνται. Με χαρά σας άκουσα. Και θα ήθελα να πω ότι μια ακόμα έξυπνη λύση για να ρίξουμε το κόστος παραγωγής είναι η εξής: Αν απευθυνθείτε στο Γεωπονικό Πανεπιστήμιο στο Τμήμα Αγρομετεωρολογίας, θα δείτε ότι εκεί έχουν ήδη έτοιμα εργαλεία οι ειδικοί επιστήμονες. Ένα από αυτά είναι η «γεωργία ακριβείας» μέσω εικόνων από δορυφόρους. Με μια επένδυση που δεν υπερβαίνει τα 2 ευρώ το στρέμμα, κύριε Υπουργέ, μπορούμε να ρίξουμε το κόστος παραγωγής τόσο σε νερό όσο και σε αζωτούχα λιπάσματα μέχρι και 30%, όπως λένε οι έρευνες των Ελλήνων επιστημόνων.

Εφόσον έρχεται και η φορολογία των αγροτών –αργά ή γρήγορα θα έρθει, όλοι το ξέρουμε, κύριε Υπουργέ- νομίζω ότι η πολιτεία οφείλει να ανακαλύψει εκείνα τα έξυπνα εργαλεία, με τα οποία θα διευκολύνει την παραγωγή. Διότι εκεί είναι το πρόβλημά μας, στην παραγωγή και κυρίως στον πρωτογενή τομέα, στη γεωργία και στην κτηνοτροφία.

Κατά συνέπεια θα σας παρακαλούσα στη δευτερολογία σας να είστε λίγο πιο συγκεκριμένος και να δώσετε μια ελπίδα στον αγροτικό κόσμο, ότι σύντομα θα μπορούν να καλύπτουν ένα μέρος ή το σύνολο των ενεργειακών τους αναγκών προκειμένου να ρίξουμε το κόστος παραγωγής. Εκτός αν προσκρούει το αίτημα αυτό σε γενικότερες πολιτικές αποφάσεις της Κυβέρνησης για τις ανανεώσιμες πηγές ενέργειας.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, επαναλαμβάνω αυτό που είπα προηγουμένως, ότι, δηλαδή, θα το δούμε θετικά μόλις παραλάβουμε τη σχετική μελέτη, πάντα, βεβαίως, στο πλαίσιο της κάλυψης των ενεργειακών αναγκών και στο πλαίσιο της οριοθέτησης των αγροτικών ζωνών.

Επιτρέψτε μου να σας πω κάτι το οποίο, δυστυχώς, συμβαίνει σε αυτήν τη χώρα, αλλά δεν το έχουμε μέχρι σήμερα προσεγγίσει. Η μόνη γη η οποία μπορεί να καλύψει όλες τις χρήσεις είναι η αγροτική γη. Για όλες τις υπόλοιπες γαίες υπάρχουν ιδιαίτερες –θα έλεγα- ρυθμίσεις, προστασία για την αγροτική γη.

Όπως αντιλαμβάνεστε, λαμβάνοντας υπ’ όψιν το ημιορεινό της χώρας μας, η διαθέσιμη αγροτική γη και ειδικά η παραγωγική αγροτική γη, είναι μειωμένη σε σχέση με ό,τι συμβαίνει στη γεωμορφολογία της χώρας.

Σας αναφέρω χαρακτηριστικές περιπτώσεις: Τον ν.4178/2013 -το έχω σημειώσει- δεν τον υπέγραψε ο Υπουργός Αγροτικής Ανάπτυξης, διότι ουσιαστικά επέτρεπε τη δόμηση σχεδόν στο σύνολο της αγροτικής γης υψηλής παραγωγικότητας. Κάτι ανάλογο είχε συμβεί και το 2005, παλιότερα, με τον ν. 33/1999.

Επαναλαμβάνω, μην θεωρήσετε ότι δεν θα αντιμετωπίσουμε το θέμα των ενεργειακών αναγκών. Αφού, όμως, μας δίνει την ευκαιρία η κουβέντα, ας σταθούμε στο ότι οφείλουμε να προστατεύσουμε την γη υψηλής παραγωγικότητας, δεδομένου ότι μιλάμε για ανάγκες του αγροτικού χώρου, για διατροφική επάρκεια, για παραγωγική ανασυγκρότηση. Αν, λοιπόν, δεν διασφαλίσουμε αυτό το υπόβαθρο της γης υψηλής παραγωγικότητας, αντιλαμβάνεστε ότι τα λόγια μας δεν πρόκειται να βρουν καμμία ανταπόκριση.

Ολοκληρώνω, λέγοντας ότι μόλις γίνει η σχετική επαφή και κάνουμε τη σχετική συζήτηση, θα αντιμετωπίσουμε θετικά το θέμα και θα φέρουμε μια σχετική ρύθμιση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα συζητηθεί τώρα η τέταρτη με αριθμό 282/8-12-2015 επίκαιρη ερώτηση δευτέρου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στα τεχνολογικά εκπαιδευτικά ιδρύματα της χώρας.

Στην ερώτηση του κ. Τάσσου θα απαντήσει η Αναπληρώτρια Υπουργός κ. Αθανασία Αναγνωστοπούλου.

Βλέπω ότι ο κ. Τάσσος δεν είναι στην Αίθουσα. Να περιμένουμε ένα λεπτό ή να πάμε στην επόμενη; Δεν είναι κανείς από τους επόμενους συναδέλφους. Θα περιμένουμε, λοιπόν, ένα λεπτό.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Οι Υπουργοί είναι εδώ και λείπουν οι Βουλευτές!

(Στο σημείο αυτό εισέρχεται στην Αίθουσα ο Βουλευτής κ. Σταύρος Τάσσος)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τάσσο, έχετε τον λόγο για δυο λεπτά.

**ΣΤΑΥΡΟΣ ΤΑΣΣΟΣ:** Ευχαριστώ, κυρία Πρόεδρε.

Η ερώτησή μας, όπως ξέρετε, αναφέρεται στις ελλείψεις που υπάρχουν σε προσωπικό στα ΤΕΙ. Η κατάσταση, βέβαια, έχει φτάσει στο απροχώρητο, θα έλεγα, γιατί από το 2008 μέχρι το 2015 η μείωση του διδακτικού προσωπικού αγγίζει το 80%. Συγκεκριμένα, από το 2008 που είχαμε περίπου δύο χιλιάδες διακόσιες θέσεις σε διδακτικό προσωπικό, μέχρι το 2014-2015 υπήρξε μείωση της τάξης του 61%, δηλαδή έφτασε στις οκτακόσιες σαράντα έξι θέσεις. Και μέσα σε μια χρονιά, τη χρονιά που ο ΣΥΡΙΖΑ βρίσκεται στην Κυβέρνηση, συνεχίστηκε αυτή η μειωτική τάση και έτσι πήγαμε από τι οκτακόσιες σαράντα έξι θέσεις στις επτακόσιες μία, δηλαδή, άλλη μία μείωση της τάξης του 17%. Είχαμε, δηλαδή, συνολικά μια μείωση της τάξης του 80%, περίπου.

Ανάλογη, βέβαια, ήταν και η μείωση των κρατικών δαπανών, περίπου 80%.

Από το προσωπικό που σήμερα υπηρετεί -δηλαδή από τις επτακόσιες μία θέσεις- η συντριπτική πλειοψηφία, οι εξακόσιοι σαράντα επτά, το 92% δηλαδή, είναι θέσεις μη μόνιμου προσωπικού που πληρώνεται από τα αποθεματικά των ιδρυμάτων. Μόνο πενήντα τέσσερις θέσεις πληρώνονται από τον κρατικό προϋπολογισμό.

Η κατάσταση, βέβαια, όπως καταλαβαίνετε, έχει φτάσει στο απροχώρητο, γιατί μαθήματα θεωρίας περικόπτονται, εργαστήρια συμπτύσσονται, οι σπουδαστές δεν μπορούν να δηλώσουν μαθήματα για να πάρουν το πτυχίο τους, καθώς αυτά αφαιρούνται από τα προγράμματα σπουδών λόγω της έλλειψης προσωπικού. Και είναι φανερό ότι οι εξελίξεις αυτές είναι ενταγμένες στη στρατηγική στόχευση των προηγούμενων κυβερνήσεων, αλλά και της σημερινής Κυβέρνησης, για να αλλάξει ο χαρακτήρας των ΤΕΙ, πολλά από τα τμήματα να εξελιχθούν σε πάροχους φθηνών καταρτίσεων.

Έτσι, στο έδαφος της τραγικής υποχρηματοδότησης, προωθείται η πιο στενή σύνδεση των τμημάτων ΤΕΙ με τα κελεύσματα των μεγάλων επιχειρήσεων, με άμεσο κόστος στην τσέπη αλλά και στη μόρφωση των σπουδαστών.

Ρωτάμε, λοιπόν:

Τι μέτρα θα πάρετε, ώστε να προσληφθεί άμεσα όλο το απαραίτητο διδακτικό και λοιπό προσωπικό και να διδάσκονται με επάρκεια όλα τα μαθήματα των ΤΕΙ, να διεξάγονται τα εργαστήρια χωρίς ελλείψεις σε επιστημονικούς και εργαστηριακούς συνεργάτες, να σταματήσει το απαράδεκτο καθεστώς των συμβασιούχων διδασκόντων και να προκηρυχθούν άμεσα θέσεις για διδακτικό προσωπικό με μόνιμη και σταθερή σχέση εργασίας;

Επίσης, θα πρέπει, μέχρι να ολοκληρωθούν οι προσλήψεις, να παρθούν όλα τα απαραίτητα μέτρα, ώστε να μην εμποδίζονται για κανένα λόγο οι σπουδαστές να ολοκληρώσουν τις σπουδές τους.

Θα ήθελα εδώ να πω ότι η συντριπτική πλειοψηφία του προσωπικού -το 80% έως 100%- είναι με τετράμηνες συμβάσεις και δεν μπορούν ούτε καν να καλύψουν το εξάμηνο. Μάλιστα, σε ορισμένα περιφερειακά τμήματα αυτού του είδους η εργασιακή σχέση αγγίζει το 100%. Επίσης, μεγάλο μέρος του προσωπικού είναι οι πανεπιστημιακοί υπότροφοι, που και αυτοί πληρώνονται εάν βρεθούν, εάν εξασφαλιστούν τα ανάλογα έσοδα.

Θέλω, λοιπόν, μια συγκεκριμένη απάντηση στα ερωτήματα που έβαλα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Αναγνωστοπούλου για τρία λεπτά.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Τάσσο, ευχαριστώ για την ερώτηση.

Περιγράψατε την πραγματικότητα, αλλά τη μισή πραγματικότητα. Την άλλη μισή την έχουμε αφήσει απ’ έξω. Κάνατε, βέβαια, την κριτική στην Κυβέρνηση, ότι είναι ίδια όπως οι υπόλοιπες και πως θέλει να κάνει ιδιωτικά ή να συνδέσει με ιδιωτικές εταιρείες κ.λπ. τα ΤΕΙ.

Η όλη πραγματικότητα είναι ότι επί δεκαετίες διεσπάρησαν στη χώρα άπειρα τμήματα για λόγους κομματικούς και πελατειακούς από τον κάθε Υπουργό, χωρίς να υπάρχει απολύτως καμμία μελέτη, ούτε οικονομοτεχνική, ούτε επιστημονική, ούτε σύνδεσης με την αγορά. Και δεν φτάνει μόνο αυτό, αλλά όλα αυτά τα τμήματα δεν είχαν τουλάχιστον το προσωπικό που θα έπρεπε. Και μιλάω για τις περιόδους πριν από την οικονομική κρίση.

Φτάνει η οικονομική κρίση και κάνει αυτό το εφιαλτικό τοπίο ακόμα εφιαλτικότερο και προστίθεται και το σχέδιο «ΑΘΗΝΑ», όπου με έναν εντελώς ανορθολογικό τρόπο ήρθε να δέσει όλο αυτό το συνολικά τραγικό, όντως, σύστημα.

Μας κατηγορείτε, λοιπόν, ότι είμαστε όπως οι άλλοι και προσπαθούμε να είμαστε σε αυτήν την πολιτική. Θα σας πληροφορήσω, λοιπόν, ότι εκτός από τις εξακόσιες σαράντα επτά θέσεις –συν τις πενήντα τέσσερις που πήραμε από τον τακτικό προϋπολογισμό- εκτός από τους ογδόντα έξι που ζητήσαμε μόλις τώρα, στις 24 Νοεμβρίου, ως έκτακτο εκπαιδευτικό προσωπικό για τα ΤΕΙ της Στερεάς Ελλάδας –όπου εκεί πράγματι έχουμε ελλείψεις, αλλά έχει ένα επαρκέστατο αποθεματικό το ΤΕΙ- αντί να κάνουμε απολύσεις ή να θέσουμε σε διαθεσιμότητα, ίσα, ίσα κάναμε προσλήψεις και με μεγάλο κόπο σε αυτήν την οικονομική στενότητα.

Προσλάβαμε διακόσια άτομα –εκατόν ενενήντα πέντε για την ακρίβεια- ως ειδικό, επιστημονικό, εργαστηριακό προσωπικό, για τα οποία επίκειται -και θα έρθει- τροπολογία, γιατί αυτοί οι άνθρωποι είχαν εκλεγεί από το 2008-2009 και δεν είχαν προσληφθεί ποτέ. Φροντίσαμε, λοιπόν, αμέσως να γίνει η πρόσληψή τους. Δυστυχώς, βέβαια, είχαν καταργηθεί οι θέσεις αυτές, τις οποίες τώρα, με τροπολογία που θα έρθει στη Βουλή τις επόμενες μέρες, τις συστήνουμε ξανά για να μπορεί να ολοκληρωθεί ο διορισμός τους.

Συγχρόνως, προσλάβαμε πενήντα μέλη ΔΕΠ που και αυτών εκκρεμούσε η πρόσληψή τους, όπως και τριάντα καθηγητές - μέλη, εκπαιδευτικό προσωπικό κυρίως για τα ΤΕΙ.

Θα σας πω κάτι, δεν φτάνουν αυτές οι θέσεις για να καλύψουν τα κενά. Συμφωνώ απολύτως μαζί σας, πανεπιστημιακός είμαι, έχουμε γερασμένα και αποστελεχωμένα ΑΕΙ. Αυτό, όμως, που έχουμε κάνει σε αυτό το παράλληλο πρόγραμμα που έχει φτιάξει η Κυβέρνηση είναι αμέσως τώρα, το 2016, να προχωρήσουμε σε νέες προσλήψεις. Ακόμα δεν είμαι σε θέση να σας πω τον ακριβή αριθμό, έναν όμως αριθμό που θα επιτρέψει να πάρουν μία αναπνοή τα ανώτατα εκπαιδευτικά ιδρύματα.

Στη δευτερολογία μου θα συνεχίσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Τάσσος.

**ΣΤΑΥΡΟΣ ΤΑΣΣΟΣ:** Κυρία Υπουργέ, για να μιλήσω με όρους Φυσικής λίγο, ξέρετε, μόνον οι αντίρροπες δυνάμεις, δηλαδή δυνάμεις που κινούνται σε αντίθετη κατεύθυνση, μπορούν η μία να ανταγωνιστεί την άλλη. Όταν οι δυνάμεις είναι ομόρροπες, κινούνται προς την ίδια κατεύθυνση, προστίθεται η μία στην άλλη. Τι θέλω να πω με αυτό; Το εκπαιδευτικό μας σύστημα είναι άμεσα συνυφασμένο με το κοινωνικοοικονομικό σύστημα μέσα στο οποίο ζούμε και το κοινωνικοοικονομικό σύστημα στο οποίο ζούμε λέγεται καπιταλισμός. Και καπιταλισμός σημαίνει λειτουργία της οικονομίας με σκοπό το κέρδος και όχι την κάλυψη των κοινωνικών αναγκών.

Όταν, λοιπόν, και η σημερινή Κυβέρνηση αποδέχεται τους σιδερένιους νόμους λειτουργίας αυτού του συστήματος, του καπιταλιστικού συστήματος, στο πλαίσιο βέβαια της Ευρωπαϊκής Ένωσης, στην οποία με κάθε ευκαιρία δηλώνει την πίστη της, είναι μοιραίο και το εκπαιδευτικό σύστημα να είναι προσανατολισμένο σε αυτήν την κατεύθυνση, σε αυτόν τον στόχο, δηλαδή να συνδέεται και η διδασκαλία και στα ανώτερα εκπαιδευτικά ιδρύματα, και στα ΑΕΙ και στα ΤΕΙ, με τις ανάγκες των μεγάλων επιχειρήσεων. Δεν μπορεί, επομένως, να γίνει πραγματικός εθνικός σχεδιασμός, για να παράγονται επιστήμονες που καλύπτουν τις ανάγκες τις κοινωνίας. Οι επιστήμονες θα παράγονται ανάλογα με τις ανάγκες της αγοράς, όπως επανειλημμένα λέγεται. Και οι ανάγκες της αγοράς είναι οι ανάγκες των μεγάλων επιχειρήσεων.

Εμείς, λοιπόν, λέμε ότι δεν υπάρχει μια διαδικασία σύγκρουσης αντίρροπων δυνάμεων, δηλαδή σύγκρουσης με αυτήν τη λογική, αλλά σύμπλευσης με αυτήν τη λογική. Και μόνο μία διαδικασία αντίρροπη, μία διαδικασία σύγκρουσης με αυτήν τη λογική, μπορεί να κάνει τα πράγματα κάπως καλύτερα. Για εμάς, δηλαδή, η οριστική λύση και του προβλήματος της ανώτατης εκπαίδευσης και της λειτουργίας και της στελέχωσης και των μέσων συνδέεται άμεσα με μια ανατροπή αυτού του συστήματος. Αλλά λέμε ότι για να κερδηθεί κάτι στο πλαίσιο αυτού του συστήματος, αυτό θα γίνει μόνο μέσα από μία διαδικασία σύγκρουσης και όχι μία διαδικασία κοινωνικής συναίνεσης και διαλόγου, που σε τελευταία ανάλυση ουσιαστικά θα καταλήγει να γίνεται αυτό που το μεγάλο κεφάλαιο επιθυμεί και στον τομέα της εκπαίδευσης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Αναγνωστοπούλου.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Τάσσο, να την πιάσουμε αυτήν τη συζήτηση όσο θέλετε, αλλά θεωρώ ότι η ιδεολογική περιχαράκωση και η διατήρηση της ιδεολογικής καθαρότητας δεν λύνει κανένα πρόβλημα. Επί τόσα χρόνια κατορθώσαμε σε αυτήν τη χώρα, και με πελατειακές σχέσεις, και με όλα αυτά, και στην Ευρωπαϊκή Ένωση, και με τα διάφορα προβλήματα στο σύστημα ολόκληρο και στο καπιταλιστικό σύστημα να διατηρήσουμε μια δημόσια παιδεία με τον έναν ή τον άλλο τρόπο.

Έχω πει πολλές φορές σε αυτήν τη Βουλή ότι είμαστε σε συνθήκες πολέμου. Εάν θεωρείτε, ως ΚΚΕ, ότι η άμεση σύγκρουση είναι ο καλύτερος τρόπος εμείς, ως ΣΥΡΙΖΑ, ως η άλλη πτέρυγα της Αριστεράς, θεωρούμε ότι ειδικά όταν είναι σε τέτοια οικονομική εξαθλίωση μία κοινωνία, δεν μπορεί κανείς να προχωρήσει σε κατά μέτωπο σύγκρουση. Γιατί αν πάει σε κατά μέτωπο σύγκρουση, αυτούς που θέλει να προστατεύει τους έχει ήδη εκ των προτέρων καταδικάσει, αυτοί είναι οι πρώτοι που εξαθλιώνονται. Αλλά εάν αυτό είναι η γραμμή του ΚΚΕ, εγώ δεν μπορώ να πω τίποτα.

Εγώ αυτό που λέω είναι ότι σε αυτές τις πολεμικές συνθήκες που είμαστε, μέσα σε αυτό το καπιταλιστικό σύστημα, κατ’ εμέ πρέπει να κρατήσουμε όρθιους αυτούς τους πυλώνες που πραγματικά αποτελούν πυλώνες αντίστασης και πυλώνας αντίστασης είναι η δημόσια παιδεία. Με νύχια και με δόντια, μην περιορίζοντας καθόλου, μην περικόπτοντας καθόλου τη φοιτητική μέριμνα –το είδατε στον προϋπολογισμό, το είπα και εγώ- δεν φτάνει, δεν επαρκεί.

Εγώ θα συμφωνήσω μαζί σας. Το βλέπω μέσα, αλλά προσπαθήσαμε να μην κόψουμε τίποτε από αυτά που θα επιτρέψουν να μείνουν, να μπορούν να δώσουν τη μάχη επιβίωσης -όχι να επιβιώσουν, προσέξτε τι λέω- οι ασθενέστερες κοινωνικά ομάδες.

Όσο για τις προσλήψεις κ.λπ., σας το είπα και πάλι, είμαι από τους πρώτους που βλέπω την υποστελέχωση, αλλά είμαστε και από τους πρώτους οι οποίοι κάναμε για πρώτη φορά προσλήψεις από το 2009 και μετά.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στις επόμενες δύο ερωτήσεις θα απαντήσει ο Αναπληρωτής Υπουργός Οικονομικών κ. Τρύφων Αλεξιάδης.

Πριν δώσω τον λόγο, όμως, στον κύριο Υπουργό, θα ήθελα να ανακοινώσω ότι η τρίτη με αριθμό 277/8-12-2015 επίκαιρη ερώτηση πρώτου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, σχετικά με τη λειτουργία του Υπολογιστικού Τομογράφου (PET-CΤ) στο Πανεπιστημιακό Γενικό Νοσοκομείο Ιωαννίνων και η τέταρτη με αριθμό 266/7-12-2015 επίκαιρη ερώτηση πρώτου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, σχετικά με την προμήθεια βλημάτων από το εξωτερικό για τον Ελληνικό Στρατό Ξηράς δεν θα συζητηθούν λόγω κωλύματος των αρμοδίων Υπουργών και διαγράφονται.

Επίσης, η με αριθμό 258/7-12-2015 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μειωμένη χρηματοδότηση κατά το δεύτερο εξάμηνο των προνοιακών ιδρυμάτων της Περιφέρειας Δυτικής Μακεδονίας, δεν θα συζητηθεί λόγω κωλύματος του κυρίου Βουλευτή και διαγράφεται.

Θα συζητηθεί τώρα η πέμπτη με αριθμό 274/8-12-2015 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την αντιμετώπιση της λαθρεμπορίας προϊόντων καπνού, την αύξηση των δημοσίων εσόδων με την πάταξη της φοροδιαφυγής και τη θεσμική θωράκιση της αγοράς.

Τον λόγο έχει ο κ. Δημήτριος Καμμένος για δύο λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κυρία Πρόεδρε.

Κύριε Αλεξιάδη, καλημέρα.

Το ζήτημα είναι πάρα πολύ γνωστό. Εν τάχει, επειδή όπως γνωρίζουμε όλοι, κατατίθενται οι ερωτήσεις, θα κάνω μια σύντομη περιγραφή του ζητήματος.

Η φορολογική πολιτική στα προϊόντα καπνού και η απορρύθμιση της λιανικής αγοράς των προϊόντων καπνού έχουν αποτύχει πλήρως από το 2009 έως και σήμερα –θα το πούμε- διότι και εμείς δεν έχουμε προλάβει πρακτικά να εναρμονιστούμε και να φέρουμε τις αλλαγές και τα νομοσχέδια που χρειάζονται για την καταπολέμηση, τόσο της φοροδιαφυγής όσο και της διαδικασίας ιχνηλάτησης των προϊόντων καπνού.

Η συνολική απώλεια δημοσίων εσόδων είχε υπολογιστεί από τον κ. Μάρδα, τον προηγούμενο Υπουργό Οικονομικών, στα 900 εκατομμύρια ευρώ ετησίως. Με στοιχεία δικά μου έχω υπολογίσει ότι είναι πολλαπλάσια αυτού του ποσού η φοροδιαφυγή, μάλλον τα έσοδα του κράτους τα οποία διαφεύγουν.

Ένα νομοσχέδιο που είχε κατατεθεί από τα συναρμόδια Υπουργεία και σε συνέχεια των διατάξεων του ν. 3943/2011 και είχε ανακοινωθεί στις αρχές Σεπτεμβρίου είχε ως σκοπό την αδιάβλητη και αποτελεσματική μέθοδο για την καταπολέμηση της φοροδιαφυγής. Ως εκ τούτου, η πάταξη της φοροδιαφυγής επιτυγχάνεται αποτελεσματικά με την υποχρεωτική χρήση σύγχρονου, ολοκληρωμένου συστήματος ιχνηλασιμότητας και ψηφιακής επαλήθευσης για την ταυτοποίηση των προϊόντων καπνού και την πλήρη ιχνηλασιμότητά τους σε όλη την αλυσίδα εφοδιασμού, με τη χρήση κρυπτογραφημένου κωδικού και νέου τύπου ενσήμων ταινιών ασφαλείας, οι οποίες θα φέρουν μοναδικό, αόρατο κρυπτογραφημένο κωδικό.

Η απώλεια εσόδων μόνο από τις ταινίες κατ’ έτος –και έχω τα στοιχεία από τον αντίστοιχο σύνδεσμο των καπνοπωλών- ανέρχεται στα 300 εκατομμύρια ευρώ, παραποιημένα, πλαστά ή μη δηλωθέντα στοιχεία των ταινιών επάνω στα τσιγάρα.

Κατόπιν τούτου, ερωτάσθε, κύριε Υπουργέ:

Σε ποιο σημείο βρίσκεται η νομοθετική πρωτοβουλία που είχε ανακοινωθεί πριν τις εκλογές για την καταστολή του λαθρεμπορίου και την πάταξη της φοροδιαφυγής στα προϊόντα καπνού;

Έχει δρομολογηθεί νέα νομοθετική πρωτοβουλία για τη λήψη αποτελεσματικών μέτρων με υποχρεωτική χρήση συστήματος ιχνηλασιμότητας και ψηφιακής επαλήθευσης για την πάταξη της φοροδιαφυγής που θα αποφέρει άμεσα έσοδα; Έχει προγραμματιστεί η λήψη άλλων μέτρων προς αυτήν την κατεύθυνση;

Τέλος, προτίθεσθε να λάβετε μέτρα για την προστασία του κοινωνικού ρόλου του περιπτέρου για τους υφιστάμενους δικαιούχους; Εξετάζετε την ανάθεση της διοικητικής εποπτείας των όρων λειτουργίας τους στις περιφέρειες;

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κυρία Πρόεδρε.

Κύριε Βουλευτά, δίνεται η δυνατότητα με την ερώτηση που καταθέσατε να ανοίξουμε το θέμα του λαθρεμπορίου καπνού, ένα θέμα το οποίο δεν απασχόλησε αυτές τις ημέρες δυστυχώς μερίδα των μέσων μαζικής ενημέρωσης, διότι προτίμησαν να κρύψουν το υπερόπλο που έχει πάρει το Υπουργείο Οικονομικών, το αυτοκινούμενο σκάνερ πίσω από τις αποδείξεις και διάφορα άλλα πράγματα.

Έρχομαι στην ουσία της ερώτησής σας. Θα καταθέσω στα Πρακτικά τα τρία έγγραφα από το Υπουργείο Οικονομικών, από το Υπουργείο Δικαιοσύνης και από το Υπουργείο Εσωτερικών που λένε αναλυτικά όλα τα στοιχεία, για να μη χάσω χρόνο.

Εγώ συνοπτικά θέλω να πω ότι, όπως είναι δομημένο το φορολογικό μας σύστημα και οι μηχανισμοί αυτήν τη στιγμή, κάθε φορά που αυξάνουμε τη φορολογία στα καπνικά προϊόντα, αυτό που παρατηρούμε είναι ότι αντί να παίρνουμε περισσότερους φόρους, χάνουμε φόρους ακόμη κι από αυτούς που είχαμε.

Αυτήν τη στιγμή περίπου ένα στα τέσσερα ή πέντε πακέτα τσιγάρα που πωλούνται στην Ελλάδα είναι λαθραίο. Τα νούμερα είναι σημαντικά, όχι μόνο για τα έσοδα του δημοσίου, αλλά και για την υγεία των πολιτών, διότι πολλά από τα τσιγάρα που κυκλοφορούν δεν είναι απλά λαθραία, χωρίς δηλαδή τον αντίστοιχο φόρο, αλλά είναι τα λεγόμενα «μαϊμού», είναι δηλαδή επικίνδυνα για την υγεία και τα πνευμόνια του κόσμου.

Στο θέμα του νομοσχεδίου, έχουμε ήδη ένα αρχικό νομοθέτημα το οποίο έχει γίνει από τον κ. Νικολούδη, το οποίο ήταν ένα σημαντικό βήμα στο να βελτιώσουμε το θεσμικό πλαίσιο για τα καπνικά προϊόντα. Αυτό το σημαντικό βήμα βρίσκεται στη διαδικασία της επεξεργασίας και θα κατατεθεί σύντομα νέο νομοθέτημα, το οποίο πρέπει να ενσωματώσει το κοινοτικό πλαίσιο που θα ισχύσει από το 2016.

Είμαστε, λοιπόν, μαζί με το Υπουργείο Δικαιοσύνης στην τελική επεξεργασία αυτού του σχεδίου, για να μπορέσουμε να προχωρήσουμε στα νέα εργαλεία γύρω από αυτά τα ζητήματα. Με αυτό το νομοσχέδιο θα δοθεί η δυνατότητα να πάμε στα συστήματα ιχνηλασιμότητας των τσιγάρων, των καπνικών προϊόντων γενικά, αλλά και άλλων προϊόντων, όπως των αλκοολούχων ποτών, να ενσωματώσουμε την οδηγία 40/2014, που πρέπει μέχρι τις 20 Μαΐου να την ενσωματώσουμε στο Εθνικό Δίκαιό μας και να καθιερώσουμε ένα σύστημα ιχνηλασιμότητας, το οποίο για τα τσιγάρα και τον καπνό είμαστε υποχρεωμένοι να καθιερώσουμε μέχρι τον Μάιο του 2019 και για τα άλλα προϊόντα μέχρι τον Μάιο του 2024. Υπάρχουν και εκεί συγκεκριμένες δεσμεύσεις.

Οι τεχνικές προδιαγραφές που θα έχει αυτό το σύστημα πρέπει να είναι συμβατές με τις τεχνικές προδιαγραφές της Ευρωπαϊκής Ένωσης, ώστε να μπορούμε σε ευρωπαϊκό και σε πανελλαδικό επίπεδο να κάνουμε τον έλεγχο και να μπορούμε να συνεργαζόμαστε και με άλλες υπηρεσίες σε αυτόν τον τομέα.

Όπως καταλαβαίνετε –και θα πω στη δευτερολογία μου για το αυτοκινούμενο σκάνερ- προχωρούμε σε μια σειρά από μέτρα, για να ενισχύσουμε το θεσμικό πλαίσιο και τους μηχανισμούς, για να μπορούμε, όπως όλες οι άλλες ευρωπαϊκές χώρες, να κτυπήσουμε αποφασιστικά το λαθρεμπόριο καπνικών προϊόντων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Υπουργέ.

Έχω τα στοιχεία και θα τα καταθέσω και εγώ. Έχετε απόλυτο δίκιο που είπατε ότι, όταν προσπαθείς να αυξήσεις την τιμή των καπνικών και αναμένεις έσοδα, είναι όλα κάτω και ο πίνακας τα δείχνει. Δεν εισπράττεις αυτά που περιμένεις. Είναι λάθος τακτική και θα τα καταθέσω και εγώ για τα Πρακτικά, για όποιον ενδιαφέρεται.

Συγχρόνως, είναι και η μείωση των εσόδων και του τζίρου, διότι γίνεται και μια μείωση του τζίρου και της επισκεψιμότητας στα περίπτερα. Είναι χιλιάδες οι οικογένειες που ζουν από αυτήν τη δουλειά και θα πρέπει να το έχουμε και αυτό στο μυαλό μας. Έκλεισαν τα τελευταία χρόνια πέντε χιλιάδες περίπτερα και εκατόν πενήντα χιλιάδες επιχειρήσεις διανομής καπνικών προϊόντων εξαιτίας αυτής της πρακτικής, της άλογης αύξησης φόρων και της μείωσης του τζίρου.

Θέλω την προσοχή σας, κύριε Υπουργέ, σε ένα ζήτημα πολύ ευαίσθητο. Θα καταθέσω τα πρωτόκολλα της σύμβασης του Παγκοσμίου Οργανισμού Υγείας σε σχέση με αυτά που λέμε για τα καπνικά, την ιχνηλασιμότητα κ.λπ.. Υπάρχουν κάποια ευαίσθητα σημεία και θα ήθελα να τα επισημάνω.

Το πιο ευαίσθητο σημείο απ’ όλα είναι το εξής και εάν μου επιτρέπετε, θα το διαβάσω. Στη Σύμβαση Πλαίσιο του Παγκοσμίου Οργανισμού Υγείας -θα καταθέσω τα σχετικά άρθρα- του 2003 και για τον έλεγχο του καπνού που κυρώθηκε με το ν. 3420/2005 και τις κατευθυντήριες οδηγίες για την εφαρμογή της, καθώς και σύμφωνα με το πρωτόκολλο για την εξάλειψη παράνομου εμπορίου καπνικών προϊόντων κ.λπ., στο άρθρο 5 κ.λπ., απαγορεύεται οποιαδήποτε ανάμειξη της καπνοβιομηχανίας κατά την εγκατάσταση και υλοποίηση συστήματος σήμανσης και ιχνηλασιμότητας.

Εδώ, επειδή διάβασα αυτό -μου άρεσε πάρα πολύ το scanner και η δωρεά- να προσέχουμε μήπως δεν εμπίπτουμε σωστά στον νόμο και στην οδηγία που απαγορεύει χρήση μηχανήματος και συστήματος παρακολούθησης από την καπνοβιομηχανία, παρά από ανεξάρτητη αρχή. Αυτό είναι ένα ζήτημα το οποίο θα πρέπει να δούμε, διότι εάν παρανομήσουμε, πιθανολογώ ότι θα έρθει και κάποιο πρόστιμο.

Δεν έχω να πω κάτι άλλο. Θα καταθέσω τα σχετικά άρθρα, τα οποία ενημερώνουν και θα πρέπει να ενημερωθεί και η Βουλή και το Υπουργείο και όλοι μας να ενημερωθούμε για τις επιπτώσεις στην υγεία, καθώς και τον τρόπο και τη διαδικασία με την οποία πρέπει πλέον εμείς, ως Ελλάδα, να υλοποιήσουμε, όπως είπε πάρα πολύ σωστά ο κύριος Υπουργός στις ημερομηνίες που έδωσε, τη νομοθεσία, να τη βάλουμε σε εφαρμογή και να τηρηθούν τα πρωτοκόλλα.

Εδώ, θα ήθελα να ενημερώσω το Σώμα ότι τη Δευτέρα έχω παρόμοια ερώτηση προς τον Υπουργό Υγείας, διότι εκεί το κόστος στο σύστημα υγείας από τον παράνομο καπνό, τον οποίον δεν καταφέρνει το κράτος αυτό να παρακολουθήσει, είναι τεράστιο και δυσβάσταχτο. Είναι 2 με 3 δισεκατομμύρια ευρώ το κόστος μέσα στην τελευταία τριετία από τις επιπτώσεις στην υγεία από τον καπνό και όχι μόνο από τον νόμιμο καπνό, αλλά και τον παράνομο καπνό, ο οποίος είναι κάκιστης ποιότητας και δεν μπορούμε να παρακολουθήσουμε από πού έρχεται, αλλά δυστυχώς καταλήγει στα πνευμόνια και στα σπίτια των ελληνικών οικογενειών.

Ευχαριστώ πάρα πολύ.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, θέλετε να απαντήσετε;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως και θέλω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Με την ευκαιρία της δευτερολογίας, ήθελα να επισημάνω το θέμα του σκάνερ που είπατε κι εσείς. Πρώτα από όλα, το πήραμε τελείως νόμιμα μέσα από όλες τις διαδικασίες που προβλέπει η αποδοχή δωρεάς του Υπουργείου Οικονομικών.

Είναι σημαντικό σε μια περίοδο που άλλες επιχειρήσεις επιχειρούν να αφαιρέσουν έσοδα από το δημόσιο μέσω φοροδιαφυγής και λαθρεμπορίου, να έρχεται μια μεγάλη εταιρεία, η «ΠΑΠΑΣΤΡΑΤΟΣ», και να χαρίζει στο ελληνικό δημόσιο ένα σημαντικό ελεγκτικό εργαλείο αξίας 2 εκατομμυρίων ευρώ. Αυτό το έχουμε επαινέσει και το λέμε για μια φορά ακόμα.

Με αυτό το εργαλείο που έχουμε θα μπορούμε πλέον να ελέγχουμε περίπου ογδόντα φορτηγά την ώρα σε όλο το οδικό μας δίκτυο, σε λιμάνια και σε άλλες εγκαταστάσεις. Είναι ένα σημαντικό ελεγκτικό εργαλείο, όπως είπα.

Είναι σημαντικό το γεγονός πως η εταιρεία το έκανε δωρεά και δεν έχει πλέον καμμία σχέση από εδώ και πέρα. Δηλαδή, το λογισμικό, η χρήση και όλα τα υπόλοιπα είναι του Υπουργείου Οικονομικών και δεν σχετίζονται με την εταιρεία, με την έννοια του συστήματος ιχνηλασιμότητας που, όπως πολύ σωστά είπατε, προβλέπουν οι συγκεκριμένες διατάξεις.

Επομένως θα μπορούμε πλέον με αυτό το εργαλείο, είτε στο λιμάνι του Πειραιά είτε σε άλλα λιμάνια είτε σε εθνικές οδούς, να ελέγχουμε τα φορτηγά και τα κοντέινερ, που αυτήν τη στιγμή τα ελέγχουμε με έναν πατροπαράδοτο τρόπο, ο οποίος δεν τιμά την φορολογική και τελωνειακή διοίκηση στην Ελλάδα. Δεν έχουν ευθύνη, βεβαίως, οι ελεγκτές γι’ αυτό. Έχουμε ευθύνη εμείς, που τόσα χρόνια δεν μπορέσαμε να τους ενισχύσουμε. Στόχος του Υπουργείου Οικονομικών είναι να ενισχύσουμε τον μηχανισμό και με άλλα αυτοκινούμενα σκάνερ, γιατί ένα δεν θα φτάνει.

Παρ’ όλα αυτά, ο σχεδιασμός τρέχει και μέσα στο 2016 νομίζουμε ότι θα ολοκληρωθεί, καθώς και το να εγκαταστήσουμε σταθερά σκάνερ στις πύλες εισόδου της χώρας, στα μεγάλα τελωνεία, στα λιμάνια, διότι αυτή η Κυβέρνηση έχει αποφασίσει να δώσει τη μάχη με το λαθρεμπόριο, τη φοροδιαφυγή και τη διαφθορά και δεν θα μας σταματήσει τίποτα σε αυτόν τον τομέα.

Την ίδια στιγμή, λοιπόν, που άλλοι δεν θέλουν να περάσουν αυτό που γίνεται ούτε στα ψιλά γράμματα -όχι όλοι, αλλά ορισμένα μέσα μαζικής ενημέρωσης- εγώ θέλω μέσα από τη Βουλή να ενημερώσω τον ελληνικό λαό για το τι γίνεται σε αυτό το θέμα.

Σε ό,τι αφορά το ζήτημα των περιπτέρων που είπατε, και δεν ανέφερα στην πρωτομιλία μου, είναι αρμοδιότητα του Υπουργείου Εσωτερικών. Πραγματικά, είναι μια παράπλευρη απώλεια όλης αυτής της ιστορίας και δυστυχώς πρέπει να διδάξει το φορολογικό μας σύστημα αυτό που έγινε. Αυξήθηκε η τιμή στα τσιγάρα για να πάρουμε θεωρητικά περισσότερους φόρους, αλλά πήραμε λιγότερους φόρους από τα τσιγάρα, οδηγήσαμε ανθρώπους στην ανεργία και κλείσαμε επιχειρήσεις, όχι μόνο στα περίπτερα, αλλά σε όλο το δίκτυο και σε όλα τα επίπεδα του καπνού.

Νομίζω ότι πρέπει να διδαχθούμε από αυτό το πράγμα και πρέπει να διδαχθούμε από πολιτικές που ενώ ξεκινήσαν με άλλο στόχο, τελικά καταλήξαν σε καταστροφικά αποτελέσματα.

Ευχαριστώ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κυρίες και κύριοι συνάδελφοι, η Βουλευτής της Νέας Δημοκρατίας κ. Γεωργία Μαρτίνου ζητεί άδεια ολιγοήμερης απουσίας στο εξωτερικό από 11-12-2015 έως 23-12-2015. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η Βουλή ενέκρινε τη ζητηθείσα άδεια.

Η έκτη με αριθμό 272/8-12-2015 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Περιβάλλοντος και Ενέργειας, σχετικά με τη θέση του Υπουργείου για το αίτημα της ΔΕΗ περί χορήγησης δωρεάν δικαιωμάτων εκπομπών στη λιγνιτική ηλεκτροπαραγωγή, δεν θα συζητηθεί λόγω κωλύματος του αρμοδίου Υπουργού και διαγράφεται.

Επίσης, η έβδομη με αριθμό 273/8-12-2015 επίκαιρη ερώτηση πρώτου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας, σχετικά με την ανάγκη για την άμεση απόκτηση Γραμμικού Επιταχυντή στο Τμήμα Ακτινοθεραπείας του Πανεπιστημιακού Γενικού Νοσοκομείου Λάρισας, δεν θα συζητηθεί λόγω κωλύματος του Υπουργού και διαγράφεται.

Θα συζητηθεί η πρώτη με αριθμό 439/29/21-10-2015 –πολύ παλιά- ερώτηση και αίτηση κατάθεσης εγγράφων του Βουλευτή Ηλείας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με την ένταξη στη ρύθμιση της πράξης νομοθετικού περιεχομένου της 27-3-2015 οφειλετών με ληξιπρόθεσμες υποχρεώσεις άνω του ενός εκατομμυρίου ευρώ.

Κύριε Κουτσούκο, έχετε τον λόγο για δύο λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Όπως εύστοχα παρατηρήσατε, είναι παλιά η ερώτηση και η αίτηση κατάθεσης εγγράφων που είχαμε απευθύνει προς τον κύριο Υπουργό Οικονομικών, καθώς εδώ και δέκα μήνες προσπαθούμε με αλλεπάλληλες κοινοβουλευτικές παρεμβάσεις –έχουμε ήδη καταθέσει τρεις ερωτήσεις- να μάθουμε ποιος ήταν ο πραγματικός στόχος της πράξης νομοθετικού περιεχομένου που έγινε στις 27 Μαρτίου, με βάση την οποία άλλαξε το άρθρο 1 του μόλις ψηφισθέντος πριν λίγες μέρες, στις 20 Μαρτίου, νόμου για τις εκατό δόσεις και ενέταξε σε αυτήν τη ρύθμιση αυτούς που χρωστούσαν πάνω από ένα εκατομμύριο, πράγμα το οποίο δεν είχε γίνει ούτε με τον δικό μας νόμο του 2014, ούτε με τον νόμο που ψηφίσαμε, τον οποίον εισηγήθηκε το Υπουργείο Οικονομικών και χάρισε πρόστιμα και προσαυξήσεις του ν. 2593/1997 για ιδιάζουσες πράξεις φοροδιαφυγής ποινικά κολάσιμες.

Από τότε προσπαθούμε να μάθουμε για ποιους έγινε αυτή η μεθόδευση, καθώς στα καλά καθούμενα, όπως αντιλαμβάνεστε, την ώρα που συζητούσε η Βουλή δεν ήρθε αυτή η ρύθμιση και ήρθε πλαγίως με αυτήν την κατάπτυστη διαδικασία της πράξης νομοθετικού περιεχομένου.

Όπως είπα νωρίτερα, έχουμε κάνει τρεις ερωτήσεις και απάντηση δεν έχουμε πάρει. Η κ. Βαλαβάνη, όταν παρέδωσε στον κ. Αλεξιάδη, στις 20 Ιουλίου είπε στην ομιλία της ότι έκαναν χρήση αυτής της διάταξης διακόσιοι πενήντα μεγαλοοφειλέτες πάνω από ένα εκατομμύριο. Η μόνη απάντηση που έχει δώσει μέχρι σήμερα το Υπουργείο Οικονομικών διά του κ. Αλεξιάδη είναι ότι ρυθμίστηκε κεφάλαιο επτακοσίων πενήντα έξι εκατομμυρίων και διαγράφηκαν οφειλές εκατόν ογδόντα οκτώ εκατομμυρίων.

Αντιλαμβάνεστε ότι αυτό είναι ένα πολύ μεγάλο ποσό, ιδίως όταν αφορά πρόστιμα και προσαυξήσεις για μεγάλους φοροφυγάδες. Και αυτό μπορούμε να το συγκρίνουμε με τα χρήματα που κόψαμε από την επιδότηση πετρελαίου σε φτωχούς ανθρώπους, με τα χρήματα που αφαιρούμε από τις επικουρικές συντάξεις, με τα χρήματα που αφαιρούμε από το ΕΚΑΣ. Περιμένουμε, λοιπόν, να μας πει ο κύριος Υπουργός σήμερα αν είναι σε θέση να μας ανακοινώσει ονόματα.

Και επειδή μέχρι τώρα στον κοινοβουλευτικό διάλογο που έγινε εδώ με αφορμή τη συζήτηση νομοσχεδίων επικαλέστηκε το φορολογικό απόρρητο, θέλω να θυμίσω στον κύριο Υπουργό ότι με το ν. 2943/2011 και με την ΠΟΛ. 1185 που έχει υπογράψει ο κ. Βενιζέλος επιτρέπεται στο Υπουργείο Οικονομικών να δημοσιοποιεί ονόματα μεγαλοοφειλετών που χρωστούν πάνω από εκατόν πενήντα χιλιάδες.

Περιμένουμε λοιπόν, σήμερα, κύριε Αλεξιάδη, να μας πείτε την αλήθεια.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, αυτά που καταθέσατε τώρα είναι τα έγγραφα που σας ζητούν;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κατέθεσα τα έγγραφα στα οποία αναφέρθηκα στην προηγούμενη ερώτηση και τώρα θα απαντήσω στην ερώτηση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Εγώ είμαι καινούργιος στα κοινοβουλευτικά καθήκοντα και με σεβασμό προσπαθώ να ανταποκριθώ σε αυτά, αλλά ορισμένες φορές με έκπληξη βλέπω μια τυπολατρία και μια διαδικασία που δεν βοηθάει τον ουσιαστικό πολιτικό διάλογο.

Πρώτα απ’ όλα, κύριε Κουτσούκο, γιατί ο κ. Κεγκέρογλου που έχει συνυπογράψει την ερώτηση δεν είναι εδώ για να ακούσει κι αυτός την απάντηση, αναφέρετε ότι είναι αναπάντητες οι ερωτήσεις. Βεβαίως μετά είπατε πιο κάτω στο λόγο σας ότι απαντήσαμε σε ερωτήσεις.

Ποια είναι η πραγματικότητα; Έπρεπε να απαντήσουμε μέχρι τις 20 Νοεμβρίου, είχαμε το προηγούμενο νομοσχέδιο και απαντήσαμε μετά από τρεις εργάσιμες μέρες. Αυτό είναι όλο, για να καταλάβει ο κόσμος. Κάνουμε ολόκληρο θέμα, διότι καθυστερήσαμε για τρεις εργάσιμες μέρες να απαντήσουμε στο τυπικό. Έχετε απόλυτο δίκιο, απάντησε το Υπουργείο Οικονομικών εκπρόθεσμα και έπρεπε να απαντήσει εμπρόθεσμα σε ό,τι αφορά αυτό το ζήτημα. Αλλά εξηγούμαι για ποιο λόγο έγινε αυτή η ιστορία.

Αλλά ξεχνάτε κάτι και περίμενα από εσάς να το αναφέρετε στην ομιλία σας. Από την πρώτη μέρα που ήρθα στη Βουλή, από τα μέσα Ιουλίου, αυτό που ακούω συνέχεια είναι: «Φέρτε μας στοιχεία για τις εκατό δόσεις, φέρτε μας στοιχεία για τις εκατό δόσεις». Απαντάω εγώ: «Θα έρθουν τα στοιχεία. Φέρτε μας μια απάντηση στη λίστα Λαγκάρντ» και πετάτε τη μπάλα στην εξέδρα, δεν απαντάει κανένας τίποτα γι’ αυτό. Εκείνο παραμένει ερώτημα.

Εγώ, όμως, γι’ αυτό που ρωτάτε στα Πρακτικά της Βουλής, στο νομοσχέδιο έφερα τα στοιχεία και κατέθεσα τον πίνακα. Αυτό που ρωτάτε σήμερα εδώ έχει κατατεθεί στα Πρακτικά της Βουλής σε πίνακα και θα το ξανακαταθέσω σήμερα. Απορώ με την επιμονή σας γι’ αυτό το θέμα, διότι είναι σαφέστατο ότι πάνω από ένα εκατομμύριο εντάχθηκε, το 0,03%. Σε εννιακόσιες τριάντα επτά χιλιάδες επτακόσιες έξι περιπτώσεις που έχουν ενταχθεί στο ν. 4321 -θα καταθέσω το πινακάκι- 270 είναι πάνω από ένα εκατομμύριο. Αυτό είναι αυτό που έχει ενταχθεί.

Διαμαρτύρεστε γι’ αυτό και καταλαβαίνω γιατί διαμαρτύρεστε. Δεν θέλετε τις εκατό δόσεις για συγκεκριμένους λόγους, αλλά σας είπα και την άλλη φορά ότι παρ’ ότι έχει ενταχθεί το 0,03%, έχουμε εισπράξει το 20% από τα χρήματα που πήγαμε από αυτά τα χρέη, από πάνω από το ένα εκατομμύριο. Και από τον πίνακα προκύπτει ότι έχει ενταχθεί κεφάλαιο 756 εκατομμύρια και έχει εισπραχθεί κεφάλαιο 225 εκατομμύρια. Συγκεκριμένα νούμερα. Μπορεί να διαφωνείτε γι’ αυτό, αλλά εμείς μέσα στο 2015 καλύψαμε υπαρκτές ανάγκες του δημοσίου με αυτό τον τρόπο.

Θα καταθέσω στα Πρακτικά και το ένα έγγραφο και το άλλο από το οποίο προκύπτει ακριβώς το τι έχει γίνει.

Σε σχέση δε με το πρώτο ερώτημά σας, για το ποιοι είναι οι συγκεκριμένοι οφειλέτες, ξέρετε πολύ καλά από τη θητεία σας στο Υπουργείο Οικονομικών ότι δεν μπορεί στο θεσμικό πλαίσιο που έχουμε αυτήν τη στιγμή να δώσουμε ονόματα μεγαλοοφειλετών. Βεβαίως και να αλλάξουμε αυτό το θεσμικό πλαίσιο και πρέπει κάποια στιγμή να δούμε τα θέματα του απορρήτου -κι ευτυχώς γίνονται βήματα στα θέματα της φοροδιαφυγής και των μεγαλοοφειλετών- αλλά με το υφιστάμενο θεσμικό πλαίσιο δεν μπορούμε να δώσουμε αυτά τα στοιχεία. Θα έχουμε προβλήματα με τη δικαιοσύνη.

Επαναλαμβάνω, λοιπόν, ότι έχει απαντηθεί τυπικά εκπρόθεσμα κατά τρεις εργάσιμες μέρες η ερώτησή σας λόγω του νομοσχεδίου, έχει απαντηθεί ουσιαστικά στο νομοσχέδιο με τα στοιχεία που κατέθεσα και ελπίζω να μην ξαναπασχοληθεί το Κοινοβούλιο με αυτό το ζήτημα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κουτσούκο, έχετε τρία λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Να είστε σίγουρος, κύριε Υπουργέ, ότι θα απασχοληθεί και άλλες φορές το Κοινοβούλιο μέχρι να λάμψει η αλήθεια. Γιατί αποδεικνύεται και λυπάμαι που το λέω, ότι δεν έχετε καμμία σχέση με την αλήθεια.

Έχουμε καταθέσει τρεις ερωτήσεις. Η πρώτη ήταν στις 31-3-2015, η δεύτερη στις 23-7-2012 και η άλλη στις 21-10-2015. Και δεν έχετε απαντήσει καθόλου στις δύο πρώτες, στη δε τελευταία που είπατε ότι απαντήσατε εκπρόθεσμα, δεν λέτε την αλήθεια, δεν απαντάτε σε αυτά που σας ρωτάμε.

Επίσης, δεν λέτε την αλήθεια όταν λέτε ότι εμείς δεν θέλαμε τις εκατό δόσεις. Δυστυχώς, αυτό το ψέμα το έχει πει και ο Πρωθυπουργός. Διότι σας θυμίζω ότι εμείς ψηφίσαμε τον ν. 4305/2014 για τις εκατό δόσεις, που εσείς καταψηφίσατε. Επίσης, σας θυμίζω ότι ψηφίσαμε τον ν. 4321/2015 που εσείς φέρατε στη Βουλή. Πάψετε να ψευδολογείτε και απαντήστε επί της ουσίας.

Σας λέμε, λοιπόν, ότι κάνατε μια ολόκληρη μεθόδευση. Ψηφίστηκε ο νόμος στη Βουλή, τον ψήφισαν ενθουσιωδώς οι Βουλευτές του ΣΥΡΙΖΑ και τους παγιδεύσατε και αυτούς και εμάς, φέρνοντας μια πράξη νομοθετικού περιεχομένου που άλλαξε το πιο ουσιαστικό άρθρο του νόμου για να βάλετε μέσα κάποιους που θέλατε και δεν ξέρουμε ποιοι είναι. Προσπαθούμε να το μάθουμε αυτό. Θα σας υποχρεώσουμε και θα το μάθουμε.

Διότι, κύριε Αλεξιάδη, έχετε πει επανειλημμένα –το είπατε και σήμερα- ότι δεν επιτρέπει η υφιστάμενη νομοθεσία να δημοσιοποιούνται ονόματα. Είστε, λοιπόν, Αναπληρωτής Υπουργός Οικονομικών. Ανοίξτε την ιστοσελίδα του Υπουργείου σας και μπείτε στον σχετικό πίνακα, όπου με βάση τον νόμο που σας είπα νωρίτερα και την εγκύκλιο του κ. Βενιζέλου έχουν δημοσιοποιηθεί τα ονόματα των μεγαλοοφειλετών, αυτών που χρωστούν πάνω από 150.000 ευρώ, φυσικών και νομικών προσώπων. Ορίστε ένα αντίγραφο της πρώτης σελίδας αυτών των καταστάσεων!

Πρέπει να σας πω, διότι φαίνεται ότι δεν τα παρακολουθείτε ή δεν σας τα λένε καλά, ότι αυτοί είναι μερικές χιλιάδες, περίπου πέντε χιλιάδες, στα φυσικά πρόσωπα, με οφειλές πάνω από ένα εκατομμύριο είναι δύο χιλιάδες και στα νομικά πρόσωπα είναι επτά χιλιάδες, αυτοί που έχουν οφειλές πάνω από ένα εκατομμύριο είναι τρεις χιλιάδες οκτακόσιοι.

Υπάρχει, λοιπόν, ο νόμος που ψήφισε η Βουλή των Ελλήνων, τον οποίο φέραμε εμείς. Υπάρχει η σχετική εγκύκλιος, η οποία έχει υλοποιηθεί. Θα μπορούσατε να επικαιροποιήσετε αυτές τις καταστάσεις και να βγάλουμε συμπεράσματα, για το ποιοι ήταν πριν τη συγκεκριμένη ημερομηνία –στις 27-3-2015- που φέρατε τη ρύθμιση και ποιοι είναι μετά, εάν εσείς ντρέπεστε να μας το πείτε!

Και θέλω να ξέρετε ότι κατά τη συζήτηση εδώ στη Βουλή έχουν αναφερθεί πολλές φορές περιγραφικά περιπτώσεις και έχουν γράψει και οι εφημερίδες για συγκεκριμένους μεγαλοεπιχειρηματίες, συστηματικούς φοροφυγάδες, εκεί που ούτε εσείς ούτε εγώ μπορούμε να πάμε να διασκεδάσουμε, για προέδρους και ΠΑΕ κ.λπ.. Δείτε τις λίστες, μέσα είναι! Ποιον κοροϊδεύετε, λοιπόν;

Άρα, έχετε μια σκοπιμότητα κύριε Υπουργέ. Και πιστεύω ότι εσείς προσωπικά δεν έχετε κανέναν λόγο να καλύπτετε αυτήν τη μεθόδευση. Ο κ. Δραγασάκης μάς είχε πει εδώ στη Βουλή ότι η «πρώτη φορά Αριστερά», θα φέρνει τα ονόματα στη Βουλή. Ο κ. Τσίπρας είπε προχθές στη συνέντευξη ότι δεν είναι «Χρυσός Οδηγός». Τότε, πού να πάμε να μάθουμε την αλήθεια; Στο «11880» θα πάμε τελικά; Εδώ στη Βουλή διεκδικούμε να έρθουν τα στοιχεία. Υπάρχει το νομοθετικό πλαίσιο και στο βαθμό που δεν ασκείτε τα καθήκοντά σας παρανομείτε και θα σας υποχρεώσουμε με τους κοινοβουλευτικούς τρόπους που διαθέτουμε να το κάνετε.

Διότι, κύριε Αλεξιάδη, δεν μπορείτε να επικαλείστε ένα ηθικό πλεονέκτημα, που πλέον έχετε χάσει. Και επαναλαμβάνω, έχετε και εσείς προσωπικά ευθύνη. Δεν έχετε κανέναν λόγο να καλύπτετε αυτήν τη μεθόδευση που έγινε για να εξυπηρετηθούν κάποιοι επώνυμοι, γνωστοί μεγαλοοφειλέτες.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κυρία Πρόεδρε.

Κύριε Βουλευτά, αντιπαρέρχομαι την ένταση και το περιεχόμενο της επίθεσής σας και της προσωπικής και της πολιτικής. Δεν το ανέμενα από εσάς, αλλά μαθαίνουμε πολλά σε αυτήν τη ζωή και σε αυτήν την Αίθουσα.

Όμως, σε ό,τι αφορά στην ουσία των καταγγελιών σας, ξεχνάτε να απαντήσετε σε ένα βασικό ερώτημα, στο οποίο εγώ επανέρχομαι. Και θα επανέρχομαι κάθε φορά που Βουλευτές που στήριζαν ένα προηγούμενο καθεστώς αδιαφάνειας, διαπλοκής και άλλων άρρωστων καταστάσεων έρχονται εδώ και μας κουνάν το δάχτυλο.

Σας το ξαναβάζω το ερώτημα, γιατί το ξεχάσατε. Το είπα πάλι πριν: Το 2010, 2011 και 2012 πού ήταν η λίστα Λαγκάρντ; Και θα το βάζω κάθε φορά που τοποθετούμαι εδώ, για να τοποθετηθείτε κάποτε, γιατί το ξεχάσατε και σήμερα.

Θα έχουμε την άλλη εβδομάδα Επιτροπή και Ολομέλεια. Και επειδή γνωρίζετε πράγματα και ανθρώπους στο Υπουργείο Οικονομικών, απαντήστε επιτέλους: Πού ήταν επί τρία χρόνια η λίστα Λαγκάρντ; Απλό το ερώτημα.

Με κατηγορήσατε ότι δεν λέω την αλήθεια, όπως με κατηγορήσατε και για άλλα πράγματα. Για να βοηθήσουμε, λοιπόν, λίγο τη μνήμη μας. Έγινε ή όχι με πράξη νομοθετικού περιεχομένου η παράταση του φόρου τηλεοπτικών διαφημίσεων που βοηθούσε μέσα μαζικής ενημέρωσης, που περιέργως στήριζαν την Κυβέρνησή σας και πολεμούσαν τόσα χρόνια τον ΣΥΡΙΖΑ; Επ’ αυτού θα καταθέσετε κάποια ερώτηση;

Θα καταθέσετε ερώτηση για το ποιος έκανε την πρόταση για να γίνει αυτή η παράταση και να ξεκινήσει πειθαρχική δίωξη του Υπουργείου Οικονομικών και να έλθουν εδώ, ενώπιον της Βουλής, όσοι έχουν την πολιτική ευθύνη; Ή πετάμε συνέχεια την μπάλα στην εξέδρα και αλλάζουμε την κουβέντα;

Δεν μπορώ να καταλάβω, κατηγορείτε την Κυβέρνηση ΣΥΡΙΖΑ-ΑΝΕΛ που δίνουμε όλον αυτόν τον αγώνα αυτήν τη χρονιά για κοινοβουλευτικές διαδικασίες, για τις οποίες δεν είμαστε πάντα ευτυχείς, αναγκασμένοι είμαστε, όταν εσείς έχετε πάρει μεταπτυχιακό και διδακτορικό σε αυτές τις διαδικασίες; Ξεχάσατε τι κάνατε τόσα χρόνια; Εδώ στη Βουλή ήσασταν…

**ΓΙΑΝΝΗΣ ΚΟΥΤΣΟΥΚΟΣ:** Θα μας πείτε για το θέμα;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Τι περάσατε με πράξεις νομοθετικού περιεχομένου, το ξεχάσατε;

**ΓΙΑΝΝΗΣ ΚΟΥΤΣΟΥΚΟΣ:** Θα μας πείτε για την ερώτηση; Δεν είστε Αντιπολίτευση, εμείς ρωτάμε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Για την ερώτηση σάς απάντησα. Ό,τι στοιχείο έχετε ζητήσει από το Υπουργείο Οικονομικών και παραπάνω, σάς το έχουμε δώσει. Το θεσμικό πλαίσιο δεν το επιτρέπει. Μόλις υπάρξει το θεσμικό πλαίσιο, θα το κάνουμε.

Φτάσατε να μας κατηγορήσατε για τα πάντα. Μας κατηγορήσατε ακόμα και για το επίδομα πετρελαίου θέρμανσης. Να σας θυμίσω -γιατί μάλλον το ξεχάσατε- ότι είναι διάταξη που ψηφίσατε και εσείς, στον ν.4336 στις 14 Αυγούστου και έρχεσθε τώρα, εσείς και μια σειρά από άλλα στελέχη, να κατηγορείτε εμάς γιατί υλοποιούμε αυτό που ψήφισαν εδώ διακόσιοι είκοσι δύο Βουλευτές;

Υπάρχει λοιπόν ένα όριο στην πολιτική, όχι την προσωπική υποκρισία. Υπάρχει ένα όριο στο λαϊκισμό. Να μην ξεπεράσουμε αυτό το όριο.

**ΓΙΑΝΝΗΣ ΚΟΥΤΣΟΥΚΟΣ:** Ποιους καλύπτετε, κύριε Υπουργέ;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Αποφασίστε τι θέλετε να κάνετε και επιτέλους καταθέστε την πρότασή σας.

**ΓΙΑΝΝΗΣ ΚΟΥΤΣΟΥΚΟΣ:** Η πρότασή μας είναι…

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Εγώ, κύριε Κουτσούκο, ούτε πολιτικά ούτε προσωπικά καλύπτω κανέναν. Εσείς πείτε μας πολιτικά και όχι προσωπικά ποιους καλύπτατε τόσα χρόνια με το να έχετε τη λίστα Λαγκάρντ στα συρτάρια, με το να ψηφίζετε παρατάσεις του φόρου τηλεοπτικών διαφημίσεων που ευνοούσαν συγκεκριμένα μέσα μαζικής ενημέρωσης; Σίγουρα δεν καλύπτετε τον ΣΥΡΙΖΑ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η τρίτη με αριθμό 267/7-12-2015 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου –Χρυσή Αυγή κ. Χρήστου Παππά προς τον Υπουργό Υγείας, σχετικά με «την πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του Υπουργείου Υγείας», δεν θα συζητηθεί λόγω κωλύματος του αρμοδίου Υπουργού και διαγράφεται.

Η έκτη με αριθμό 280/8-12-2015 επίκαιρη ερώτηση δευτέρου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ενεργοποίηση μονάδας εσωτερικού ελέγχου του Υπουργείου Υγείας, δεν θα συζητηθεί λόγω κωλύματος του αρμοδίου Υπουργού και διαγράφεται.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Θα κάνουμε μια ολιγόλεπτη διακοπή πριν μπούμε στην ημερήσια διάταξη των επερωτήσεων. Ελπίζω ότι όλοι οι συνάδελφοι είναι κάπου κοντά και παρακολουθούν τηλεοπτικά την εξέλιξη. Τους παρακαλώ να προσέλθουν για να ξεκινήσει η συζήτηση της επερώτησης που έχουν καταθέσει είκοσι Βουλευτές της Νέας Δημοκρατίας.

Σας ευχαριστώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 1/1/2-11-2015 επίκαιρη επερώτηση των Βουλευτών της Νέας Δημοκρατίας κ.κ. Εμμανουήλ Κόνσολα, Δημητρίου Κυριαζίδη, Χαράλαμπου Αθανασίου, Παναγιώτη Μηταράκη, Κωνσταντίνου Τασούλα, Σταύρου Καλαφάτη, Μαυρουδή Βορίδη, Αναστασίου Δημοσχάκη, Βασιλείου Κικίλια, Γεωργίου Κουμουτσάκου, Σοφίας Βούλτεψη, Ελένης Ράπτη, Αθανασίου Καββαδά, Γεωργίου Βλάχου, Ιωάννη Κεφαλογιάννη, Χρίστου Δήμα, Γεωργίου Στύλιου, Άννας Καραμανλή, Θεόδωρου Φορτσάκη και Κωνσταντίνου Κατσαφάδου προς τους Υπουργούς Εσωτερικών και Διοικητικής Ανασυγκρότησης και Εξωτερικών και την αρμόδια Επιτροπή Δημόσιας Διοίκησης, Δημόσιας Τάξης και Δικαιοσύνης, σχετικά με την άμεση αντιμετώπιση του μεταναστευτικού-προσφυγικού προβλήματος.

Θα πάρουν τον λόγο πρώτα οι επερωτώντες Βουλευτές. Εκ μέρους της Κυβέρνησης, θα λάβει τον λόγο ο Αναπληρωτής Υπουργός Εσωτερικών και Διοικητικής Ανασυγκρότησης κ. Μουζάλας και μετά θα ακολουθήσουν οι Κοινοβουλευτικοί Εκπρόσωποι.

Τον λόγο έχει πρώτα ο κ. Κόνσολας, για δέκα λεπτά, επειδή είναι ο πρώτος επερωτών Βουλευτής.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα η συζήτηση στη Βουλή έχει εξαιρετικό ενδιαφέρον, αφού προηγήθηκε και σχετική επίκαιρη ερώτηση προς τον Πρωθυπουργό από συναδέλφους και έτσι, ακούσαμε τις θέσεις του.

Χαίρομαι που είναι εδώ και ο Υπουργός, ο οποίος πραγματικά έχει εκδηλώσει εξαιρετικό ενδιαφέρον αυτήν την περίοδο για το πρόγραμμα της μετανάστευσης και χαίρομαι που και η Προεδρεύουσα είχε την εμπειρία σχετικά με τα θέματα της μετανάστευσης το προηγούμενο διάστημα. Όμως, επιτρέψτε μου να ξεκινήσω αυτήν τη συζήτηση με αφορμή τη θέση του κυρίου Πρωθυπουργού.

Στη συγκέντρωση στο Μαξίμου ο κ. Τσίπρας - ήταν και ο κ. Καματερός εκεί- δεν είχε καν την καλοσύνη να καλέσει τους Βουλευτές των νησιών συνολικά, αλλά επέλεξε να καλέσει μόνο τους Βουλευτές του κυβερνώντος κόμματος. Αυτή είναι η πρώτη επισήμανση και πρέπει να την καταθέσω.

Εμείς τέτοια ήθη επί Νέας Δημοκρατίας δεν είχαμε ζήσει. Δεν τα είχαμε αναδείξει, γιατί δεν τα πιστεύαμε. Εμείς πιστεύαμε στον διάλογο και τη συμμετοχική παρουσία όλων αυτών που αγωνίζονται για τα θέματα της παραμεθορίου και ιδιαίτερα του μεταναστευτικού. Στέκομαι, όμως, σε μια δεύτερη αναφορά του κ. Τσίπρα.

Αναφέρθηκε στο γεγονός ότι κάλεσε τους μητροπολίτες –δεν θα σταθώ στον κλήρο, τον οποίο σέβομαι απεριόριστα και δεν θέλω να σχολιάσω τη θέση τους κατά τη συνεδρίαση στο Μαξίμου- και την αυτοδιοίκηση. Μάλιστα, είπε ότι υπήρχε συναίνεση στις αποφάσεις της Κυβέρνησης από την αυτοδιοίκηση.

Επιτρέψτε μου, λοιπόν, κυρία Πρόεδρε, να καταθέσω στα Πρακτικά το υπόμνημα του Δήμου της Κω και του Δημάρχου της Κω, το οποίο κατέθεσε στο Μαξίμου κατά τη συνεδρίαση αυτή. Έλαβε θέση και χώρα στη δημοσιότητα αυτό το υπόμνημα από το δήμο της Κω, το οποίο αναλύει όλα τα ζητήματα της μεταναστευτικής πολιτικής, τις ευθύνες της Κυβέρνησης, τις αδυναμίες αυτής της πολιτικής έκφρασης ιδιαίτερα αυτή την περίοδο. Άρα δεν σχολιάζω δεν είναι του παρόντος -σέβομαι τον Πρωθυπουργό- τίποτα περισσότερο. Αυτός είναι ένα αδιάψευστος μάρτυρας για το τι συνέβη στο Μαξίμου.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παράλληλα, επιτρέψτε μου να μεταφέρω μια εικόνα από τη Κω. Αυτήν την ώρα που γίνεται η συζήτηση στην Εθνική Αντιπροσωπεία, κυρίες και κύριοι συνάδελφοι, στο Λινοπότη της Κω, στο οποίο αναφέρθηκε ο κύριος Πρωθυπουργός, εξελίσσεται μια έντονη διαμαρτυρία, με καθολική συμμετοχή των πολιτών της Κω. Πρόκειται για μια αστική περιοχή όπου επιχειρήθηκε να γίνει το κέντρο παραμονής.

Παρακαλώ τον κύριο Υπουργό στη συνέχεια να μας πει τι εννοεί ο κύριος Πρωθυπουργός με τον όρο «κέντρο παραμονής». Έχει σχέση με το κέντρο ασφαλούς διέλευσης; Έχει σχέση με το κέντρο διεκπεραίωσης; Τι εννοεί ο κύριος Πρωθυπουργός; Για πόσο θα παραμείνουν εκεί οι μετανάστες;

Σε κάθε περίπτωση, τα κέντρα παραμονής, στα οποία αναφέρθηκε ο κύριος Πρωθυπουργός, γίνονται σε αστική περιοχή και οι πρώτες εργασίες επιχειρήθηκαν να γίνουν με τη συνδρομή του στρατού. Αν είναι δυνατόν!

Κύριοι της Κυβέρνησης, αφήστε τον στρατό μακριά από σκοπιμότητες. Και χαίρομαι που ο στρατός στη Κω είπε ότι δεν συμμετέχει σε τέτοιες διαδικασίες. Ο στρατός είναι για άλλη δουλειά. Υπάρχουν όργανα της συντεταγμένης πολιτείας για να εφαρμόσουν την πράξη νομοθετικού περιεχομένου ή τις αποφάσεις της Κυβέρνησης.

Σε κάθε περίπτωση, μετά από αυτήν την εισαγωγή, εγώ χαίρομαι ειλικρινά που επιτέλους η Κυβέρνηση πήρε την πρωτοβουλία να συζητήσει τα θέματα στην Εθνική Αντιπροσωπεία.

Θέλω να σας θυμίσω, κυρίες και κύριοι συνάδελφοι, ότι τότε, από το Μάρτιο, εγώ, η κ. Μπακογιάννη και άλλοι συνάδελφοι καταθέσαμε μία επίκαιρη επερώτηση και η προηγούμενη ηγεσία δεν είχε την καλοσύνη να συζητήσει αυτό το θέμα στη Βουλή. Έστω και καθυστερημένα, έρχεται σήμερα προς συζήτηση μετά από τρεις αναβολές. Είχαμε την αναβολή του Μαρτίου, του Ιουλίου και τώρα από 2 Νοεμβρίου είναι εδώ ο Υπουργός να συζητήσουμε αυτά τα θέματα.

Ξέρετε, τα δομικά στοιχεία της κυβερνητικής πολιτικής που χειρίζεται τα θέματα της μετανάστευσης, φαίνεται πως κινούνται ανάμεσα σε ιδεοληψίες, αυτοσχεδιασμούς και σε προχειρότητες, παρά τις προθέσεις του Υπουργού. Πρέπει να τονίσω εδώ ότι σε μία σύνοδο στην Κω, παρουσία του κ. Αβραμόπουλου και του Αντιπροέδρου του Ευρωπαϊκού Συμβουλίου, είχε αναφερθεί ότι όσα δεν έκανε η προηγούμενη κυβέρνηση έγιναν σε τρεις ημέρες από τον κ. Μουζάλα ως υπηρεσιακό Υπουργό. Δεν είναι κακό να το αναγνωρίζουμε όταν γίνεται αυτό και σε δημόσια συζήτηση.

Από εκεί και πέρα, όμως, χρειάζεται να θυμίσω μερικά προβλήματα, τα οποία η Κυβέρνηση με υπαιτιότητά της έχει δημιουργήσει στην ελληνική επικράτεια. Δεν μας εξήγησε ακόμα γιατί έκλεισε την Αμυγδαλέζα. Το κέντρο της Αθήνας είχε καθαρίσει. Δυστυχώς οδηγήσαμε τους μετανάστες «να λιάζονται» στην Αττική.

Επίσης, θα ήθελα να θυμίσω τις εξαγγελίες κυβερνητικών παραγόντων ότι οι μετανάστες θα εφοδιάζοντο με ταξιδιωτικά έγγραφα, για να μετακινηθούν στην Ευρώπη. Δεν τα είπαμε εμείς αυτά, εσείς τα λέγατε. Αυτές οι εξαγγελίες λειτούργησαν δυστυχώς ως κράχτης, όπως λέει και η λαϊκή ρήση και μετέτρεψαν την Ελλάδα σε έναν πόλο έλξης.

Θα ήθελα να σας θυμίσω, επίσης, τις απειλές προς τις ευρωπαϊκές χώρες που εξαπέλυσε ο Υπουργός Άμυνας, ο κ. Καμμένος, ο Πρόεδρος των ΑΝΕΛ, ότι θα στείλουμε τους μετανάστες στην επικράτεια της Ευρώπης. Και το έκανε. Έστειλε αδιακρίτως.

Επίσης, θα ήθελα να σας θυμίσω την ανετοιμότητα σας να απορροφήσετε τους ευρωπαϊκούς πόρους.

Το διαπιστώσατε και στην Κω, κύριε Υπουργέ. Δεν υπήρχε action plan επί οκτώ μήνες.

Επίσης, επί οκτώ μήνες δεν έχει συσταθεί διαχειριστική αρχή.

Θα ήθελα, επίσης να θυμίσω τη στοιχειώδη έλλειψη ενός επιχειρησιακού σχεδίου στα νησιά του Αιγαίου, που σήκωσαν ένα μεγάλο και δυσανάλογο βάρος το καλοκαίρι. Ρωτήστε για τα νησιά τον κ. Αθανασίου, τον κ. Σαντορινιό, τον κ. Καματερό, οποιονδήποτε από τους συναδέλφους.

Θα ήθελα, επίσης να θυμίσω τη δήλωση του κυρίου Πρωθυπουργού ότι δεν υπάρχουν θαλάσσια σύνορα. Ξέρετε, όλοι εμείς αντιλαμβανόμαστε τι σημαίνει ο όρος «σύνορα», ιδιαίτερα εμείς που ζούμε τον παλμό της παραμεθορίου. Καθένας από εμάς αντιλαμβάνεται τον τρόπο με τον οποίο η Κυβέρνηση φρούρησε τα θαλάσσια σύνορα το προηγούμενο διάστημα. Κάπως έτσι η θαλάσσια περιοχή του Αιγαίου έχει μετατραπεί σε έναν παράδεισο των δουλεμπόρων και των κυκλωμάτων που δρουν κυριολεκτικά ανενόχλητοι.

Φυσικά, διάσωση γινόταν, γίνεται και θα γίνεται. Όμως, πρέπει να υπάρχει φρούρηση και αποτροπή. Αυτό πρέπει να είναι μία προϋπόθεση και ένα μήνυμα προς την Ευρώπη, αλλά κυρίως προς τα κυκλώματα των διακινητών. Δεν απαντήσαμε γιατί στην Ιταλία δεν υπάρχει τόση ροή, όση υπάρχει στην Ελλάδα.

Κυρίες και κύριοι συνάδελφοι, είναι ξεκάθαρο ότι η Κυβέρνηση προσπάθησε να χρησιμοποιήσει το προσφυγικό, για να πετύχει ενδεχομένως άλλα θέματα τα οποία δεν μπόρεσε να καταφέρει το προηγούμενο διάστημα ή προσπάθησε να γίνει ένα κέντρο βάρους στη μετατόπιση των προβλημάτων και των αποφάσεων σε σχέση με τις μεταρρυθμίσεις που δυστυχώς μετατόπισε για αργότερα.

Ανέλαβε δεσμεύσεις επαχθείς για τη χώρα –και πρέπει να το πούμε απ’ αυτό το Βήμα- όπως είναι, για παράδειγμα, η παραμονή πενήντα χιλιάδων μεταναστών, χωρίς να μας πει ποια θα είναι η διαχείριση αυτού του αριθμού και για ποιο λόγο αναλήφθηκε αυτή η συγκεκριμένη δέσμευση, όταν δεν τηρήθηκε η αρχή της αναλογικότητας και όταν δεν υπήρχε μία αναλογική κατανομή των προσφύγων σε όλες τις ευρωπαϊκές χώρες. Άλλες χώρες ανακοίνωσαν πολύ μικρότερο αριθμό προσφύγων και, μάλιστα, κάποιες άλλες χώρες ανακοίνωσαν έναν ελάχιστο αριθμό προσφύγων στο διηνεκές. Υπάρχει πλαίσιο αναλογικής κατανομής στην Ευρώπη; Έχουμε συζητήσει γι’ αυτά;

Η Ελλάδα ζει ειδικές συνθήκες. Αυτό έπρεπε να είναι ένα δεδομένο για τη διαπραγμάτευσή μας. Επίσης, σύμφωνα με τα πληθυσμιακά χαρακτηριστικά, θα έπρεπε να ήταν άλλου είδους η σχέση και η αναλογία που συμφώνησε η Κυβέρνηση. Έχουμε σκεφτεί πόσους πρόσφυγες και μετανάστες αντέχει να φιλοξενήσει η χώρα μας;

Ξέρετε, υπάρχει μία άλλη σοβαρή παράμετρος. Η πρόθεση της Κυβέρνησης να καταστήσει το προσφυγικό, πεδίο διαπραγμάτευσης για τη χαλάρωση των όρων του μνημονίου, φαίνεται πως υπονόμευσε την πάγια θέση μας ότι το μεταναστευτικό είναι ευρωπαϊκό πρόβλημα και απαιτεί ευρωπαϊκή λύση.

Είναι σαφές από αυτήν την αναφορά μου ότι υπάρχουν δύο κατευθύνσεις στην Κυβέρνηση για το πώς αντιμετωπίζεται το πρόβλημα. Υπάρχουν κάποιοι που στο όνομα ενός θολού και ξεπερασμένου διεθνισμού, αλλά και των ιδεοληψιών που δεν έχουν καμμιά σχέση με την πραγματικότητα, μετατρέπουν το μεταναστευτικό από ευρωπαϊκό πρόβλημα σε ελληνικό. Σε αυτό συντελούν η αδράνεια, η ανακολουθία, η αδυναμία να ερμηνεύσουν τις συνέπειες και από τη στάση άλλων χωρών.

Βλέπετε ότι υψώνονται τείχη παντού. Εμείς τι κάνουμε για αυτό; Έχουμε ερμηνεύσει τα δεδομένα αυτά; Αδιαφορήσαμε. Αδιαφορήσατε, κύριοι της Κυβέρνησης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, οφείλετε να ξέρετε ότι έχει τεθεί πλέον σε κίνδυνο η παραμονή κάποιων πολυεθνικών εταιρειών στην Ελλάδα, που είχαν επιλέξει τη χώρα μας ως διαμετακομιστικό κέντρο για τη μεταφορά των προϊόντων τους στην Ευρώπη, από προσπάθειες της προηγούμενης Κυβέρνησης. Αυτό οφείλεται στο γεγονός ότι έμειναν επί εβδομάδες κλεισμένες οι ράγες των τρένων. Η απώλεια των εσόδων ήταν 1,2 εκατομμύρια ευρώ μέχρι πριν λίγες ημέρες. Γνωρίζω και γνωρίζετε πολύ καλά τι εννοούμε με αυτό.

Για είκοσι μέρες ανεχθήκατε την κατάληψη στις σιδηροδρομικές γραμμές και δεν την αντιμετωπίσατε ανάλογα με άλλες πολιτικές που ασκήθηκαν στην Ευρώπη. Όταν υπάρχει αδυναμία φύλαξης των θαλάσσιων συνόρων, όταν ο ίδιος ο κύριος Πρωθυπουργός αμφισβητεί την ύπαρξη θαλάσσιων συνόρων και δεν ασκείται έλεγχος στο Αιγαίο, αντιλαμβάνεστε ότι υπάρχουν στην Ευρωπαϊκή Ένωση δυνάμεις που εις βάρος των κυριαρχικών δικαιωμάτων της χώρας επιβουλεύονται τέτοιες πολιτικές.

Έθεσε ο κύριος Πρωθυπουργός στην Σύνοδο Κορυφής στις 25 Οκτωβρίου το θέμα της άρνησης της Τουρκίας να εφαρμόσει τη συμφωνία της επανεισδοχής; Δεν το γνωρίζουμε. Δεν είμαστε βέβαιοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, έρχομαι να τελειώσω, επειδή ο χρόνος είναι αμείλικτος, με τα θέματα των hotspots. Εκτός, κυρία Πρόεδρε, αν μου δώσετε λίγο χρόνο και από τη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε τη δευτερολογία σας;

**ΕΜΜΑΝΟΥΗΛ ΚΟΝΣΟΛΑΣ:** Εάν θέλετε να εξαντλήσω την πρωτολογία με μία μικρή ανοχή, γιατί θέλω να έχω δευτερολογία. Δώστε μου, όμως, δύο λεπτά επιπλέον στην πρωτολογία και τελειώνω.

Ο ΣΥΡΙΖΑ έχει ιδεοληψίες. Ξέρετε, θα ήταν πολύ χρήσιμο να ήταν εδώ και οι κυβερνητικοί εταίροι από τους ΑΝΕΛ, όπως η κ. Κουντουρά. Μειδιά ο κ. Σαντορινιός και χαίρομαι που είναι εδώ. Όμως, η κ. Κουντουρά διατύπωσε την άποψη στην Διεθνή Έκθεση του Λονδίνου ότι αν υπάρχουν hotspot στα νησιά, θα είναι καταστροφικό για τη χώρα.

Επιτρέψτε μου πολύ συνοπτικά να καταθέσω στα Πρακτικά μερικά έγγραφα.

Θα καταθέσω από την Ένωση Ξενοδόχων Κω μία επιστολή που αναφέρει τα ζητήματα στα οποία αναφέρεται και η κ. Κουντουρά, τι σημαίνει δηλαδή ίδρυση προσωρινών κέντρων κράτησης ή κέντρων κράτησης, που είπε ο κύριος Πρωθυπουργός.

Ξέρετε, λέτε για hotspot χωρητικότητας χιλίων ατόμων. Ποιους κοροϊδεύετε, κύριοι της Κυβέρνησης; Στην Κω, κύριε Υπουργέ, γνωρίζετε ότι έφθαναν ημερησίως το καλοκαίρι χίλια άτομα.

Επίσης, να σας θυμίσω ότι, σύμφωνα με τις αναφορές των τουριστικών παραγόντων της περιοχής, είχαμε χιλιάδες ακυρώσεις διανυκτερεύσεων το καλοκαίρι και τώρα οι προκρατήσεις είναι στο ελάχιστο.

Τα καταθέτω για τα Πρακτικά.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να σας καταθέσω, επίσης, ότι έχουμε επιστροφές των προσφύγων από τα σύνορα, στα βόρεια της χώρας μας. Μάλιστα, τις προηγούμενες μέρες δημοσιεύματα ανέφεραν ότι επιστρέφουν μετανάστες μέχρι και στη Μυτιλήνη και στην Κω ξανά, εκεί δηλαδή από όπου ταυτοποιήθηκαν. Άρα, εδώ, λοιπόν, κάτι άλλο συμβαίνει.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παραμένουν εγκλωβισμένοι οι πρόσφυγες στη χώρα. Θέλουμε να ξεκαθαρίσουμε ότι το πείραμα της προηγούμενης χρονιάς έδειξε ότι όχι μόνο είκοσι τέσσερις ώρες ή σαράντα οκτώ ώρες, όπως είπε ο Πρωθυπουργός, παραμένουν αλλά για εβδομάδες ολόκληρες. Ξέρετε για την αδυναμία μετακίνησής τους στην ηπειρωτική χώρα με το πλοίο.

Άρα, τα ζητήματα που θέτουμε σήμερα εδώ είναι:

Απόφαση σε ευρωπαϊκό επίπεδο για την αναλογική κατανομή των προσφύγων σε όλες τις χώρες της Ευρωπαϊκής Ένωσης. Πρέπει να ξεκαθαριστεί από την Κυβέρνηση αν έχει συζητηθεί και πώς έχει διαμορφωθεί συγκεκριμένο πλαίσιο.

Δεύτερον, εάν τυχόν υπάρχει άμεση δημιουργία πλαισίου μηχανισμού απέλασης και επαναπροώθησης των παράνομων μεταναστών -και δεν μιλάμε για πρόσφυγες-, όσων δεν εμπίπτουν στο καθεστώς προστασίας των προσφύγων ενός ευρωπαϊκού μηχανισμού, αφού, όπως ανέφερα και φαίνεται και από το σχετικό έγγραφο που κατέθεσα στα Πρακτικά, υπάρχει πλέον επιστροφή και φοβάμαι ότι θα υπάρχει εγκλωβισμός χιλιάδων παράνομων μεταναστών.

Το τρίτο ζήτημα που θέτουμε είναι εάν η δημιουργία κέντρων καταγραφής και επανεγκατάστασης και επαναπροώθησης σε τρίτες χώρες σε σχέση με την Τουρκία έχει συζητηθεί και έχει ξεκαθαριστεί.

Τέταρτον, θέλω να ξεκαθαρίσουμε, κύριε Υπουργέ, εάν υπάρχει –όπως ανακοινώσατε και εσείς- η ενδυνάμωση του Λιμενικού Σώματος και της Αστυνομίας στην περιοχή κι εάν έχετε την πρόθεση να εγκαθιδρύσετε –όπως προβλέπεται από το προεδρικό διάταγμα- το κέντρο συνοριοφυλάκων στην Κω, στη Λέρο και στη Ρόδο. Και επίσης, τι συμφωνία έχει γίνει με τη FRONTEX, αφού είδαμε στο φως της δημοσιότητας ότι μετακινείται η FRONTEX από τον Πειραιά στην Νάπολη της Ιταλίας; Και σε σχέση με αυτό, ποια είναι η θέση και ο ρόλος της FRONTEX, σε συνεργασία με τις ελληνικές αρχές το τελευταίο διάστημα, που φαίνεται πως μετά χαράς η Κυβέρνηση καταλαβαίνει –έστω και καθυστερημένα, οχτώ μήνες μετά - ότι θεωρείται προϋπόθεση ευρωπαϊκών συνόρων και φύλαξης ευρωπαϊκών συνόρων το να συνδράμει η FRONTEX με τις ελληνικές αρχές;

Σας ευχαριστώ, κυρία Πρόεδρε, και για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλύψατε και τη δευτερολογία σας, κύριε Κόνσολα.

Ο κ. Κυριαζίδης έχει τον λόγο για πέντε λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Όχι, για πέντε λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πέντε λεπτά είναι.

**ΔΗΜΗΤΡΙΟΣ ΚΥΡΙΑΖΙΔΗΣ:** Είμαστε φίλοι, θα μου δώσετε λίγο χρόνο παραπάνω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε και εσείς τη δευτερολογία σας;

**ΔΗΜΗΤΡΙΟΣ ΚΥΡΙΑΖΙΔΗΣ:** Εάν δεν προλάβω, κυρία Πρόεδρε!

Συναδέλφισσες και συνάδελφοι, κυρία Πρόεδρε, κύριοι Υπουργοί, η σημερινή συζήτηση έχει μια συγκεκριμένη επικεφαλίδα. Είναι η αναφορά η πρωινή του Πρωθυπουργού «Προφανώς, αιφνιδιαστήκαμε το πρώτο διάστημα». Είναι επόμενο, συναδέλφισσες και συνάδελφοι, όταν κανείς αυτοσχεδιάζει –δυστυχώς- να αιφνιδιάζεται.

Όμως, είναι έτσι τα πράγματα; Δεν είναι όμως έτσι τα πράγματα, διότι από τον Μάρτιο προσπαθούμε αυτό που συζητούμε σήμερα εδώ να συζητηθεί. Μάρτιο, Απρίλιο, Αύγουστο. Δυστυχώς, δεν προσήλθατε για καμμία συζήτηση ούτε καμμία απάντηση δώσατε σε όποιες ερωτήσεις και από τη μεριά των συναδέλφων μου είχαν και έχουν κατατεθεί.

Προς απόδειξη καταθέτω τις σχετικές ερωτήσεις όπου δυστυχώς δεν πήραμε καμμία απάντηση, κυρία Πρόεδρε, έχοντας και εσείς την ευθύνη για το μεγάλο αυτό ζήτημα.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι Υπουργοί, πέραν των προσφύγων εισέρχεται λάθρα στη χώρα μας μεγάλος αριθμός οικονομικών μεταναστών, ήτοι μη δικαιούμενων προστασίας αλλοδαπών, οι οποίοι εξελίσσονται σε μια βραδυφλεγή βόμβα για την πατρίδα και την κοινωνία μας, γεγονός που αδυνατεί ή δεν θέλει να κατανοήσει η Κυβέρνηση του ΣΥΡΙΖΑ, η οποία κηρύσσει από τις αρχές του τρέχοντος έτους γενικό προσκλητήριο, ανοιχτά σύνορα, γεγονός που εκλήφθηκε δυστυχώς εκτός της χώρας ως ότι «ανοίξαμε και σας περιμένουμε». Η δε έλλειψη ουσιαστικών δράσεων και πολιτικών για αυτήν τη συγκεκριμένη κατηγορία των μεταναστών τυγχάνει πλέον πασιφανής, καθώς πρόκειται για ένα υπαρκτό πρόβλημα, το οποίο δυστυχώς δεν φαίνεται να προβληματίζει καθόλου τα συναρμόδια Υπουργεία.

Και εξηγούμαι: Η κυβέρνηση της Νέας Δημοκρατίας, έκανε μια ειλικρινή και συντονισμένη προσπάθεια, έτσι ώστε να υπάρξει ένας ουσιαστικός έλεγχος και εντεύθεν περιορισμός των παρανόμως εισερχομένων στη χώρα υπηκόων τρίτων χωρών, πολιτική η οποία και κρίνεται -εν συγκρίσει με το σημερινό χάος- τουλάχιστον επιτυχημένη. Δηλαδή, όχι μόνο δεν εφήρμοσε πολιτικές ανοιχτών συνόρων, πολιτικές που άμεσα ή έμμεσα –δυστυχώς, για τη χώρα μας- έχει υιοθετήσει η Κυβέρνηση ΣΥΡΙΖΑ-ΑΝΕΛ, αλλά σε κάθε ευκαιρία έστελνε ένα μήνυμα. Η Ελλάδα δεν είναι ξέφραγο αμπέλι, έχει κανόνες και νόμους.

Και πώς το κατάφερε αυτό; Μέσω της αυστηρής πολιτικής που είχε χαράξει στον τομέα αυτό. Αναφέρω ως προς τούτο, ενδεικτικά, τις συστηματικές προσαγωγές προς έλεγχο στοιχείων, που πραγματοποιούσε η Ελληνική Αστυνομία στο πλαίσιο της επιχείρησης «ΞΕΝΙΟΣ ΔΙΑΣ», τη μαζική έκδοση πράξεων απελάσεων και την εντέλει απέλαση των μη δικαιούμενων ασύλου προσώπων, την προσπάθεια καθολικής καταγραφής των μεταναστών και κυρίως την πιστή υλοποίηση των ευρωπαϊκών πολιτικών στον τομέα των παρανόμως οικονομικών μεταναστών. Τουτέστιν, άμεση καταγραφή, ταυτοποίηση και επαναπατρισμός των ξένων, η παρουσία των οποίων δεν γινόταν ανεκτή υπό της ελληνικής και ευρωπαϊκής εννόμου τάξεως.

Προς την κατεύθυνση αυτή ίδρυσε και λειτούργησε κέντρα κράτησης και φιλοξενίας αλλοδαπών από τα οποία και μεγάλος αριθμός αναχωρούσε προς επαναπατρισμό, σε συνεργασία με τις χώρες καταγωγής και προέλευσης.

Αυτή ήταν, κύριοι Υπουργοί, η πολιτική που επέβαλε όχι μόνο η λογική αλλά και η ελληνική νομοθεσία. Αναφέρομαι στο ν.3907/2011, προσαρμογή προς ευρωπαϊκή οδηγία.

Ο νόμος αυτός, ο οποίος ήταν προϊόν ενσωμάτωσης της προαναφερθείσας οδηγίας 2008/15, προβλέπει στο άρθρο 13 ότι «υπήκοοι τρίτων χωρών που συλλαμβάνονται να εισέρχονται παράνομα στη χώρα, οδηγούνται άμεσα, με ευθύνη της αρχής που διενήργησε τη σύλληψη στο κέντρο ή μονάδα πρώτης υποδοχής στα όρια της τοπικής αρμοδιότητας των οποίων συνελήφθησαν. Για τις ανάγκες εξακρίβωσης και των λοιπών διαδικασιών πρώτης υποδοχής, οι υποκείμενοι σε αυτές τελούν υπό καθεστώς περιορισμού της ελευθερίας τους». Πρόκειται δηλαδή για τα κέντρα που εσείς κλείσατε.

Σύμφωνα δε με το άρθρο 21, «σε περίπτωση απόρριψης αιτήματος χορήγησης ή ανανέωσης τίτλου διαμονής, καθώς και σε περίπτωση ανάκλησης ισχύοντος τίτλου διαμονής, η αρμόδια αρχή εκδίδει απόφαση επιστροφής στη χώρα του υπηκόου».

Ακολούθησε η διαδικασία του άρθρου 23, κατά την οποία οι αρμόδιες αστυνομικές αρχές ελάμβαναν όλα τα αναγκαία μέτρα για την εκτέλεση των αποφάσεων επιστροφής.

Και ρωτώ, κύριοι Υπουργοί. Ποιες από τις διατάξεις αυτές της κείμενης νομοθεσίας έχει μέχρι σήμερα εφαρμόσει η Κυβέρνηση του ΣΥΡΙΖΑ; Γιατί κατήργησε στην πράξη την πολιτική που είχε εφαρμόσει η προηγούμενη κυβέρνηση και τα συναρμόδια Υπουργεία Εσωτερικών και Δημόσιας Τάξης; Γιατί πρέπει η πατρίδα μας, σε μια άνευ προηγουμένου πολιτική της Αριστεράς, να παραμένει έρμαιο των ερασιτεχνισμών και των αυτοσχεδιασμών, συνεπεία των οποίων δυστυχώς η χώρα πνίγεται από μετανάστες;

Κύριοι Υπουργοί, η κατάσταση έχει ξεφύγει από κάθε έλεγχο. Από την πολιτική της Κυβέρνησης κινδυνεύει πλέον η χώρα, κινδυνεύει η πατρίδα μας –εν όψει και της επαναφοράς της ισχύος της Συνθήκης του Δουβλίνου II, που τελειώνει στο τέλος του έτους- να γίνει μία απέραντη αποθήκη ψυχών. Αναφέρεται σήμερα σε διεθνή μέσα ότι τριακόσιες εβδομήντα χιλιάδες είναι αχαρτογράφητοι. Θα επιστρέψουν αυτοί στη χώρα μας, εφόσον εισήλθαν από εδώ, κύριε Υπουργέ; Η αναστολή της Συνθήκης του Δουβλίνο II τελειώνει τέλος του έτους. Και βεβαίως υπάρχει η απειλή, μας δόθηκε και η πρόταση της 1ης Δεκεμβρίου του Συμβουλίου της Ευρώπης -την καταθέτω- όπου μας χτύπησε το καμπανάκι για τυχόν έξοδο, εάν δεν εφαρμόσουμε τα δεκαεπτά σημεία που συμφωνήσαμε τον Οκτώβριο.

(Στο σημείο αυτό ο Βουλευτής κ. Κυριαζίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα ερωτήματα, κύριοι Υπουργοί, είναι καίρια και η κοινωνία απαιτεί να πληροφορηθεί σε κάθε περίπτωση επίσημα από την Κυβέρνηση και απαιτεί και ζητεί ταυτόχρονα σοβαρότητα και εθνική στρατηγική. Η Ελλάδα ήταν και παραμένει μία χώρα φιλόξενη και δημοκρατική. Αν αυτό, όμως, το συμπέρασμα και το χαρακτηριστικό μπορεί να μετατρέψει τη χώρα μας σε ένα απέραντο κολαστήριο ανθρώπινων ψυχών –ως βλέπουμε πρόσφατα σε κλειστά κέντρα- θα πρέπει πάση θυσία να το αποφύγουμε. Δεν προσφέρουμε το παραμικρό ούτε καν τα στοιχειώδη, για αυτά τα οποία βιώνουν οι οικονομικοί μετανάστες, που τους έχουμε «τσουβαλιάσει» σε συγκεκριμένα κλειστά γήπεδα.

Υπάρχει το χάος. Και δυστυχώς, θα μου επιτρέψετε, κύριε Υπουργέ, να αναφέρω –παρ’ ότι αναγνωρίζεται η φιλότιμη προσπάθεια που κάνετε- ότι αυτό το χάος έχει να κάνει και με το χάος του ΣΥΡΙΖΑ.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Τον λόγο έχει τώρα ο κ. Αθανασίου, για πέντε λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, είναι γνωστό ότι το μεταναστευτικό αλλά και το προσφυγικό, είναι ένα από τα σημαντικότερα και πιο σύνθετα προβλήματα που αντιμετωπίζει η χώρα μας και η Ευρωπαϊκή Ένωση και δεν είναι υπερβολή να πούμε ότι το μέλλον και η συνοχή της Ευρώπης συναρτώνται από την επιτυχή αντιμετώπισή τους. Είναι όμως κι ένα ζήτημα που προσφέρεται στους ιδεοληπτικούς για να αναπτύξουν τις απόψεις τους, αγνοώντας τα στοιχεία, τα πραγματικά περιστατικά και τις επιπτώσεις των επιλογών τους.

Στο σημείο αυτό θα ήθελα να κάνω μια διευκρίνιση, γιατί υπάρχει μεγάλη σύγχυση στον κόσμο. Τι διαφέρει –ειδικά αναφέρομαι στους κατοίκους των νησιών μας- ο πρόσφυγας από τον παράνομο μετανάστη;

Πρόσφυγες, κυρίες και κύριοι συνάδελφοι, είναι όσοι εγκαταλείπουν τη χώρα τους, γιατί υπάρχουν ένοπλες συρράξεις, για να σώσουν τη ζωή τους ή τη σωματική τους ακεραιότητα ή γιατί διώκονται λόγω των πεποιθήσεών τους, του χρώματος του δέρματός τους, της εθνολογικής καταγωγής, της εθνικής καταγωγής, της θρησκείας κ.λπ., ενώ μετανάστες είναι όσοι εγκαταλείπουν τη χώρα τους γιατί αναζητούν σε άλλες χώρες έναν καλύτερο τρόπο ζωής. Και οι δύο κατηγορίες χρησιμοποιούνται από τους λαθροδιακινητές, έχοντας τις ίδιες διόδους προς την Ευρώπη.

Για να χαρακτηριστεί, όμως, κάποιος πρόσφυγας, πρέπει να υποβάλει πρώτα αίτηση ασύλου κι αν του χορηγηθεί, τότε θεωρείται ότι είναι πρόσφυγας. Γιατί αλλιώς καθένας που εισέρχεται στη χώρα μας θα εθεωρείτο πρόσφυγας και δεν έχει καμμία αξία η διαδικασία την οποία επιτάσσει ο νόμος και οι διεθνείς συμβάσεις.

Το άσυλο διασφαλίζει ιατροφαρμακευτική περίθαλψη, δυνατότητα νόμιμης εργασίας και βεβαίως, για κάθε έξι μήνες θα μπορούν να επισκέπτονται και άλλες χώρες της Ευρωπαϊκής Ένωσης. Αυτά για να μην υπάρχει σύγχυση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Τώρα, όσον αφορά το θέμα μας, η Κυβέρνηση συμπληρώνει έντεκα μήνες διακυβέρνησης. Κλήθηκε να αντιμετωπίσει το μεταναστευτικό αλλά και μια έξαρση του προσφυγικού ζητήματος.

Θυμίζω τι έχουμε βιώσει αυτούς τους έντεκα μήνες. Αρχικά την αντιμετώπιση του μεταναστευτικού προβλήματος, βάσει ακραίων δηλώσεων περί μεταναστών που «λιάζονται» και ελάχιστης ουσίας. Σύντομα είχαμε την κατάρρευση των θαλασσίων συνόρων μας, των οποίων την ύπαρξη άλλωστε ο Πρωθυπουργός προεκλογικά αμφισβήτησε. Η όξυνση του προσφυγικού ζητήματος ήταν η τέλεια πρόφαση, ώστε τα δύο ζητήματα, δηλαδή το προσφυγικό και το μεταναστευτικό, να αντιμετωπιστούν ως ένα. Έκανα τη διάκριση πιο πάνω.

Έπειτα ήρθε η διάλυση των νησιών που υποδέχτηκαν τα κύματα των μεταναστών και των προσφύγων. Η Λέσβος, η Κως κι άλλα νησιά του Αιγαίου αφέθηκαν μόνα τους να αντιμετωπίσουν το μεγάλο αυτό πρόβλημα, χωρίς να έχουν τις δυνατότητες για αποτελεσματική αντιμετώπιση. Ως συνέπεια ζήσαμε το καλοκαίρι, πρώτα απ’ όλα στο νησί μου, τη Λέσβο, καταστάσεις πρωτοφανείς που όλοι θυμόμαστε. Η οικονομική δραστηριότητα και ο τουρισμός «πάγωσαν» και η ατολμία και η ανυπαρξία της Κυβέρνησης ενίσχυσαν τις δυνάμεις που προωθούν τον ρατσισμό και την ξενοφοβία, όπως φάνηκε από τις εκλογές.

Μαζί με τους πρόσφυγες άνοιξαν τα σύνορα για όλους τους παράνομους μετανάστες. Εκεί η Κυβέρνηση κινήθηκε λίγο κουτοπόνηρα, θα έλεγα και επιτρέψτε μου την έκφραση. Θεώρησε ότι οι μετανάστες θα φύγουν από την Ελλάδα μαζί με τους πρόσφυγες, μέχρι που τα Σκόπια έκλεισαν τα σύνορα και οι παράνομοι μετανάστες εγκλωβίστηκαν στην Ειδομένη. Εκεί, πρώτα τους άφησαν να καταλάβουν τη σιδηροδρομική γραμμή που διέρχεται από τα σύνορα, «παγώνοντας» έτσι την οικονομική δραστηριότητα στο λιμάνι του Πειραιά και προκαλώντας τεράστια ζημιά στη χώρα μας, τόσο στην οικονομία όσο και στο κύρος της. Και αφού ο κόμπος έφτασε στο χτένι, απομάκρυνε η Κυβέρνηση τους μετανάστες βιαίως και αμέσως μετά τους έφερε πίσω στην Αθήνα, δημιουργώντας φόβο για επιστροφή του κέντρου της Αθήνας στην εποχή του 2010-2012.

Ενδιάμεσα ζήσαμε τον διπλωματικό περίπατο της Τουρκίας στο ζήτημα του προσφυγικού και την άρνηση του Πακιστάν να δεχθεί πίσω τους ίδιους του τους υπηκόους.

Και να μην ξεχνάμε βέβαια την ντροπιαστική, θα έλεγα, για όλους μας παραφιλολογία για έξοδό μας από τη Συνθήκη Σένγκεν, που ευτυχώς για την ώρα έχει κοπάσει. Αυτό που προκάλεσε βέβαια εντύπωση, ήταν οι ανεπίσημες κυβερνητικές διαρροές των πρώτων ημερών, που αντί να διαψεύσουν τις Κασσάνδρες ουσιαστικά μας έλεγαν «Και τι έγινε, δηλαδή, αν φύγουμε από τη Συνθήκη Σένγκεν; Δεν χάνουμε και τίποτα».

Κυρίες και κύριοι του ΣΥΡΙΖΑ και των ΑΝΕΛ, αυτούς τους έντεκα μήνες έχετε αποτύχει παταγωδώς στην αντιμετώπιση του μεταναστευτικού αλλά και του προσφυγικού ζητήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα ερωτήματα παραμένουν αμείλικτα. Θα σταματήσετε να βάζετε στο ίδιο σακί –θα πάρω κι εγώ ένα λεπτό, κύριε Πρόεδρε, και ολοκληρώνω- το μεταναστευτικό και το προσφυγικό, προκειμένου να δικαιολογήσετε την αποτυχία σας, αλλά και την πολιτική των ανοιχτών συνόρων;

Θα αναπτύξετε ξεχωριστές και διακριτές πολιτικές για το κάθε ζήτημα; Ποιες ενέργειες θα κάνετε για να λειτουργήσουν τα hotspots στην Τουρκία και όχι στην Ελλάδα, ώστε να μη διαλύσετε περαιτέρω τα νησιά μας; Πώς θα πιεστεί η Τουρκία, έτσι ώστε να ασκεί αποτελεσματικότερο έλεγχο στα παράλιά της, αποτρέποντας τον απόπλου των πλοιαρίων των δουλεμπόρων; Ποια μέτρα θα λάβετε για να αποκαταστήσετε τις ζημιές που έγιναν στα νησιά μας;

Αρκεί να σας πω ότι στο χωριό Μόρια της Λέσβου, καταστράφηκαν τα ελαιοκτήματα. Θα είδατε, κύριε Υπουργέ, ότι λόγω καιρού, τα μετέτρεψαν, τα έκοψαν και τα έκαναν καυσόξυλα. Σε αυτό το σημείο πρέπει να συμφωνήσω με τον κ. Κόνσολα, ότι πράγματι επί των ημερών σας -και ως υπηρεσιακός Υπουργός και τώρα- έχετε μια ευαισθησία και δείχνετε μεγαλύτερο ενδιαφέρον.

**ΒΑΣΙΛΙΚΗ ΚΑΤΡΙΒΑΝΟΥ:** Καντίνες.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Καντίνες και καφετέριες.

**ΧΑΡΑΛΑΜΠΟΣ ΑΘΑΝΑΣΙΟΥ:** Ορίστε;

**ΧΡΗΣΤΟΣ ΚΑΡΑΓΙΑΝΝΙΔΗΣ:** Καντίνες και καφετέριες. Κονομάνε μια χαρά.

**ΧΑΡΑΛΑΜΠΟΣ ΑΘΑΝΑΣΙΟΥ:** Ε τώρα, αφήστε τα αυτά. Μη μου λέτε τέτοιους ισχυρισμούς, ότι πλούτισαν οι καφετέριες κ.λπ.. Είναι αστειότητες.

Θα σας πάω στη Μόρια, με έξοδά μου, να δείτε την κατάσταση που επικρατεί. Είναι καταστροφή.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Έχουμε πάει ήδη.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα ήθελα να θέσω και μερικά ερωτήματα κύριε Υπουργέ, για τις μη κυβερνητικές οργανώσεις, ερωτήματα που και η Περιφέρεια Βορείου Αιγαίου έθεσε και σε εσάς.

Γνωρίζετε πόσες ΜΚΟ δραστηριοποιούνται στο Αιγαίο και πόσα είναι τα μέλη τους; Είναι περίπου ογδόντα ένα. Ποιος συντονίζει τη δράση τους; Ποιος πιστοποιεί την επιστημονική τους κατάρτιση και την καταλληλότητά τους για τις υπηρεσίες που παρέχουν; Αν αφαιρέσουμε τους «Γιατρούς του Κόσμου», που είναι γνωστό, υπάρχουν και ένα σωρό άλλες οι οποίες επικαλούνται ότι είναι ΜΚΟ με ιατροφαρμακευτική δραστηριότητα.

Η ελληνική Κυβέρνηση συμμετέχει στην όλη δραστηριότητά τους και αν ναι, πώς; Ποιος δίνει και πως γίνεται η αδειοδότηση και η χρηματοδότησή τους; Υπάρχει έλεγχος, έγκριση, σχεδιασμός; Ελέγχονται από την πολιτεία; Μήπως αποτελούν τον πρόδρομο δομών φιλοξενίας, όπως ακούγεται πάρα πολύ συχνά;

Οι δαπάνες στις οποίες έχει προβεί ο Δήμος Μυτιλήνης -και οι οποίες είναι τεράστιες- αλλά και η περιφέρεια, καλύφθηκαν; Γνωρίζετε τις ματαιώσεις των πτήσεων που είχαμε φέτος στη Μυτιλήνη και τι θα έχουμε το 2016;

Οι ξενοδόχοι και οι πράκτορες, σε μελέτη που έχουν κάνει, μιλάνε για πάνω από 30%, από τη Γερμανία, Αγγλία, Ολλανδία, Σουηδία, Φινλανδία, Δανία. Θα καταθέσω όλα τα στοιχεία. Οκτώ προσεγγίσεις κρουαζιερόπλοιων ματαιώθηκαν, για τουλάχιστον έξι χιλιάδες επιβάτες. Γιατί δέχθηκε ο Πρωθυπουργός την ίδρυση και λειτουργία hot spots στα νησιά;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, συγγνώμη που σας διακόπτω. Έχετε ήδη εξαντλήσει και την δευτερολογία σας.

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι βασικά αυτά που λέω.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, συντομεύετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα πάρω ένα λεπτό από την ομιλία του κ. Κυριαζίδη.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει άλλος χρόνος. Εξαντλήσετε και την πρωτολογία σας και τη δευτερολογία σας. Αν και μου ζητήσατε ένα λεπτό, εγώ σας έδωσα τον χρόνο της δευτερολογίας.

**ΧΑΡΑΛΑΜΠΟΣ ΑΘΑΝΑΣΙΟΥ:** Ωραία, τελευταία ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Συντομεύετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Έχετε δίκιο, κύριε Πρόεδρε.

Ένα τελευταίο ερώτημα, να απαντήσει ο κύριος Υπουργός.

Γιατί δέχθηκε ο Πρωθυπουργός την ίδρυση και λειτουργία hotspots στα νησιά του ανατολικού Αιγαίου, ενώ η Τουρκία αρνήθηκε; Ποιο είναι το νομικό πλαίσιο, βάσει του οποίου θα λειτουργούν τα ελληνικά hotspots; Ποιο είναι το θεσμικό πλαίσιο που διέπει τη λειτουργία τους και ποιοι είναι οι κανόνες λειτουργίας τους; Ποιος τα διοικεί; Η Μόρια και ο Καρά Τεπές, κύριε Υπουργέ, στη Λέσβο, που υποσχεθήκατε λειτουργούν μόνιμα σήμερα; Οι κατασκευές εντός της Μόριας και του Καρά Τεπέ είναι νόμιμες; Τηρήθηκε η περιβαλλοντική και πολεοδομική νομοθεσία; Ποιοι έκαναν τις κατασκευές; Μπορείτε να προσκομίσετε τα σχετικά παραστατικά;

Τώρα, όσον αφορά σε αυτό που είπε ο κύριος Πρωθυπουργός το πρωί, δηλαδή ότι δεν αντιδρούν οι κοινωνίες, θέλω να καταθέσω το πρακτικό-ψήφισμα λαϊκής συνέλευσης της συντονιστικής επιτροπής των επαγγελματιών κ.λπ., της Λέσβου που ομόφωνα καταδικάζουν τη δημιουργία κέντρων φιλοξενίας. Βεβαίως, να σας πω ότι όσοι μετανάστες έφυγαν γιατί δεν μπόρεσαν από τη Μυτιλήνη να πάνε στην Ευρώπη, ξαναγυρίζουν πίσω μετά το κλείσιμο των συνόρων, γιατί στόχος τους είναι αφού καταστρέψουν τα χαρτιά τους, που ήδη έχουν λάβει, τα ταξιδιωτικά έγγραφα, να παρουσιαστούν δήθεν ως πρόσφυγες από χώρες όπου είναι η εμπόλεμη κατάσταση, όπως είναι το Αφγανιστάν και η Συρία, ούτως ώστε να γίνει ξανά η ταυτοποίησή τους.

Ευχαριστώ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μηταράκης.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, είναι πλέον πασιφανές ότι η Ελλάδα μετατρέπεται σ’ έναν ατελείωτο καταυλισμό και προσφύγων και οικονομικών μεταναστών. Η «στρόφιγγα» των εκροών κλείνει, αν δεν έχει κλείσει, καθώς άλλες χώρες της Ευρώπης παίρνουν αυξημένα μέτρα για να προστατέψουν τα δικά τους σύνορα. Όμως, η «στρόφιγγα» των εισροών προς τη χώρα μας είναι ακόμα ορθάνοικτη, με τον ανθρωπιστικό, επίσης, κίνδυνο αυτοί οι άνθρωποι να εγκλωβιστούν στη χώρα μας.

Τα νούμερα είναι ανελέητα. Μόνο την προηγούμενη Κυριακή, ανήμερα του Αγίου Νικολάου, το Λιμενικό Σώμα προέβη στον εντοπισμό και στη διάσωση τετρακόσιων εξήντα τεσσάρων αλλοδαπών, μία μέρα νωρίτερα πεντακοσίων οκτώ αλλοδαπών και σ’ αυτά τα νούμερα δεν υπολογίζονται φυσικά αυτοί που κατάφεραν μόνοι τους να βγουν σε ελληνικές ακτές.

Θα συμφωνήσουμε όλοι ότι η Ευρωπαϊκή Ένωση ήταν ανέτοιμη να αντιμετωπίσει την προσφυγική κρίση. Όμως –και αυτό είναι που αφορά ακόμα περισσότερο την Εθνική Αντιπροσωπεία- η χώρα μας ήταν ανέτοιμη και απροετοίμαστη γι’ αυτό που συνέβη το 2015, για τον πολύ μεγάλο πολλαπλασιασμό των ροών.

Και δεν είναι ότι η Κυβέρνηση ήταν ανέτοιμη. Ακολούθησε μία ρητορική, μία πολιτική ανοικτών θυρών και πλέον οι προσφυγικές ροές, οι μεταναστευτικές ροές που έβρισκαν και άλλους διαδρόμους για να φτάσουν στη Βόρεια Ευρώπη, επέλεγαν πλέον τη χώρα μας ως τον καλύτερο, τον ασφαλέστερο, τον πλησιέστερο διάδρομο.

Η Κυβέρνηση τελικά με την ρητορική της, δεν έστειλε μόνο ένα ξεκάθαρο μήνυμα στους πρόσφυγες και στους μετανάστες. Έστειλε ένα ξεκάθαρο μήνυμα που εκμεταλλεύθηκαν τα κυκλώματα των δουλεμπόρων.

Σήμερα, εκτός από πρόσφυγες από τη Συρία, εκτός από μετανάστες από χώρες της Ανατολής, όπως το Ιράκ και το Αφγανιστάν, περνούν τα νερά του Αιγαίου και μετανάστες από την Αφρική που παλαιότερα περνούσαν από άλλους διαδρόμους.

Όπως είπα πριν, είναι πολύ μεγάλος ο κίνδυνος αυτοί οι άνθρωποι να εγκλωβιστούν στη δική μας χώρα, η οποία δεν έχει αυτήν τη στιγμή ούτε την οικονομική ούτε την κοινωνική δυνατότητα να προσφέρει ένα ασφαλές καταφύγιο. Φυσικά, αυτές οι εισροές έχουν μεγάλες επιπτώσεις στην οικονομία μας.

Εγώ θα ήθελα να κάνω μία ειδική αναφορά στα πρόσφατα γεγονότα στα βόρεια σύνορα, στην κατάληψη της σιδηροδρομικής γραμμής. Η χώρα μας, στην προσπάθεια να εκμεταλλευθεί τα συγκριτικά της πλεονεκτήματα, προσπάθησε τα τελευταία τρία χρόνια να δείξει ότι είμαστε η πύλη εισόδου της Ανατολής προς τη Δύση για το εμπόριο. Αυτό το οικονομικό μοντέλο πάνω στο οποίο στηρίχθηκε και η αξία του λιμένα του Πειραιά και της Θεσσαλονίκης, η αξία της ΤΡΑΙΝΟΣΕ, η αξία πολλών επαγγελμάτων και εταιρειών που θα μπορούσαν να δημιουργήσουν θέσεις εργασίας στη χώρα μας, αμφισβητείται και οι μεγάλες ξένες εταιρείες πλέον ψάχνουν να βρουν εναλλακτικούς διαδρόμους για τα εμπορεύματά τους.

Κυρίες και κύριοι συνάδελφοι, σε διπλωματικό επίπεδο δεν βλέπουμε αυτήν τη στιγμή καμμία πρωτοβουλία για την επαναπροώθηση παράνομων μεταναστών που εισέρχονται στη χώρα μας. Δεσμευτήκατε, όμως, να δημιουργήσετε hotspots στα νησιά. Αυτά, όμως, δεν αντιμετωπίζουν το πρόβλημα.

Έχετε πει μέχρι στιγμής –και περιμένω να το επαναλάβετε- ότι αυτοί είναι προσωρινοί χώροι στέγασης. Δεν γνωρίζω, όμως, πώς αυτό το διασφαλίζετε, τι εχέγγυα έχετε από την πλευρά της Ευρωπαϊκής Ένωσης ότι θα απορροφήσει όλους αυτούς τους μετανάστες που μένουν στη χώρα μας. Υπάρχει μία ευρωπαϊκή δέσμευση ότι όλοι οι μετανάστες που έρχονται στη χώρα μας θα συνεχίσουν προς τα βόρεια σύνορα ή αυτά τα προσωρινά hotspots τελικά θα αρχίσουν να φιλοξενούν μόνιμα πρόσφυγες και μετανάστες;

Το πρόβλημα έχει γίνει εκρηκτικό. Η τοπική αυτοδιοίκηση, οι τοπικές κοινωνίες περιμένουν από την Κυβέρνηση την χρηματοδότηση των υποδομών. Περιμένουν παράλληλα και απλά πράγματα, όπως να οριστούν συντονιστές για τα νησιά.

Κύριε Υπουργέ, στην πρόσφατη επίσκεψή σας στη Χίο είπατε ότι αυτό είναι κάτι που προτίθεστε να κάνετε το 2016. Πρέπει να περάσουν τόσες εβδομάδες, τόσοι μήνες για να ορίσουμε ένα συντονιστή; Πλέον στα νησιά μας υπάρχουν οι δήμοι, υπάρχει η περιφέρεια, υπάρχουν οι ΜΚΟ που ανέφερε ο κ. Αθανασίου, όλοι αυτοί που προσπαθούν να προσφέρουν και κανείς δεν είναι εκεί για να τους συντονίσει. Δεν θα έπρεπε τουλάχιστον αυτό να το είχατε κάνει χθες, αν όχι σήμερα;

Φυσικά, όλα αυτά έχουν επιπτώσεις στον τουρισμό και αυτό το λένε οι ίδιοι οι άνθρωποι του τουρισμού στα νησιά.

Κυρίες και κύριοι συνάδελφοι, εκτός όμως από τις πολιτικές και διπλωματικές αστοχίες της Κυβέρνησης πρέπει να επισημάνουμε και τις εσωτερικές αστοχίες, την παντελή απουσία κρατικής αρωγής στη δική μας επικράτεια. Και αυτό δεν το αναφέρω απλώς από αντιπολιτευτική διάθεση.

Αν ανατρέξετε στα δημοσιεύματα του τοπικού και ηλεκτρονικού τύπου, ακόμα και του φιλικού προς την Κυβέρνηση, θα βρείτε δεκάδες δημοσιεύματα που επισημαίνουν αυτήν την απουσία του κράτους. Το βάρος έχει πέσει στην τοπική αυτοδιοίκηση, στους εθελοντές, στην εκκλησία και στις ΜΚΟ. Οι νησιώτες τελικά βλέπουν μια αδυναμία της Κυβέρνησης να αντιμετωπίσει το πρόβλημα το οποίο πλέον βρίσκεται στα δικά τους σπίτια.

Και θα ήθελα να θέσω και ένα θέμα, σχετικά με τον εποπτικό ρόλο που πρέπει να ασκεί το κράτος. Όλοι αυτοί οι μετανάστες που περνούν από την ελληνική επικράτεια -πολλοί δεν έχουν κανένα χαρτί- δεν πρέπει κατά κάποιο τρόπο να επιτηρούνται; Μπορεί να μας διαβεβαιώσει κανείς για τον ρόλο και τις πραγματικές σκοπιμότητες όλων των ΜΚΟ που δραστηριοποιούνται στα νησιά μας;

Υπάρχουν ορισμένες ΜΚΟ που κάνουν καταπληκτική δουλειά. Υπάρχουν, όμως, και κάποιες άλλες που δεν τις γνωρίζουμε, δεν γνωρίζει κανείς το αντικείμενο της δράσης τους. Όπως βλέπουμε από δημοσιεύματα του Τύπου, ορισμένα στελέχη οργανώσεων περιμένουν μέσα στο σκοτάδι τους πρόσφυγες και τους κατευθύνουν με φωτεινά σινιάλα στο σημείο που μπορούν να βγουν στη στεριά. Πώς αυτά τα άτομα γνωρίζουν εκ των προτέρων την ώρα και τα σημεία άφιξης των μεταναστών; Χωρίς προσυνεννόηση; Τυχαία περιμένουν στο σκοτάδι στις πέντε το πρωί στα χαράματα;

Φτάσαμε στο σημείο οι ΜΚΟ να ανακοινώνουν ότι στη βόρεια Λέσβο θα υπάρχει σταθμός υποδοχής χωρητικότητας τρεισήμισι χιλιάδων ατόμων και το περιφερειακό συμβούλιο δεν το γνώριζε, όπως είπε με επιστολή της η Περιφερειάρχης προς εσάς κύριε Υπουργέ.

Θα ήθελα, πριν κλείσω, να κάνω μία ειδική αναφορά στα στελέχη του Λιμενικού Σώματος που ανταποκρίθηκαν φέτος σε πέντε χιλιάδες περιστατικά, διασώζοντας δεκάδες χιλιάδες ανθρώπους, έναν αριθμό μοναδικό στα παγκόσμια χρονικά. Και αυτό επετεύχθη, γιατί οι άντρες και οι γυναίκες του Λιμενικού Σώματος και των άλλων Σωμάτων Ασφαλείας υπερέβαλαν εαυτούς.

Κύριε Υπουργέ, η κατάσταση αυτή με την ασυνεννοησία των υπηρεσιών, την απουσία της κρατικής μηχανής, ρίχνει νερό στον μύλο εκείνων που απεργάζονται διάφορα επικίνδυνα σενάρια για τη χώρα μας. Και σε αυτήν την κατάσταση οφείλει να αλλάξει η Κυβέρνηση τη στρατηγική της. Πρέπει να μιλήσει πλέον με συγκεκριμένες δράσεις αντί να αναλώνεται, όπως καμμιά φορά συμβαίνει, σε γνωστές ρητορείες, αναζητώντας εσωτερικούς εχθρούς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μηταράκη.

Πριν δώσω τον λόγο στον επόμενο επερωτώντα Βουλευτή, να κάνω γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το Γυμνάσιο Κυπαρισσίας Μεσσηνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Ιωάννης Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, το γεγονός και μόνο ότι η επερώτηση την οποία καταθέσαμε πριν από περίπου ένα μήνα δεν έχει χάσει τον επίκαιρο χαρακτήρα της νομίζω ότι κάτι μας λέει.

Λέει κατ’αρχάς πολλά για τον τρόπο που συνολικά η Ευρώπη αντιμετωπίζει το προσφυγικό μεταναστευτικό ζήτημα, κάτι που και ο Υπουργός υπαινίχθηκε στην ομιλία του.

Λέει, όμως, παράλληλα, κύριε Υπουργέ, πολλά και για τις αδυναμίες της ελληνικής Κυβέρνησης να διαχειριστεί αυτό το κορυφαίο ζήτημα. Θα έλεγα ότι η πιο σημαντική εξ αυτών από την οποία πηγάζουν και τα περισσότερα προβλήματα, είναι η αδυναμία της να ξεχωρίσει το μεταναστευτικό από το προσφυγικό ζήτημα, το οποίο αποτελεί υποσύνολό του, και να χαράξει δύο ξεκάθαρες, διαφορετικές και σε ένα βαθμό συμπληρωματικές στρατηγικές για καθένα από αυτά.

Δυστυχώς, ελάχιστα πράγματα έχουν γίνει προς αυτήν την κατεύθυνση. Συχνά αντιμετωπίζει τα δύο ζητήματα ως ενιαία, δημιουργώντας απλά περισσότερα προβλήματα από αυτά τα οποία καλείται να επιλύσει.

Τα πράγματα, βέβαια, έχουν γίνει πολύ χειρότερα από τις 2 Νοεμβρίου που κατατέθηκε αυτή η επερώτηση. Μεσολάβησε, βέβαια, το κατακλυσμιαίο γεγονός των τρομοκρατικών επιθέσεων στο Παρίσι οι οποίες ατυχώς έχουν μετατρέψει το μεταναστευτικό ζήτημα από ένα ζήτημα ανθρωπιστικού και οικονομικού χαρακτήρα και σε ζήτημα ασφάλειας για την Ευρώπη.

Η εξέλιξη αυτή είναι, δυστυχώς, η χειρότερη δυνατή. Έχει ενεργοποιήσει άλλου είδους αντανακλαστικά στη διεθνή κοινή γνώμη και η πρόσφατη επιτυχία της ακροδεξιάς στη Γαλλία το πιστοποιεί αυτό. Ωστόσο φαίνεται ότι η Κυβέρνηση δεν έχει καταλάβει ακόμα ότι η χώρα μετά το Παρίσι κρίνεται διεθνώς όχι μόνο για την ικανότητά της να διασώσει ή και να παράσχει πρώτες βοήθειες σε παιδιά και ηλικιωμένους που καταφτάνουν στις ακτές της Ελλάδας. Αυτό φαίνεται ξεκάθαρα πως έχει περάσει προς το παρόν σε ένα δεύτερο φόντο. Πρωτίστως αυτήν τη στιγμή κρίνεται και από την ικανότητά της να αναχαιτίσει τη ροή προς την Ευρώπη των ορδών των τζιχαντιστών.

Δεν ξέρω αν γίνεται κατανοητό αλλά είτε το θέλουμε είτε όχι, έχουμε μπει για τα καλά και εμείς στο κάδρο κατά της τρομοκρατίας. Και εδώ έγκειται η μεγαλύτερη αποτυχία αυτής της Κυβέρνησης η οποία πρόσφατα με ατυχείς δηλώσεις των Υπουργών της, όπως για παράδειγμα του κ. Καμμένου, ταύτισε λανθασμένα το ζήτημα του μεταναστευτικού με εκείνο της τρομοκρατίας.

Οι απειλές περί εξόδου της χώρας από το Σένγκεν ήταν μόνο η αρχή. Και για να σας το πω ωμά, κύριε Υπουργέ, θα θυμάστε ότι ίσως κάποια στιγμή η Κυβέρνηση προσπάθησε αποτυχημένα να συνδέσει το προσφυγικό ζήτημα με το οικονομικό πρόβλημα που αντιμετωπίζει η χώρα.

Ο κίνδυνος τώρα, δυστυχώς, είναι ο αντίθετος. Αν δεν δράσετε πριν από τις εξελίξεις, ο κίνδυνος για μας είναι ακριβώς ο αντίθετος. Να καταστήσουν οι Ευρωπαίοι το προσφυγικό ζήτημα μέρος του οικονομικού προβλήματος της χώρας.

Στην πράξη, καταθέτω τέσσερις επισημάνσεις, με την ελπίδα ότι θα ληφθούν υπ’ όψιν για μια πιο ενεργητική πολιτική στο μεταναστευτικό.

Πρώτον, διαχωρίστε άμεσα τη στρατηγική σας στο μεταναστευτικό από το προσφυγικό ζήτημα. Πρόσφυγες πολέμου και παράνομοι μετανάστες χρησιμοποιούν τους ίδιους δρόμους και τα ίδια δίκτυα διακινητών, για να αποφύγουν τις νόμιμες διαδικασίες εισόδου στην Ελλάδα. Σταματήστε, επιτέλους, να αντιμετωπίζετε όλους τους πρόσφυγες ως πρόσφυγες, στέλνοντας τα μήνυμα ότι οι παράνομοι οικονομικοί μετανάστες αντιμετωπίζονται ευνοϊκά από την Ελλάδα. Τα αποτελέσματα της πολιτικής τα είδαμε στην περίπτωση της Ειδομένης. Τεράστιο κόστος για την οικονομία, απίστευτη ταλαιπωρία για τους οικονομικούς μετανάστες, μεγάλη σπατάλη πόρων και ενέργειας για το ελληνικό κράτος.

Πρέπει, επιτέλους, να στείλετε τα σωστά μηνύματα, να καταστήσετε σαφές ότι οι παράνομα εισερχόμενοι μετανάστες, δεν μπορούν να αντιμετωπίζονται το ίδιο όπως οι πρόσφυγες. Η υποχρέωση της χώρας μας προς αυτούς πρέπει να εξαντλείται στην παροχή ανθρωπιστικής βοήθειας και της μεταφοράς τους σε προαναχωρησιακά κέντρα για να επιστρέψουν στην πατρίδα τους. Η στενή συνεργασία εδώ με τον Διεθνή Οργανισμό Μεταναστεύσεως για τον επαναπατρισμό είναι αυτονόητη.

Δεύτερον, ως προς την τρέχουσα διαχείριση των παράνομων οικονομικών μεταναστών, μαθαίνουμε ότι αναζητείτε εγκαταστάσεις προκειμένου να τους φιλοξενήσετε και μάλιστα έγινε και αναφορά για τις εγκαταστάσεις του πρώην αεροδρομίου στο Ελληνικό. Το ερώτημα είναι ως τι θα λειτουργήσουν προσωρινά οι εγκαταστάσεις του αεροδρομίου. Κέντρο υποδοχής, κέντρο φιλοξενίας, προαναχωρησιακό κέντρο; Θα είναι μια ανοιχτή ή κλειστή εγκατάσταση; Πώς διασφαλίζετε τις συνθήκες υγιεινής, όταν δεν υπάρχει καμμία τέτοια υποδομή; Ποιος θα αναλάβει τη σίτιση και το κόστος φιλοξενίας των ανθρώπων αυτών; Γενικά ποιο είναι το σχέδιό σας, κύριε Υπουργέ, επ’ αυτού;

Το τρίτο ζήτημα, είναι άμεσα συνδεδεμένο με το προηγούμενο. Ακούσαμε τον Υπουργό, κ. Ξυδάκη, να αναφέρεται στην ανάγκη ενεργοποίησης της συμφωνίας μεταξύ Ευρώπης και Τουρκίας για την επανεισδοχή των μεταναστών.

(Στο σημείο αυτό κτυπάει προειδοποιητικά το κουδούνι λήξης της ομιλίας του κυρίου Βουλευτή)

Κύριε Πρόεδρε, θα χρησιμοποιήσω και μέρος της δευτερολογίας μου.

Χωρίς να θέλω να μηδενίσω τις όποιες προσπάθειες έγιναν, είναι προφανές ότι η Κυβέρνηση δεν έκανε ό,τι περνούσε από το χέρι της, προκειμένου να εφαρμοστούν τόσο οι διμερείς όσο και οι ευρωπαϊκές συμφωνίες για την επανεισδοχή. Θα ήθελα, για παράδειγμα, να ξέρω κατά πόσο ασκείτε πίεση στην Ευρωπαϊκή Ένωση στο πλαίσιο των διαπραγματεύσεων της Ευρωπαϊκής Ένωσης με την Τουρκία για άμεση εφαρμογή της μεταξύ μας συμφωνίας επανεισδοχής κι αν θα είναι ένα από τα προαπαιτούμενα το οποίο, εφόσον δεν εφαρμοστεί, θα θέσετε στην Ευρώπη κατά την αξιολόγηση των συμφωνηθέντων στην ευρωτουρκική σύνοδο το επόμενο καλοκαίρι. Θα πιέσετε ρητώς για τη δημιουργία hotspots στα σύνορα Τουρκίας-Συρίας, προκειμένου να γίνεται εκεί η πρώτη ταυτοποίηση;

Κλείνω με το ζήτημα της εμπλοκής της FRONTEX στις περιπολίες των ακτών του Αιγαίου. Νομίζω ότι δεν έχετε επισημάνει και αναδείξει, κύριοι Υπουργοί, όσο θα έπρεπε τις ευθύνες της Τουρκίας. Τώρα θα πρέπει να το κάνει η Ευρωπαϊκή Ένωση για εμάς αναδεικνύοντας τον πλημμελή έλεγχο στις ακτές της γείτονος χώρας και απαιτώντας την ενεργοποίηση του μνημονίου συνεργασίας με την FRONTEX που υπεγράφη τον Μάη του 2012 για περιπολίες και στις τουρκικές ακτές. Δεν ξέρουμε καν αν το ζητήσατε κατά την πρόσφατη Σύνοδο Κορυφής. Κι αν όχι, μπορείτε να το κάνετε τώρα. Επιτέλους, κλείστε οριστικά αυτήν τη συζήτηση που έχει ανοίξει εκ του πονηρού περί κοινών περιπολιών στο Αιγαίο.

Κύριοι Υπουργοί, νομίζω και ελπίζω ότι η Κυβέρνηση να έχει αντιληφθεί ότι δεν υπάρχουν πλέον μαγικές λύσεις στο μεταναστευτικό ζήτημα. Με χαρά μου το τελευταίο διάστημα βλέπω ότι έχετε εγκαταλείψει κάποιες φαεινές ιδέες, όπως το γκρέμισμα του φράχτη στον Έβρο, που ήταν μια από τις βασικές θέσεις του ΣΥΡΙΖΑ το προηγούμενο διάστημα.

Και δεν είναι μόνο ότι η Ελλάδα δέχεται αυτήν τη στιγμή τη μεγαλύτερη πίεση πληθυσμών απ’ όλες τις υπόλοιπες ευρωπαϊκές χώρες. Είναι κυρίως ότι πρέπει να αποκτήσουμε, επιτέλους, και την πολιτική οργάνωση και υποδομή για να μπορεί να τους διαχειριστεί.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κεφαλογιάννη.

Τον λόγο έχει ο κ. Καλαφάτης.

**ΣΤΑΥΡΟΣ ΚΑΛΑΦΑΤΗΣ:** Κύριε Πρόεδρε, κύριοι Υπουργοί, θα ξεκινήσω με τέσσερις παραδοχές.

Πρώτον, το προσφυγικό, όπως φαίνεται και από πρόσφατες έρευνες, αναδεικνύεται σε μείζον θέμα, σε ουσιαστικά νούμερο ένα θέμα, κοντά στο ζήτημα της ανεργίας σε πανευρωπαϊκό επίπεδο.

Δεύτερον, οι αριθμοί είναι αμείλικτοι. Οι προσφυγικές ροές έχουν ξεπεράσει τις εξακόσιες χιλιάδες άτομα από τις αρχές του έτους.

Τρίτη παραδοχή. Η Τουρκία διαδραματίζει ρόλο κλειδί στην εξέλιξη και στην ένταση του φαινομένου, καθώς μέσα από το έδαφός της διέρχονται οι βασικές ροές προς την Ευρώπη.

Και βεβαίως, τέταρτον, το ζήτημα απαιτεί σίγουρα πανευρωπαϊκή αντιμετώπιση και δεν είναι μονάχα ζήτημα ενός κράτους-μέλους.

Σε κάθε περίπτωση όλα αυτά τα στοιχεία που σας ανέφερα, αυτές οι παραδοχές, αναδεικνύουν και πόσο σημαντικό είναι να υπάρχει ένας ολοκληρωμένος σχεδιασμός και μία εφαρμογή ενός πολιτικού σχεδίου ουσιαστικής αντιμετώπισης από πλευράς της ελληνικής Κυβέρνησης. Και λυπάμαι να πω ότι στις εξετάσεις που έχει δώσει μέχρι στιγμής η ελληνική Κυβέρνηση παίρνει κάτω από τη βάση, και σε επίπεδο σχεδιασμού και σε επίπεδο εκτέλεσης.

Εμείς έχουμε συγκεκριμένες προτάσεις και θα μπορούσα επιγραμματικά ουσιαστικά να τοποθετηθώ και να πω, κατ’ αρχάς, για την απαίτηση δημιουργίας μηχανισμού παρακολούθησης για την εφαρμογή όσων δεσμεύτηκε η Τουρκία να εφαρμόσει. Είναι κάτι πολύ σημαντικό.

Επίσης, η πολιτική στήριξη για την αντιμετώπιση του προσφυγικού-μεταναστευτικού προβλήματος, απαιτείται να γίνεται ουσιαστικά και από ευέλικτους ευρωπαϊκούς θεσμούς, μηχανισμούς χρηματοδότησης.

Σίγουρα είναι ακόμη η ενίσχυση της δύναμης της FRONTEX με προσωπικό, κάτι το οποίο τελευταία σπεύσατε ουσιαστικά να το υιοθετήσατε. Και βεβαίως, και η αλλαγή του κανονισμού του Δουβλίνου, που θα επιφέρει ενδεχομένως περισσότερες λύσεις στο ζητούμενο.

Θέλω, όμως, να επικεντρώσω ουσιαστικά την ομιλία μου στα ζητήματα της διαχειριστικής ανεπάρκειας της ελληνικής Κυβέρνησης για συγκεκριμένα προβλήματα τα οποία ανέκυψαν.

Τέσσερα είναι τα σημεία που θα μπορούσα ενδεικτικά να αναφέρω. Κατ’ αρχάς, στην από την αρχή –θα αναφερθώ και στον προκάτοχό σας αλλά ουσιαστικά δεσμεύεται η ελληνική Κυβέρνηση- αντιμετώπιση ενός τόσο πολύ σοβαρού ζητήματος με έναν –ας το πω έτσι ευγενικά- αφελή τρόπο. Και βεβαίως, είχαμε την ομολογία του Πρωθυπουργού πριν από λίγο ότι αιφνιδιάστηκε η ελληνική Κυβέρνηση, λες και δεν μπορούσε να αντιληφθεί κανείς την κοσμογονία που συμβαίνει στις γειτονικές χώρες και πως ουσιαστικά αυτό το πρόβλημα θα άγγιζε και την Ελλάδα.

Δεύτερον, είναι η αδυναμία της αντιμετώπισης του ζωτικού ζητήματος που αφορά τη διάκριση μεταξύ προσφύγων και μεταναστών σε πρώτο λόγο και βεβαίως, τη διάκριση σε δεύτερο λόγο των παράνομων -όχι των παράτυπων- μεταναστών. Και είναι δική σας φρασεολογία. Γιατί υπάρχει και μια διαφορετική φρασεολογία μεταξύ υμών και της προκατόχου σας, όπου μας είχε διορθώσει πριν από λίγους μήνες η κ. συνάδελφος ότι πρέπει να μιλάμε για παράτυπους και εσείς μιλάτε για παράνομους. Σε κάθε περίπτωση το ζήτημα «παράνομοι και νόμιμοι μετανάστες» είναι μια δεύτερη διάκριση και ουσιαστικά αποτύχατε να κάνετε μια εφαρμογή στο ζήτημα αυτό.

Θέλω να επισημάνω κυρίως δύο σημεία, όχι τα δύο που σας ανέφερα όσο τα δύο που θα σας αναφέρω τώρα. Το ζήτημα της αντιμετώπισης της κρίσης της Ειδομένης, είναι χαρακτηριστικό όχι μονάχα για το πόσο απροετοίμαστη είναι η ελληνική Κυβέρνηση να αντιληφθεί τη σοβαρότητα της κατάστασης και να αντιμετωπίσει διαχειριστικά και επιχειρησιακά ένα τέτοιο σοβαρό ζήτημα, όπως είναι το ζήτημα της Ειδομένης αλλά δείχνει και την αντίληψη της συγκεκριμένης Κυβέρνησης όσον αφορά την αναπτυξιακή διάσταση των ζητημάτων.

Το γεγονός, δηλαδή, ότι για είκοσι μέρες μεγάλες εταιρείες, όπως «COSCO», «HEWLETT PACKARD», «SONY» -που η κυβέρνηση της Νέας Δημοκρατίας με προσπάθειες, αν θέλετε, πολλών μηνών τις έφερε κοντά- απαξιώθηκαν μέσα από την αντιμετώπιση του ζητήματος από την πλευρά της Κυβέρνησης, δείχνει πραγματικά το πώς αντιλαμβάνεστε και το ζήτημα της ανάπτυξης, όπως και από το γεγονός ότι υπάρχουν εταιρείες που ουσιαστικά απομονώθηκαν, εγκλωβίστηκαν, και που ουσιαστικά δεν μπόρεσαν να λύσουν τα προβλήματά τους, ακριβώς λόγω της αδράνειάς σας.

Και, βεβαίως, ένα μεγάλο ζήτημα -και κλείνω με αυτό και παίρνω και τον χρόνο της δευτερολογίας μου- είναι το ζήτημα της συνεννόησης, κύριε Υπουργέ, με τους φορείς της τοπικής αυτοδιοίκησης.

Σήμερα μόλις είχαμε ουσιαστικά τις τοποθετήσεις συγκεκριμένων δημάρχων στη νότια Αθήνα οι οποίοι δήλωναν ευθαρσώς ότι δεν υπήρχε κανένα μέτωπο συνεννόησης με την ελληνική Κυβέρνηση. Ο κ. Καμίνης, ο Δήμαρχος Αθηναίων, επίσης, εξέφρασε προ ολίγων ημερών τις επιφυλάξεις του σχετικά με τη συνεννόηση που υπάρχει μεταξύ της τοπικής αυτοδιοίκησης και της κεντρικής κυβέρνησης. Στη Θεσσαλονίκη, επίσης, ο Δήμαρχος, ο κ. Μπουτάρης, και στο δημοτικό συμβούλιο έχει μιλήσει για κάποιες τηλεφωνικές συνεννοήσεις που έχει κάνει μαζί σας.

Είναι πασιφανές ότι δεν υπάρχει ένα συγκεκριμένο σχέδιο εφαρμογής αντιμετώπισης του φαινομένου, είναι πασιφανές ότι δεν υπάρχει μέριμνα και ενδιαφέρον από την πλευρά σας για ό,τι αφορά το αναπτυξιακό κομμάτι της κοινωνικής και πολιτικής ζωής του τόπου και είναι και πασιφανές ότι δεν υπάρχει ουσιαστικό σχέδιο για ειλικρινή και ουσιαστική συνεννόηση με τους αρμόδιους φορείς της τοπικής αυτοδιοίκησης, για να υπάρξει μία ad hoc αποτελεσματική αντιμετώπιση του φαινομένου.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Θα ήθελα να μου επιτρέψετε να χρησιμοποιήσω και τη δευτερολογία μου.

Ευχαριστώ πολύ.

Κυρίες και κύριοι συνάδελφοι, το μεγάλο ερώτημα, νομίζω, το οποίο πρέπει να απαντήσει η Κυβέρνηση είναι, αν τελικώς πιστεύετε ότι έχουμε ένα τεχνικό ζήτημα που συζητάμε και η κυβερνητική αβελτηρία πηγάζει από κάποιου είδους κυβερνητική αδυναμία. Δηλαδή, αν έχουμε συμφωνήσει, με δυο λόγια, τουλάχιστον εμείς με την Κυβέρνηση της Ριζοσπαστικής Αριστεράς ως προς το ποιοι είναι αντικειμενικά οι στόχοι που πρέπει να υπηρετηθούν, ποιες είναι οι πολιτικές για την αντιμετώπιση του φαινομένου ή όχι. Διότι εδώ είναι που πρέπει να δοθούν απαντήσεις.

Εμείς έχουμε, παραδείγματος χάριν, μία καθαρή θέση. Λέμε ότι πρέπει να φυλαχθούν αποτελεσματικά τα σύνορα και πρέπει να υπάρχει στα σύνορα ανάσχεση των μεταναστευτικών ροών.

Ερώτηση ευθεία. Είναι στόχος της Κυβέρνησης αυτός, ναι ή όχι;

Ο κύριος Πρωθυπουργός εκείνη την καλή εποχή, που είμαι βέβαιος ότι πολλοί συνάδελφοι νοσταλγούν, Σεπτέμβριος 2014 στη ΔΕΘ, είχε πει τα εξής: «Η πολιτική των κλειστών συνόρων, η πολιτική της καταστολής, είναι μία πολιτική αδιέξοδη, μη αποτελεσματική και οδηγεί την Ευρώπη σε μία πρωτοφανή ανθρωπιστική κρίση».

Εδώ περιμένω απάντηση.

Εμείς λέμε ξανά ότι η πολιτική της ανάσχεσης των μεταναστευτικών ροών και της αποτελεσματικής φύλαξης των συνόρων είναι θεμιτή πολιτική. Και παρεμπιπτόντως, επειδή ακούνε κάτι τέτοια στην Ευρώπη, έρχονται και θέτουν το ζήτημα της FRONTEX, δηλαδή, τι; Της φύλαξης των δικών μας συνόρων με τη FRONTEX, γιατί προφανώς εδώ, στο πλαίσιο της ωραίας αυτής δηλώσεως του Πρωθυπουργού, υπάρχει απροθυμία της εφαρμογής του συγκεκριμένου πολιτικού στόχου. Όχι αδυναμία αλλά απροθυμία, άρνηση, άλλη πολιτική.

Ρωτώ, λοιπόν. Είναι στόχος σας -ναι ή όχι, να το ξεκαθαρίσουμε- ή έχουμε ανοικτά σύνορα;

Δεύτερον, είναι πολιτική μας θέση η διάκριση ανάμεσα στους πρόσφυγες και στους παράνομους μετανάστες. Εδώ πάλι έχω συγκεκριμένο ερώτημα. Την πιστεύετε αυτήν τη διάκριση; Εάν την πιστεύετε, την εφαρμόζετε; Θέλω τώρα αριθμούς, για να με πείσετε. Πόσους κρίνατε ως παράνομους μετανάστες απ’ όλους αυτούς που ήρθαν; Ήταν όλοι πρόσφυγες; Όλοι ήταν από τη Συρία; Όλοι ήταν από το Αφγανιστάν; Ήταν κανένας από αλλού;

Αυτός που ήταν από αλλού και μπαίνει παράνομα -επόμενο θέμα- εμείς λέμε ότι πρέπει να απελαύνεται. Είναι πολιτική σας; Για να με πείσετε, πόσους έχετε απελάσει; Θέλω αριθμούς. Έχετε απελάσει κανέναν;

Επόμενο ερώτημα. Εμείς λέμε ότι όλο το ζήτημα λύνεται αποτελεσματικά, εάν εφαρμοστούν οι συμφωνίες επανεισδοχής.

Υπάρχει τέτοια σύμβαση επανεισδοχής με την Τουρκία. Δεν την τηρεί. Ερώτημα συγκεκριμένο. Θέλετε να την τηρεί; Θέλετε να ενεργοποιηθεί αυτή η συμφωνία; Πιέσατε, όταν έγινε αυτή η ωραία συνάντηση, η πανευρωπαϊκή, όπου ήρθαν οι Τούρκοι και είπαν τι καλά τα έκαναν, πήραν συγχαρητήρια για το «hot spot», πήραν και 3 δισεκατομμύρια γι’ αυτά τα οποία πρόκειται να κάνουν; Εκείνη την ώρα θέσατε το ζήτημα της ενεργοποίησης της συμφωνίας;

**ΒΑΣΙΛΙΚΗ ΚΑΤΡΙΒΑΝΟΥ:** Εσείς το είχατε κάνει;

**ΜΑΥΡΟΥΔΗΣ ΒΟΡΙΔΗΣ:** Επειδή με ρωτάτε και ήμουν σίγουρος ότι θα πάμε εκεί, θα σας πω ότι υπάρχει εκτενέστατη αναφορά στις 25 Οκτωβρίου 2013, δήλωση του Αντώνη Σαμαρά μετά το Συμβούλιο Κορυφής το 2013. Και απαντά εκεί ο Αντώνης Σαμαράς: «Τα κύματα παρανόμων μεταναστών αποσταθεροποιούν τη Νότια Ευρώπη άμεσα, αποτελούν απειλή αποσταθεροποίησης για ολόκληρη την Ευρώπη».

Επόμενο ζήτημα που θέτει ο Αντώνης Σαμαράς: «Πρέπει να βάλουν στο κέντρο της πολιτικής τους οι ευρωπαϊκές χώρες και όλες οι χώρες το ζήτημα της επαναπροώθησής τους στις χώρες από τις οποίες ήρθαν, δηλαδή τον επαναπατρισμό τους». Δεν μπορεί η Ευρώπη, λέει ο Αντώνης Σαμαράς, να προσφέρει οικονομική βοήθεια σε τρίτες χώρες που αρνούνται να υπογράψουν συμφωνίες επαναπροώθησης. Εντάξει; Το βάλαμε;

**ΒΑΣΙΛΙΚΗ ΚΑΤΡΙΒΑΝΟΥ:** Πόσοι ήταν;

**ΜΑΥΡΟΥΔΗΣ ΒΟΡΙΔΗΣ:** Εσείς το θέσατε εδώ; Εμείς το βάλαμε.

Προσέξτε τι λέω και θέλω εκεί απάντηση, κύριοι Υπουργοί. Εγώ λέω ότι δεν αστοχείτε, δεν αποτυγχάνετε στην πολιτική σας. Δεν είναι ότι σας ξέφυγε, δεν είναι ότι δεν μπορέσατε, δεν είναι ότι είστε ανίκανοι. Λέω ότι έχετε διαφορετικές πολιτικές, λέω ότι δεν έχετε τις ευρωπαϊκές πολιτικές και λέω ότι γι’ αυτόν το λόγο αφήνετε έκθετη και ανυπεράσπιστη τη χώρα σε μεταναστευτικές ροές και επίσης εκθέτετε τη χώρα και απέναντι στην Ευρώπη, δημιουργώντας τεράστιους κινδύνους. Η διαφωνία μας δεν είναι τεχνική, είναι βαθιά πολιτική.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βορίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία της Βουλής παρακολουθούν τη συνεδρίασή μας, τριάντα πέντε φοιτητές και μία συνοδός από το Πάντειο Πανεπιστήμιο.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Εκ μέρους της Κυβέρνησης θα πρωτολογήσει ο Αναπληρωτής Υπουργός Εσωτερικών και Διοικητικής Ανασυγκρότησης, ο κ. Μουζάλας.

Κύριε Μουζάλα, έχετε τον λόγο για είκοσι λεπτά.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κυρίες και κύριοι Βουλευτές, στις πρωτολογίες των κυρίων Βουλευτών που κάνουν την επερώτηση, αναπτύχθηκαν ζητήματα πέραν της επερώτησης. Πιθανώς να μου ξεφύγει κάτι τώρα αλλά θα μας δοθεί νομίζω ο χρόνος να τα ξανασυζητήσουμε.

Επιτρέψτε μου να ξεκινήσω ως εξής. Διάβασα πάρα πολύ προσεκτικά την επερώτηση. Έχει το μόνιμο χαρακτηριστικό που έχουν πάρα πολλές από τις τοποθετήσεις της Αντιπολίτευσης. Παίρνει μία διαστρέβλωση ή ένα ψέμα σαν δεδομένο και πάνω σ’ αυτό «χτίζει» ένα άλλο δεδομένο, που είναι επίσης ψέμα. Μάλιστα, η υιοθέτηση ενός τέτοιου ψέματος –δεν αποδίδω πρόθεση, σε τίποτα απ’ όσα λέω δεν αποδίδω πρόθεση και αν είναι να αποδώσω, θα το ονομάσω- σας οδηγεί, για παράδειγμα, να πείτε ότι η Ευρώπη δεν έχει κοινή πολιτική.

Η Ευρώπη, λοιπόν, έχει κοινή πολιτική. Έχει κοινή πολιτική θεσμικά. Η κοινή πολιτική της Ευρώπης στηρίζεται στην υποδοχή των προσφύγων, στη μετεγκατάσταση και στην επανεγκατάσταση. Μετεγκατάσταση είναι αναλογικά οι πρόσφυγες σε χώρες, επανεγκατάσταση είναι η εγκατάσταση από την Τουρκία και με ισορροπία ανάμεσα στην ασφάλεια και στα ανθρώπινα δικαιώματα. Με αυτήν την έννοια, δεν βοηθά σε τίποτα τώρα να ακούγονται εκφράσεις που δεν νομίζω ότι τις πιστεύει κανείς.

Είπε κάποιος κύριος Βουλευτής «να αναχαιτίσει τις ορδές των τζιχαντιστών». Για το όνομα του Θεού, δεν υπάρχουν τέτοια πράγματα. Υπάρχουν μέσα και τρομοκράτες αλλά ορδές των τζιχαντιστών;

Εργαλεία γι’ αυτήν την πολιτική είναι τα κέντρα ταυτοποίησης, αυτό το κακόηχο hotspot. Είναι τα relocation camps, τόποι όπου θα εγκαθίστανται οι πρόσφυγες μέχρι να μετεγκατασταθούν στην Ευρώπη –μέσος όρος δύο μήνες- είναι τα διαμερίσματα που θα χρησιμεύουν πάλι για το ίδιο, είναι τα hotspot, τα κέντρα ταυτοποίησης σε χώρους στην Τουρκία.

Αυτή είναι η πολιτική της Ευρώπης. Σ’ αυτήν την πολιτική της Ευρώπης, υπάρχουν κράτη μέσα στην Ευρώπη που είναι αντίθετα. Αναφέρομαι στην Ουγγαρία, επειδή είναι ένα κραυγαλέο παράδειγμα. Υπάρχουν στελέχη του Λαϊκού Κόμματος -όχι αυτό καθαυτό το Λαϊκό Κόμμα- και βέβαια υπάρχουν τα ακροδεξιά και ξενοφοβικά στοιχεία, ανεξάρτητα από τον τρόπο με τον οποίο είναι οργανωμένα.

Δεν υπάρχει κανείς λόγος κανένα κόμμα του δημοκρατικού τόξου να συνταχθεί μαζί τους. Εάν ψάξετε τα ζητήματα, εάν διαβάσετε, υπάρχουν όλα αυτά γραμμένα, δεν τα εφευρίσκω.

Λέει στην επερώτηση: «Τι θα κάνει η Κυβέρνηση, γιατί έκανε Κυβέρνηση;» κ.λπ. -να μη χάνουμε χρόνο- «για τη μόνιμη εγκατάσταση πενήντα χιλιάδων ανθρώπων, που αποτελεί υπονόμευση της αναλογικότητας.»

Το ψέμα είναι ότι δεν υπάρχει μόνιμη εγκατάσταση πενήντα χιλιάδων ανθρώπων. Άπαξ και το δεχτείς αυτό, μετά χτίζεις κάτι, το οποίο στηρίζεται σε ένα ψέμα.

Η Ελλάδα δέχτηκε μία πίεση για εκατό χιλιάδες θέσεις. Στην πίεση αυτή, μέσα από την προσπάθεια που κάναμε και τη βοήθεια που είχαμε και από τον Επίτροπο και από άλλα κράτη της Ευρώπης, αποφασίστηκαν πενήντα χιλιάδες προσωρινές θέσεις, οι οποίες μοιράστηκαν. Επτά με δέκα χιλιάδες στα hotspot, τα κέντρα ταυτοποίησης, είκοσι χιλιάδες διαμερίσματα, επιδοτούμενες θέσεις ενοικίου -που είναι πολύ μεγάλη κατάκτηση αυτό το πράγμα, δεν πρέπει να το περιφρονείτε, μοιράζει τον πληθυσμό, φέρνει λεφτά στην οικονομία, τα ξέρετε, δεν νομίζω ότι χρειάζεται να σας τα πω- και είκοσι χιλιάδες θέσεις φιλοξενίας σε αυτό που λέμε στα αγγλικά camp -το ελληνικό είναι κακόηχο, λέγονται στρατόπεδα για πρόσφυγες- τα οποία προσπαθούμε, σε συνεννόηση με τον Οργανισμό Ηνωμένων Εθνών, να τα μοιράσουμε σε μικρότερα κομμάτια. Είμαστε συνέταιροι με τον Οργανισμό Ηνωμένων Εθνών.

Ψέμα. Hotspot μόνο στα νησιά, όχι στην ενδοχώρα. Δεν είναι αλήθεια αυτό το πράγμα. Τα κέντρα ταυτοποίησης φτιάχνονται στα νησιά, γιατί εκεί πάνε οι ροές και με βάση το πού πάνε οι ροές πρέπει να φτιαχτούν. Οι ροές πάνε πρώτα και μετά πάνε τα κέντρα ταυτοποίησης.

Καταθέτω εδώ τις ροές. Σε ποια νησιά; Σε αυτά τα τέσσερα νησιά. Γιατί; Γιατί εκεί είναι αυξημένες οι ροές. Γιατί εκεί «σκάει» το πρώτο κύμα.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι κάποια διαστροφική επιλογή της Ευρώπης ή δική μου ή της Κυβέρνησης. Πρώτα πάει η ροή και μετά πάει το κέντρο ταυτοποίησης. Εκτός από αυτά τα κέντρα ταυτοποίησης και χωρίς να είναι υποχρέωσή μας ακόμη από την Ευρωπαϊκή Ένωση, θα φτιάξουμε και στη Μακεδονία και στην Αττική σε αυτά τα relocation camps κέντρα ταυτοποίησης για όσους τυχόν φεύγουν από τα νησιά, χωρίς να έχουν ταυτοποιηθεί πλήρως, λόγω των αυξημένων ροών.

Δεν έχει θεσμοθετηθεί, λέτε, στην Ευρώπη η ενιαία πολιτική ασύλου. Φαντάζομαι ότι εννοείτε το ευρωπαϊκό άσυλο. Είναι καλό να είστε υπέρ του ευρωπαϊκού ασύλου. Το Λαϊκό Κόμμα και νομίζω η Νέα Δημοκρατία ή ένα μεγάλο μέρος των στελεχών της δεν είναι υπέρ του ευρωπαϊκού ασύλου. Μακάρι, να υπάρχει μια τέτοια σύμπτωση. Αυτό είναι θέση της σοσιαλδημοκρατίας, μερικώς της Αριστεράς και των Πρασίνων και ελπίζω να κάνω λάθος.

Λέτε για τις επιστροφές και σας άκουσα να βγάζετε πύρινους λόγους. Δεν χρειάζονται πύρινοι λόγοι.

Το 2014, κύριοι, κάνατε αναγκαστικές επιστροφές έντεκα χιλιάδων εξακοσίων εξήντα οκτώ ατόμων. Το 2015, έγιναν δέκα χιλιάδες τριακόσιες ενενήντα. Κάνουμε επιστροφές. Όπως και σε εσάς, έτσι και στην Κυβέρνηση του ΣΥΡΙΖΑ, υπάρχει το πρόβλημα με το Πακιστάν και με την Τουρκία. Το αντιμετωπίσατε και το αντιμετωπίζουμε. Το βάλατε και το βάζουμε. Δεν έχουμε καμμία ιδεοληψία πάνω σε αυτά τα ζητήματα.

Όσον αφορά τις επανεισδοχές, δηλαδή όταν από την Ελλάδα πάει στην Τουρκία. Το 2014, υποβάλατε στην Τουρκία τετρακόσια εννέα αιτήματα για εννέα χιλιάδες εξακόσια ενενήντα ένα άτομα και έγιναν αποδεκτά τα τετρακόσια εβδομήντα. Το 2015 –μέχρι τώρα- η Κυβέρνηση έχει υποβάλει εξακόσια πέντε αιτήματα για εννέα χιλιάδες τριακόσια άτομα κι έχουν γίνει δεκτά τα δύο χιλιάδες εξακόσια είκοσι τέσσερα.

Όσον αφορά τις επιστροφές, δεν μπορεί να μη γνωρίζετε -και γι’ αυτό δεν έχετε λόγο να το αφήνετε- ότι ο κ. Αβραμόπουλος έχει δηλώσει επανειλημμένα -και το τελευταίο Συμβούλιο των Υπουργών που συμμετείχα στην Ευρώπη παίρνει την ευθύνη- ότι για τις επιστροφές πρέπει να δράσει η Ευρωπαϊκή Ένωση.

Το είχατε κι εσείς το πρόβλημα πριν και το έχουμε και εμείς τώρα. Το ίδιο αποφασίστηκε και για την Τουρκία. Πού να τσακωθούμε τώρα εδώ; Πείτε μου.

**ΘΕΟΔΩΡΑ ΜΠΑΚΟΓΙΑΝΝΗ:** Θα πούμε.

**ΣΤΑΥΡΟΣ ΚΑΛΑΦΑΤΗΣ:** Υπάρχει πολύ έδαφος. Δυστυχώς υπάρχει!

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Θα πούμε. Ωραία, εντάξει.

Τέλος, λέει στην επερώτηση: «Η Κυβέρνηση παρακολουθεί παθητικά την αναβάθμιση του ρόλου της Τουρκίας». Είναι ντροπή αυτό! Δεν χρησιμοποιώ εύκολα τέτοιες λέξεις. Είναι ντροπή! Είναι πολύ λάθος!

Η Κυβέρνηση είναι αυτή η οποία πήρε από την πρόταση Γιούνκερ την επανεγκατάσταση στην Τουρκία κι από τελευταίο θέμα μέσα σε τρεις μήνες το ανέβασε στο κύριο θέμα της Ευρωπαϊκής Ένωσης. Είναι η Κυβέρνηση αυτή, η οποία βοήθησε στη συνάντηση Μέρκελ - Ερντογάν. Έκανε συνάντηση με την Τουρκία για αυτά τα θέματα. Έφτιαξε διυπουργικές επιτροπές και επιτροπές υπηρεσιακών παραγόντων για αυτά τα θέματα. Αυτά έγιναν τους τελευταίους τρεις μήνες. Επίσης, πέτυχε να συμμετέχει στην τριμερή με την Γερμανία και με την Τουρκία και να αναδειχτεί -αυτό είναι πολύ σημαντικό- σε κύρια πολιτική της Ευρωπαϊκή Ένωσης το resettlement, δηλαδή τα στρατόπεδα στην Τουρκία.

Όσον αφορά στις απαντήσεις που θα ήθελα να σας δώσω, νομίζω ότι για τα κέντρα relocation, μετεγκατάστασης, σας είπα. Εδώ πέρα είναι επιτυχία το ότι ενώ στην αρχή μας έδιναν δεκαέξι χιλιάδες θέσεις προσφύγων για να μετεγκατασταθούν, πετύχαμε στο τέλος να έχουμε εξήντα έξι χιλιάδες θέσεις.

Λέτε: «Είναι δυνατόν να εμμένει στη δημιουργία hotspots η Κυβέρνηση μόνον σε νησιά που αποτελούν τουριστικούς προορισμούς;». Πώς επιμένει η Κυβέρνηση γι’ αυτό; Τις ροές τις έχουμε. Τα hotspots, τα κέντρα ταυτοποίησης, δεν μπορεί παρά να γίνουν εκεί που βγαίνουν οι πρόσφυγες. Εδώ υπάρχει μια αντικειμενική δυσκολία που κι εσείς την είχατε κι εμείς την έχουμε, ότι η ροή καθορίζεται από άλλους. Καθορίζεται από την Τουρκία. Είναι «σημαία» μας στην Ευρωπαϊκή Ένωση αυτό το πράγμα, ότι η Ελλάδα δεν είναι η πόρτα, είναι ο διάδρομος. Πού θα φτιαχτούν τα κέντρα ταυτοποίησης; Εκεί που βγαίνουν οι πρόσφυγες.

Εάν η Κως δεν θέλει, δεν γίνεται να αλλάξει η γεωγραφική θέση. Δεν γίνεται να βγαίνουν στην Κω δυο χιλιάδες πρόσφυγες και στη Λέρο τριακόσιοι και να φτιάξω το κέντρο ταυτοποίησης στη Λέρο. Δεν είναι εκβιασμός. Δεν είναι κακία. Είναι αντικειμενικό αυτό το πράγμα. Δεν μπορείς να κάνεις αλλιώς. Θα το κάνεις έτσι.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ, η Τουρκία τα έχει τα hotspots και γιατί τα αρνείται…

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Θα σας πω, κύριε Αθανασίου. Άκουσα με πολύ σεβασμό και με προσοχή την τοποθέτησή σας. Θα σας πω και για αυτό.

Επομένως, δεν επιμένει κανείς στη δημιουργία αυτών των κέντρων εκεί που είναι τουριστικός προορισμός. Επιμένει, γιατί πρέπει να γίνουν εκεί που βγαίνουν οι ροές. Γιατί επιμένει η Κυβέρνηση εκεί; Διότι είναι, κυρίες και κύριοι συνάδελφοι, ο μοναδικός τρόπος, εάν γίνουν σωστά, εάν λειτουργήσουν σωστά, να υπάρξει η μικρότερη δυνατή ζημιά για τον τουρισμό. Αυτό το πράγμα πρέπει να το καταλάβουμε.

Η Κως πλήρωσε το ότι πέρυσι είχε αυτές τις κακές αντιδράσεις. Το πλήρωσε αυτό το πράγμα.

Η Σάμος; Ο Δήμαρχος της Σάμου δεν είναι ΣΥΡΙΖΑ. Η Χίος; Ο Δήμαρχος της Χίου δεν είναι ΣΥΡΙΖΑ. Η Μυτιλήνη; Ο Δήμαρχος της Μυτιλήνης δεν είναι ΣΥΡΙΖΑ. Η Λέρος; Ο Δήμαρχος της Λέρου δεν είναι ΣΥΡΙΖΑ. Τα θέλουν. Δικαίως επιζητούν, κάνουν κριτική, θέλουν παραπάνω πράγματα, γίνεται μία διαπραγμάτευση, θέλουν να βοηθήσουν έτσι, θέλουν να βοηθήσουν αλλιώς.

Μην παίρνετε θέσεις οι οποίες δεν βοηθούν αλλά εμπλέκουν τη λύση του προβλήματος. Είναι εύκολο να διαλέξει κανείς κάποια πράγματα αλλά αν το ψάξετε, δεν είναι τυχαίο. Τέσσερις δήμαρχοι -οι τρεις της Νέας Δημοκρατίας- έχουν συμφωνήσει σε όλα -έχουμε διαφωνήσει σε άλλα πράγματα- και πάμε, χτίζουμε. Ένας δήμαρχος δεν έχει συμφωνήσει, αυτόν υποστηρίζετε.

Δεν προσφέρετε έτσι καλή υπηρεσία. Είσαστε επιστήμονες οι περισσότεροι. Πρέπει κανείς να σταθεί επιστημονικά, να κάνει μία ψυχρή ανάλυση πάνω σ’ αυτό το πράγμα και βεβαίως μετά να βάλει την ιδεολογική του άποψη. Όμως, η ψυχρή ανάλυση θα βοηθήσει και σας και μας και εμένα να απαλλαγούμε από αγκυλώσεις και να μην αποδεχόμαστε ψέματα σαν αλήθειες.

Η Κυβέρνηση, λοιπόν, κάνει τα κέντρα ταυτοποίησης γιατί προσπαθεί μέσα απ’ αυτά να διαφυλάξει και τον τουρισμό. Επίσης, είναι υποχρέωσή μας η ταυτοποίηση και η ασφάλεια και της Ελλάδας και της Ευρώπης και πρέπει η καταγραφή να γίνεται πολύ καλά.

Καταθέτω για τα Πρακτικά τον πίνακα με τις επιστροφές και τις επανεισδοχές.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιστροφές και επανεισδοχές. Τα είπαμε. Γιατί δεν έχει διεκδικήσει επιτάχυνση των διαδικασιών η Κυβέρνηση. Σας είπα και πριν ότι δεν υπάρχει συμβούλιο ή bilateral, διμερής συνάντηση, που να έχω με Υπουργούς στην Ευρώπη, που να έχει ο Πρωθυπουργός, ή που να έχει ο Υπουργός των Εξωτερικών που να μην έχει τεθεί το θέμα. Και μπορείτε πολύ εύκολα να έχετε πρόσβαση στα πρακτικά του Summit και του Συμβουλίου Υπουργών, όπου θα το δείτε σε όλα σαν το δεύτερο σημείο που βάζουμε μετά το ζήτημα της Τουρκίας.

Επομένως, εμείς εδώ ή δεν έχουμε ή έχουμε υπερβεί –όπως και να το πείτε, εσάς σας αρέσει αυτό το πράγμα- τυχόν αγκυλώσεις. Δεν είναι λόγος αυτός τώρα. Γίνονται. Θέλουμε να κάνουμε. Το καταλαβαίνουμε.

Επίσης, θέλω να σας πω το εξής. Το έχω δηλώσει πολλές φορές, να σας το πω και τώρα. Ο παράνομος μετανάστης ή ο παράτυπος μετανάστης -δεν είναι ιδεολογικό το θέμα πώς το λες, στα γαλλικά το λένε «sans papiers», επομένως, μην ψάχνετε να βρείτε διαφοροποιήσεις εδώ- έχει δικαιώματα και υποχρεώσεις. Είναι ενάντια στη Συνθήκη της Γενεύης το να μη σου επιτρέπουν για εθνοτικούς λόγους να μπεις σε μία χώρα και να ζητήσεις άσυλο.

Όπως ξέρετε, άσυλο μπορεί να ζητήσει ένας Γάλλος στην Αγγλία, ένας Αμερικανός στην Ταϊλάνδη, ένας Ταϊλανδέζος στην Υεμένη. Το αν θα το πάρει, είναι άλλο ζήτημα. Όμως, ο ΟΗΕ τού δίνει το νομικό δικαίωμα να ζητήσει άσυλο.

Με αυτήν την έννοια, η κίνηση που έκαναν χώρες όπως η Σλοβενία και η Κροατία -η Κροατία λέει ότι το έκανε επειδή αναγκάστηκε από τη Σλοβενία, τα Σκόπια λένε ότι το έκαναν επειδή αναγκάστηκαν από την Κροατία- είναι μία κίνηση η οποία παραβιάζει τη Συνθήκη της Γενεύης και το Ευρωπαϊκό Δίκαιο. Παρ’ όλα αυτά, είναι ένα γεγονός και ως χώρα οφείλουμε να σταθούμε στο γεγονός. Υπερασπιζόμαστε το δίκαιο αυτών που θέλουν να ζητήσουν πολιτικό άσυλο αλλά το γεγονός παραμένει.

Αυτοί οι άνθρωποι, λοιπόν, έχουν τρεις νόμιμες οδούς και μία κυβέρνηση δεν μπορεί παρά να εφαρμόζει τη νομιμότητα.

Ο πρώτος νόμιμος δρόμος –που έχουν και δικαίωμα- είναι να ζητήσουν άσυλο. Θα μπουν, λοιπόν, στη διαδικασία του ασύλου και θα κριθεί σε κάποια φάση το άσυλο και ανάλογα θα πράξουμε.

Η δεύτερη δυνατότητα που έχουν, είναι να ζητήσουν οικειοθελή επαναπατρισμό. Τώρα, σε αυτούς τους τελευταίους ανθρώπους, έχουμε αρκετές αιτήσεις για εθελοντικό επαναπατρισμό.

Έχουμε κάνει μία πολύ καλή συνεργασία με το Διεθνή Οργανισμό Μετανάστευσης. Προσπαθούμε να βάλουμε μπρος. Η Ευρώπη του έχει δώσει ένα αρκετά σημαντικό ποσό που μπορεί να καλύψει πολλές τέτοιες θέσεις.

Το τρίτο που έχουμε, που δεν είναι δικαίωμα αλλά υποχρέωση, είναι ότι εφόσον δεν θέλουν το ένα ή το άλλο, θα πρέπει να μπουν στην κατηγορία αυτών που επιστρέφονται στη χώρα τους. Πάνω σε αυτό το θέμα δεν υπάρχει αντίρρηση.

Εκεί που υπάρχει αντίρρηση, κυρίες και κύριοι, είναι στο ότι δεν χρειάζεται να είμαστε τόσο ευεπίφοροι στο πόσες φυλακές θα φτιάξουμε. Μέσα στην ερώτηση λέει: «Πώς η Ελλάδα θα μπορέσει να αντέξει πενήντα χιλιάδες πρόσφυγες;». Έχουμε στα προαναχωρησιακά κέντρα, τα οποία -νομίζω ότι το ξέρω καλά- ο ΣΥΡΙΖΑ κληρονόμησε -δεν το λέω υποτιμητικά- από τη Νέα Δημοκρατία, περίπου τέσσερις χιλιάδες θέσεις. Υπάρχουν ήδη άνθρωποι εκεί μέσα. Πόσες να φτιάξουμε, κύριοι; Τι λέτε στο επιχείρημα σας ενάντια στο να φιλοξενηθούν οι πρόσφυγες; Πόσες να φτιάξουμε; Να φτιάξουμε τριάντα χιλιάδες; Κι αν έρθουν εξήντα χιλιάδες; Θα φτιάξουμε εξήντα…

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, δεν μιλάμε για...

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Αφήστε με να κάνω τον παραλληλισμό, αν θέλετε.

Αν έρθουν εβδομήντα χιλιάδες; Σας λέω εγώ λοιπόν…

**ΣΤΑΥΡΟΣ ΚΑΛΑΦΑΤΗΣ:** Δεν λέμε αυτό.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Δεν με ακούτε όμως.

**ΣΤΑΥΡΟΣ ΚΑΛΑΦΑΤΗΣ:** Επειδή σας ακούμε, γι’ αυτό διαφωνούμε.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Λέω, λοιπόν, ότι ενώ για τους πρόσφυγες λέτε «πόσο θα αντέξουμε;» κι έχετε δίκιο, για τις φυλακές δεν λέτε «πόσο θα αντέξουμε;».

Έχουμε τέσσερις χιλιάδες θέσεις. Όλο το ποινικό μας σύστημα –κύριε Αθανασίου, διορθώστε με- δεν πρέπει να υπερβαίνει τις δεκαπέντε χιλιάδες θέσεις.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, δεν μιλάμε για φυλακές.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Είναι το ίδιο αδιέξοδο. Εάν δεν ισχύσουν οι επιστροφές, εάν δεν ισχύσουν οι επανεισχωρήσεις, το πρόβλημα θα παραμείνει το ίδιο. Επομένως, η πίεση πρέπει να είναι εκεί που σωστά η Κυβέρνηση το βάζει, στο ζήτημα της Τουρκίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Σε ένα λεπτό θα τελειώσω, κύριε Πρόεδρε.

Υπάρχει σχεδιασμός της Κυβέρνησης. Έχει λεχθεί πολλές φορές. Μπορεί να συμφωνεί κανείς ή να μη συμφωνεί. Δεν μπορεί να λέει, όμως, ότι δεν υπάρχει σχεδιασμός. Συμπίπτει με το σχεδιασμό της Ευρώπης και έχει μερικά καινούργια στοιχεία. Είναι τα κέντρα ταυτοποίησης, τα οποία χτίζονται στα νησιά. Στη Λέσβο είναι έτοιμο κατά 90%. Πήρε έγκριση από την Ευρωπαϊκή Επιτροπή. Στη Χίο έχουμε φτιάξει ένα προσωρινό, το οποίο πήρε πολύ καλή κριτική από την Ευρωπαϊκή Επιτροπή και σε συνεργασία με το δήμο, αγοράσαμε ένα εργοστάσιο και ετοιμάζουμε ένα πιο αξιοπρεπές. Στη Σάμο γίνονται σημαντικές βελτιώσεις. Στη Λέρο ετοιμάζεται και μέχρι το τέλος του χρόνου θα λειτουργεί. Στην Κω είναι η γνωστή κατάσταση, η οποία υποθάλπει και υποθάλπεται.

Στο σημείο αυτό θέλω να σας πω ότι με όλους τους δημάρχους είχα μία εξαιρετική συνεργασία με εξαίρεση την περίπτωση της Κω, που είναι μία ιδιαίτερη περίπτωση. Δεν έχω λόγο, όμως, να αντιδικώ με κανέναν. Αυτό δεν σημαίνει ότι δεν είχαμε διαφωνίες. Σημαίνει ότι μπορέσαμε και παντρέψαμε τις διαφορετικές μας απόψεις.

Οφείλω δημόσια να ζητήσω συγγνώμη από τους Δημάρχους του Ελληνικού, της Γλυφάδας, της Αργυρούπολης, διότι αυτήν τη φορά, λόγω του φόρτου εργασίας, δεν μπόρεσα να πάω να τους βρω πριν πάνε εκεί οι άνθρωποι αυτοί. Κάθε φορά τους βλέπω, κάθε φορά μιλάμε. Πιστεύουμε ότι χωρίς την τοπική αυτοδιοίκηση δεν μπορεί να προχωρήσει αυτό το πράγμα.

Έχουμε μία πολύ μεγάλη βελτίωση στη δακτυλοσκόπηση με πολύ λίγα μέσα. Από αυτά τα οποία έχουμε ανάγκη, η Ευρώπη μας έχει δώσει το 1/3τρίτο. Για να φτάσουμε, δηλαδή, στο 50% έχουμε πάρει από τη Γερμανία, η οποία μας τα προσέφερε.

Τι είναι το περίφημο κέντρο ταυτοποίησης; Ακούστε, για να μη γίνονται παρεξηγήσεις. Είναι κατοχυρωμένο. Είναι πατέντα. Είναι κλειστή δομή φιλοξενίας και καταγραφής και κρατάει από σαράντα οχτώ έως εβδομήντα δύο ώρες. Φυλάσσεται από την Αστυνομία. Οι λειτουργίες της ταυτοποίησης είναι από την Αστυνομία. Μόλις τελειώσει αυτό, μετακινείται αυτόματα στην ενδοχώρα. Αυτό είναι το κέντρο ταυτοποίησης. Και για τον λόγο αυτό, μπορεί να βοηθήσει τα νησιά.

Για τα relocation camps τα έχουμε πει. Για τα ενοίκια τα έχουμε πει. Φύλαξη συνόρων. Aκούστε να δείτε, το είπα και στην Ευρωπαϊκή Ένωση, τι εννοείτε; Ανάσχεση στη θάλασσα, κύριε Βορίδη; Εγώ δεν συμφωνώ με αυτό. Εσείς με τον Οργανισμό Ηνωμένων Εθνών συμφωνείτε; Με το Δίκαιο της Ευρώπης συμφωνείτε; Με το Εθνικό Δίκαιο συμφωνείτε; Ισχυρίζεστε ότι είχατε πολιτική την ανάσχεση στη θάλασσα; Νομίζω ότι την αρνούσασταν, όταν ήσασταν κυβέρνηση. Νομίζω ότι σας κατηγορούσαν για ανάσχεση στη θάλασσα και λέγατε «Όχι, δεν γίνονται αυτά τα πράγματα». Και σήμερα ο κ. Βορίδης, προτείνει ανάσχεση στη θάλασσα; Χαίρομαι πάρα πολύ που αυτό το πράγμα δεν προτάθηκε από κανέναν άλλο.

Αλλά η Ελλάδα δεν είναι ξέφραγο αμπέλι. Τα σύνορα στον Έβρο είναι θαυμάσια, δεν μπαίνει κανείς. Στη θάλασσα δεν μπορείς να κάνεις ανάσχεση. Αν ήταν, θα την έκανε η FRONTEX. Στη θάλασσα οφείλεις να διασώσεις και γι’ αυτόν τον λόγο, όσο δεν μπορεί να ελεγχθεί η ροή από την Ευρωπαϊκή Ένωση και ελέγχεται από την Τουρκία, θα έχουμε πρόβλημα.

**ΧΑΡΑΛΑΜΠΟΣ ΑΘΑΝΑΣΙΟΥ:** Στους λαθρομετανάστες κάναμε ανάσχεση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, μη διακόπτετε, σας παρακαλώ. Θα μιλήσουν και οι κοινοβουλευτικοί, θα βάλουν ερωτήματα ενδεχομένως.

Κύριε Υπουργέ, συνεχίστε. Ήδη έχετε περάσει στη δευτερολογία σας.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Για την Τουρκία πρέπει να το θεωρήσετε μεγάλη επιτυχία. Ήτανε τελευταίο θέμα και μέσα σε τρεις μήνες το αναδείξαμε εμείς, με τη βοήθεια της πραγματικότητας, είναι αλήθεια, γιατί η θέση μας ήταν σωστή. Το αναδείξαμε σε πρώτο θέμα, φτιάξαμε επιτροπές, τρέχουμε, συναντιούνται Πρωθυπουργοί, έγινε η διμερής με τη Γερμανία τριμερής. Είναι επιτυχία.

Τέλος, θα ήθελα να σας πω ότι ως Έλληνες Βουλευτές, πέρα από την κριτική που μπορείτε να κάνετε και που έχετε δικαίωμα να κάνετε και δεν θα σας υποδείξω εγώ τι να κάνετε, θα έπρεπε να ξέρετε, διαβάζοντας τα κείμενα των επιτροπών, τα οποία είναι εύκολα να τα βρείτε, ότι πήραμε έπαινο από την Ευρωπαϊκή Επιτροπή με κριτική μαζί αλλά έπαινο για τα βήματα που έχουμε κάνει, από τον Άσελμπορν, τον Πρόεδρο, από τον Αβραμόπουλο, τον Επίτροπο, από τον Ύπατο Αρμοστή του ΟΗΕ για τους πρόσφυγες, από τον Ύπατο Αρμοστή για τα ανθρώπινα δικαιώματα, από τον Πρόεδρο του Διεθνούς Οργανισμού Μετανάστευσης. Στο δε τελευταίο summit για πρώτη φορά -είναι γραμμένα στα Πρακτικά του summit- το 65% των χωρών που συμμετείχαν είπε στην ομιλία του ότι η Ελλάδα προχωρά καλά, να τη βοηθήσουμε, βάλτε πλάτη, σκίζει.

Βάλτε πλάτη. Η κριτική είναι καλή, μπορεί να γίνει δημιουργική. Αν είναι μια κριτική η οποία μεταδίδει το «Θα μας φάνε οι τζιχαντιστές, θα κάνουμε, θα ράνουμε», δεν γίνονται αυτά τα πράγματα.

Και θα ήθελα να θεωρήσω λήξαν εγώ το ότι μπορεί να υπάρξει αναχαίτιση στη θάλασσα. Ομολογώ ότι ταράχτηκα με αυτό το πράγμα, γιατί εγώ θυμάμαι ότι η Νέα Δημοκρατία πολύ σωστά, ένα αστικό κόμμα, ελπίζω του Διαφωτισμού, δεν το συζητούσε αυτό το θέμα καν.

Σας ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, πριν περάσουμε στον κύκλο των Κοινοβουλευτικών Εκπροσώπων, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και δύο συνοδοί εκπαιδευτικοί από το Γυμνάσιο Κυπαρισσίας Μεσσηνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επιτρέψτε μου να ανακοινώσω τον ορισμό των Κοινοβουλευτικών Εκπροσώπων από πέντε κόμματα. Συγκεκριμένα, ο ΣΥΡΙΖΑ ορίζει για τη συζήτηση της επίκαιρης επερώτησης την κ. Κατριβάνου Βασιλική, από τη Νέα Δημοκρατία ορίζεται η κ. Θεοδώρα Μπακογιάννη, από το Λαϊκό Σύνδεσμο - Χρυσή Αυγή ο κ. Ηλίας Κασιδιάρης, από το Κομμουνιστικό Κόμμα ο Βουλευτής κ. Κατσώτης Χρήστος και από το Ποτάμι ο κ. Φωτήλας Ιάσων.

Το λόγο έχει η κ. Μπακογιάννη, Κοινοβουλευτική Εκπρόσωπος της Νέας Δημοκρατίας.

Για δώδεκα λεπτά είναι η πρωτολογία, έχετε δευτερολογία και τριτολογία. Οι υπόλοιποι Κοινοβουλευτικοί Εκπρόσωποι έχουν μόνο πρωτολογία, ως γνωστόν.

**ΘΕΟΔΩΡΑ ΜΠΑΚΟΓΙΑΝΝΗ:** Κυρίες και κύριοι συνάδελφοι, άκουσα με πολύ μεγάλη προσοχή τον Υπουργό.

Θα πρέπει να παραδεχθείτε, κύριε Υπουργέ, ότι οι επερωτώντες Βουλευτές της Νέας Δημοκρατίας, με πολλή σοβαρότητα και υπευθυνότητα αντιμετωπίζουν το θέμα, διότι για τη Νέα Δημοκρατία είναι το νούμερο ένα πρόβλημα και φοβάμαι ότι δεν έχει μόνο τις διαστάσεις της εσωτερικής πολιτικής αλλά όπως και χθες είχα την ευκαιρία να τονίσω και τη διάσταση της εξωτερικής πολιτικής της χώρας και της ευρωπαϊκής, διότι η Ευρώπη θα ταλανιστεί πάρα πολύ από αυτό το πρόβλημα και δεν θα είναι εύκολη η αντιμετώπισή του.

Ήρθατε, όμως, να μας πείτε –με χαμηλούς τόνους πρέπει να πω- ότι η Νέα Δημοκρατία είπε ψέμα και βασίστηκε πάνω σε ένα ψέμα. Κακώς το λέτε, κύριε Υπουργέ μου, κάκιστα, διότι αυτοδιαψεύδεστε ο ίδιος.

Είπατε ότι ισχυριζόμαστε ότι η Ευρώπη δεν έχει κοινή πολιτική. Δεν έχει, κύριε Υπουργέ! Έχει κοινά συμπεράσματα ευρωπαϊκών συμβουλίων, τα οποία τα έχω όλα εδώ αλλά κοινή πολιτική δεν έχει. Διότι εγώ ενημέρωσα σήμερα τον Πρωθυπουργό σας –καθώς δεν είχε φροντίσει φαίνεται κάποιος άλλος να τον ενημερώσει- ότι χθες η Ουγγαρία και η Σλοβενία προσέφυγαν στο Ευρωπαϊκό Δικαστήριο, για να ακυρώσουν την απόφαση μετεγκατάστασης προσφύγων από την Ελλάδα στις χώρες τους.

**ΒΑΣΙΛΙΚΗ ΚΑΤΡΙΒΑΝΟΥ:** Το ξέρουμε αυτό.

**ΘΕΟΔΩΡΑ ΜΠΑΚΟΓΙΑΝΝΗ:** Αφού το ξέρετε, κυρία Βασιλική μου, έπρεπε να είχατε ενημερώσει και τους υπευθύνους!

Σκεφτείτε, λοιπόν, ότι από τις πενήντα χιλιάδες που δεχθήκαμε εδώ, οι εννιακόσιοι ογδόντα οκτώ θα πήγαιναν στην Ουγγαρία θεωρητικώς και οι εξακόσιοι δώδεκα στη Σλοβενία. Άρα, τι θα γίνει εάν και άλλες χώρες προσφύγουν; Άρα, η Νέα Δημοκρατία δεν είπε ψέματα. Αυτό που είπαμε εμείς είναι η αλήθεια. Υπάρχει τεράστιο πρόβλημα στην Ευρώπη σήμερα. Υπάρχουν χώρες που δεν θέλουν να δεχθούν, υπάρχουν χώρες που θέλουν να σηκώσουν φράχτες. Και αυτή είναι μια πραγματικότητα, την οποία, δυστυχώς, δεν μπορούμε να αρνηθούμε.

Δεύτερον, μας είπατε ότι είπαμε ψέματα για τις πενήντα χιλιάδες. Πώς είπαμε ψέματα, κύριε Υπουργέ, για τις πενήντα χιλιάδες; Με την ίδια αναπνοή είπατε αμέσως μετά ότι θα μας ζητούσαν εκατό χιλιάδες, ότι είχαμε την επιτυχία μας και πήραμε πενήντα χιλιάδες και ότι αυτές τις πενήντα χιλιάδες θα τις μοιράσουμε σε διαμερίσματα κ.λπ.. Εντός της χώρας, όμως. Δεν θα τους μοιράσετε σε διαμερίσματα στο Τομπουκτού! Εδώ στην Ελλάδα θα μοιραστούν.

Άρα, πάλι δεν είπαμε ψέματα. Αλήθεια είπαμε. Πενήντα χιλιάδες δέχθηκε η Κυβέρνηση να πάρει. Δεν θα κρίνω εάν ήταν σωστό ή λάθος. Αντιλαμβάνομαι ότι είχατε πιέσεις -δεν είναι το πρόβλημα αυτό- αλλά ψέματα δεν είπαμε.

Άρα, λίγη προσοχή στο πώς μιλάμε για την Αντιπολίτευση, ιδιαίτερα όταν προσέρχεται καλοπροαίρετα και θέλει να στηρίξει και να βοηθήσει.

Θέλω, λοιπόν, να επαναλάβω τη θέση της Νέας Δημοκρατίας. Κύριε Υπουργέ, η θέση της Νέας Δημοκρατίας είναι η ευρωπαϊκή θέση, η οποία βάσει όλων αυτών των αποφάσεων, ξεχωρίζει τους πρόσφυγες από τους οικονομικούς μετανάστες. Είμαστε σύμφωνοι σε αυτό;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ναι.

**ΘΕΟΔΩΡΑ ΜΠΑΚΟΓΙΑΝΝΗ:** Ωραία.

Οι πρόσφυγες, λοιπόν, τυγχάνουν κάθε προστασίας την οποία τους δίνει το Ευρωπαϊκό Δίκαιο και έχουμε κάνει μια συμφωνία την οποία εγώ φοβούμαι πως δεν θα τηρήσουν οι υπόλοιπες ευρωπαϊκές χώρες αλλά εν πάση περιπτώσει, εμείς επιμένουμε σε αυτήν τη συμφωνία. Πρέπει να μοιραστούν σε όλες τις χώρες της Ευρώπης. Είναι πρόσφυγες και χρήζουν ιδιαίτερης προστασίας από την Ευρώπη.

Μετά έχουμε τους οικονομικούς μετανάστες. Εγώ δεν θα τους πω παράνομους ούτε παράτυπους, όπως θέλετε πείτε τους! Όλη η Ευρώπη συμφώνησε ότι δεν αντέχει την παγκόσμια φτώχεια. Δεν μπορεί να τη χειριστεί. Οι κοινωνίες μας δεν μπορούν να υποδεχθούν το σύνολο της παγκόσμιας φτώχειας. Άρα, οι μετανάστες έχουν άλλη μεταχείριση. Ποια είναι αυτή η μεταχείριση; Την είπατε εν τάχει. Πρέπει δηλαδή να επιστρέψουν στις χώρες τους, να γίνει επαναπατρισμός. Πώς θα γίνει ο επαναπατρισμός; Η Ελλάδα έχει υπογράψει δεκαεπτά συμφωνίες με άλλες χώρες και δεκαπέντε συμφωνίες έχει υπογράψει η Ευρωπαϊκή Ένωση. Σωστά;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Σωστά.

**ΘΕΟΔΩΡΑ ΜΠΑΚΟΓΙΑΝΝΗ:** Κουνάνε το κεφάλι τους οι αρμόδιοι διπλωματικοί. Σωστά, λοιπόν.

Αυτό τι σημαίνει; Σημαίνει ότι εκεί που έχουμε εμείς διμερείς συμφωνίες, τους βάζουμε σε ένα αεροπλάνο, το πληρώνει η Ευρωπαϊκή Ένωση και φεύγουν, κύριε Υπουργέ.

Υπάρχουν και οι περιπτώσεις που έχει συμφωνήσει η Ευρώπη. Και ορθώς είπατε και από την εποχή που ήμουν εγώ στο Υπουργείο Εξωτερικών, με ενοχλούσε η συμπεριφορά του Πακιστάν. Η Ευρώπη έχει υπογράψει με το Πακιστάν, άρα οφείλει να πιέσει το Πακιστάν. Και ο τρόπος να πιέσει το Πακιστάν –για να μη μασάω τα λόγια μου- είναι ένας. Δεν υπάρχει χρηματοδότηση στο Πακιστάν, εάν δεν παίρνει πίσω τους κατοίκους του.

Η ελληνική εξωτερική πολιτική και ο Έλληνας Υπουργός Εξωτερικών, πρέπει αυτό να το πει ευθαρσώς και ανοικτά, διότι αυτοί που ήταν χθες στο «Ταεκβοντό» είναι άνθρωποι που προέρχονται όλοι είτε από το Μαγκρέμπ -στο οποίο αντί να πάνε απευθείας, όπως πήγαιναν παλιά, έχουν βρει τη δίοδο μέσω Τουρκίας και έρχονται εδώ- είτε είναι από την Κεντρική Αφρική ή είναι άνθρωποι από το Πακιστάν, το Μπαγκλαντές κλπ., που έχουμε δυνατότητα επιστροφής τους. Εκεί, λοιπόν, σας ψέγουμε ότι αργήσατε, ξεκάθαρα πράγματα.

Τους αριθμούς που μας δώσατε, τους συγκρίνετε με τις εποχές που οι ροές ήταν πολύ-πολύ χαμηλότερες. Συγκρίνετε δηλαδή τη δική μας με τη δική σας εποχή. Ήταν χαμηλότερες, κύριε Υπουργέ. Σήμερα πρέπει να τρέξουμε, αν το θέλουμε. Για να τρέξουμε, πρέπει να καταγράψουμε και πρέπει επίσης να φυλάξουμε.

Εδώ, λοιπόν, ευθέως σας λέω ότι τα προαναχωρητικά κέντρα πρέπει να λειτουργήσουν άμεσα και πρέπει να είναι κλειστά κέντρα φιλοξενίας, έτσι ώστε να μπορούμε, με πολύ γρηγορότερους ρυθμούς από αυτούς που έχουμε σήμερα, να επιστρέφουν οι άνθρωποι αυτοί στην πατρίδα τους. Να είναι αξιοπρεπή, να είναι ανθρώπινα –δεν υπάρχει καμμία αμφιβολία γι’ αυτό- αλλά γρήγορα. Διότι άλλως πως, μαζί με τους πρόσφυγες, που, πράγματι, έχουν ανάγκη προστασίας, θα βρεθούμε και με τους μεν και με τους δε. Άρα, ο διαχωρισμός πρέπει να είναι καθαρός.

Και επειδή το μήνυμα των αδερφών, φίλων, συναδέλφων ενίοτε, ήταν πολύ μπερδεμένο –και δεν θέλω να πω τίποτε παραπάνω- καλό είναι τώρα η Κυβέρνηση ΣΥΡΙΖΑ να το ξεκαθαρίσει.

Χαίρομαι που σας άκουσα να λέτε ότι τα σύνορα του Έβρου είναι λαμπρά. Το παίρνω ως τίτλο τιμής για όλους εμάς που δεν είχαμε παρασυρθεί να λέμε ότι πρέπει να γκρεμιστεί ο φράχτης του Έβρου. Σας ευχαριστώ και χαίρομαι που τουλάχιστον ο Υπουργός της Κυβέρνησης ΣΥΡΙΖΑ, αναγνωρίζει ότι κάποιες πολιτικές που κάναμε εμείς δεν ήταν πολιτικές που μας κατέβηκαν γιατί μας άρεσε να χτίζουμε φράχτες αλλά γιατί ήταν αναγκαίες για τη φύλαξη των συνόρων.

Για μένα είναι κλειδί το θέμα της συνεργασίας. Η αίσθησή μου είναι ότι το Υπουργείο Μετανάστευσης ορθώς ιδρύθηκε αλλά δεν φτάνει. Για να μπορέσει να αποδώσει σοβαρά αυτή η προσπάθεια, χρειάζεστε τουλάχιστον μία διϋπουργική επιτροπή από τρεις με τέσσερις Υπουργούς, τους ανάλογους γενικούς γραμματείς και την εκτέλεση, κύριε Υπουργέ, διότι αυτό που βλέπουμε τώρα, είναι το «βλέπουμε και κάνουμε». Το ξέρετε και εσείς. Δεν έχετε την υποδομή από κάτω.

Δεν ήταν η Ελλάδα προετοιμασμένη, όπως μας είπε σήμερα ο Πρωθυπουργός; Εγώ να το δεχθώ. Δεν ήταν η Ελλάδα προετοιμασμένη. Πρέπει όμως να προετοιμαστεί τώρα. Έντεκα μήνες είναι αυτή η ιστορία. Τώρα πρέπει να προετοιμαστούμε και να αντιμετωπίσουμε πραγματικά το πρόβλημα, διότι αλλιώς μαύρος χειμώνας μάς περιμένει και θα γινόμαστε και πρώτη σελίδα από όλους αυτούς που θέλουν να μας δουν ως το μαύρο πρόβατο, αν κάποιος πάθει τίποτε από το κρύο ή αν κάτι άλλο συμβεί μέσα στην περιοχή μας. Άρα, η συνεργασία είναι θέμα κλειδί, η ενδοκυβερνητική συνεργασία, που σήμερα δεν υπάρχει.

Σχέδιο σάς άκουσα να ισχυρίζεστε ότι υπάρχει. Άρα, θα ήμουν πάρα πολύ περίεργη να μάθω ποιο ακριβώς είναι το σχέδιο, δηλαδή ποιοι θα δώσουν τα διαμερίσματα, με ποια διαδικασία, πού θα μπορέσουν να μπουν, ποια είναι τα camps -ή όπως αλλιώς θέλετε, πείτε τα- πόσους χωράνε, ποιοι θα πληρώσουν και πώς θα πληρώσουν στα νησιά, τους αρμοδίους κ.ο.κ..

Είπατε μια καλή κουβέντα για τους δήμους. Ομολογώ ότι σας περίμενα στη γωνία και με προλάβατε! Διότι ο Πρωθυπουργός σας σήμερα, ήταν ατυχέστατος στην έκφρασή του, όταν μιλούσε στον κ. Λεβέντη, όταν είπε περί λαϊκιστών δημάρχων. Αφήστε που καλό είναι στο ΣΥΡΙΖΑ τη λέξη «λαϊκισμός» να την αποφεύγετε, διότι νομίζω ότι έχετε πάρει ντοκτορά στο θέμα λαϊκισμός.

Πέραν αυτού, δεν λες για το δήμαρχο ότι είναι λαϊκιστής, όταν οι δήμαρχοι έχουν βάλει πλάτη. Η αυτοδιοίκηση και Α΄ και Β΄ βαθμού έβαλε πλάτη σε όλο αυτό το θέμα. Οι δήμαρχοι πήγαν και τάιζαν στο Γαλάτσι τους πεινασμένους ανθρώπους, οι δήμαρχοι πήγαν στο Παλαιό Φάληρο, οι τρεις δήμαρχοι, του Ελληνικού κ.λπ., βρίσκονται μπροστά σε τέντες που δεν ήξεραν την ύπαρξή τους και τώρα βλέπουν στα εκατό μέτρα από εκεί που τα παιδιά τους αθλούνται, χωρίς καμμία προετοιμασία, ότι έρχονται άνθρωποι. Άνθρωποι είναι βεβαίως, έχουν τις ανάγκες τους αλλά να ξέρουμε τέλος πάντων ότι πρέπει να ειδοποιούμε και την τοπική αυτοδιοίκηση.

Τίποτα, κύριε Υπουργέ, δεν μπορεί να γίνει χωρίς τη συνεργασία. Χαίρομαι που το είπατε και χαίρομαι που διορθώσατε τον Πρωθυπουργό σας, διότι μέσα στη ρύμη –ελπίζω- του λόγου του και όχι γιατί το εννοούσε, είπε βαριά κουβέντα, την οποία καλό είναι που εσείς τουλάχιστον τη διορθώσατε.

Σχετικά με το θέμα των συνόρων, θέλω να πω τα εξής. Η ανάγκη να φυλαχτούν τα σύνορα, είναι μία θέση την οποία έχετε υπογράψει και εσείς σε όλα τα κείμενα τα ευρωπαϊκά. Σε όλα μιλάτε για την ανάγκη φύλαξης των συνόρων. Και μάλιστα υπάρχει και μία φράση που εγώ δεν θα τη δεχόμουν ως Υπουργός Εξωτερικών αλλά φαντάζομαι ότι τώρα είναι λίγο περίεργες οι θέσεις. Λέει ότι η FRONTEX, θα έχει δικαίωμα να αυτενεργεί στα σύνορά μας. Εγώ ας πούμε, αυτό δεν θα το υπέγραφα ως Υπουργός Εξωτερικών. Το υπογράψατε. Εδώ είναι στο κοινό ανακοινωθέν. Εγώ δεν θα το υπέγραφα.

Υπάρχει, κύριε Ξυδάκη. Υπάρχει και αγγλικά –δόξα τω Θεώ- έχουμε μάθει. Αυτό λέει το κείμενο. Εν πάση περιπτώσει, τι σημαίνει η FRONTEX θα αυτενεργεί; Σημαίνει ότι η FRONTEX θα μπει μέσα και με την κοινή ευρωπαϊκή περιπολία, δηλαδή το Λιμενικό, για να προχωρήσει σε κάποιας μορφής φύλαξη συνόρων. Αυτό λέει.

Δεν σας είπε, λοιπόν, η Νέα Δημοκρατία και θα σας παρακαλέσω πάρα πολύ να είμαστε πολύ ξεκάθαροι σε αυτό ούτε κανείς από τη Νέα Δημοκρατία βγήκε ποτέ να πει ότι θα πάμε να βουλιάζουμε τους ανθρώπους στο Αιγαίο. Συγγνώμη αλλά δεν υπάρχει τέτοιο πράγμα. Ξεκάθαρα πράγματα και μη μας βάζετε λόγια στο στόμα τα οποία δεν είπαμε. Ότι πρέπει να φυλάγονται τα σύνορα, το λέτε εσείς ο ίδιος, όταν μας λέτε ότι στον Έβρο φυλάσσονται θαυμάσια. Την ανάγκη δηλαδή της φύλαξης δεν την αρνείστε, την έχετε και υπογράψει. Άρα, κύριε Υπουργέ, επειδή και τα διπλωματικά είναι λίγο σύνθετα, θέλει μια προσοχή όταν κατηγορείτε την ελληνική Αντιπολίτευση και πόσω μάλλον ένα κόμμα σαν τη Νέα Δημοκρατία, που εν πάση περιπτώσει έχει και ιστορία στον τομέα αυτόν.

Η τελευταία φράση που θέλω να πω, είναι πως περιμένω απαντήσεις από τον κ. Ξυδάκη από χθες, για να συνεχίσουμε την ωραία συζήτηση, την οποία είχαμε χθες. Περιμένω απάντηση, γιατί με ενδιαφέρει πάρα πολύ το θέμα. Μιλήσατε για την Τουρκία. Εγώ συμφωνώ, η Τουρκία αρνείται όλον αυτόν τον καιρό. Το θέσαμε και εμείς, το θέτετε και εσείς. Δεν είναι δική σας η επιτυχία. Ας μην είχαν πάει επτακόσιες χιλιάδες πρόσφυγες στη Γερμανία και θα σας έλεγα εγώ αν η Ευρωπαϊκή Ένωση και η Γερμανία θα είχε δείξει αυτήν την ευαισθησία για την Τουρκία. Όμως, εν πάση περιπτώσει, σήμερα συμφωνούμε όλοι ότι η Τουρκία είναι ένα θέμα και ότι η Τουρκία πρέπει οπωσδήποτε να τηρήσει τις συμφωνίες τις οποίες έχει κάνει, άλλως πως η Ευρωπαϊκή Ένωση θα πρέπει και εκείνη να αντιδράσει διαφορετικά.

Έχουμε, όμως, κάνει συμφωνίες, τις οποίες η Βουλή δεν γνωρίζει. Το έθεσα χθες. Δεν ξέρω αν εσείς τις ξέρετε, γιατί δεν είναι δική σας αρμοδιότητα, είναι όμως αρμοδιότητα του κ. Ξυδάκη ή για την ακρίβεια του κ. Κοτζιά, γιατί ούτε του κ. Ξυδάκη είναι.

Έχουμε κάνει κάποιες συμφωνίες, τις οποίες η Βουλή πρέπει να γνωρίζει. Το είπα χθες και το επαναλαμβάνω σήμερα. Οι ΝΟΤΑΜ που κατέβηκαν ταυτόχρονα η ελληνική και η τουρκική, θέλω να ξέρω τι συμφωνία υπάρχει. Τι έχουμε συμφωνήσει με την Τουρκία;

Δικαιούται η ελληνική Βουλή να ξέρει, κύριοι Υπουργοί. Αυτά δεν γίνονται εν κρυπτώ. Άρα, λέμε ναι στη μάχη υπέρ των ελληνικών συμφερόντων μαζί, λέμε ναι στην αντιμετώπιση του προβλήματος μαζί αλλά να ξέρετε ότι τη διαχειριστική ανικανότητα, την οποία επιδεικνύει η Κυβέρνηση, δεν υπάρχει περίπτωση να μη σας την αναφέρουμε και να μη σας λέμε πού πάσχετε, διότι αυτό είναι το καθήκον το οποίο έχουμε.

Οι προσφυγικές ροές θα χειροτερεύσουν. Η εικόνα την οποία έχουμε σήμερα είναι κακή. Φοβάμαι ότι τον χειμώνα θα είναι ακόμα χειρότερη.

Εάν, λοιπόν, δεν προετοιμαστούμε και αν δεν αρχίσουμε ταχύτατα τους επαναπατρισμούς, για να μπορέσουμε τουλάχιστον το 50% από αυτούς που έρχονται να το γλιτώσουμε και ταυτόχρονα να στείλουμε κι ένα μήνυμα προς το Μαρόκο, την Αλγερία και όλους αυτούς ότι «Παιδιά, μην περάσετε από την Ελλάδα, γιατί θα ξαναφύγετε. Δεν έχει κανένα νόημα να μπαίνετε στον κόπο ούτε να κινδυνεύουν τα παιδάκια σας στο Αιγαίο. Από την Ελλάδα δεν θα μπείτε στην Ευρώπη», αυτό το μήνυμα πρέπει να είναι σαφές προς εκείνους οι οποίοι δεν είναι πρόσφυγες και δεν έχουν ανάγκη από την ευρωπαϊκή προστασία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μπακογιάννη.

Τον λόγο έχει η Κοινοβουλευτική Εκπρόσωπος του ΣΥΡΙΖΑ κ. Κατριβάνου.

**ΒΑΣΙΛΙΚΗ ΚΑΤΡΙΒΑΝΟΥ:** Κυρίες και κύριοι συνάδελφοι, πριν μπω στα ερωτήματα που θέτει η επίκαιρη επερώτηση, θέλω να σκεφτούμε ένα πολύ βασικό θέμα στην αντίληψη της Νέας Δημοκρατίας, που για εμένα είναι το προβληματικό.

Υποστηρίζετε ακόμα και σήμερα ότι η Ελλάδα αίφνης έγινε μαγνήτης και προσέλκυσε τις μεταναστευτικές ροές, από τη στιγμή που έγινε η κυβερνητική αλλαγή τον Γενάρη του 2015. Αν ισχύει αυτό, τότε τι αντίστοιχα γίνεται με την Ιταλία, την Ουγγαρία, σε όλη την Ευρώπη και σε ολόκληρο τον κόσμο; Φταίει ο ΣΥΡΙΖΑ γι’ αυτό το πράγμα; Μήπως φταίει ο ΣΥΡΙΖΑ, που η Ευρώπη αντιμετωπίζει αυτήν τη στιγμή τη μεγαλύτερη εκτόπιση και μετακίνηση ανθρώπων μετά τον Β΄ Παγκόσμιο Πόλεμο; Μας καταλογίζετε τέτοιες υπερφυσικές δυνάμεις; Μακάρι να τις είχαμε, να κάναμε και άλλα.

Οι ροές αυξήθηκαν, γιατί οι άνθρωποι απεγνωσμένα καταλαβαίνουν ότι δεν μπορούν να επιστρέψουν στην πατρίδα τους. Δείτε στην τηλεόραση και παντού τις φωτογραφίες από τη Συρία. Σωρός από ερείπια. Το 2014, είχαμε σαράντα πέντε χιλιάδες ανθρώπους που ήρθαν εδώ. Το 2015, είχαμε επτακόσιους εξήντα χιλιάδες. Δεν συγκρίνονται οι ροές. Οι περισσότεροι είναι πρόσφυγες.

Να μη γίνεται ολόκληρη σπέκουλα στο τι κάνουμε με τους μετανάστες. Εγώ θέλω να παραδεχτούμε ότι οι περισσότεροι άνθρωποι που έρχονται, είναι πρόσφυγες. Και άρα, πρέπει να λέμε τι κάνουμε με το προσφυγικό, γιατί αυτό είναι το καίριο ερώτημα στην Ελλάδα του 2015, στην Ευρώπη του 2015, στον κόσμο του 2015.

Και όσοι, ξέρετε, έχουν ερωτηθεί τι θα κάνουν μετά, αν σταματούσε ο πόλεμος, όλοι απαντούν ότι θέλουν να γυρίσουν στην πατρίδα τους, γιατί ξέρουμε ότι οι άνθρωποι δεν θα έφευγαν, αν στην πατρίδα τους υπήρχε ασφάλεια και στοιχειώδης αξιοπρέπεια.

Άρα, η λύση -για να μην παίζουμε αλλά να αναγνωρίζουμε και να λέμε τα πράγματα με το όνομά τους- είναι να σταματήσει ο πόλεμος σε αυτές τις χώρες και να ενισχυθούν με υποδομές και να αναπτυχθούν, ώστε οι άνθρωποι να έχουν μια στοιχειώδη αξιοπρέπεια και να μπορούν να μένουν εκεί.

**ΔΗΜΗΤΡΙΟΣ ΚΥΡΙΑΖΙΔΗΣ:** Για τους μετανάστες να μας πείτε.

**ΒΑΣΙΛΙΚΗ ΚΑΤΡΙΒΑΝΟΥ:** Χαλαρώστε. Είναι γελοίο δηλαδή.

Καταγγέλλετε για τα hotspots στα νησιά –θα τα πω κέντρα ταυτοποίησης αλλά τα λέω έτσι για να έχουμε μια κοινή γλώσσα- ότι είναι πόλος έλξης και μαγνήτης. Δηλαδή πιστεύουμε ότι οι άνθρωποι διακινδυνεύουν τη ζωή τους και τη ζωή των παιδιών τους, για να πάνε σε ένα ωραίο hotspot ή ότι δραπετεύουν από τον πόλεμο και από την καταστροφή, γιατί δεν έχουν άλλη επιλογή;

Ένας Σύρος πρόσφυγας είπε -και έχει κυκλοφορήσει πολύ στο διαδίκτυο- ότι κανείς δεν διακινδυνεύει να βάλει στο παιδί του σε μια βάρκα, παρά μόνο αν το νερό είναι ασφαλέστερο από τη στεριά.

Επίσης, η κ. Κουντουρά, με την οποία συνομίλησα, διαψεύδει αυτά που είπατε ότι είπε. Είπε ότι τα hotspots δεν θα πρέπει να είναι σε κεντρικό μέρος και θα πρέπει να είναι ολιγοήμερης διαμονής. Αυτά μου ανέφερε ότι είπε στον Δήμαρχο της Κω.

Τέλος, θα θέλαμε, όλος αυτός ο κόσμος να είναι και να τριγυρίζει στα νησιά, χωρίς να έχει έναν χώρο να μπει μέσα; Αυτό θα προωθούσε τον τουρισμό της περιοχής; Πώς το βλέπουμε; Είδαμε τι γίνεται, όταν λειτουργεί το αντίθετο.

Μας κατηγορείτε για τη φύλαξη των συνόρων και ειδικά των θαλασσίων. Λοιπόν, όταν μπει ένα πολεμικό πλοίο άλλης χώρα, σαφώς υπάρχει ανακοπή της εισόδου και σαφώς υπάρχει προστασία συνόρων.

Ξέρετε όμως ότι είναι και απάνθρωπο και παράνομο να κάνεις επαναπροωθήσεις ανθρώπων, όταν δεν ξέρεις πάνω στη βάρκα τι είναι. Και δεν μπορείς να κάνεις τον έλεγχο, την ώρα που ο άλλος πνίγεται. Πρέπει να κάνεις διάσωση. Πάνω στη βάρκα θα διασώσεις όλους τους ανθρώπους. Αυτό είναι το βασικό. Και μετά θα ακολουθήσει η διαδικασία ταυτοποίησης. Εκείνη την ώρα θα τους σώσεις όλους. Εμείς σταματήσαμε τις παράνομες επαναπροωθήσεις που γίνονταν πριν και ήταν ενάντια στο Σύνταγμα και στο Ευρωπαϊκό Δίκαιο. Είμαστε περήφανοι γι’ αυτό. Είμαστε περήφανοι που με υπαιτιότητά μας με επαναπροωθήσεις δεν πνίγονται άνθρωποι.

Αν μπορείτε, παρακαλώ, να κάνετε λίγη ησυχία, θα το εκτιμούσα.

**ΧΑΡΑΛΑΜΠΟΣ ΑΘΑΝΑΣΙΟΥ:** Συμφωνούμε με αυτά που λέτε.

**ΒΑΣΙΛΙΚΗ ΚΑΤΡΙΒΑΝΟΥ:** Λέτε λοιπόν, σε άλλο κομμάτι της ερώτησή σας ότι ο Πρωθυπουργός μετατρέπει τη χώρα σε αποθήκες ψυχών και υπονομεύει την απαίτηση για αναλογική κατανομή προσφύγων σε χώρες της Ευρωπαϊκή Ένωσης. Γνωρίζετε πολύ καλά ότι την πρώτη φορά που πραγματικά η Ελλάδα έθεσε το θέμα για την αναλογική κατανομή προσφύγων ήταν από Κυβέρνηση ΣΥΡΙΖΑ και από τον Αλέξη Τσίπρα. Έτσι είναι.

**ΔΗΜΗΤΡΙΟΣ ΚΥΡΙΑΖΙΔΗΣ:** Πήρε πενήντα χιλιάδες και οι άλλοι δεν πήραν τίποτα.

**ΒΑΣΙΛΙΚΗ ΚΑΤΡΙΒΑΝΟΥ:** Εσείς, αγαπητοί συνάδελφοι, πριν, είχατε βρει άλλη λύση. Είχατε βρει τη λύση των κέντρων κράτησης. Βάζατε εκεί πρόσφυγες παρανόμως, ανηλίκους παρανόμως, ευάλωτες ομάδες παρανόμως, αιτούντες άσυλο παρανόμως. Και ήταν αυτή μια λύση που έφερνε κάποια αποτελεσματικότητα; Τους κρατούσατε παρανόμως τους ανθρώπους μέσα, βγαίνανε, τους ξαναπιάνατε, τους ξανακρατούσατε. Βλέπουμε κάποιο ρεαλισμό στην αντιμετώπιση του μεταναστευτικού;

Καταγγέλλετε, λοιπόν, ότι στην Ελλάδα θα εγκατασταθούν πενήντα χιλιάδες πρόσφυγες. Έχει απαντηθεί. Από τους πενήντα χιλιάδες πρόσφυγες ένα ποσοστό θα μετεγκατασταθεί, θα μεταφερθεί σε άλλες χώρες της Ευρώπης και ένα άλλο ενδεχομένως θα ζητήσει άσυλο και αν όχι, θα ακολουθηθούν οι νόμιμες διαδικασίες.

Εγώ θέλω να ρωτήσω το εξής: Το 2010, το 2011, το 2012 και το 2013 θυμάστε πόσοι άνθρωποι είχαν εγκλωβιστεί εδώ; Έχετε ξεχάσει τι γινόταν στην Πάτρα και την Ηγουμενίτσα;

Επίσης, κύριοι συνάδελφοι, έχουμε και συλλογική ευθύνη, κάποιους ανθρώπους να κρατήσουμε και να φροντίσουμε για την ένταξή τους. Αυτή τη στιγμή η Ιορδανία έχει 3 εκατομμύρια, η Τουρκία 2,5 εκατομμύρια, η Γερμανία έχει πάνω από 700. Εκεί θέλω να είστε ένθερμοι ευρωπαϊστές.

Ρωτάτε, λοιπόν, αν αντιλαμβανόμαστε τον κίνδυνο να κλείσουν τα σύνορα και να εγκλωβιστούν εδώ οι άνθρωποι. Φυσικά μας απασχολεί πάρα πολύ και έχουμε βαθύτατη επίγνωση. Αλλά δεν κινδυνολογούμε. Άλλο είναι η επίγνωση και άλλο είναι να χρησιμοποιείται για κινδυνολογία. Εμείς προτείνουμε και διεκδικούμε την ταχεία αναλογική κατανομή των ανθρώπων αυτών στην Ευρώπη. Διεκδικούμε μεγαλύτερους αριθμούς κατανομής και την επανεγκατάσταση με μεγάλους αριθμούς από το Λίβανο, από την Τουρκία και από την Ιορδανία.

Λέτε ότι έχουμε εγκαταλείψει την άμεση επαναπροώθηση μεταναστών στην ερώτησή σας. Προφανώς μπερδεύετε τις έννοιες. Άλλο η επανεισδοχή που είναι διαδικασία σύννομη και την οποία και εμείς επιδιώκουμε και άλλο η επαναπροώθηση, που είναι διαδικασία παράνομη. Ακούστηκε και με άλλους όρους: φρούρηση, αποτροπή. Όλα αυτά είναι παράνομα στη θάλασσα και οδηγούν σε πνιγμούς και σε ναυάγια. Η Κυβέρνηση δεν μπορεί να πάρει στο λαιμό της αυτά τα πράγματα.

Το προσφυγικό, κυρίες και κύριοι συνάδελφοι, δεν έχει μαγικές λύσεις. Το ξέρουμε και το βλέπουμε. Οι άνθρωποι θα συνεχίσουν να μετακινούνται και να εκτοπίζονται όσο υπάρχουν πόλεμοι, καταστροφές και φρίκη. Δε θα τους σταματάει κανένας φράχτης. Θα βρίσκουν δρόμους. Έτσι το βλέπουμε, έτσι γίνεται και έτσι το λέει η πραγματικότητα. Χρειαζόμαστε μια οπτική ανθρώπινη και ρεαλιστική που να ενισχύει την ασφάλεια, την υποδοχή, την ένταξη και όχι μια οπτική που να ενισχύει τον φόβο και τον ρατσισμό. Η Ευρώπη θα κριθεί πάνω στη διαχείριση του προσφυγικού και το ίδιο θα κριθεί και η χώρα μας.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κατριβάνου, τελειώνετε παρακαλώ.

**ΒΑΣΙΛΙΚΗ ΚΑΤΡΙΒΑΝΟΥ:** Πρέπει να απαντήσουμε. Θέλουμε να γίνουμε Ουγγαρία της Μεσογείου ή καλύτερα να πολεμάμε για να γίνουμε καλύτεροι απ’ αυτό, με τις ανεπάρκειές μας, πράγμα που κάνουμε με όλες μας τις δυνάμεις και με την πολιτική μας σήμερα;

Πρέπει να δείτε τι είπε σήμερα ο Επίτροπος Ανθρωπίνων Δικαιωμάτων κ. Μούσνιεκ στο Συμβούλιο της Ευρώπης. Ζήτησε από την Ευρωπαϊκή Ένωση να αλλάξει άρδην τη ρητορική της, ώστε να μη διαποτίζεται από ρατσισμό. Είπε «…να σχεδιάσει πιο ανθρώπινες πολιτικές που βελτιώνουν τις συνθήκες υποδοχής, διευκολύνουν την ασφαλή διέλευση και την πρόσβαση στο άσυλο, καθώς και προωθούν την αποτελεσματική ενσωμάτωση στις κοινωνίες υποδοχής».

Αυτήν την Ευρώπη θέλουμε και γι’ αυτήν την Ευρώπη πολεμάμε. Και γι’ αυτήν την Ελλάδα πολεμάμε.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου-Χρυσή Αυγή κ. Ηλίας Κασιδιάρης.

**ΗΛΙΑΣ ΚΑΣΙΔΙΑΡΗΣ:** Σηκώθηκε και έφυγε, όπως ήταν αναμενόμενο, ο διορισμένος Υπουργός των λαθρομεταναστών, που δεν πήρε καμμία ψήφο από τον ελληνικό λαό. Διορίστηκε και μπήκε μέσα στη Βουλή και διοικεί τη χώρα. Κρύφτηκε, όπως κρύβεται κάθε φορά που ασκεί κοινοβουλευτικό έλεγχο η Χρυσή Αυγή γι’ αυτό το εθνικό έγκλημα που τελείται με τους λαθρομετανάστες. Μας αποστέλλει, μάλιστα, αυτά τα άθλια εδώ πέρα χειρόγραφα, αυτά τα άθλια έγγραφα, όπου λέει ότι δεν συνδιαλέγονται με το ρατσισμό οι συριζαίοι Υπουργοί. Μας στέλνει αυτά τα κατάπτυστα έγγραφα και κρύβονται και ο Υπουργός και ο Τσίπρας, γιατί έχουν εγκληματήσει σε βάρος της Ελλάδας.

Καλά έκανε, λοιπόν και κρύφτηκε και σήμερα. Ζητάμε να μας απαλλάξετε γενικότερα απ’ αυτή τη θλιβερή παρουσία σας, απ’ αυτές τις αθλιότητες, από το ρατσισμό σας σε βάρος των Ελλήνων πολιτών.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Δεν ντρέπεστε καθόλου;

**ΗΛΙΑΣ ΚΑΣΙΔΙΑΡΗΣ:** Να ντρέπεστε εσείς! Εσείς να ντρέπεστε που ξεπουλήσατε την Ελλάδα!

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Ντροπή σας!

(Θόρυβος-διαμαρτυρίες από την πτέρυγα της Χρυσής Αυγής)

**ΗΛΙΑΣ ΚΑΣΙΔΙΑΡΗΣ:** Ντροπή σε εσάς που έχετε κάνει την Ελλάδα αποθήκη λαθρομεταναστών.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Κασιδιάρη.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Ντροπή σας!

**ΗΛΙΑΣ ΚΑΣΙΔΙΑΡΗΣ:** Εσύ πρέπει να ντρέπεσαι! Εσύ είσαι ο πουλημένος και ο γελοίος! Εσείς προδώσατε τη χώρα και δεν έχετε κανένα δικαίωμα να μιλάτε εδώ μέσα!

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Άντε να χαθείς!

**ΗΛΙΑΣ ΚΑΣΙΔΙΑΡΗΣ:** Εξευτελισμένοι!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κασιδιάρη, αφήστε τους χαρακτηρισμούς.

**ΗΛΙΑΣ ΚΑΣΙΔΙΑΡΗΣ:** Να πάει ο Πρωθυπουργός σας στους Πακιστανούς. Να πάει ο Υπουργός σας στο Ταεκβοντό να κάνει παρέα στους Πακιστανούς και να μας αδειάζει τη γωνιά. Καλά έκανε και σηκώθηκε και έφυγε, διότι όλα αυτά που κάνετε είναι παράνομα.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Εδώ συζητάμε, δεν βρίζουμε.

(Θόρυβος-διαμαρτυρίες από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριοι.

**ΗΛΙΑΣ ΚΑΣΙΔΙΑΡΗΣ:** Όταν ανεβαίνει εδώ ο Τσίπρας και λέει ότι δεν είναι νόμιμο να επαναπροωθούμε τους λαθρομετανάστες…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Κασιδιάρη. Με ακούτε;

**ΗΛΙΑΣ ΚΑΣΙΔΙΑΡΗΣ:** …προφανώς ο άνθρωπος είναι ηλίθιος.

**ΠΡΟΕΔΡΕΥΩΝ (Γεώργιος Λαμπρούλης):** Θα σας διακόψω. Θα κλείσω το μικρόφωνο.

**ΗΛΙΑΣ ΚΑΣΙΔΙΑΡΗΣ:** Όχι, κύριε Πρόεδρε. Εσείς θα ακούσετε.Εσείς δεν μιλήσατε ποτέ…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ. Μα, δεν σέβεστε ούτε το Προεδρείο;

**ΗΛΙΑΣ ΚΑΣΙΔΙΑΡΗΣ:** …όταν αρνήθηκε ο Υπουργός να απαντήσει στον κοινοβουλευτικό έλεγχο. Όσο προδίδεται αυτή η χώρα, όσο αυτή η χώρα ξεπουλιέται, εμείς θα υψώνουμε τους τόνους και θα λέμε την αλήθεια.

**ΠΡΟΕΔΡΕΥΩΝ (Γεώργιος Λαμπρούλης):** Με ακούτε, κύριε Κασιδιάρη;

**ΗΛΙΑΣ ΚΑΣΙΔΙΑΡΗΣ:** Εδώ, αυτή τη στιγμή, υπάρχει ένας ρατσισμός σε βάρος των Ελλήνων πολιτών.

**ΠΡΟΕΔΡΕΥΩΝ (Γεώργιος Λαμπρούλης):** Με ακούστε, σας παρακαλώ; Σας μιλώ ευγενικά.

**ΗΛΙΑΣ ΚΑΣΙΔΙΑΡΗΣ:** Υπάρχει μία Κυβέρνηση η οποία θέλει να κάνει την Ελλάδα γκέτο λαθρομεταναστών. Υπάρχει μία Κυβέρνηση η οποία θέλει να κάνει τον Έλληνα μειοψηφία μέσα σ’ αυτή τη χώρα. Αυτό το αίσχος δεν θα περάσει. Θα φροντίσει γι’ αυτό η Χρυσή Αυγή, γιατί η Χρυσή Αυγή σήμερα είναι η μοναδική φωνή που λέει δυνατά αυτό που θέλει να πει κάθε πολίτης.

Έλεγε ο Τσίπρας προηγουμένως ότι δεν αντιδρά κανείς στην Κω και ότι τα δέχονται όλοι αυτά που γίνονται. Να ρωτήσει τον Καμμένο τι έγινε όταν πήγε στην Κω. Να ρωτήσει τον Αβραμόπουλο που τους έκαναν «ομελέτα» οι κάτοικοι. Να ρωτήσει όλους αυτούς οι οποίοι προδίδουν αυτή τη χώρα, οι οποίοι κρύβονται από τον κοινοβουλευτικό έλεγχο, οι οποίοι παίρνουν αποφάσεις σε βάρος της Ελλάδας. Έχουν προσκυνήσει τη γερμανική οικονομική ολιγαρχία, διότι όπως ξέρετε πολύ καλά, η Μέρκελ είναι αυτή η οποία, παίζοντας το παιχνίδι των Γερμανών βιομηχάνων, επέβαλε να ξεκινήσουν αυτές οι ροές των λαθρομεταναστών μέσω Ελλάδας, για να πάνε στη βόρεια Ευρώπη.

Σήμερα, μετατρέπουν την Ελλάδα σ’ αυτό που είπε ο Τσίπρας, δηλαδή σε αποθήκη. Εάν το έλεγα εγώ, θα με κατακρίνατε. Ένας άλλος συριζαίος είχε πει για «ψητούς Μαροκινούς». Αν χρησιμοποιούσε η Χρυσή Αυγή αυτή τη φρασεολογία, θα βγαίνατε όλοι και θα λέγατε «κάντε τους μία άρση ασυλίας με τον αντιρατσιστικό νόμο». Τώρα που τα λέει αυτά η Κυβέρνηση;

Ήταν αληθής αυτός ο λόγος. Αποθήκη θέλετε να γίνει η Ελλάδα, αποθήκη εκατομμυρίων λαθρομεταναστών, γιατί μετά θα είναι πολύ πιο εύκολο να ξεπουληθεί η χώρα και οι πλουτοπαραγωγικές πηγές της πατρίδας μας σε μία Ευρώπη η οποία δίνει 3 δισεκατομμύρια ευρώ στους Τούρκους. Πληρώνουμε τους Τούρκους αυτή τη στιγμή 3 δισεκατομμύρια ευρώ, για να στέλνουν εκατομμύρια λαθρομετανάστες μέσα στην Ελλάδα.

Κλειστά σύνορα, λοιπόν! Αυτή είναι η λύση. Να κλείσουν, επιτέλους, τα σύνορα. Και μη μιλήσετε για ανθρωπισμό, γιατί είστε ψευτοανθρωπιστές, αφού με τη δική σας πολιτική πνίγονται τα ανήλικα παιδάκια στο Αιγαίο. Αν υπήρχε η πολιτική των κλειστών συνόρων, τότε θα παρέμεναν όλοι αυτοί στα παράλια της Μικράς Ασίας, όπου ούτε πόλεμος υπάρχει ούτε κάποιο πρόβλημα αντιμετωπίζουν.

Παίζετε το παιχνίδι των Αμερικανών, οι οποίοι δημιούργησαν το πρόβλημα, καθώς με τους πολέμους οδήγησαν εκατομμύρια ανθρώπους στο δρόμο της προσφυγιάς και της λαθρομετανάστευσης. Αν θέλετε, παίζετε το παιχνίδι όλων αυτών των ξένων δυνάμεων που έχουν στόχο την υποδούλωση αυτής της πατρίδας. Ο ανθρωπισμός σας, λοιπόν, είναι ψεύτικος και αυτό το καταγγέλλει η Χρυσή Αυγή.

Η Χρυσή Αυγή ζητάει το αυτονόητο. Ζητάει, σε αυτή τη χώρα, επιτέλους, να εφαρμοστεί η νομοθεσία. Και τι λέει ο νόμος; Λέει το αντίθετο από αυτό που κάνει ο Τσίπρας. Ο νόμος στην Ελλάδα λέει πως όποιος εισέρχεται παράνομα στην επικράτειά μας πρέπει να επαναπροωθείται στη χώρα προέλευσή του.

Και εμφανίζεται εδώ ο άνθρωπος αυτός που θέλει να λέγεται Πρωθυπουργός και λέει ότι είναι παράνομες οι επαναπροωθήσεις. Πού ακούστηκε κάτι τέτοιο; Σε ποιους νομίζει ότι απευθύνεται; Σε κάφρους; Οι επαναπροωθήσεις και οι απελάσεις των λαθρομεταναστών είναι το μόνο νόμιμο μέσο το οποίο πρέπει να επιβληθεί για να απαλλαγεί η πατρίδα μας από αυτή την αγχόνη της λαθρομετανάστευσης.

Όμως, όπως προείπα, είστε ρατσιστές σε βάρος των Ελλήνων. Φτάσατε στο σημείο να κάνετε -το Υπουργείο Δικαιοσύνης- έναν νόμο όπου όποιος δίνει τρόφιμα σε Έλληνες πολίτες θα πηγαίνει κατηγορούμενος στον Εισαγγελέα. Εσείς που δεν έχετε δώσει τίποτα στους Έλληνες πολίτες, τα έχετε πάρει όλα από τους Έλληνες πολίτες, κατηγορείτε εμάς επειδή όταν είχαμε μία κρατική χρηματοδότηση, την επιστρέψαμε στον Έλληνα πολίτη μέσω των συσσιτίων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Αυτή την πολιτική σας την καταγγέλλουμε. Γι’ αυτό τον λόγο σας βλέπουμε ότι εξάπτεστε, τρελαίνεστε, αρρωσταίνετε πολλές φορές όταν μιλάμε σε αυτό το Βήμα οι εκπρόσωποι της Χρυσής Αυγής, διότι φοβάστε την αλήθεια, φοβάστε τον έλεγχο ενάντια σε όλα αυτά τα εγκλήματα τα οποία κάνετε κατά της Ελλάδος.

Το πρόσφατο παράδειγμα της Γαλλίας απέδειξε ότι ο πολυπολιτισμός, τον οποίο ευαγγελίζεστε, έχει πεθάνει. Δεν υπάρχει. Πολυπολιτισμικό μοντέλο σε ευρωπαϊκά έθνη και κράτη δεν υπάρχει.

Στη Γαλλία το εθνικιστικό κόμμα έγινε πρώτο κόμμα. Το ίδιο ακριβώς θα γίνει και με τη Χρυσή Αυγή στην Ελλάδα, μόνο που εμείς δεν θα σας επιτρέψουμε να κάνετε την Ελλάδα, Γαλλία. Η Ελλάδα θα παραμείνει κυρίαρχο εθνικό κράτος, όσο και αν αντιμάχονται αυτή την πραγματικότητα οι δυνάμεις της παγκοσμιοποίησης, οι οποίες εκφράζονται από όλα τα κόμματα της Βουλής.

Μην αδικήσω τη Νέα Δημοκρατία που σήμερα κάνει την ευαίσθητη –δήθεν- για το θέμα των λαθρομεταναστών. Από το 1992 μέχρι τον Σαμαρά που ξεκίνησε και έβαλε όλο το αλβαναριό μέσα στην Ελλάδα, καταλήξαμε στον Προκόπη Παυλόπουλο ο οποίος έλεγε: «Είμαστε υπερήφανοι που έρχεστε τα εκατομμύρια από το Πακιστάν και το Μπαγκλαντές». Όλο το πολιτικό σύστημα, λοιπόν, σε βάρος της πατρίδας μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πολύ καλά το είπε ο Τσίπρας σήμερα -συμφωνώ μαζί του- να ενωθούν όλες οι πτέρυγες της Βουλής, από άκρα Αριστερά μέχρι άκρα Δεξιά, για να αντιμετωπίσουν τη Χρυσή Αυγή. Να ομονοήσουν στο θέμα των λαθρομεταναστών όλες οι πτέρυγες της Βουλής, όπως κάνουν συστηματικά όλα αυτά τα χρόνια, σε βάρος της Χρυσής Αυγής.

Η Χρυσή Αυγή, λοιπόν, εναντίον όλων, συνεχίζει αυτό τον αγώνα. Εμείς θα είμαστε οι τελικοί νικητές, γιατί είμαστε οι μόνοι που αγωνιζόμαστε για μία μεγάλη και ελεύθερη Ελλάδα.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, κύριοι Υπουργοί, αποτελεί πλέον αδιαμφισβήτητο γεγονός ότι η Ευρώπη αντιμετωπίζει τη μεγαλύτερη μεταπολεμικά μεταναστευτική ροή, για τη διαχείριση της οποίας αποδεικνύεται απροετοίμαστη και αμήχανη, όπως ήταν και με την οικονομική κρίση. Έχουν πυροδοτηθεί λαϊκισμοί, φοβίες και γίνεται αντικείμενο εκμετάλλευσης από ακραίους κύκλους, υποθηκεύοντας το δημοκρατικό προφίλ της Ευρωπαϊκής Ένωσης.

Παράλληλα, διακυβεύεται η αλληλεγγύη και το ευρωπαϊκό επίτευγμα της ανοικτής κοινωνίας, τίθεται δηλαδή σε δοκιμασία τόσο και η δομή όσο και η συνοχή της Ευρωπαϊκής Ένωσης. Χρειάζεται, λοιπόν, μια ξεκάθαρη αρχικά ευρωπαϊκή και διεθνή στρατηγική.

Το πρόβλημα έχει τρεις διαστάσεις. Είναι διεθνές, ευρωπαϊκό και εθνικό για τη χώρα μας. Είναι διεθνές, διότι πρέπει να λυθεί στην πηγή προέλευσης των προσφύγων. Πρέπει να υπάρξει προσπάθεια ειρήνευσης, για παράδειγμα στη Συρία. Και εδώ πρέπει να αναλάβουν δράση διεθνείς οργανισμοί και βέβαια και η Ευρωπαϊκή Ένωση να πιέσει προς αυτή την κατεύθυνση. Είναι ευρωπαϊκό, διότι δεν είναι ιταλικό μόνο, δεν είναι ελληνικό μόνο, είναι ευρωπαϊκό το ζήτημα.

Τις προηγούμενες ημέρες βρέθηκα στις Βρυξέλλες. Συνάντησα τον Επίτροπο κ. Αβραμόπουλο. Είχαμε μία αναλυτική συζήτηση όπου με ενημέρωσε για όλα τα ζητήματα και για το πού βρίσκεται η κατάσταση αυτή τη στιγμή στη χώρα μας. Είναι θετικό στοιχείο ότι συμφωνήσαμε με τον Επίτροπο τον κ. Αβραμόπουλο, στα εξής: Πρώτον, ότι δεν είναι λύση οι φράχτες τύπου Βόρειας Ευρώπης. Δεν είναι λύση η πολιτική που ασκείται αυτή τη στιγμή από μεμονωμένες χώρες, όπως είναι η Ουγγαρία. Δεύτερον, το πρόβλημα, όπως είπα και πριν, είναι ευρωπαϊκό και δεν μπορεί να λυθεί από καμμία χώρα μόνη της, ούτε και από την Ελλάδα. Τρίτον, χρειάζονται ενέργειες προς μια ενιαία ευρωπαϊκή πολιτική. Και αυτό το οποίο χρειάζεται για παράδειγμα στα ζητήματα ασφάλειας είναι περισσότερη Σένγκεν και όχι λιγότερη Σένγκεν.

Χωρίς να θέλω να πω πολλά περισσότερα από αίσθημα εθνικής ευθύνης για το συγκεκριμένο θέμα, κύριε Υπουργέ, θα ήθελα να ξέρετε ότι αναλάβατε δεσμεύσεις -τις συζητήσαμε κιόλας στην ενημέρωση την οποία μας κάνατε αναλυτικά το προηγούμενο χρονικό διάστημα- οι οποίες είναι βαριές για τη χώρα μας. Όμως, από τη στιγμή που έχουν αναληφθεί, θα πρέπει αυτή τη στιγμή να μπορέσετε να τις εκπληρώσετε, γιατί η διαδικασία αυτή μπορεί να ξαναέρθει μπροστά μας το επόμενο χρονικό διάστημα.

Ξέρετε πολύ καλά ότι έγινε συζήτηση για το άρθρο 26 της Συνθήκης από ορισμένες χώρες, το οποίο βέβαια ποτέ δεν θα μπορούσε να είχε γίνει κι όλα αυτά μπορεί να έρθουν ξανά στο προσκήνιο την άνοιξη. Γι’ αυτό πρέπει να τηρήσουμε τις δύσκολες δεσμεύσεις που πήραμε και για τα χρονοδιαγράμματα σε σχέση με τα hotspots, τα οποία είναι δύσκολα χρονοδιαγράμματα, το γνωρίζετε καλά, αλλά πρέπει να γίνει κάθε δυνατή προσπάθεια σε συνεννόηση βέβαια και με την τοπική αυτοδιοίκηση.

Είναι και εθνικό θέμα, όπως είπα και προηγουμένως. Και στο εθνικό επίπεδο επιτρέψτε μου να πω ότι έχουν γίνει λίγα το προηγούμενο δεκάμηνο συνολικά. Πράγματι, βλέπουμε από εσάς μια διαδικασία ότι τα πράγματα μπήκαν σε μια σειρά το προηγούμενο χρονικό διάστημα, αλλά αυτό το οποίο συνέβη -και την προηγούμενη εβδομάδα στο Συμβούλιο Υπουργών- είναι πάρα πολύ ανησυχητικό.

Όμως, χάσαμε πρώτα απ’ όλα πολύ μεγάλο χρονικό διάστημα. Να σας θυμίσω ότι υπήρξαν απίστευτες δηλώσεις, προχειρότητα και πάρα πολλά θέματα τα οποία δεν προχώρησαν όλο το προηγούμενο επτάμηνο από την πρώην Υπουργό -γιατί η Κυβέρνησή σας έχει μια συνέχεια, είναι η ίδια η Κυβέρνηση ΣΥΡΙΖΑ-ΑΝΕΛ- και βλέπουμε ότι αυτά τα προβλήματα οδήγησαν και σ’ αυτήν την κατάσταση.

Κύριε Υπουργέ, σε μια επιτροπή σάς είπα για τη διαδικασία της μετεγκατάστασης ότι η διαδικασία μιας φιέστας, η οποία έχει γίνει για να φύγουν τριάντα άτομα και να μετεγκατασταθούν, δεν τιμά ούτε τη χώρα μας, αλλά ούτε και την Ευρωπαϊκή Ένωση. Την επόμενη μέρα στο Αιγαίο θρηνήσαμε περισσότερα θύματα πρόσφυγες. Και σας το λέμε εμείς που είμαστε θετικοί για το θέμα της μετεγκατάστασης των εκατόν εξήντα χιλιάδων σε επίπεδο Ευρωπαϊκής Ένωσης. Εσείς απαντήσατε ότι θα πρέπει να γνωστοποιηθεί το ζήτημα αυτό και γι’ αυτό έγινε, αυτό ήταν το επιχείρημα της Κυβέρνησης.

Ε, λοιπόν, ακριβώς αυτό σας λέμε ότι με αυτή τη στρατηγική το ζήτημα δεν γνωστοποιείται. Κι αυτό που είπατε και σήμερα εδώ πέρα κι εσείς και ο κύριος Πρωθυπουργός πριν από λίγο, είναι ότι τελικά δεν έχει επιτευχθεί να έχει γίνει γνωστό ούτε στους μετανάστες και στους πρόσφυγες, αλλά ούτε και οι άλλες χώρες της Ευρωπαϊκής Ένωσης να συμμετέχουν στο σύστημα. Συνεπώς, σας το λέω τώρα, διότι σε ένα, δυο χρόνια θα βλέπουμε πίσω αυτή τη διαδικασία της φιέστας και δεν θα τιμά κανέναν ούτε την Ευρωπαϊκή Ένωση ούτε την Ελλάδα ούτε την Κυβέρνησή σας.

Σε εθνικό επίπεδο, λοιπόν, η κρίση βρήκε τη χώρα εξασθενημένη απ’ αυτή τη μακροχρόνια οικονομική κρίση. Υπήρξε έλλειψη κεντρικού σχεδιασμού εκ μέρους της Κυβέρνησης μέσω αντιφατικών δηλώσεων που σας ανέφερα.

Εμείς, όμως δεν μένουμε στη θεωρία. Είναι ένα ζήτημα όπου πράγματι απαιτείται συνεννόηση. Και να σας θυμίσω ότι στο πρόσφατο Συμβούλιο Πολιτικών Αρχηγών, η Δημοκρατική Συμπαράταξη συμμετείχε στο κοινό ανακοινωθέν για το προσφυγικό.

Κι εδώ θέλω να πω και για την Νέα Δημοκρατία ότι το ζήτημα του προσφυγικού είναι πολύ σοβαρό και θα πρέπει να γίνει προσπάθεια εθνικής συνεννόησης. Και κακώς δεν συμμετείχε στο κοινό ανακοινωθέν του Συμβουλίου Πολιτικών Αρχηγών τις προηγούμενες ημέρες. Είναι ένα ζήτημα του οποίου εάν δεν καταλάβουμε αυτή τη στιγμή τις προεκτάσεις, εάν δεν καταλάβουμε ότι κινδυνεύει το ευρωπαϊκό οικοδόμημα -και βέβαια η χώρα μας δέχεται όλη αυτή την πίεση- τότε δεν θα μπορέσει να βρεθεί λύση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Εμείς, όμως, έχουμε κάνει συγκεκριμένες προτάσεις. Έχουμε κάνει την πρόταση «ΚΙΒΩΤΟΣ», το πιλοτικό πρόγραμμα στην Ευρωπαϊκή Ένωση, το οποίο αναφέρεται σε συγκεκριμένα στοιχεία. Έχουμε δει τον Δήμαρχο Αθηναίων. Έχουμε δει σε συνάντησή μας εσάς, καταθέτουμε προτάσεις συνεχώς και θέλουμε να τις δείτε με διάθεση πραγματικά συνεννόησης, την οποία και επιδιώκουμε.

Χρειάζεται, λοιπόν -σας το είπα κι όταν είχαμε βρεθεί- ένας κεντρικός σχεδιασμός στη μεταναστευτική πολιτική. Λίγα πράγματα έχουν γίνει και σ’ αυτό το θέμα, παρά τις δεσμεύσεις σας για διακομματική επιτροπή. Να μην υπάρξει νέα διακινδύνευση στην παραμονή της χώρας στη Συνθήκη Σένγκεν. Να δημιουργηθεί κοινό μέτωπο με χώρες που αντιμετωπίζουν το ίδιο πρόβλημα. Να αυξηθούν οι κρατικές δομές πιστοποίησης και καταγραφής, τόσο στην πύλη εισόδου, όσο και στην υπόλοιπη ηπειρωτική χώρα. Να αξιοποιηθούν, κύριε Υπουργέ, οι ανεκμετάλλευτοι χώροι του δημοσίου.

Και ξέρετε κάτι; Στη συνάντησή μας –και το είχατε πει και δημοσίως- είχατε πει ότι έχετε ένα φάκελο με στρατόπεδα, τα οποία θα μπορούσαν να χρησιμοποιηθούν και τα οποία σας τα δίνει ο Υπουργός Εθνικής Άμυνας. Όμως, δεν έχουμε δει στην πορεία μια τέτοια διαδικασία να προχωράει. Θέλουμε να προχωρήσουν πιο γρήγορα, να μας καταθέσετε τα στοιχεία, να δούμε εάν υπάρχει τέτοια συνεργασία, διότι δεν τη βλέπουμε.

Στο πιλοτικό πρόγραμμα «ΚΙΒΩΤΟΣ» που καταθέσαμε στην Ευρωπαϊκή Ένωση ζητούμε ειδική φροντίδα για ευάλωτες ομάδες, όπως οι μονογονεϊκές οικογένειες, έγκυοι, παιδιά με αναπηρία, καθώς και για ασυνόδευτα ή ορφανά παιδιά που είναι εκτεθειμένα. Τον ανθρωπισμό μας να δείξουμε μ’ αυτήν τη διαδικασία, αυτό θέλουμε! Και γι’ αυτές τις ευάλωτες ομάδες προτείνουμε τη δημιουργία αυτού του ευρωπαϊκού προγράμματος που θα στοχεύει στη δημιουργία ασφαλούς οδού, αερογέφυρας προς την Ευρώπη.

Το παρουσίασε αναλυτικά η κ. Γεννηματά στη Μάλτα, στη Σύνοδο των Ευρωπαίων Σοσιαλιστών και Δημοκρατών. Προχθές στις Βρυξέλλες το ανέλυσα και στην ομάδα των Σοσιαλιστών και Δημοκρατών και βεβαίως, επειδή θέλουν να είναι ευρωπαϊκό το ζήτημα και ευρωπαϊκή η λύση, βλέπουν με πολύ θετική διάθεση αυτές τις προτάσεις, τις οποίες θέλουν να προχωρήσουν.

Βεβαίως, δεν είναι δυνατόν να επιτρέπεται σε διάφορες χώρες, όπως σας είπα πριν, να σηκώνουν τείχη, μη σεβόμενες την ίδια τους τη συμφωνία στις διάφορες συνόδους κορυφής.

Χρειάζεται, λοιπόν, έκτακτη οικονομική ενίσχυση από την Ευρωπαϊκή Ένωση και θα πρέπει σε συνεργασία με τρίτες ή υπό ένταξη χώρες, να καταπολεμηθούν τα κυκλώματα των διακινητών.

Άκουσα τον Πρωθυπουργό σήμερα το πρωί να αναφέρεται στο Εurodac, για παράδειγμα, ότι ελπίζουμε να γίνονται γρήγορα με τις νέες διαδικασίες. Σήμερα η Ευρωπαϊκή Επιτροπή, όμως, έχει στείλει αυστηρή προειδοποίηση πλέον στην Ελλάδα, μαζί με άλλες χώρες, ότι δεν τηρεί το σύστημα ταυτοποίησης και ότι στη συνέχεια θα έχουμε τη διαδικασία του Ευρωπαϊκού Δικαστηρίου και για την εναρμόνιση στην κοινοτική οδηγία, το οποίο κι αυτό δείχνει ότι δεν έχει προχωρήσει η διαδικασία. Ποιες είναι, λοιπόν, οι ενέργειές σας σε όλα αυτά τα ζητήματα, τα οποία θέτει σήμερα η Ευρωπαϊκή Επιτροπή με την επίσημη ανακοίνωσή της;

Ακούσαμε τον Πρωθυπουργό να λέει για το ζήτημα του ταξιδιού στην Τουρκία ότι μέχρι σήμερα δεν έχουμε δει τίποτα ως προς τη μείωση των προσφυγικών ροών, να μην είναι ικανοποιημένος δηλαδή και ο ίδιος για αυτό που έλεγαν, ότι δεν πέτυχε τίποτα. Εσάς σας είδαμε ικανοποιημένο, από την άλλη πλευρά, από τα θέματα τα οποία έχουν γίνει με το ζήτημα της Τουρκίας.

Να πούμε εδώ ότι το ζήτημα δεν είναι διμερές και δεν είναι καν τριμερές. Είναι ζήτημα Ευρωπαϊκής Ένωσης και σχέσεων της με την Τουρκία. Και έτσι πρέπει να επιλυθεί, διότι αν μείνει στο διμερές επίπεδο, δεν θα καταφέρουμε τίποτα, όπως δεν κατάφερε τίποτα και το ταξίδι του Πρωθυπουργού στην Τουρκία.

Και βεβαίως, αναφερθήκατε στο ζήτημα του ευρωπαϊκού ασύλου. Εμείς έχουμε κάνει συγκεκριμένες ενέργειες στο ζήτημα της μετανάστευσης. Σας ανέφερα προηγουμένως ορισμένες που έχουμε κάνει το πρόσφατο χρονικό διάστημα. Καταθέτω για τα Πρακτικά και την ερώτηση του κ. Κρεμαστινού που είχε κάνει από τον Απρίλιο στον πρώην Υπουργό Εσωτερικών για το ζήτημα της αυξανόμενης ροής μεταναστών στα νησιά και ότι πρέπει να αντιμετωπιστεί. Δυστυχώς οι γενικόλογες απαντήσεις τότε οδήγησαν σ’ αυτά που είδαμε το προηγούμενο χρονικό διάστημα.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νομίζω ότι είναι θέμα σοβαρό. Κυβέρνηση και Αξιωματική Αντιπολίτευση θα πρέπει να το δουν με βάση την εθνική ευθύνη η οποία χρειάζεται.

Εμείς έτσι το αντιμετωπίζουμε στη Δημοκρατική Συμπαράταξη. Καταθέτουμε προτάσεις σε όλα τα επίπεδα, στην Κυβέρνηση, στην Ευρωπαϊκή Ένωση. Έτσι θα συνεχίσουμε να λειτουργούμε, με στόχο πραγματικά να μπορέσει να βρεθεί λύση και για τους πρόσφυγες και τους μετανάστες και για τους κατοίκους των περιοχών στη χώρα μας, οι οποίες βέβαια έχουν συγκεκριμένη φέρουσα ικανότητα…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχαρόπουλε, να κλείσετε, παρακαλώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** …και θα πρέπει να τις σεβαστούμε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική ευθύνη των Υπουργών», όπως ισχύει, στις 10-12-2015 ποινική δικογραφία που αφορά στον Υπουργό Παιδείας, Έρευνας και Θρησκευμάτων κ. Νικόλαο Φίλη.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Εδώ ακούσαμε ένα ρατσιστικό παραλήρημα πριν από λίγο, από τον εκπρόσωπο της ναζιστικής εγκληματικής οργάνωσης, της Χρυσής Αυγής, η οποία εκμεταλλεύεται το προσφυγικό, το μεταναστευτικό πρόβλημα και υπερασπίζεται τους θήτες, στηρίζει τον πόλεμο στην περιοχή, το ΝΑΤΟ, την Ευρωπαϊκή Ένωση, τις ΗΠΑ και στρέφεται κατά των θυμάτων του ιμπεριαλισμού. Με την ξενοφοβική και ρατσιστική τους προπαγάνδα δηλητηριάζουν την εργατική τάξη και τα λαϊκά στρώματα, κρύβουν τους πραγματικούς υπεύθυνους για τις τραγωδίες και τα βάσανα των λαών, μισούν τον πρόσφυγα και τον μετανάστη, όπως μισούν και τον εργάτη, το νέο, τη γυναίκα, τον φτωχό αγρότη και αυτοαπασχολούμενο, που παλεύουν για το δίκιο τους. Ο ελληνικός λαός, οι λαοί της Ευρώπης πρέπει να αντιπαλέψουν τη ξενοφοβία και τον ρατσισμό, να απομονώσουν τους φασίστες και δανειστές που προσπαθούν να σηκώσουν κεφάλι, να αντιτάξουν τη δική τους ταξική ενότητα και λαϊκή αλληλεγγύη.

Κυρίες και κύριοι, η προσφυγιά, η μετανάστευση δεν είναι μόνο ένα μεγάλο κοινωνικό πρόβλημα. Είναι βαθιά πολιτικό ζήτημα, που οφείλεται στο ίδιο το σαπισμένο καπιταλιστικό σύστημα, τις αντιθέσεις του και τα αδιέξοδά του. Οι εξελίξεις στη Μέση Ανατολή προμήνυαν την έξαρση του προσφυγικού προβλήματος. Γι’ αυτό οι ευθύνες όλων των κυβερνήσεων είναι τεράστιες. Επικαλούνται τον αιφνιδιασμό για να δικαιολογηθούν.

Η Κυβέρνηση ΣΥΡΙΖΑ-ΑΝΕΛ, όπως και η προηγούμενη της Νέας Δημοκρατίας και του ΠΑΣΟΚ, επικαλείται τις δεσμεύσεις που υπάρχουν από τη συμμετοχή της Ελλάδας στο ΝΑΤΟ και στην Ευρωπαϊκή Ένωση που έχει εμπλέξει τη χώρα βαθιά στον ιμπεριαλιστικό πόλεμο στην περιοχή. Συμβάλλει στην υλοποίηση των σχεδιασμών των ιμπεριαλιστικών δυνάμεων για τον έλεγχο των πηγών ενέργειας και δρόμων μεταφοράς τους. Πολυδιαφημίζει τη δυνατότητά της να παίξει ευρύτερο ρόλο στην περιοχή και συμβάλλει στις ιμπεριαλιστικές επεμβάσεις, έστω και βοηθητικά. Ήδη παρέχει σημαντικές διευκολύνσεις, όπως στις βάσεις της Σούδας, τις πληροφορίες που πρόσφατα συμφώνησε ο Υπουργός Άμυνας. Είναι γνωστές οι δηλώσεις των γερακιών του πολέμου στο Ιράκ, ότι «χωρίς την Ελλάδα δεν θα τα καταφέρναμε». Στην ευρύτερη περιοχή, συγκρούονται ιμπεριαλιστικά κέντρα και ισχυρές καπιταλιστικές χώρες. Μεγαλώνει ο κίνδυνος ακόμα και γενικότερου ιμπεριαλιστικού πολέμου, με άμεση εμπλοκή της Ελλάδας. Ο λαός πρέπει να ανησυχεί και να απαιτήσει να σταματήσει κάθε διευκόλυνση στους μακελάρηδες των λαών.

Η επερώτηση των Βουλευτών της Νέας Δημοκρατίας -όπως και οι απαντήσεις μέχρι τώρα- δεν είχε ούτε μια αναφορά στην επέμβαση των ιμπεριαλιστικών χωρών στην περιοχή, στον πόλεμο που μαίνεται και στα οδυνηρά αποτελέσματα για τους λαούς της περιοχής. Προβάλλεται το ζήτημα των προσφύγων και των μεταναστών ως αυτοτελές πρόβλημα και όχι ως αποτέλεσμα του ιμπεριαλιστικού πολέμου. Και αυτό, γιατί υποστηρίζουν, όπως και η Κυβέρνηση, αλλά και οι άλλες δυνάμεις εκτός του Κομμουνιστικού Κόμματος Ελλάδος, το δέσιμο της Ελλάδος στις ιμπεριαλιστικές συμμαχίες.

Πολύς λόγος γίνεται από την Κυβέρνηση, αλλά και από τα άλλα αστικά κόμματα για την πολυδιάστατη εξωτερική πολιτική, τη γεωστρατηγική αναβάθμιση της χώρας. Στον πυρήνα, όμως, αυτής της πολιτικής βρίσκονται τα συμφέροντα, οι επιδιώξεις των μονοπωλίων, η δική τους αναβάθμιση. Αποτελεί προέκταση της εσωτερικής πολιτικής που υπηρετεί τα συμφέροντα του κεφαλαίου κατά της εργατικής τάξης και των λαϊκών στρωμάτων. Εντάσσεται στις στοχεύσεις της ελληνικής αστικής τάξης για τη δική της αναβάθμιση στην περιοχή, τη μεγαλύτερη εμπλοκή στους ενδοϊμπεριαλιστικούς σχεδιασμούς.

Η χώρα μας είναι γνωστό ότι συνορεύει με τις εστίες των σημερινών ιμπεριαλιστικών επιχειρήσεων. Αποτελεί πύλη εισόδου προσφύγων και μεταναστών και διέλευσής τους προς την Ευρώπη. Προβάλλεται η θέση ότι δεν επιτρέπεται τα σύνορά μας να γίνουν ξέφραγο αμπέλι. Ακολουθείτε, όμως, τις λεγόμενες δεσμεύσεις που εκχωρούν κυριαρχικά δικαιώματα στην Ευρωπαϊκή Ένωση, στο ΝΑΤΟ και κυρίως κυριαρχικά δικαιώματα στο Αιγαίο.

Η Κυβέρνηση, στα πλαίσια αυτά, υλοποιεί τις αντιδραστικές και επικίνδυνες αποφάσεις της Ευρωπαϊκής Ένωσης, τις οποίες και η ίδια υπέγραψε. Το αίτημα της ελληνικής Κυβέρνησης προς τη FRONTEX για να αναλάβουν οι ομάδες ταχείας επέμβασής τους -οι λεγόμενες RABIT- τη φύλαξη των θαλάσσιων συνόρων στο Αιγαίο και για αναβάθμιση του ρόλου τους στα βόρεια σύνορα, πλήττει τα κυριαρχικά δικαιώματα. Ανοίγει νέο και επικίνδυνο κεφάλαιο στην κατεύθυνση που επιδιώκουν οι ισχυρές δυνάμεις της Ευρωπαϊκής Ένωσης και η αστική τάξη της Τουρκίας, για κοινή φύλαξη των συνόρων και συνδιαχείριση του Αιγαίου. «Μια λωρίδα νερού» το χαρακτήρισε η Μέρκελ το Αιγαίο, κύριε Υπουργέ!

Μετατρέπετε, κύριε Υπουργέ, τα λεγόμενα κέντρα πρώτης υποδοχής, που λειτουργούν σε νησιά του Αιγαίου, σε κέντρα διαλογής και καταναγκαστικής συγκέντρωσης προσφύγων και μεταναστών. Τα νησιά μετατρέπονται σε μια πρώτη ζώνη εγκλωβισμού και συγκέντρωσης κατατρεγμένων, από όπου οι πιο ισχυρές χώρες της Ευρωπαϊκής Ένωσης θα επιλέγουν να απορροφήσουν ελάχιστους πρόσφυγες, μόνο όσους χρειάζονται ως φθηνό εργατικό δυναμικό, προκειμένου να ενισχύσουν την κερδοφορία των επιχειρηματικών τους ομίλων.

Η λειτουργία των hotspot, η αναβάθμιση της FRONTEX και η στήριξη που παρέχουν στην τούρκικη Κυβέρνηση η Ευρωπαϊκή Ένωση και το ΝΑΤΟ πραγματοποιούνται την ώρα που οι ιμπεριαλιστικές δυνάμεις κλιμακώνουν τις επιχειρήσεις τους στη Συρία με διάφορα προσχήματα και τροφοδοτούν συνεχώς με νέες μάζες δυστυχισμένων τα προσφυγικά ρεύματα. Η Κυβέρνηση ΣΥΡΙΖΑ-ΑΝΕΛ έχει μεγάλες ευθύνες για αυτές τις επιλογές. Εμείς λέμε ότι πρέπει να καταδικαστεί από τον λαό.

Ενώ τοπικά λένε και η Νέα Δημοκρατία και το ΠΑΣΟΚ και ιδιαίτερα η Χρυσή Αυγή και οι άλλοι «όχι στα hotspot», με τη λογική να δημιουργηθούν κάπου αλλού, όπως και με τη δέσμευση για παραμονή των πενήντα χιλιάδων προσφύγων, αποδέχεστε όμως, κύριοι της Νέας Δημοκρατίας, αλλά και οι υπόλοιποι που στηρίζετε την πολιτική της Ευρωπαϊκής Ένωσης, την Ευρωπαϊκή Ένωση και τις αποφάσεις της, που σημαίνει καταστολή και εγκλωβισμό των προσφύγων στη χώρα μας. Γιατί αυτή η πολιτική τούς εγκλωβίζει.

Ο λαός μας όλη αυτήν την περίοδο έχει εκφράσει την αλληλεγγύη και τη θέση του, ότι δεν θέλει στις θάλασσές μας να πνίγονται πρόσφυγες και μετανάστες, παιδιά και γυναίκες. Απορρίπτει να γίνει η χώρα τόπος εγκλωβισμού απελπισμένων και αστυνόμευσης από τους μηχανισμούς της Ευρωπαϊκής Ένωσης, που έχει την πρώτη ευθύνη, μαζί με τις ΗΠΑ, για τους πολέμους και τη ληστεία των λαών, για τα μαζικά κύματα προσφύγων και μεταναστών.

Το ΚΚΕ έχει πάρει σαφείς θέσεις και καλεί τον λαό να παλέψει ενάντια στη δημιουργία και λειτουργία των hotspot, διεκδικώντας ταυτόχρονα την κατάργηση του Κανονισμού του Δουβλίνου και της Σένγκεν, ώστε να διευκολυνθεί η απευθείας ασφαλής μετακίνηση των προσφύγων και μεταναστών στις χώρες του πραγματικού προορισμού τους.

Επίσης, επιδιώκει τη δημιουργία αξιοπρεπών και υγιεινών προσωρινών χώρων υποδοχής, καταγραφής και φιλοξενίας, με ευθύνη των ελληνικών αρχών και όχι των διάφορων χρηματοδοτούμενων ή και ύποπτων ΜΚΟ, κύριε Υπουργέ, που έχουν γίνει κράτος εν κράτει, και που ξέρετε και τι άλλα παιχνίδια παίζονται σε όλη αυτή την περιοχή στο όνομα της αλληλεγγύης, για τη διαχείριση παραμονής των προσφύγων και μεταναστών.

Επίσης, την αναγκαία ενίσχυση των υποδομών και του προσωπικού που σχετίζεται με τη διάσωση και περίθαλψη, ειδικά τους χειμερινούς μήνες. Είμαστε υπέρ της κατάργησης της FRONTEX και των άλλων κατασταλτικών μηχανισμών της Ευρωπαϊκής Ένωσης.

Καλούμε τον λαό να υπερασπιστεί τα κυριαρχικά δικαιώματα της χώρας, σε σύγκρουση με τα μονοπώλια και τις διακρατικές λυκοσυμμαχίες, που μόνο δεινά προκαλούν στους λαούς. Πάνω από όλα, καλούμε να παλέψει ο λαός μας για να σταματήσουν οι ιμπεριαλιστικές επεμβάσεις της Ευρωπαϊκής Ένωσης, των ΗΠΑ, του ΝΑΤΟ και άλλων ιμπεριαλιστικών χωρών και η συμμετοχή της χώρας μας στις πολεμικές επιχειρήσεις. Να το απαιτήσουμε, έτσι ώστε η χώρα μας να μην είναι ορμητήριο πολέμου, γιατί αυτά είναι τα δεινά που γεννούν τους πρόσφυγες και τους μετανάστες.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κατσώτη.

Πριν δώσω τον λόγο στον επόμενο Κοινοβουλευτικό Εκπρόσωπο, επιτρέψτε μου να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί τους από το Γυμνάσιο Σκάλας Λακωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος κ. Φωτήλας από το Ποτάμι.

**ΙΑΣΩΝ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η αλήθεια είναι ότι είχα σκοπό να είμαι ιδιαίτερα καταγγελτικός και οξύς. Όμως μετά την πρωτολογία του κυρίου Υπουργού, δεν έχω πια αυτή τη διάθεση και αυτό οφείλω να του το καταλογίσω ως μία μικρή νίκη.

Μία από τις πρώτες ερωτήσεις που είχα απευθύνει ως Βουλευτής στον τότε Υπουργό Εσωτερικών και στο νεοσύστατο Υπουργείο Μετανάστευσης ήταν σχετικά με το σχέδιο της Κυβέρνησης για το μεταναστευτικό και η απάντηση που είχα λάβει ήταν ότι είναι ακόμα σε διαβούλευση και ότι θα ήταν άμεσα έτοιμο. Δέκα μήνες μετά, ακόμα είναι σε διαβούλευση αυτό το σχέδιο!

Ξέρουμε όλοι ότι το ζήτημα της αντιμετώπισης των μεταναστευτικών ροών, αλλά και των προσφυγικών δεν είναι κάτι που προέκυψε επί των ημερών σας. Επί πολλά χρόνια αυτό το ζήτημα βρίσκεται σε εκκρεμότητα και πραγματικά και η Νέα Δημοκρατία, που κατέθεσε και την επίκαιρη επερώτηση, δεν τα είχε καταφέρει και πολύ καλύτερα.

Από το 2012 μέχρι το 2014 που είχε δεσμευτεί η τότε κυβέρνηση για τη δημιουργία δύο χιλιάδων πεντακοσίων θέσεων ανοιχτής φιλοξενίας, στο τέλος του 2014, κύριε συνάδελφε της Νέας Δημοκρατίας, είχατε-δεν είχατε έτοιμες χίλιες θέσεις.

Το Ποτάμι, από την πρώτη στιγμή που μπήκε στη Βουλή -και το προσφυγικό-μεταναστευτικό ζήτημα δεν ήταν τόσο οξύ όσο σήμερα- είχε επισημάνει την ανάγκη ύπαρξης ενός ολοκληρωμένου εθνικού σχεδίου για την αντιμετώπιση του ζητήματος. Επίσης, είχε τονίσει την ανάγκη η Ελλάδα, ως χώρα εισόδου μεταναστών, να λάβει συγκεκριμένες πρωτοβουλίες για την ανάδειξη και διεθνοποίηση του ζητήματος. Είχαμε καταθέσει επίκαιρη επερώτηση στον Πρωθυπουργό –η οποία δεν συζητήθηκε- η οποία συνοδευόταν από συγκεκριμένες προτάσεις.

Είχαμε προτείνει την ανάγκη δημιουργίας ευρωπαϊκής Υπηρεσίας Ασύλου για την εύρεση μιας φόρμουλας για δίκαιη κατανομή των αιτημάτων. Σήμερα, κύριε Υπουργέ, στην Υπηρεσία Ασύλου υπηρετούν εξήντα άτομα. Το θεωρείτε αρκετό; Ξέρουμε ότι η Κυβέρνηση στις προσλήψεις είχε άλλες προτεραιότητες, αλλά πέρα από τις κομματικές υποχρεώσεις καλό είναι να λαμβάνονται πού και πού υπόψη και οι πραγματικές ανάγκες της χώρας.

Και δεν μπορεί κανείς παρά να αναρωτηθεί: Άραγε η παρούσα Κυβέρνηση τι κατάφερε; Έπειτα από μήνες απραξίας, ατυχών δηλώσεων και σπασμωδικών κινήσεων –για τις οποίες δεν ευθύνεστε εσείς προσωπικά, κύριε Υπουργέ, αλλά κυρίως η προκάτοχός σας και ο Πρωθυπουργός βέβαια, ο οποίος την επέλεξε και την κράτησε, και ξέρετε ότι οι πολιτικές ευθύνες δεν παραγράφονται- φτάσαμε στο σημείο οι ροές των προσφύγων και μεταναστών να είναι εκτός ελέγχου, η χώρα μας να απειλείται με έξωση από τον χώρο Σένγκεν και μία-μία οι ευρωπαϊκές χώρες να κλείνουν τα σύνορά τους γύρω μας. Μιας και η Ελλάδα δεν μπορεί να κλείσει τα σύνορά της, καθ’ ότι στο μεγαλύτερο μέρος τους είναι θαλάσσια, βρισκόμαστε αντιμέτωποι με το να γίνουμε μια αποθήκη ψυχών, εξαθλιωμένων ανθρώπων που δεν θα έχουν καμμία διέξοδο ούτε προς τα εμπρός ούτε προς τα πίσω.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Και μέσα σε όλα αυτά ακούμε ότι η Κυβέρνηση συμφώνησε στην παραμονή πενήντα χιλιάδων προσφύγων στην Ελλάδα, την ώρα που όλες μαζί οι χώρες του βαλκανικού διαδρόμου μέχρι τη Βιέννη έχουν συμφωνήσει να δεχτούν πενήντα χιλιάδες πρόσφυγες. Η χώρα μας, με τόσα προβλήματα που αντιμετωπίζει πρέπει να φιλοξενήσει και πενήντα χιλιάδες πρόσφυγες επιπλέον όλων των παράνομα εισερχομένων μεταναστών και των καραβιών των προσφύγων!

Ειλικρινά, περιμένω να ακούσω από τον αρμόδιο Υπουργό τι ακριβώς περιλαμβάνει αυτή η συμφωνία και με ποιους όρους και προϋποθέσεις την αποδέχθηκε. Άκουσα κάποια πράγματα στην πρωτολογία. Θα ήθελα, όμως, περισσότερα και πιο συγκεκριμένα.

Κακά τα ψέματα, κύριε Υπουργέ, -το ξαναείπα- το κακό ξεκίνησε από την προκάτοχό σας, η οποία όμως έπαιρνε μέρος σε μία κυβέρνηση. Δεν ήταν μόνη της. Άρα, όπως είπα, η ευθύνη είναι και του Πρωθυπουργού, ο οποίος άλλωστε την αντάμειψε για τις καλές υπηρεσίες της στο Υπουργείο Μετανάστευσης, βάζοντάς την επικεφαλής στο ψηφοδέλτιο επικρατείας.

Γιατί, ξέρετε, οι δηλώσεις της κ. Χριστοδουλοπούλου για μετανάστες που λιάζονται και τη νύχτα εξαφανίζονται δεν ήταν τυχαίες. Το έγγραφο δε του κ. Νίτσα που στάλθηκε και την ίδια μέρα αποσύρθηκε από το Αρχηγείο, στην ουσία είναι σε ισχύ. Ξέρετε, ο κ. Πανούσης άνοιξε την Αμυγδαλέζα και η πολιτική της Κυβέρνησης, κυρίως κατά την προηγούμενη περίοδο έδωσε το πράσινο φως στους κατά τόπους δουλεμπόρους να προτιμήσουν τη χώρα μας ως πύλη εισόδου για την Ευρωπαϊκή Ένωση.

Εάν δείτε τα στατιστικά της ελληνικής Αστυνομίας, το 2014 εισήλθαν στη χώρα μας σαράντα χιλιάδες μετανάστες. Και τους μήνες Ιανουάριο και Φεβρουάριο του 2015 η πορεία ήταν πτωτική. Ξαφνικά από τον Μάρτιο και μετά υπάρχει μία εκτόξευση. Το καταθέτω και στα Πρακτικά.

(Στο σημείο αυτό ο Βουλευτής κ. Ιάσων Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι συνέβη άραγε τότε; Ο πόλεμος στη Συρία είναι σε εξέλιξη εδώ και πέντε χρόνια. Δεν είμαι πολεμικός ανταποκριτής, αλλά εξ όσων γνωρίζω δεν υπήρξε κάποια ραγδαία επιδείνωση του πολέμου. Αντίθετα, όμως, υπήρξαν συγκεκριμένες δηλώσεις και πράξεις κυβερνητικών στελεχών, που στην ουσία τούς προσκάλεσαν να έρθουν εδώ, μιας και ήξεραν ότι δεν θα συλληφθούν ούτε θα απελαθούν.

Και ειλικρινά, πρέπει να γίνει ένας διαχωρισμός των προσφύγων από τους μετανάστες και να μας πει και η Κυβέρνηση εάν αποδέχεται αυτόν τον διαχωρισμό ή δέχεται ότι δεν υπάρχουν μετανάστες, όπως είχε πει η κ. Χριστοδουλοπούλου. Τουλάχιστον διακρίνω με χαρά ότι εσείς, κύριε Υπουργέ, βλέπετε τα πράγματα διαφορετικά.

Σημαντικός παράγοντας αυτής της εξίσωσης, πρόσφυγες-μετανάστες, είναι η Τουρκία, η οποία όχι μόνο δεν εφαρμόζει, ως οφείλει, το υπογεγραμμένο πρωτόκολλο επανεισδοχής, αλλά κατάφερε να διαπραγματευτεί και να λάβει τρία δισεκατομμύρια για τους πρόσφυγες και να εξαιρεθεί από τη δημιουργία hotspot στο έδαφός της. Και δεν μπορεί παρά να αναρωτηθεί κάποιος: Τελικά, η ελληνική Κυβέρνηση τι διαπραγματεύτηκε και τι πέτυχε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρακαλώ, λίγο την ανοχή σας ζητώ.

Τελικά να δεχτεί, δηλαδή, πρόσφυγες χωρίς χρηματική βοήθεια;

Μας είπατε στην πρωτολογία σας ότι θα υπάρξει χρηματική βοήθεια. Διευκρινίστε, απαντήστε ξεκάθαρα ποια ακριβώς είναι η συμφωνία, τι θα κερδίσουμε. Γιατί αν το έχετε δεχθεί χωρίς να έχει υπάρξει και ανάλογη κατανομή στις υπόλοιπες ευρωπαϊκές χώρες, είναι τραγικό. Ποιες δεσμεύσεις έχουμε λάβει, ως χώρα, μέχρι το τέλος του έτους;

Κύριε Υπουργέ, η χώρα μας κινδύνευσε τελευταία, και δεν ξέρω αν κινδυνεύει ακόμα, να δει την έξοδο από τη Σένγκεν. Άκουσα το πρωί τον κύριο Πρωθυπουργό με περίσσιο θράσος να καταγγέλλει κάποιους κύκλους δήθεν που θα ήθελαν την Ελλάδα εκτός Σένγκεν, όταν το βιντεάκι όπου ο ίδιος λέει ότι δεν έχει να χάσει τίποτα η Ελλάδα από την έξοδό της από τη Σένγκεν παίζει σε όλα τα κανάλια. Δηλαδή, κοροϊδευόμαστε μεταξύ μας;

Θα κλείσω θέτοντας δύο ερωτήματα. Για να απαντήσει στα ερωτήματα, κανονικά πιο αρμόδιος είναι ο Υπουργός Προστασίας του Πολίτη ο οποίος, κατά τη γνώμη μου, θα έπρεπε να είναι εδώ σήμερα, αλλά φαντάζομαι ότι και εσείς μπορεί να έχετε γνώση.

Με επισκέφθηκαν προχθές στο γραφείο μου εκπρόσωποι της Πανελλήνιας Ομοσπονδίας Συνοριοφυλάκων και μου έθεσαν το ζήτημα του νέου οργανογράμματος της Ελληνικής Αστυνομίας, το οποίο περιλαμβάνει την κατάργηση της Υπηρεσίας Συνοριακής Φύλαξης. Για όσους δεν γνωρίζουν, οι υπηρεσίες συνοριακής φύλαξης συστάθηκαν ακριβώς γι’ αυτόν τον λόγο, δηλαδή την αντιμετώπιση του φαινομένου της παράνομης μετανάστευσης και την αντιμετώπιση του διασυνοριακού εγκλήματος. Τέτοιες υπηρεσίες λειτουργούν σε όλους τους συνοριακούς νομούς της χώρας -να μην τους πω όλους- αλλά και σε περιοχές που δέχονται μεγάλο αριθμό μεταναστών. Το ερώτημα, λοιπόν, είναι: Αληθεύει αυτό; Σκοπεύει η Κυβέρνηση να καταργήσει τη φύλαξη των συνόρων από το ειδικό Σώμα της Ελληνικής Αστυνομίας και να την εκχωρήσει εξ ολοκλήρου στη FRONTEX;

Και μια τελευταία αναφορά στο θέμα της Ειδομένης, στον χρόνο που μου απομένει.

**ΠΡΟΕΔΡΕΥΩΝ (Αναστάσιος Κουράκης):** Τον έχετε υπερβεί τον χρόνο. Αν έχετε την καλοσύνη, σας παρακαλώ, συντομεύετε.

**ΙΑΣΩΝ ΦΩΤΗΛΑΣ:** Μισό λεπτό μόνο.

Κύριε Πρόεδρε, δεν έχω δευτερολογία, όπως γνωρίζετε, και δεν μιλάει άλλος από το κόμμα μου. Έχουν μιλήσει όλοι.

**ΠΡΟΕΔΡΕΥΩΝ (Αναστάσιος Κουράκης):** Εντάξει.

**ΙΑΣΩΝ ΦΩΤΗΛΑΣ:** Ο Υπουργός παραδέχθηκε χθες ότι δεν υπάρχει κανένας σχεδιασμός για τους μετανάστες που μεταφέρθηκαν στο Ταεκβοντό και όλα γίνονται βήμα προς βήμα. Στοιβάξατε άρον-άρον δύο χιλιάδες και πλέον ανθρώπους στο γήπεδο, περίπου χίλιοι από αυτούς αναχώρησαν και ήδη ψάχνουν εναλλακτικούς τρόπους μετάβασης στην Ευρώπη. Δηλαδή, άντε βρες τους!

Εσείς, κύριε Υπουργέ, δηλώσατε ότι στις 17 Δεκεμβρίου το στάδιο πρέπει να εκκενωθεί. Φαντάζομαι και να καθαριστεί, για να παραδοθεί στην Αθλητική Ομοσπονδία. Όμως, ακόμα δεν είστε σε θέση, μας είπατε, να μας ανακοινώσετε τα επόμενα βήματα. Εν τω μεταξύ, χθες είχαμε επεισόδια στο Ταεκβοντό, επενέβη διμοιρία των ΜΑΤ, είχαμε τραυματίες. Σήμερα το πρωί, δε, πρώτη είδηση στα site είναι η επιστολή των δημάρχων. Το ερώτημα, λοιπόν, είναι ποιο ακριβώς είναι το σχέδιο για όλους αυτούς που δεν είναι πρόσφυγες και καταφθάνουν κατά χιλιάδες στην Ελλάδα.

Κλείνοντας, θέλω απ’ αυτό το Βήμα να πω ένα μεγάλο μπράβο στα στελέχη της Αστυνομίας και του Λιμενικού, που με τις υπεράνθρωπες προσπάθειές τους βγάζουν τη χώρα ασπροπρόσωπη.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Φωτήλα, Κοινοβουλευτικό Εκπρόσωπο από το Ποτάμι.

Τον λόγο έχει ο κ. Αθανάσιος Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων, για έξι λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Έστω και μετά από πολλά χρόνια οφείλω ένα «ευχαριστώ» στην κ. Μπακογιάννη, γιατί ήταν Υπουργός Εξωτερικών όταν μεσοπέλαγα στη Μεσόγειο, με κάποιους άλλους, πηγαίναμε για ανθρωπιστική βοήθεια στη Λωρίδα της Γάζας και οφείλω να ομολογήσω ότι η στάση της ήταν για εμάς τουλάχιστον σωτήρια. Και το λέω αυτό γιατί, αντιπαλότητα σε τέτοια θέματα θέλω να πιστεύω ότι δεν πρέπει να υπάρχει. Δεν προσφέρεται η σημερινή κουβέντα για αντιπολιτευτικές κορώνες.

Θέλω να θέσω τρία-τέσσερα ρητορικά ερωτήματα.

Μπορεί να σταματήσει ο πόλεμος αυτή τη στιγμή στη Συρία; Γιατί πιστεύω ότι είναι κατανοητό απ’ όλους ότι όσο θα συνεχίζεται αυτή η ένταση σ’ αυτή τη χώρα οι ροές θα συνεχίζονται. Και μπορεί η χώρα μας να κάνει κάτι για να τον σταματήσει; Αναπάντητα ερωτήματα.

Δεύτερο ερώτημα είναι: Μπορούμε εμείς να επιβάλουμε στην Τουρκία να σεβαστεί αυτά που έχει υπογράψει; Και αυτό είναι από τα δύσκολα που δεν απαντώνται.

Το σίγουρο είναι ότι η γεωγραφική θέση της χώρας δεν αλλάζει, αυτή είναι. Αυτό είναι σίγουρο. Απαντιέται αυτό το ερώτημα. Θέλω να πω ότι είναι μία πραγματικότητα πάρα πολύ σκληρή και αν ήθελα να τα βάλω σε μία ζυγαριά, εάν η κρίση είναι χειρότερη ή το μεταναστευτικό, είναι από τα δύσκολα ερωτήματα που δεν μπορώ να το απαντήσω.

Χαίρομαι ιδιαίτερα πάντως, γιατί έχω αυτή τη στιγμή εδώ δίπλα έναν άνθρωπο που τον ξέρω πάρα πολλά χρόνια. Δεν τον ξέρετε εσείς, τον ξέρω εγώ από τις πάρα πολλές αποστολές και την πραγματική αλληλεγγύη που έχει δείξει, όταν τα παράταγε όλα και πήγαινε σε αποστολές. Νιώθω ειλικρινή σεβασμό και για τον τρόπο που μιλάει και για την ηρεμία που διαθέτει.

Άκουσα με μεγάλη προσοχή πάρα πολλές θέσεις. Μερικές δυναμιτίζουν το κλίμα. Θα αναφερθώ πάλι στην κ. Μπακογιάννη, που με φιλότιμες προσπάθειες προσπαθούσε να καλύψει και ακραίες φωνές μέσα από το κόμμα της. Δεν ξέρω αν το καταφέρνει, αλλά θέλω να της πω ότι δεν είναι όλοι ίδιοι σε όλη αυτή τη Βουλή. Σίγουρα, η ίδια αρθρώνει έναν λόγο μεστό, που τον προσέχεις, με προτάσεις, αλλά οι φιλότιμες προσπάθειές της να καλύψει και κάποιους άλλους από το κόμμα της πιστεύω ότι πέφτουν στο κενό.

Εν κατακλείδι, αυτή τη στιγμή, ό,τι και να λέμε –το είπαν κάποιοι συνάδελφοι- το μεταναστευτικό είναι ένα ζήτημα που πιστεύω ότι ξεπερνά τα όρια αυτής της χώρας, μίας χώρας που είναι σε κρίση. Και σε κρίση να μην ήμασταν και οικονομική ευμάρεια να είχαμε, φοβάμαι ότι δεν είναι πια δικό μας θέμα, αλλά έχει ξεφύγει.

Γίνονται κάποιες προσπάθειες να δείξουμε ότι αυτή η Κυβέρνηση προσελκύει τους μετανάστες με κάποιον τρόπο. Να τα ξεκαθαρίσουμε αυτά; Γιατί εγώ ανήκω στην κατηγορία των ανθρώπων που την Ευρώπη τη θέλω με ανοιχτά σύνορα, τη θέλω αλληλέγγυα, να είναι πρώτη σ’ αυτό που λέγεται διαφωτισμός και ήταν ό,τι χειρότερο αυτό που συνέβη στο Παρίσι, ό,τι χειρότερο ήταν η κατάρριψη του ρωσικού αεροπλάνου από τους Τούρκους που πολώνει και βλέπουμε πού οδηγεί με την έκρηξη που είδαμε από τη συγκεκριμένη πτέρυγα που τώρα δεν είναι κανείς εκεί και που δεν θέλω να τη σχολιάσω.

Ξέρουμε όλοι ότι όσο κάποιοι είναι απελπισμένοι, όσο βιάζονται με κάποιον τρόπο, η βία θα φέρνει βία. Η τρομοκρατία και τα ακροδεξιά κινήματα είναι αποτέλεσμα μιας απίστευτης συνεχιζόμενης ανισότητας. Εάν θέλετε να πάμε σε βάθος, θα μου πείτε: Θα λύσουμε τώρα αυτό το πρόβλημα; Όχι. Μπορούμε μέσα στο σπίτι μας να λύσουμε κάποια προβλήματα; Μπορούμε. Θέλω να πιστεύω ότι εδώ και αν χρειάζεται να ενωθούμε όλοι -και νομίζω ότι το είδα τουλάχιστον, δεν είδα αντιδράσεις και αυτό το χαιρετίζω θετικά- μαζί με τις προσπάθειες που κάνει αυτή η Κυβέρνηση θα ενωθούμε γι’ αυτό το θέμα.

Άκουσα με μεγάλη προσοχή τις προτάσεις σας. Πραγματικά, πολλές απ’ αυτές είναι συζητήσιμες και νομίζω ότι θα μπορούσαμε να τις δούμε. Δεν είμαστε έμπειροι, δεν είχαμε πάντα αυτές τις φοβερές ροές. Νομίζω ότι είναι η πρώτη φορά. Λάθη έγιναν, παραλείψεις έγιναν, αλλά θέλω να πω μισή κουβέντα για έναν δήμαρχο, τον Σπύρο Γαληνό. Βλέπω ότι είναι εδώ και ο κ. Αθανασίου. Είναι ένας Δήμαρχος που αναδείχθηκε μέσα απ’ αυτή την ιστορία και έδωσε το καλό παράδειγμα, όχι μόνο στον τόπο του και σε όλη την Ελλάδα, αλλά και σε άλλο επίπεδο.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Κύριε Πρόεδρε, έχω μισό λεπτό ακόμη;

**ΠΡΟΕΔΡΕΥΩΝ (Αναστάσιος Κουράκης):** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Νομίζω ότι πρέπει να καθίσουμε κάτω με πολύ καλή πρόθεση. Δεν έχω και εγώ αντίρρηση.

Θέλω να πω το εξής: Πράγματι, υπάρχει μία διαφορά ανάμεσα στους πρόσφυγες και στους οικονομικούς μετανάστες. Θα πρέπει να τη δούμε αυτή τη διαφορά. Μπαίνει ένα θέμα χρηματοδότησης. Έχουμε τα χρήματα εμείς σε κάποιους απ’ αυτούς με ωραίο τρόπο να τους εξηγήσουμε ότι εδώ δεν είμαστε γη της επαγγελίας και πάνω απ’ όλα να παλέψουμε για να μην έχουμε και άλλες Ουγγαρίες μέσα στην Ευρωπαϊκή Ένωση; Όχι άλλες φοβισμένες χώρες, όπως είναι η Σλοβενία, η Σλοβακία, η Πολωνία και κυρίως η Ουγγαρία, που είναι παράδειγμα προς αποφυγή.

Θέλω να πω το εξής και να τελειώσω με αυτό. Μου έκανε θετική εντύπωση το ότι η ίδια η Καγκελάριος της Δυτικής Γερμανίας, που έχει περάσει και αυτή τα πάνδεινα, γιατί έχει ξεκινήσει από την Ανατολική Γερμανία, είναι αντικείμενο φοβερής επίθεσης στη χώρα της από κύκλους που ανήκουν σε πιο ακραία τάση μέσα στο κόμμα της και κυρίως από τους ακροδεξιούς της Γερμανίας.

Και να πω ότι ο έπαινος που έχει δεχθεί η ελληνική Κυβέρνηση τον τελευταίο καιρό –και δεν είναι υπερβολή- είναι μια παρακαταθήκη για το μέλλον, θετικό σημάδι για το ότι μπορούμε πραγματικά μέσα από αυτή τη λαίλαπα να επιβιώσουμε και να τα λύσουμε καλύτερα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο των Ανεξαρτήτων Ελλήνων, κ. Παπαχριστόπουλο.

Τον λόγο έχει τώρα ο Κοινοβουλευτικός Εκπρόσωπος της Ένωσης Κεντρώων, κ. Γεώργιος-Δημήτριος Καρράς, για έξι λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Θα ξεκινήσω ως εξής: Μου φαίνεται συμπαθής ο κ. Μουζάλας και φιλότιμος στην προσπάθεια που κάνει, αλλά θα πρέπει να πω ότι δεν αρκεί μόνο το Υπουργείο Μεταναστευτικής Πολιτικής. Το θέμα έχει ξεφύγει πια και γίνεται και ζήτημα εξωτερικής πολιτικής.

Με λύπησε που έφυγε ο κ. Ξυδάκης προηγουμένως, γιατί άπτεται των θεμάτων του Υπουργείου Εξωτερικών. Και για να γίνω σαφέστερος. Η Μέση Ανατολή είναι εμπόλεμη. Η Μέση Ανατολή έχει εμφυλίους πολέμους –σπαράσσεται- και έχει θρησκευτικούς πολέμους. Επεκτείνονται και επεκτείνονται και προς τα βόρεια της Αφρικής.

Έχουμε παραδείγματα. Στο Σινά υπάρχει εμφύλιος πόλεμος. Η Λιβύη έχει κομματιαστεί, το Μάλι, ο Νίγηρας. Όλα αυτά πού καταλήγουν; Στο υπογάστριο της Ευρώπης, το οποίο είναι σήμερα η Ελλάδα.

Φοβούμεθα, λοιπόν, ότι θα ενταθούν αυτές οι ροές των προσφύγων, γιατί είναι ένα γενικότερο ζήτημα, είναι μια μετακίνηση πληθυσμών, είναι μια μεταβολή συνόρων -αν θέλετε- είναι ένα γεωπολιτικό παιχνίδι τεράστιας υφής, αυτή τη στιγμή, και εκτάσεως.

Έχουμε, όμως, κάτι δυσμενές. Ήδη η Τουρκία, μπαίνοντας με επαμφοτερίζουσα στάση στο παιχνίδι αυτό, έχει αποκτήσει έναντι της Ελλάδας και γεωπολιτικά και οικονομικά οφέλη. Τι σημαίνει, λοιπόν, αυτό; Ότι ήδη έχουμε τα πρώτα παραδείγματα του Αιγαίου, ένας υγρός τάφος παιδιών, ανηλίκων, βρεφών, έχουμε τα παραδείγματα της Ειδομένης, έχουμε μια τεράστια συγκέντρωση στα σύνορα, την οποία προσπαθεί η Κυβέρνηση να αποφορτίσει, αλλά δεν ξέρουμε πόσο θα κρατήσουν οι αντοχές της. Και πού πάμε; Θα πρέπει να διαχειριστούμε αυτό το ζήτημα.

Πώς θα το διαχειριστούμε, κυρίες και κύριοι συνάδελφοι; Θα το διαχειριστούμε με φωνές; Θα το διαχειριστούμε αντιπολιτευτικά; Θα τσακωθούμε μεταξύ μας;

Εμείς προτείνουμε όχι. Στην Ένωση Κεντρώων δεν θέλουμε να εκμεταλλευθούμε πολιτικά το γεγονός αυτό. Θέλει να σταθεί, να δει την πορεία του, θέλει να βοηθήσει όσο το δυνατόν με τις όποιες δυνάμεις έχει.

Τι λέμε, λοιπόν; Λέμε ότι από την πλευρά του Διεθνούς Δικαίου, όπως είπε και ο κ. Παπαχριστόπουλος, πρέπει να εργαστεί όλη η Ευρώπη και εμείς μαζί της, προς την πλευρά της ανακωχής στην εμπόλεμη περιοχή της Μέσης Ανατολής. Καταλαβαίνω ότι είναι ένα δύσκολο σημείο, αλλά τουλάχιστον θα πρέπει, μέσω του ΟΗΕ –δεν έχω ακούσει αν το Συμβούλιο Ασφαλείας έχει επιληφθεί, αν το Συμβούλιο Ασφαλείας έχει ομονοήσει, νομίζω ότι γνωρίζουμε όλοι ότι είναι δύσκολο να παίρνει αποφάσεις το Συμβούλιο Ασφαλείας- να μπορεί να επιβληθεί μια ανακωχή στην περιοχή αυτή.

Τι συνέπειες θα έχει; Δεν λέμε ότι θα σταματήσουν οι ροές, αλλά τουλάχιστον θα περιοριστούν. Θα χρηματοδοτηθούν αυτές οι περιοχές από τους διεθνείς οργανισμούς, για να μπορέσουν να σταματήσουν αυτές οι μεγάλες μετακινήσεις.

Η Ένωση Κεντρώων βλέπει με ανθρωπιστικό τρόπο τους λόγους στο ζήτημα αυτό, το οποίο αντιλαμβάνεται ότι είναι εθνικό. Δεν είναι ζήτημα μικρής εκτάσεως. Υπερβαίνει πάρα πολλά άλλα ζητήματα. Και θέλετε την άποψή μας; Το ζήτημα αυτό υπερβαίνει τις διαμάχες των μνημονίων, της οικονομικής κρίσης, διότι είναι ζήτημα ανθρώπων και δεν είναι μόνο ζήτημα, για να το κοστολογήσουμε, δηλαδή πόσο θα στοιχίσουν τα hotspot, πόσο θα κοστίσουν οι ταυτοποιήσεις, τι έσοδα θα προκύψουν από την Ευρωπαϊκή Ένωση.

Ως εθνικό, λοιπόν, ζήτημα πρέπει να αντιμετωπιστεί συλλογικά από τις πολιτικές δυνάμεις του τόπου. Γιατί θέλω να πω και κάτι άλλο. Ήδη έχουμε το παράδειγμα της Δανίας, της Γαλλίας που αρνείται να εισαγάγει ευρωπαϊκή δικαιοσύνη ενιαία, των πρώην ανατολικών χωρών που είναι ήδη μέλη της Ευρωπαϊκής Ένωσης και βλέπουμε ένα κύμα ευρωσκεπτικισμού, το οποίο αναμφίβολα θα επηρεάσει τις πολιτικές που ασκούν αυτές οι χώρες και αναμφίβολα θα δούμε εντονότερα τα τείχη, τα φράγματα, που στήνονται τους δρόμους της Ευρώπης, όπου θα μπορούν να οδηγηθούν οι πρόσφυγες.

Γιατί; Είναι βέβαιον ότι οι πρόσφυγες τυγχάνουν και πρέπει να τύχουν μιας αμέριστης προστασίας, όχι μόνο από την Ελλάδα αλλά από ολόκληρη την Ευρωπαϊκή Ένωση.

Βεβαίως, εδώ οφείλω να διαχωρίσω το ζήτημα των μεταναστών, το οποίο πρέπει να πω ότι είναι πολύ λεπτότερο, ίσως και πολύ δυσκολότερο. Έχουμε αυτή τη στιγμή μια ανάμειξη πληθυσμού και είναι δύσκολο πολλές φορές να διαχωρίσουμε ποιοι είναι πρόσφυγες και ποιοι δεν είναι.

Άκουσα το πρωί –ή στο ραδιόφωνο ή στην τηλεόραση, δεν το συγκράτησα- ότι εκείνοι οι οποίοι επέστρεψαν από την Ειδομένη σκίζουν και πετάνε τα χαρτιά τους -είναι μια παλιά τεχνική- και επανέρχονται στη Λέσβο, στην Κω και δεν ξέρω πού αλλού, προσπαθώντας μέσω κυκλωμάτων που τους εκμεταλλεύονται να βγάλουν καινούρια χαρτιά και να αποκτήσουν το καθεστώς του πρόσφυγα.

Άκουσα -δεν ξέρω αν ισχύει- ότι το καθεστώς Άσαντ, το μπααθικό κόμμα στη Συρία ήδη εφοδιάζει με συριακά διαβατήρια, έναντι αμοιβής, πολλούς άλλους μη Σύριους, ούτως ώστε να μπορέσουν να μετακινηθούν στην Ευρώπη, για να ασκήσουν πίεση στην Ευρώπη από τον αριθμό που θα διακινηθεί, προκειμένου να διατηρηθεί το καθεστώς Άσαντ. Όμως, είναι και μια πηγή πλουτισμού των κυκλωμάτων της περιοχής εκεί.

Κυρία Μπακογιάννη, νομίζω ότι διαφωνείτε;

**ΘΕΟΔΩΡΑ ΜΠΑΚΟΓΙΑΝΝΗ:** Όχι, όχι.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Συγχωρείστε με, λοιπόν.

Υπάρχουν, λοιπόν, παιχνίδια, τα οποία λέω ότι υπερβαίνουν την Ελλάδα.

Ποια είναι η πρότασή μου αυτή τη στιγμή; Μία και μοναδική μπορεί να υπάρξει. Να ομονοήσουν οι πολιτικές δυνάμεις, να προχωρήσουν προς τα έξω σε κοινή γραμμή, όχι μόνο στην Ευρωπαϊκή Ένωση, αλλά και στον ΟΗΕ. Γιατί, όπως είπα, όλα αυτά είναι πέρα από τα μνημόνια και δεν μπορούμε να αντέξουμε, πέραν της οικονομικής κρίσης, και το μεγάλο ζήτημα, το μεταναστευτικό.

Θα πρέπει, λοιπόν, σε αυτά σημεία να μπορέσουμε να πετύχουμε κάτι. Δεν θωρούμε ότι μπορεί να υπάρξει απόλυτος λύση. Προτείνουμε, όμως, στον ενδιάμεσο χρόνο κάτι άλλο. Το άκουσα. Ειπώθηκε από όλες τις πτέρυγες. Τι ειπώθηκε; Η ενεργοποίηση των δήμων.

Βλέπουμε ότι οι δήμοι ξεκινάνε να κάνουν μια προσπάθεια. Βλέπουμε τις περιφέρειες να προσπαθούν κι αυτές να αντιμετωπίσουν την κατάσταση. Δεν αρκούν, όμως, μόνο αυτές οι πρωτοβουλίες, διότι δεν είναι συντονισμένες. Πρέπει να ξεκινήσει το Υπουργείο Εσωτερικών και το Υπουργείο Μετανάστευσης να δώσει τις δυνατότητες και τα εφόδια στους δήμους και τις περιφέρειες να κινηθούν προς αυτή τη κατεύθυνση.

Δεν έχω ακόμα τέτοια ενημέρωση, πληροφόρηση, αν υπάρχει μια πράγματι συντονισμένη πολιτική προς αυτή την κατεύθυνση. Γιατί; Γιατί στο τέλος θα γίνει το εξής: Θα μας μείνουν οι μετανάστες εδώ και δεν θα μπορούμε να τους διαχειριστούμε. Διότι θα είναι αυξανόμενος ο αριθμός τους.

Το προσφυγικό κουτσά-στραβά κάποια στιγμή θα αντιμετωπιστεί, έστω και με πολλές δυσκολίες, έστω και με πολλές θυσίες και της Ελλάδος και των Ευρωπαϊκών λαών. Όμως, θα μας μείνει ένας μεγάλος αριθμός, που δεν θα είναι διαχειρίσιμος. Πρέπει να αναχθούμε, λοιπόν, στη σκέψη ότι εμείς θέλουμε μεν να βοηθήσουμε, αλλά τότε πλέον θα κλονίζονται και οι δημοκρατικές αρχές, όχι μόνο της Ελλάδος, αλλά και οι ευρωπαϊκές. Γιατί οι άνθρωποι αυτοί δεν θα μπορούν να έχουν περίθαλψη, δεν θα μπορούν να έχουν προστασία, δεν θα μπορούν να έχουν οικογενειακή ζωή.

Ζητούμε, λοιπόν, προς αυτή την κατεύθυνση, να υπάρξει μια ενιαία πολιτική των κομμάτων, και δη της Νέας Δημοκρατίας και του ΣΥΡΙΖΑ. Ακούσαμε διάφορες αποκλίνουσες απόψεις, αλλά βλέπουμε ότι στη σύνθεση μπορούν να συνυπάρξουν. Αυτή την εντύπωση αποκόμισα από αυτή τη συζήτηση σήμερα. Μπορεί να κάνω λάθος, αλλά θέλω να πιστεύω ότι αυτό θα ισχύσει στο τέλος, λόγω του μεγέθους του προβλήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πω κάτι, κύριε Πρόεδρε, και θα τελειώσω. Θέλω να παρατηρήσω και το εξής: Έχουμε ακόμα μια αναχρονιστική νομοθεσία. Εφαρμόζουμε την οδηγία περί ασύλου του 2008. Έχουμε το νόμο του 2011 για την ίδρυση Υπηρεσίας Ασύλου και πρώτης υποδοχής και προσπαθούμε να αντιμετωπίσουμε αυτά τα ζητήματα με υπουργικές αποφάσεις. Ίσως εκεί κρίνεται το ζήτημα των hotspot, διότι υπάρχουν οι αντιδράσεις των νησιών, υπάρχουν οι αντιδράσεις των δημάρχων, όσο και να είπε ο Πρωθυπουργός ότι οι αντιδράσεις αυτές είναι ενδεχόμενα περιορισμένες ή και υποκινούμενες. Θα υπάρξουν αντιδράσεις στους τοπικούς πληθυσμούς. Διότι δέχονται την πίεση του αριθμού των προσφύγων και των μεταναστών.

Οπότε με την έννοια, αυτή θα πρέπει να καλέσουμε και την Κυβέρνηση και την Αντιπολίτευση να εργαστούμε σε μία σύγχρονη νομοθεσία «εκτάκτου ανάγκης», θα την ονόμαζα, έστω και αν δεν σας αρέσει η έκφραση -διότι εδώ πιστεύω ότι θα πρέπει να βγουν πράξεις νομοθετικού περιεχομένου, έστω και αν έχω στηλιτεύσει αυτήν την πολιτική, που ήταν ομαδόν στο προηγούμενο διάστημα- για να βρούμε τη λύση.

Τελειώνοντας, θα ήθελα να αναφερθώ στην επίκαιρη ερώτηση…

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, όμως, σας παρακαλώ.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, είμαι ο τελευταίος. Ελάχιστοι με ακούν.

**ΠΡΟΕΔΡΕΥΩΝ (Αναστάσιος Κουράκης):** Έχουμε κι άλλη διαδικασία.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θα αναφερθώ και στην επίκαιρη ερώτηση του Προέδρου, του Βασίλη Λεβέντη, που συζήτησε το θέμα των hotspot με την εξής έννοια: Κάπου θα πρέπει να υπάρξουν. Δεν ξέρω πού. Ίσως στην ενδοχώρα ή στη νησιωτική χώρα. Δεν έχει σημασία. Να μην γίνουν, όμως, μόνιμες εγκαταστάσεις των διερχομένων. Διότι, αν γίνουν μόνιμες εγκαταστάσεις των διερχομένων, τότε πλέον δεν θα μπορούν ούτε οι άλλοι να έρχονται ούτε να μετακινούνται προς τα πάνω κι εκεί πλέον ο αριθμός των προσφύγων και των μεταναστών ιδιαίτερα θα είναι ασφυκτικός και τελικά μη διαχειρίσιμος.

Ευχαριστώ πολύ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καρρά, Κοινοβουλευτικό Εκπρόσωπο της Ένωσης Κεντρώων.

Ρωτούμε τους επερωτώντες Βουλευτές, οι οποίοι, βεβαίως, έχουν εξαντλήσει τον χρόνο.

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν εξαντλήσαμε.

**ΠΡΟΕΔΡΕΥΩΝ (Αναστάσιος Κουράκης):** Έχω κρατήσει τους χρόνους, όπως μου τους παρέδωσαν οι Υπηρεσίες.

Κύριε Κόνσολα, έχετε τον λόγο για ένα λεπτό.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε και για την κατανόησή σας.

Σε συνέχεια της αναφοράς του κ. Καρρά, επιτρέψτε μου να καταθέσω στα Πρακτικά μία δημοσίευση από ηλεκτρονικό Τύπο –είναι πολλές, βέβαια- όπου αποτυπώνεται η άποψη των δημάρχων της Αθήνας ότι οι χώροι φιλοξενίας έγιναν μόνιμες εγκαταστάσεις πλέον παράνομων μεταναστών. Αυτό, λοιπόν, σε σχέση με το να δούμε την πραγματικότητα και να μη δρούμε ακτιβιστικά και σε σχέση με την αναφορά φυσικά που έκανε ο κύριος Υπουργός, αλλά και ο κύριος Πρωθυπουργός το πρωί.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, τα αισθήματα αλληλεγγύης των Ελλήνων είναι έκδηλα και έχουν αποτυπωθεί από τον βορρά μέχρι και τον νότο. Για τα αισθήματα αλληλεγγύης της Ευρώπης, ωστόσο, έχουμε πολλά ερωτηματικά. Και αυτό γιατί βλέπουμε ότι οι φράχτες υψώνονται καθημερινά.

Είναι, λοιπόν, δεδομένη η κατάσταση στην Ευρώπη, γιατί συσσωρεύεται στην Ειδομένη κόσμος, επιστρέφουν στην Αθήνα. Το Ταεκβοντό στις 17 Δεκεμβρίου κλείνει, σύμφωνα μάλιστα και με την αναφορά του κυρίου Υπουργού. Τι θα γίνει από εκεί και πέρα;

Σε σχέση τώρα με την αρνητική στάση που κρατάει η Κυβέρνηση για την επαναπροώθηση, εμείς θέλουμε να επαναφέρουμε αυτό που είπε και η κ. Μπακογιάννη. Τι συνέβη στην Τουρκία στις 25 Οκτωβρίου; Υπάρχει κάποια δέσμευση ή λήφθηκε κάποια απόφαση εκεί;

Θα κλείσω με μία αναφορά σε σχέση με τις μη κυβερνητικές οργανώσεις: Αναμένουμε την απάντηση, κύριε Υπουργέ. Υπάρχουν μη κυβερνητικές οργανώσεις, που πραγματικά προσφέρουν τεράστιο κοινωνικό έργο. Υπάρχουν, όμως, και μη κυβερνητικές οργανώσεις ιδιαίτερα στην περιοχή μας που δρουν ανεξέλεγκτα. Μάλιστα, έχουν δει το φως της δημοσιότητας αποφάσεις των μη κυβερνητικών οργανώσεων να μοιράζουν και παραλίες.

Δεν είναι τραγελαφική εικόνα, αλλά αρχίζει και γίνεται επικίνδυνη. Εδώ, ίσως συμφωνούμε στο γεγονός ότι μπορεί να χρειάζεται ένα έκτακτο σχέδιο για την αντιμετώπιση αυτών των προβλημάτων. Η σεζόν είναι προ των πυλών. Αναφέρομαι και επαναλαμβάνω για την τουριστική σεζόν.

Εγώ χαίρομαι που η κ. Κατριβάνου διαψεύδει ότι η κ. Κουντουρά έγινε κοινωνός αυτών των προβλημάτων στην Αγγλία. Οι αριθμοί, όμως, μιλούν αδιάψευστα.

Αυτή τη στιγμή, κύριε Υπουργέ –και το γνωρίζετε, το ξέρω ότι το γνωρίζετε- είναι σε αναμονή τα διεθνή πρακτορεία που διακινούν τουρίστες και περιμένουν να δουν τι θα συμβεί με τις αποφάσεις της Κυβέρνησης, για να δουν αν θα μειώσουν τα slots -τις πτήσεις- προς τα νησιά ή όχι.

Η Κως είναι τέταρτος τουριστικός προορισμός. Δεν μπορούμε να παίξουμε άλλο. Γνωρίζετε και τις αποφάσεις που έχουν πάρει οι τουριστικοί παράγοντες. Ζητούμε, λοιπόν, να δημιουργηθούν κέντρα διεκπεραίωσης και όχι κέντρα κράτησης, σύντομης παραμονής και να διαβεβαιώσετε ότι θα κάνει κάθε δυνατή προσπάθεια η Κυβέρνηση να φεύγουν εκεί οι πρόσφυγες, οι μετανάστες σε λιγότερο από σαράντα οχτώ ώρες, όπως είπε και ο κύριος Υπουργός.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κόνσολα.

Κύριε Κυριαζίδη, έχετε τον λόγο για δύο λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Κύριε Υπουργέ, χαίρομαι που βάλαμε σήμερα μία διαχωριστική γραμμή στο τι σημαίνει «πρόσφυγας» και τι σημαίνει «μετανάστης», με την έννοια του παράνομου.

Αναφερθήκαμε στη φύλαξη. Ορθά τονίσατε ότι παραμένουν τα σύνορά μας και ότι πρέπει να φυλάσσονται, όπως δηλαδή στον Έβρο έχουμε τον φράχτη. Βεβαίως, η κ. Κατριβάνου ήταν εκεί όπου με την παρουσία της ενίσχυε φωνές να πέσει ο φράχτης. To ερώτημα, όμως, είναι εάν γίνει προσπάθεια παραβίασης της φύλαξης, δεν πρέπει να ληφθούν μέτρα;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Τι εννοείτε;

**ΔΗΜΗΤΡΙΟΣ ΚΥΡΙΑΖΙΔΗΣ:** Λέω εάν κάποιος πάει να παραβιάσει τη φύλαξη, να μπει παράνομα, δεν πρέπει να ληφθούν μέτρα;

**ΓΕΩΡΓΙΟΣ ΠΑΛΛΗΣ:** Τι είδους μέτρα;

**ΔΗΜΗΤΡΙΟΣ ΚΥΡΙΑΖΙΔΗΣ:** Στα σύνορα.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Στη θάλασσα;

**ΔΗΜΗΤΡΙΟΣ ΚΥΡΙΑΖΙΔΗΣ:** Για τη θάλασσα, μιας και ανακαλύψαμε ότι υπάρχουν και σύνορα στη θάλασσα, σημειώνουμε το εξής: Η πρότασή μας είναι ότι θα πρέπει να υπάρξει μια ευρωπαϊκή ακτοφυλακή, διότι έτσι θα μπορέσουμε να αντιμετωπίσουμε το ζήτημα, διότι τα σύνορα της Ελλάδας είναι και σύνορα της Ευρώπης.

Προαναχωρησιακά κέντρα για την ταυτοποίηση των παρανόμων πρέπει να υπάρξουν. Δημιουργήθηκαν με χρήματα της Ευρωπαϊκής Κοινότητας. Είναι στην Ανατολική Μακεδονία, στο Παρανέστι. Έχει χίλιες πεντακόσιες θέσεις, είναι ένα πρότυπο κέντρο και το έχετε κλείσει. Είναι ζήτημα.

Σε ό,τι αφορά τη διαχειριστική αρχή, πρέπει να υπάρξει, γιατί πού θα οδηγηθούν με τα προγράμματα φιλοξενίας, με το πρόγραμμα παροχής επιδότησης ενοικίου; Θα πρέπει να υπάρξουν και διαχειριστικές μελέτες, να τις στείλουμε, για να εγκριθούν αυτές, και να ληφθούν και τα χρήματα. Όλα αυτά είναι ζητήματα που δεν έχουν απαντηθεί.

Σε ό,τι αφορά τον επαναπατρισμό, αναφέρατε ότι το 2014 είχαμε 11 με 11,5 χιλιάδες, το 2015 δέκα χιλιάδες τριακόσιους. Ναι, αλλά πέρσι είχαμε σαράντα χιλιάδες μετανάστες -ας το πούμε- παράνομους και φέτος τόσους ων ουκ έστιν αριθμός.

Και έρχομαι στη Συνθήκη του Δουβλίνου ΙΙ και στο αν θα εφαρμοστεί από αρχές του έτους. Δεν πήραμε απάντηση κι έχουμε το ζήτημα επιστροφής από τις λοιπές χώρες της Ευρώπης αυτού του μεγάλου αριθμού. Είμαστε προετοιμασμένοι, ακριβώς για να αντιμετωπίσουμε αυτό το ζήτημα;

Χαίρομαι ιδιαίτερα γιατί από εσάς υπάρχει μια φωνή της πραγματικότητας και η αποδοχή της. Δεν υιοθετείτε ψέματα. Ήρθατε στην πραγματικότητα, αλλά υπάρχει κι ένα βαθύ κομματικό του ΣΥΡΙΖΑ που, αν θέλετε, κάπως στα πράγματα δημιουργεί μια σύγχυση.

Ερχόμαστε και δεχόμαστε τη δική σας φωνή και προσπάθεια, την οποία και εμείς, από πλευράς, μας θα στηρίξουμε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κυριαζίδη.

Κύριε Αθανασίου, δεν ξέρω αν θέλετε, αλλά έχετε υπερκαλύψει όλους τους χρόνους.

**ΧΑΡΑΛΑΜΠΟΣ ΑΘΑΝΑΣΙΟΥ:** Με έχουν καλύψει, κύριε Πρόεδρε. Ένα λεπτό μόνο θα χρειαστώ.

**ΠΡΟΕΔΡΕΥΩΝ (Αναστάσιος Κουράκης):** Έχετε ένα λεπτό.

**ΧΑΡΑΛΑΜΠΟΣ ΑΘΑΝΑΣΙΟΥ:** Κατ’ αρχάς, θέλω να τονίσω ότι είναι δυο διαφορετικά ζητήματα η ανθρωπιστική βοήθεια και η ανθρωπιά, την οποία πρέπει να έχουμε προς τους παρανόμους μετανάστες -άνθρωποι είναι κι αυτοί, δεν έχει σημασία- και τους πρόσφυγες από το ζήτημα των προβλημάτων που δημιουργήθηκαν στη χώρα μας και ειδικά στα νησιά.

Συνεπώς, πρέπει να τονίσω εδώ, ειδικά για τη Λέσβο, ότι όλοι οι Έλληνες, αλλά ειδικά οι Λέσβιοι, δεν διακατέχονται ούτε από ξενοφοβία ούτε από συναισθήματα ρατσισμού. Πρέπει, λοιπόν, να το τονίσω αυτό το πράγμα και θα σας βεβαιώσουν όλοι και βεβαιώνω κι εγώ το Κοινοβούλιο και ο κύριος Υπουργός μπορεί να σας πει με πόση ανθρωπιά μεταχειριστήκαμε τους μετανάστες.

Κύριε Υπουργέ, δεν απαντήσατε σε δύο ερωτήματα: Το πρώτο ήταν τα ερωτήματα που έθεσα για τις ΜΚΟ που λειτουργούν στη χώρα.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Θα απαντήσω.

**ΧΑΡΑΛΑΜΠΟΣ ΑΘΑΝΑΣΙΟΥ:** Αν έχετε την καλοσύνη, να απαντήσετε. Υπάρχει και η πληροφορία ότι υπάρχουν δύο ή τρεις ΜΚΟ στα νησιά, ειδικά στη Λέσβο, που παρέχουν υπηρεσίες μόνο σε μουσουλμάνους. Δεν ξέρω αν το έχετε υπόψη σας.

Και το δεύτερο ερώτημα είναι ότι τελευταία επισκέφτηκε, όπως γνωρίζετε, τη Λέσβο ο Επίτροπος Υγείας ο κ. Αντριουκάιτις, ο οποίος τελικώς έστειλε μια επιστολή, πράγματι, καταπέλτη στο Κολλέγιο των Επιτρόπων και δυσφημεί με τον χειρότερο τρόπο τη Λέσβο, μετά από τόσες προσπάθειες και έμπρακτη αλληλεγγύη την οποία έχουμε προς τους μετανάστες.

Θα ήθελα να ξέρω με ποιους κριτικούς παράγοντες συναντήθηκε ο κύριος Επίτροπος στη Λέσβο και τι του είπαν και αν εσείς, ως Κυβέρνηση, ως αρμόδιος Υπουργός, ζητήσατε ευθύνες γι’ αυτή την άδικη επίθεση την οποία δέχτηκε η πατρίδα μου.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Αθανασίου.

Κυρία Μπακογιάννη, θέλετε τώρα να μιλήσετε;

**ΘΕΟΔΩΡΑ ΜΠΑΚΟΓΙΑΝΝΗ:** Μετά τον Υπουργό.

**ΠΡΟΕΔΡΕΥΩΝ (Αναστάσιος Κουράκης):** Μετά τον Υπουργό. Πολύ ωραία.

Κύριε Υπουργέ, έχετε τον λόγο για δέκα λεπτά.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Για δέκα λεπτά;

**ΠΡΟΕΔΡΕΥΩΝ (Αναστάσιος Κουράκης):** Τόσος είναι ο χρόνος, ο οποίος έχει καθοριστεί.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Συγχωρέστε με, αλλά θα μιλήσω πολύ λιγότερο.

Πολιτικά, με τον τρόπο που εγώ μιλάω πολιτικά, μίλησα πριν. Δεν θα κάνω κριτικές. Δεν είναι απαραίτητο να έχουμε όλοι τα ίδια συμπεράσματα. Νομίζω ότι κάτι έχει βγει από αυτή τη συζήτηση. Απλώς, θέλω να επισημάνω μερικά πράγματα:

Πρώτον, σχετικά με την FRONTEX. Θέλουμε FRONTEX, αλλά τη θέλουμε με βάση τον Κανονισμό της FRONTEX και γίνονται προσπάθειες, πάντα από κάποια κράτη μέλη, να αλλάξει ο Κανονισμός της FRONTEX. Στα Σκόπια ήθελαν να έχουμε Σκοπιανούς παρατηρητές στα σύνορα. Ευτυχώς, ο κ. Αβραμόπουλος έλαβε την επιστολή μας και έδρασε.

Και τώρα, κυρία Μπακογιάννη, σχετικά αυτή την πρόταση που κάνει το Συμβούλιο της FRONTEX για να ενεργεί αυτόνομα, εμείς πάλι απευθύναμε επιστολή στον Επίτροπο. Περιμένουμε την απάντηση και είμαι βέβαιος ότι ο Επίτροπος θα δράσει.

Σχετικά με τις ροές, δεν τις ελέγχουμε εμείς, κυρίες και κύριοι συνάδελφοι. Η πόρτα είναι η Τουρκία και εμείς είμαστε ο διάδρομος. Δεν τις ελέγχουμε εμείς, άρα δεν τις ελέγχει η Ευρώπη. Όσο δεν τις ελέγχει η Ευρώπη, δεν μπορεί να λυθεί το πρόβλημα. Γι’ αυτό βρίσκεται στην Τουρκία.

Γιατί έχουμε αύξηση τον Μάιο; Παρουσιάζεται, ξέρετε, ένα επιχείρημα -ας πούμε- ότι πάντα ήταν έτσι. Είναι προφανές ότι δεν ήταν πάντα έτσι. Τον Μάιο παρουσιάζεται μια αύξηση σε σχέση με τους τρεις-τέσσερις προηγούμενους μήνες της τάξεως του 300-400%. Τι έχει γίνει; Έπεσαν τα χρήματα που έδινε ο Οργανισμός Ηνωμένων Εθνών στα camps στην Ιορδανία, στον Λίβανο και στην Τουρκία. Αυτά είναι στοιχεία. Έφτασε το φαΐ πενήντα σεντς την ημέρα και έκλεισαν τα σχολεία. Ξεκίνησαν να φεύγουν, όχι μόνο από την Τουρκία, αλλά και από τα τρία αυτά camps. Τον Ιούνιο βομβαρδίστηκε το Χαλέπι και έφτασε η κρίση εκεί που έφτασε.

Υπάρχουν αντικειμενικές συνθήκες πίσω από τα πράγματα. Δεν είναι, δηλαδή, ότι βγήκε ένας μουεζίνης, ο Μουζάλας, και είπε «Παιδιά, πάμε όλοι στην Ελλάδα» και πήγαν. Η Ελλάδα γεωγραφικά είναι αυτό που είναι και δεν μπορούμε να την αλλάξουμε. Και στα σύνορα –το επαναλαμβάνω- δεν μπορούμε να κάνουμε ανάσχεση και αποτροπή.

Εάν δείτε τις ροές, θα καταλάβετε ότι η αύξηση των ροών δεν έχει καμμία σχέση με τα κέντρα ταυτοποίησης. Η αύξηση των ροών δημιουργεί τα κέντρα ταυτοποίησης και όχι τα κέντρα ταυτοποίησης την αύξηση των ροών. Εάν κανείς το δει αυτό χωρίς αγκυλώσεις, είναι μαθηματικά, είναι καταγεγραμμένα!

Σχετικά με τα Eurodac και την ταυτοποίηση είναι αληθές -και το έχω πει, τόσο στην Ευρωπαϊκή Ένωση όσο και εδώ- ότι στην αρχή είχαμε πολύ μεγάλες δυσκολίες. Όμως, κύριοι και κυρίες, στην αρχή είχαμε είκοσι Eurodac. Μετά από τέσσερις μήνες, όταν εγώ ανέλαβα Υπηρεσιακός Υπουργός, ακόμα είχαμε τριάντα έξι και τα φτάσαμε πενήντα πριν από ένα μήνα. Το κάθε Eurodac μπορεί να καταγράφει σε εικοσιτετράωρη βάση εκατό άτομα.

Χρειαζόμαστε εκατό και τώρα έχουμε πενήντα. Δεν είναι αμέλεια δική μας. Έχουμε μια τεράστια βελτίωση, η οποία πάλι ακολουθεί μαθηματικούς κανόνες και κανόνες ανθρώπινης προσπάθειας –και όντως οι αστυνομικοί μας έχουν εξοντωθεί- στην καλυτέρευση της καταγραφής.

Για τα προγράμματα «Return» δεν εννοούσα ότι είναι εννέα χιλιάδες από εδώ και εννέα χιλιάδες από εκεί. Εννοούσα ότι και εσείς, όπως και εμείς, βιώσαμε την αναποτελεσματικότητα, δηλαδή ότι κάνεις εννέα χιλιάδες αιτήματα και σου εγκρίνουν σαράντα οκτώ. Αυτό ήθελα να πω. Έχω βαθιά γνώση του ότι είναι άλλες οι ροές τώρα και άλλες τότε.

Όμως, και εκατό χιλιάδες αιτήματα να είχαμε κάνει τώρα, πάλι δέκα χιλιάδες αιτήματα θα είχαν κάνει δεκτά. Και αυτό το ξέρετε. Επομένως, δεν νομίζω ότι στέκει.

Κύριε Αθανασίου, που είμαστε και συμπατριώτες, έχετε δίκιο για τις καταστροφές στα χωράφια. Είναι μια θέση –το πιστεύει και η Κυβέρνηση- ότι εάν θέλεις να μην αφήσεις την ξενοφοβία και τον ρατσισμό να πάνε να καθίσουν πάνω στους ανθρώπους, πρέπει να απαλύνεις το βάρος, που όλο αυτό το προσφυγικό ρεύμα δημιουργεί πάνω στην καθημερινή ζωή των ανθρώπων.

Η ζωή δεν θα είναι ποτέ ίδια. Ζούμε ιστορικές στιγμές. Ζούμε την ιστορία. Τι να κάνουμε; Όμως, οφείλει κανείς να ελαφρύνει. Έχετε δίκιο λοιπόν. Υπήρξαν οι καταστροφές και δεν ισχυρίζομαι πως, επειδή κάποιοι νοίκιασαν τα χωράφια τους και θησαύρισαν, αυτό αλλάζει κάτι ή είναι ένα επιχείρημα κ.λπ..

Θέλω να σας πω ότι ζητάμε από έναν οργανισμό –το υπέγραψα εγώ- που ελέγχει αυτά τα πράγματα -συγχωρήστε με, δεν ξέρω ποια είναι τα αρκτικόλεξα- να πάνε γεωπόνοι για να δουν τις ζημιές.

Όσον αφορά τις ΜΚΟ έχετε απόλυτο δίκιο. Εγώ δεν θα έλεγα γενικά οι ΜΚΟ, αλλά ο τρόπος που γίνεται η εθελοντική δουλειά και η ανθρωπιστική βοήθεια, πλέον είναι προβληματικός ή –θα το έλεγα αλλιώς- έχει προβλήματα. Έχετε απόλυτο δίκιο. Είναι μεγάλο μέλημα για μένα.

Έχω μιλήσει –και μπορείτε να το επιβεβαιώσετε- με τον Πρόεδρο του Ιατρικού Συλλόγου Μυτιλήνης, με τον Πρόεδρο των γιατρών του Νοσοκομείου Μυτιλήνης, με την Αστυνομία και το Λιμενικό. Το Υπουργείο Υγείας κάνει αύριο, μαζί με το δικό μου Υπουργείο, μία προσπάθεια να δούμε τι γίνεται. Στο επόμενο δεκαπενθήμερο εγώ ή οι συνεργάτες μου –θα προσπαθήσω να είμαι εγώ- θα είμαστε στη Μυτιλήνη για να αρχίσουμε πια να επεμβαίνουμε.

Έχετε δίκιο. Δεν είναι θεωρητικό ζήτημα. Δυσκολεύει πρακτικά τη δράση και, κατά τη δική μου άποψη, σε ένα ευνομούμενο κράτος δεν μπορεί όποιος θέλει να φοράει ένα ακουστικό και να πηγαίνει να κάνει το γιατρό ή να παίρνει ένα σωσίβιο και να κάνει τον ναυαγοσώστη. Δεν ξέρω αν θα τα καταφέρουμε. Θέλει θεραπεία. Θα προσπαθήσουμε.

Για την Τουρκία τι να σας πω; Ούτε ο Πρωθυπουργός ούτε εγώ είμαστε ευχαριστημένοι. Μία δυναμική είναι. Μπορεί να χάσουμε, μπορεί να κερδίσουμε. Προφανώς, όμως, πρέπει να παίξει κανείς μέσα σε αυτό, με τη σοβαρότητα που έχει αυτό. Δεν μπορεί να μείνει απέξω. Πρέπει όσο μπορεί, να πιέσει. Και δεν νομίζω ότι διαφωνεί κανείς με αυτό.

Όσον αφορά το οικονομικό, θα καταθέσω τα χαρτιά που λένε για τη Διαχειριστική Επιτροπή κ.λπ.. Έχει γίνει, έχει στελεχωθεί και έχει αρχίσει η εκταμίευση. Είναι γραμμένα. Μπορείτε να τα πάρετε από τα Πρακτικά.

Όσον αφορά τη Σένγκεν, η θέση μας είναι: περισσότερη Σένγκεν, προσπάθεια για περισσότερη Σένγκεν.

Όσον αφορά την Ευρωπαϊκή Ακτοφυλακή, αυτό ήταν και αίτημά μας.

Θέλω να σας πω ότι με πάρα πολλά συμφωνώ, με πάρα πολλά διαφωνώ.

Ήθελα, όμως, να πω και τούτο: Η κ. Μπακογιάννη είπε κάτι που πρέπει όλοι να το λάβουμε σοβαρά υπόψη μας, ότι το προσφυγικό έχει μία εσωτερική και μία εξωτερική διάσταση. Αυτό πρέπει να το λαμβάνει κανείς πάρα πολύ σοβαρά υπόψη. Αν γίνει το στραβοπάτημα στην εσωτερική διάσταση, εντάξει. Αν το στραβοπάτημα για την εσωτερική διάσταση γίνει στην εξωτερική διάσταση, θα είναι μείζον πρόβλημα πιθανώς.

Επομένως, θα συμφωνήσω –και δεν νομίζω να διαφωνεί κανείς- ότι θέλει μία πάρα πολύ καλή ισορροπία πάνω σε αυτά τα πράγματα, καταλαβαίνοντας τη βαρύτητα που μπορεί να έχει η εξωτερική διάσταση.

Νομίζω ότι έχω καλύψει το θέμα. Δεν νομίζω ότι χρειάζεται να ξαναμιλήσω, εκτός αν μου ζητηθεί να απαντήσω σε κάτι.

Σας ευχαριστώ.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Αναπληρωτή Υπουργό Εσωτερικών και Διοικητικής Ανασυγκρότησης κ. Μουζάλα.

Τον λόγο έχει για να δευτερολογήσει για έξι λεπτά η κ. Μπακογιάννη, Κοινοβουλευτική Εκπρόσωπος της Νέας Δημοκρατίας.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Υπουργέ, νομίζω πως ήταν μία χρήσιμη συζήτηση και μία απαραίτητη επερώτηση εκ μέρους της Νέας Δημοκρατίας. Χαίρομαι που, έστω και με πολύ μεγάλη καθυστέρηση η Κυβέρνηση απάντησε.

Δεν νομίζω πως θα εξαντληθεί το θέμα, γιατί έχουμε μέλλον μπροστά μας. Νομίζω, όμως, ότι ήταν χρήσιμο να κατατεθούν οι απόψεις και των συναδέλφων που βιώνουν καθημερινά στις περιοχές τους το πρόβλημα, όπως ο συνάδελφος κ. Κόνσολας από τα Δωδεκάνησα. Και νομίζω ότι συμφωνήσαμε πως πλέον οι ανάγκες συνεργασίας, ιδιαίτερα με την αυτοδιοίκηση Α΄ και Β΄ βαθμού, είναι πάρα πολύ μεγάλες.

Η Νέα Δημοκρατία θα παρακολουθήσει από πάρα πολύ κοντά την εφαρμογή, όχι για να κουνήσει το δάκτυλο στην Κυβέρνηση -ούτε καμμιά τέτοια διάθεση έχουμε μπροστά σε ένα τέτοιο πρόβλημα- αλλά για να τονίσει, δυστυχώς, τις ανεπάρκειες στην προσπάθεια που κάνει η Κυβέρνηση προσαρμογής στην πραγματικότητα και αντιμετώπισης των δυσκολιών οι οποίες παρουσιάζονται.

Επειδή, όμως, λείπει ο Υφυπουργός Εξωτερικών -και λυπάμαι που λείπει, διότι δεν σας αφορά το θέμα,-θέλω, όμως, να πω, έστω για τα Πρακτικά και για να το ακούσει το ελληνικός λαός το εξής: Υπάρχουν δύο δεσμεύσεις που έχετε αναλάβει. Το Υπουργείο Εξωτερικών θα έπρεπε να σας είχε ενημερώσει ότι στο Leaders΄ Statement για το Western Balkans, στην οποία συνάντηση ήσασταν κι εσείς, υπάρχουν δύο φράσεις οι οποίες είναι ανοικτές σε ερμηνείες. Η μια φράση αφορά την Τουρκία και λέει: «Making full use of the potential of the EU-Turkey readmission agreement and the visa liberalization». Τι σημαίνει αυτό πρακτικά; Σημαίνει ότι τον χρόνο στον οποίο δεσμεύεται η Τουρκία να προχωρήσει στο να δεχθεί την επανεισδοχή, τον συνδέουν με τον χρόνο που θα προχωρήσει η Ευρωπαϊκή Ένωση το visa liberalization.

Γι’ αυτό ενδεχομένως εχθές ο κ. Ξυδάκης μίλησε για τον Ιούνιο. Εάν, όμως, είναι ο Ιούνιος, κύριε Υπουργέ, τότε είναι πολύ αργά. Πάρα πολύ αργά! Και αυτό χρήζει πολύ ξεκάθαρης αντιμετώπισης στο επόμενο συμβούλιο το οποίο θα έχετε, διότι, δυστυχώς, τα γραπτά μένουν και πίσω από τα γραπτά κρύβονται ιδιαίτερα οι διπλωμάτες –εννοώ οι Τούρκοι διπλωμάτες- και χρησιμοποιούν αυτή τη συμφωνία, την οποία η Ελλάδα έχει υπογράψει, για να μην προχωρήσουν από εκεί και πέρα στην επανεισδοχή.

Είπατε μια πολύ σωστή κουβέντα πριν για την FRONTEX και συμφωνώ. Πλην, όμως, το χαρτί το οποίο η Κυβέρνηση έχει υπογράψει εδώ λέει το εξής: «Strengthening the Frontex Western Balkans Risk Analysis Network with intensified reporting from all participants». Το «from all participants» σημαίνει τους Σκοπιανούς μαζί. Αυτό σημαίνει. Και είναι πολύ δύσκολο μετά να βγει κάποιος και να πει ότι έχει διαφορετική ερμηνεία.

Επαναλαμβάνω ότι είναι δύσκολη δουλειά η διπλωματία. Καλό είναι το Υπουργείο Εξωτερικών να αντιληφθεί ότι οφείλει να σας στηρίξει σε αυτή την προσπάθεια. Δεν είναι δυνατόν το Υπουργείο Μετανάστευσης να έχει ούτε την τεχνογνωσία του wording, ούτε, αν θέλετε, και τη δυνατότητα να αντιληφθεί πού οδηγούν το κόμμα και η τελεία.

Η Νέα Δημοκρατία δεν θέλει να το κάνει μεγάλο θέμα αυτή τη στιγμή και όπως καταλαβαίνετε, σας το λέω μόνο και μόνο για να προσέξετε τι μας περιμένει στο μέλλον.

Διότι, πράγματι, στα θέματα τα οποία ετέθησαν από εμάς, σε ό,τι αφορά το Υπουργείο Εξωτερικών, δεν πήραμε καμμιά απάντηση ούτε εχθές ούτε σήμερα. Πήραμε τις απαντήσεις από εσάς, σε ό,τι αφορά το προσφυγικό, αλλά σε ό,τι αφορά τα θέματα που άπτονται της εξωτερικής πολιτικής, εκεί υπήρξε «σιγή ασυρμάτου», όπως έλεγαν κάποιοι άλλοι.

Να επαναλάβω τώρα για το θέμα ότι έχει μεγάλη σημασία, κύριε Υπουργέ, να στείλουμε το μήνυμα και στα νησιά μας πως πράγματι αυτά τα κέντρα θα είναι κέντρα ελάχιστης παραμονής. Εσείς το καταλαβαίνετε κι εγώ το καταλαβαίνω, ότι βεβαίως όπου φθάνουν, αυτά τα hotspot ακολουθούν τη ροή. Εννοείται κι έχετε απόλυτο δίκιο σε αυτό. Απλώς, εννοείται, επίσης, ο φόβος των ανθρώπων ότι μπορεί αυτά τα κέντρα να είναι μόνιμα.

Άρα, η ρητή σας σημερινή διαβεβαίωση ότι αυτό θα είναι μάξιμουμ για σαράντα οκτώ ώρες, νομίζω θα καθησυχάσει.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Εβδομήντα δύο ώρες.

**ΘΕΟΔΩΡΑ ΜΠΑΚΟΓΙΑΝΝΗ:** Εντάξει, εβδομήντα δύο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ο Πρωθυπουργός είπε σαράντα οκτώ ώρες.

**ΘΕΟΔΩΡΑ ΜΠΑΚΟΓΙΑΝΝΗ:** Καλά, ο Πρωθυπουργός είπε σαράντα οκτώ. Εγώ δέχομαι και τις εβδομήντα δύο, κύριε Υπουργέ. Είκοσι τέσσερις θα ήθελα. Εκεί, όμως, να τελειώνουμε, διότι αυτό θα το παρακολουθήσουμε από πάρα πολύ κοντά, γιατί έχει σημασία. Χωρίς τις τοπικές κοινωνίες, είναι αδύνατον να αντιμετωπιστούν τα προβλήματα.

Άρα, κύριε Υπουργέ, εύχομαι καλή επιτυχία στο έργο σας. Φαντάζομαι ότι όλοι οι συνάδελφοι, απ’ όλες τις πτέρυγες της Βουλής, έστειλαν το μήνυμα ότι το προσφυγικό δεν είναι θέμα κομματικής αντιπαράθεσης, αλλά θέμα εθνικό. Απλώς, έχετε υπ’ όψιν σας ότι οι διοικητικές ανεπάρκειες είναι πάρα πολλές και θα χρειαστεί πολύ γρήγορα να αντιμετωπιστούν, αν δεν θέλουμε να βρεθούμε μπροστά σε μεγαλύτερα προβλήματα.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μπακογιάννη.

Κύριε Υπουργέ, θα θέλατε να συμπληρώσετε κάτι;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Όχι, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ωραία.

Επομένως, κηρύσσεται περαιωμένη η συζήτηση επί της υπ’ αριθμόν 1/ 2-11-2015 επίκαιρης επερώτησης είκοσι Βουλευτών της Νέας Δημοκρατίας προς τους Υπουργούς Εσωτερικών και Διοικητικής Ανασυγκρότησης και Εξωτερικών, σχετικά με την άμεση αντιμετώπιση του μεταναστευτικού-προσφυγικού προβλήματος.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 16.55΄ λύεται η συνεδρίαση για τη Δευτέρα 14 Δεκεμβρίου 2015 και ώρα 18.00’, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**